
Traian Ungureanu (n. i martie 1958) este unul dintre ziariştii români 
de calibru. Absolvent al Facultăţii de Filologie din Bucureşti, specializarea 
română-engleză, el scrie pentru început la revistele Amfiteatru şi Viaţa 
studenţească. Articolele lui se centrează pe două teme principale, politica 
şi sportul, în care Traian Ungureanu vede forme de cultură şi comunicare 
simbolică. Tentat şi de domeniul literar, jurnalistul îşi publică eseurile 
dedicate culturii literare şi politice în Viaţa Românească, România literară 
şi Caiete critice. De la sfârşitul anilor 1980 până în 2003 continuă aceste 
direcţii la BBC, unde este una dintre vocile pe care ascultătorii le 
aşteaptă cu interes şi nerăbdare. In 2003 are deja peste o mie de articole, 
cronici editoriale şi eseuri publicate în Evenimentul Zilei, România 
liberă, Opinia studenţească, Orizont, Contrafort. Face în continuare jurna¬ 
lism radio, dar de data asta la Europa Liberă, pentru care realizează, 
din 2003, cronici politice şi sportive săptămânale. Din 2000 scrie la 
revista 22. Din 2004 este deţinător de rubrică la Idei în Dialog, iar în 
2005 devine senior editor la Cotidianul. E preocupat în continuare de 
lumea sportului, despre care scrie la început în Fotbal Plus şi ProSport, 
pentru ca din vara lui 2003 să semneze în Gazeta Sporturilor. In acelaşi 
an este desemnat laureatul pentru jurnalism al premiului acordat de 
Grupul pentru Dialog Social, în vreme ce Societatea „Timişoara" îi de- 
cernează Premiul .Alexandru Indrieş". Din 2015 publică săptămânal 
un blog-editorial în cotidianul Adevărul. 

In 2004 debutează în volum la H umani tas cu Manifestul fotbalist, o 
carte dedicată analizei culturale a sportului. Urmează, tot la Humanitas, 
în seria de autor, volumele: Războiul timpurilor: asediu islamic şi declinul 
occidental (2006), Tehnica neputinţei la români (2006), Despre Securitate: 
România, ţara „ca şi cum' 1 (2007), Eroi şi jocuri populare (2007), Olimpia 
în exil (2008) şi încotro duce istoria României (2008). 
în 2009 a fost ales deputat în Parlamentul European pe listele PDL. 

Din partea coautorului 


Sunt coautorul cărţii pe care aţi deschis-o. Nu pentru că încerc 
să adun, prudent, circumstanţe atenuante, în căutarea unei 
reduceri de pedeapsă. Pot fi doar coautorul, şi nu autorul unei 
cărţi care a fost scrisă, în cea mai mare parte, sub dictarea unor 
vremuri care turuie întruna. Şi care nu îşi vorbesc de bine 
contemporanii. 

Trăim vremuri interesante - aşa cum urează duşmanilor 
un vechi proverb născocit de chinezi pentru a prelungi pe peri¬ 
oade istorice procedeele torturii individuale. Arareori a fost 
transcrierea istoriei mai necesară şi, într-un fel, mai uşoară. 

Şi, totuşi, vremurile în care trăim şi lumea pe care o părăsim 
sunt însoţite de discursuri cuminţi, prudente şi calculate, adesea 
vecine cu laşitatea. Se scrie mult, dar cu grijă. Cu teama de a 
nu ofensa. Sau cu mare şi amănunţită atenţie la nervii şi supă¬ 
rările celor ce stabilesc ce se cuvine şi ce nu. Mărturia, cugetarea 
şi analiza poartă cască dublă, au semnat, din timp, asigurări 
de tot felul şi aşteaptă să vadă dincotro bate vântul - cu spe¬ 
ranţa că uraganul anunţat va adia amabil şi va cruţa prezentul. 
Atâta lume ştie şi înţelege, dar e blocată de teama tabuului 
încălcat. Atâta lume a învăţat să fluiere în biserică pe cânturi 
aprobate de episcopi. 

Şi, în fond, ce mare lucru ar fi de spus? Nimic mai mult 
sau mai puţin decât că lumea noastră e pe punctul de a desfiinţa 
lumea noastră. Că valorile, îndrăzneala şi încrederea care au 
făcut civilizaţia Europei sunt în retragere. Şi că pe urmele lor 



6 PROSTII EUROPEI 


aleargă, foarte grăbită, o idee unică şi palidă: abandonul mascat 
în cuprindere tolerantă. 

Europa şi lumea occidentală au învăţat să susţină idei care 
le slăbesc. Negarea tradiţiei, defăimarea identităţii naţionale, 
religioase şi culturale sunt, în gura şi în practica elitelor condu¬ 
cătoare, probe de virtute. înainte de a se risipi, lumea la care 
renunţăm e dată uitării sau cedată de cei ce ar fi trebuit să o 
aibă în pază. 

Cartea pe care o aveţi în faţă e cerută şi scrisă de acest curent, 
de angajamentul pro-declin pe care elitele conducătoare îl 
preţuiesc exact în măsura în care îşi vor preţuită superioritatea 
morală. Aşadar, citiţi o carte pe care o datoraţi epocii. Singu¬ 
rele lucruri care vin de la coautor sunt împotrivirea la clişeu şi 
refuzul opiniei tăinuite. 

O împrejurare nu tocmai netedă a făcut ca această carte 
aspră cu dimensiunea birocratic-utopică a Uniunii Europene 
să fie documentată, gândită şi scrisă de un parlamentar euro¬ 
pean. Contradicţie severă? Numai în aparenţă. Cei ce se vor 
grăbi să sesizeze conflictul moral al angajatului-salariat care îşi 
critică angajatorul în timpul orelor de program sunt rugaţi să 
evite o confuzie, altfel, frecventă. 

Parlamentul European e, totuşi, un parlament, şi nu o 
companie de stat sau privată. Angajatul nu se prezintă la locul 
de muncă pentru a bifa strict un număr de obligaţii contractu¬ 
ale, ci, tocmai, pentru a dezbate şi cântări norme generale, în 
punctul lor de contact cu interesele naţionale şi cu linia care 
deschide viitorul comun al europenilor. Critica şi, până la un 
punct, contestaţia sunt chiar recomandabile. Tăcerea şi con¬ 
formismul nu fac bine şi nu pot fi scuzate de fişa postului, mai 
ales în toiul sezonului infernal care a devenit, după surparea 
financiară din 2008, anotimp european permanent. 

Lucrurile trebuie numite. Date pe faţă, încă din Prefaţă. 
Mai ales dacă timpurile ameninţă să închidă dreptul la rostire 

onestă, la înot contra curentului şi la ceea ce avea, odată, în 
timpuri de glorie politico-spirituală europeană, un nume precis 
şi nenegociabil: critică. 

Lumea ideilor europene a rămas, în principiu - dar numai 
în principiu - fidelă faimosului adagiu lăsat nouă de Voltaire: 
„Nu sunt de acord cu tine, dar voi apăra, până la moarte, drep¬ 
tul de a-ţi rosti opinia“. După două secole şi jumătate, splendida 
replică voltairiană trebuie amendată. Ce ne facem dacă opinia 
celui apărat de Voltaire e că Voltaire şi toţi cei asemenea lui 
trebuie ucişi neîntârziat? Occidentul nu cunoaşte răspunsul. 

Atacată de terorism religios musulman şi covârşită de uriaşe 
mişcări de populaţii în căutare de păşuni mai grase, lumea 
occidentală e prost apărată. Greşeala persistentă a gardienilor 
spirituali şi politici ai Europei e să trateze atacul drept expresie 
a unei culturi suferinde şi victima drept suspect principal. 

Europa riscă extincţia culturală sub presiunea şi subversiunea 
unei migraţii fără sfârşit, îngăduită orbeşte de elite indiferente. 
Procesul continuă fără abatere, alimentat de convingerea valu¬ 
rilor succesive de migranţi că Occidentul e obligat să-i primească 
şi legitimat de exhibiţionismul moral al elitelor. Terorismul, 
dislocările culturale dramatice, violenţa diversificată, militantis¬ 
mul religios, escrocarea sistemelor de asistenţă socială au încetat 
să mai şocheze şi au devenit parte a noii convieţuiri îngăduite 
în Europa. 

Lumea occidentală a dezvoltat, însă, şi o patologie internă. 
Marele proiect european n-a supravieţuit integru momentului 
de apogeu. Uniunea Europeană a rămas insensibilă la avertis¬ 
mentele formulate de democraţii fundamentale, ca Marea Brita- 
nie, şi a continuat, cu o aroganţă istorică periculoasă, proiectul 
unui superstat european. Decuplarea Marii Britanii, busola de¬ 
mocratică a Continentului, nu putea întârzia. Revolta antieli- 
tară a câştigat şi Statele Unite, iar asta promite o despărţire pe 
care Europa trebuia să o evite cu orice preţ. 

în Est, naţiuni încă apăsate de handicapul comunist au o 
relaţie nu tocmai normală cu un Vest care continuă să vadă, 
îndată ce întoarce capul spre Moscova, o plajă populată de naţi- 
uni-problemă. 

România e întruchiparea perfectă a dilemei Est-Vest: o ţară 
europeană importantă care nu îşi poate cuceri importanţa. La 
aproape 30 de ani de la căderea comunismului şi la 10 ani de 
la admiterea în UE, România e o problemă pentru ea însăşi, 
înainte de orice altceva, ţara e blocată de incapacitatea de a 
acţiona şi de a gândi în folosul naţional. Inevitabile cu puţin 
timp înaintea aniversării primului secol de unire, aceste obser¬ 
vaţii nu mai au cum să ţintească defecte de parcurs, ci sem¬ 
nalează problemele structurale ale României. 

O interdicţie implicită spune că a critica linia de evoluţie 
a UE sau impasul românesc sau bigotismul elitelor occiden¬ 
tale e nepatriotic, neprincipial şi neproduciv. Poate. Cert e că 
paralizia criticii n-a dat niciodată regimuri sănătoase şi socie¬ 
tăţi libere. 

E pesimismul declarat al cărţii de faţă o cale de ieşire? Poate 
că nu. Cert e că îndoiala pesimistă e primul pas spre revenirea 
la realism. Există un pesimism constructiv. Şi, apoi, nu e clar 
de ce atâta lume vede dezavantajele pesimismului, dar ignoră 
palmaresul funest al optimismului. 

Epoca pe care ne pregătim să o cedăm şi lumea pe care 
începem să o desfiinţăm sunt de neînţeles fără ravagiile optimis¬ 
mului. Uităm sau nu băgăm de seamă că optimismul activ a 
provocat toate marile dezastre ale epocii. 

Optimismul exuberant al pieţelor încrezătoare în creşterea 
economică fără sfârşit şi în virtuţile vieţii pe datorie a adus şi 
a agravat enorma cădere financiar-economică din 2008. încura¬ 
jate de un optimism doctrinar care spunea că îndepărtarea 
tiranilor va dezlănţui o orgie democratică în Orientul Mijlociu, 
Statele Unite au făcut una din cele mai mari erori geostrategice 

imaginabile. Optimismul utopic al Uniunii Europene n-a slăbit 
niciodată, în ciuda evidenţelor care spun că moneda unică a 
nenorocit sudul Europei, că uniunea fiscală şi bancară sunt 
imposibile şi că politica externă comună e un fel de a pregăti 
eşecuri de tip Ucraina. Şi nu tot un optimism exuberant a pre¬ 
vestit, din 1990 încoace, revoluţia agrară şi apoteoza turismului 
într-o Românie exportatoare, primitoare şi prosperă? 

Ştim sau ar trebui să ştim că nimic nu poate apăra societăţile 
şi naţiunile de un optimism pus pe treabă. Nici mecanismele 
de siguranţă ale democraţiei, nici forţa brută a dictaturilor nu 
au ferit vreodată societăţile de erorile colective ale optimismu¬ 
lui şi nu i-au scutit pe liderii politici de nechibzuinţa optimis¬ 
mului vizionar. Pesimismul are măcar meritul de a mai stinge o 
parte din farurile care orbesc sălile în care se sărbătoresc succese 
planificate în absenţa realităţii. 

Cu totul nevinovaţi de curiozităţile temperamentale ale acestei 
cărţi, Gabriel Liiceanu şi Lidia Bodea i-au întins o mână huma- 
nitară, cu speranţa că ea deschide o dezbatere ce va fî continuată 
de eforturi mai valoroase. 

O parte a textelor din volum reiau şi extind intervenţii pu¬ 
blicate în blogul vegheat cu pricepere de Iulia Roşu şi Mihai 
Epure, la cotidianul Adevărul , şi în paginile revistei 22, unde 
au fost primite cu răbdare şi delicateţe de Andreea Pora şi Andi 
Lăzescu. 

Erorile de detaliu, ca şi posibila eroare fundamentală, aparţin 
coautorului. Dacă aşa vor hotărî cititorii. 


Traian Ungureanu 

Proştii Europei 


Acum, şi nu altădată, e momentul să vorbim despre augusta 
neghiobie europeană. Nu în general, ci anume despre neghio¬ 
bia europeană faţă cu barbaria musulmană. In 1915, un ministru 
rus uitat, sătul de prostia ţaristă faţă cu barbaria bolşevică, aşter- 
nea pe hârtie o cugetare de neuitat: „Un guvern paralitic se 
bate cu revoluţionari epileptici/ 4 După exact o sută de ani, sun¬ 
tem în aceeaşi situaţie. Elita Europei ţine discursuri stupide la 
tribună, în timp ce teroriştii musulmani trag liber în sală. 

Duminică 15 noiembrie 2015, la două zile după masacrul de 
la Paris-Bataclan, Bruxelles era un oraş închis, ocupat de armată 
şi tăcut ca o fabrică de analgezice. Pe trotuare, o singură pre¬ 
zenţă notabilă: stafii locale, gata să plonjeze la primul strănut 
scăpat imprudent împrejur. Priviri de animal hăituit cercetau 
mişcările neinspiratului care n-avea altceva mai bun de făcut 
decât să-şi deschidă haina pentru a se căuta de pix sau ţigări. 
Dacă vreţi să evitaţi nevrozele care fac din marile oraşe ale Occi¬ 
dentului saloane de boli nervoase şi dacă doriţi să vă vedeţi 
copiii neînjumătăţiţi de bombe musulmane, nu vă bazaţi pe 
elita europeană. Pe stradă sau acasă. 

Pentru că eu ştiu aşa: dacă primeşti pe cineva în casă iar 
musafirul te sfătuieşte, de cum s-a aşezat în fotoliu, să îi interzici 
soţiei să se mai machieze sau te anunţă că nu va folosi toa¬ 
leta, pentru că sufrageria e mai largă şi mai aproape, îl pofteşti 
afară. Cu tradiţie, merite istorice şi diversitate culturală cu tot. 
Liderii noştri politici şi mediatici sunt, însă, de cu totul altă 

părere. Cu cât sunt mai sfruntate pretenţiile oaspetelui, cu atât 
este mai admirabilă şi mai fascinantă cultura lui de origine. Şi 
cu atât este mai darnică asistenţa socială pentru el şi puioasele 
lui neamuri. Nemaivorbind că înţelepţii înghesuiţi în ghetourile 
musulmane primesc, din ziare, şcoli şi discursuri politice, infor¬ 
maţia după care cultura ţării-gazdă e ruşinea pământului. In 
aceste condiţii, distinşii oaspeţi se deprind să decidă ce putem 
publica şi ce nu sau cum putem glumi şi cum nu. Şi, în cele din 
urmă, cât merităm să trăim. 

Aşa arată Europa şlefuită de zeci şi zeci de ani de ideologie 
progresist-stângistă, dogma cuprinzătoare adoptată, oficial şi 
fără excepţie, de toate curentele politice. Sau, în cuvintele aşe¬ 
zate (discutabil) pe stindardul campaniei anticorupţie româ¬ 
neşti: toţi o apă şi-un pământ! Nici un politician şi nici o 
vedetă media nu mai are curajul să spună la ce am fost şi la ce 
mai suntem buni pe lumea asta, noi, creştinii vest- şi est-euro- 
peni. Şi să întrebe: în fond, ce au făcut musulmanii în ultimii 
1500 de ani, exceptând perfecţionarea narghilelei? 

Vom vedea îndată pe ce stă folclorul pios-canceros emanat 
de elitele noastre progresiste şi absorbit de un public mult 
prea numeros. Insă, mai întâi, se cuvine să mulţumim acestui 
veac generos şi sensibil, acestor timpuri întoarse, cu gândul şi 
cu insulta, împotriva lor însele, împotriva celor ce ne-au făcut 
europeni după secole de cultură şi speranţă, împotriva a tot 
ce am fost şi nu mai ştim să fim. Tuturor, o plecăciune pioasă, 
ca la sfârşit de timpuri şi de lume. Cinste şi glorie vouă, gropari 
harnici de lumi şi civilizaţie! Morţii de la Paris şi Nisa, epavele 
şi sfârtecaţii de la Bruxelles, pulverizaţii de la Madrid şi Londra, 
striviţii de la Berlin, precum şi toţi viitorii ciopârţiţi europeni 
vă salută şi vă sunt recunoscători! 

Elitele europene au repetat până la îndobitocire câteva slo¬ 
ganuri sacre. Şi, cum spălatul pe creier e contagios, multă 
lume le-a preluat. Să începem cu teoria-regină. 

Furia ucigaşă a Islamului ar fi răspunsul meritat la amestecul 
Occidentului în lumea arabă. Serios? Şi atunci de ce ucide 
Statul Islamic şiiţi, kurzi şi iordanieni? Tot ca să se răzbune 
pe imperialismul britanic? Şi încă un lucru: după două inter¬ 
venţii nucleare americane, în Japonia, şi după 50 de ani de dic¬ 
tatură sovietică, în Europa de Est, unde sunt teroriştii japonezi 
juraţi să omoare americani şi teroriştii polonezi cu veste 
sinucigaşe în metroul moscovit? Aliaţii occidentali au distrus 
militar statul german şi statul japonez. Rusia a fost şi rămâne 
cel mai sever şi mai stupid imperiu colonial cunoscut în istorie. 
Unde e reacţia anticolonială a asupriţilor? 

Problema Occidentului nu e că a intervenit în Orientul Mij¬ 
lociu. Problema e că n-a intervenit destul. O mulţime de euro- 
lideri se jură că vor să distrugă Statul Islamic, dar pentru asta 
nu e suficient să înalţi drone sau să arunci bombe, din cer în 
păpuşoi. Şi nici teoriile despre măreţia musulmană nu ajută. 

A doua prostie oficială spune că terorismul islamic nu are 
de-a face nici în clin nici în burkă - atenţie! - cu adevăratul 
Islam. Teroriştii musulmani deformează învăţătura islamică. 
A se slăbi chingile de pe creier! Suntem, de fapt, în faţa vechiului 
argument stângist care jură că Stalin şi Ceauşescu au trădat şi 
deformat nobilul şi adevăratul socialism. Până la urmă, religia 
e ce fac oamenii din ea. 

Altă explicaţie ne aminteşte indignată că Occidentul a jefuit 
lumea arabă, că i-a furat petrolul şi i-a prăpădit resursele, de la 
persane la cămile. Evident, şoselele, spitalele şi ştiinţa de carte 
lăsate în urmă de Occident nu se iau în considerare. Dar, dacă 
arabii trebuie despăgubiţi, se poate aranja. Trebuie doar să mai 
aştepte un pic, până încasăm şi noi despăgubirile de la oto¬ 
mani şi de la ruşi. 

Urmează argumentul cu sărăcia şi excluderea. Statul în 
fund ar explica Statul Islamic. Şomajul şi marginalizarea ar în¬ 
dreptăţi obida bieţilor radicali (terorist nu e voie să spui, că se 

poate supăra omul şi explodează). Rezultă de aici că musulmanii 
sunt singurii săraci ai lumii. Indienii, chinezii, bulgarii şi litua¬ 
nienii îndură şi ei, dar numai musulmanii au voie să se revolte 
măcelărind oameni nevinovaţi. In plus, printr-un mister care 
continuă să scape observatorilor, est-europenii şi asiaticii găsesc 
loc de muncă. Musulmanii, şi numai ei, ajung mereu- prea 
târziu şi rămân pe ajutoare sociale, plus case cu chiria plătită de 
stat, ceea ce, fireşte, îi scoate din minţi. Pesemne asta i-a făcut 
pe aceşti necăjiţi să scuipe şi să înjure de rămas bun forţele spe¬ 
ciale franceze care lichidaseră celula teroristă ascunsă şi ocro¬ 
tită de „comunitari musulmani" în cartierul Saint-Denis, după 
masacrul de la Bataclan. 

Şi Belgia? In Molenbeeck, micul cartier mare cultivator de 
terorişti din Bruxelles, există un bloc cu un bar la parter. Era 
cuibul din care plecaseră spre Paris, la găurit oameni aleşi la 
întâmplare, excluşii cu kalaşnikoave. La etajele de deasupra, 
muncitori români şi polonezi. Răspunsul lor la întrebările gaze¬ 
tarilor care voiau detalii despre vecinii de la parter: nu-i 
cunoaştem, că ne sculăm dimineaţa la 5, plecăm la muncă, ne 
întoarcem seara, mâncăm ceva şi ne culcăm. 

Proştii Europei. 



Poziţia brace 


Să nu lăsăm în urmă orice speranţă! în seara de 14 iulie 2016, 
măcelul de la Nisa ne-a adus veşti bune: nu mai e mult! încă 
10-15 căsăpiri, executate tot mai în silă, şi gata! Etapa violentă 
va lua sfârşit şi vom intra în faza paşnică: faza supunerii. Apoi, 
când oaspeţii noştri islamici vor fi îndeajuns de numeroşi 
(1 danke!) şi când cei mai luminaţi europeni vor adulmeca un 
început de compromis, vom face un pact trainic. Noi le vom 
fi parteneri toleraţi, iar ei ne vor fi stăpâni luminaţi. La început, 
va domni paritatea: 6 semiluni şi 6 stele pe drapelul UE. Ulte¬ 
rior, va domni realitatea. Una după alta, vor veni, cuminţi, 
schimbarea obiceiurilor, înălţarea noii credinţe şi, din vorbă 
în vorbă, stingerea. 

După Nisa, totul e bine aşezat. Cifra morţilor a respectat 
media de lucru. Reacţiile au venit respectând, mecanic, partitura 
standard: nu vom ceda! nu ne vor clătina! Bla, bla, bla! Desenele 
idioate cu porumbei grăsuţi şi legămintele de liceeni au fost 
lucrate din timp. Paznicii conştiinţei noastre au repetat, rinoce- 
reşte, discursurile care avertizează împotriva islamofobiei - cel 
mai mare rău care bântuie şi dezonorează sufletul Occidentu¬ 
lui. Nu credeţi? Deschideţi televizorul, ziarul sau netul. 

Nisa a făcut, totuşi, o victimă în plus. Nisa a omorât clişeele. 
Primul din ele spune, cu o vorbă de miliţian care mărturiseşte 
soţiei, în concediu: suntem în război! Serios? Nu suntem în 
nici un fel de război - simetric sau asimetric, declarat sau nedecla¬ 
rat. Suntem sub ocupaţie! Priviţi cât de lesne s-a făcut porcăria 

scelerată de la Nisa. Uns! Şi luaţi seama la ridicolul apocaliptic 
în care înoată societăţile şi sistemele politice occidentale, socie¬ 
tăţile şi sistemele-gazdă. 

Pe scurt, de mână cu libertatea oarbă şi cu copilul ei repe¬ 
tent, toleranţa, am devenit un milion de ţinte care îşi cer drep¬ 
tul la glonţ, bombă şi camion. Ucigaşilor le curg balele de 
poftă şi de uimire. Nimic mai uşor decât omorul între fraţi de 
diversitate. Călăul e peste tot şi mereu la un pas de client. Prie¬ 
tenii noştri islamici pot ataca oriunde şi nicăieri. Acum sau 
altădată. La ştrand, la şcoală, acasă, pe şosea, în tren, la cum¬ 
părături, pe stadion sau în cazarma poliţiei. V-aţi baricadat pe 
durata marilor turnee de fotbal? Atâta cheltuială pentru o amă¬ 
râtă de amânare a execuţiei! Nu contează ce păziţi voi. Impor¬ 
tant e ce atacăm noi. 

Occidentul şi-a organizat sfârşitul meticulos şi festiv, aşa 
cum decorezi o sală de mese pentru ultima nuntă de pe Pământ. 
Priviţi în jur şi faceţi bilanţul. 

Pe 23 iunie 2016, Marea Britanie a votat, legal şi democratic, 
despărţirea de Uniunea Europeană. Şi, de atunci încoace, cea 
mai veche întrupare a libertăţii în Europa e tăvălită şi defăimată 
sub acuzaţia de huliganism antidemocratic în masă. 

La o zi după Nisa, joi, 15 iulie, multe guverne occidentale 
au sărbătorit victoria democraţiei în Turcia. Recep Erdogan a 
învins o tentativă de lovitură de stat şi toată lumea bună euro¬ 
peană a dat iama să îl felicite. Cu alte cuvinte, aceiaşi oameni 
au conchis, într-un interval de câteva săptămâni, că Erdogan 
e democrat şi că Marea Britanie nu mai e. Temerar! 

Firesc şi democratic, vineri, 16 iulie, de cum s-a luminat de 
zi, Erdogan a lansat propria lovitură de stat. Bilanţ: 3 000 de 
militari arestaţi, 2000 de magistraţi demişi, zeci de mii de 
profesori, funcţionari şi poliţişti concediaţi, plus reintrodu¬ 
cerea pedepsei cu moartea luată serios în calcul. Erdogan jură 
că apără democraţia, democraţia fiind el. De la noi s-a ridicat 

cutezător glasul fostului pacient al lui Erdogan. Victor Ponta 
l-a declarat pe Erdogan democrat şi pe criticii lui fascişti. Normal. 
Cine a pus la cale, împreună cu colonelul Mircea Dogaru, des¬ 
fiinţarea justiţiei în România are simţul democraţiei în sânge. 

Eşecul loviturii de stat, paranoia galopantă a lui Erdogan 
şi schematismul occidental au făcut din democraţie o idee vul- 
canizabilă. Şi din Turcia un rahat scindat şi poros. Desert uşor 
pentru Rusia şi Islam, pe malul Mării Negre. 

Dintre toate aceste motive, marele asalt islamic nu mai are 
nevoie de operaţii complicate. Drojdia infracţională din ghe¬ 
touri, un camion, o vestă şi câteva arme sunt de ajuns. Dl 
Mohamed Bouhlel, franco-tunisianul care a trecut stăruitor 
cu TIR-ul peste copii, la Nisa, n-a venit de departe şi nu avea asu¬ 
pra lui ordine secrete. Nu. A ieşit din casă, a urcat în camion şi 
s-a dus la lucru. La defrişat copii. Singur, entuziast şi fără teamă. 

Marea atracţie pentru călăii care stau la coadă în oraşele 
Europei e slăbiciunea. Măcelarii nu mai fac teorie. Nu mai lan¬ 
sează manifeste şi nu mai ţin discursuri. Oamenii sunt ocupaţi 
până peste cap. Au simţit că suntem slabi şi copţi pentru sub¬ 
jugare. Victima e legată fedeleş pe grătar. De jur-împrejur, 
lumea subţire din presă, politică şi universităţi face galerie şi 
are grijă să nu strice vreun rasist petrecerea. 

Corpurile strivite de 19 tone de camion au rămas înşirate 
la Nisa, pe Promenade des Anglais, ca într-o măcelărie bine 
ţinută. Halal măcelărie! Copil lângă mamă, copil lângă tată, 
copil lângă copil. De pe planeta lor îndepărtată, liderii Occi¬ 
dentului nu văd până la Nisa. Liderii noştri extraterestri nu 
pricep o iotă din mersul lumii care le îneacă popoarele. Liderii 
noştri extraterestri nu înţeleg că problema ultimă a tuturor 
măcelurilor de dinainte şi de după Nisa e cursul vieţii. Cine 
dă cursul vieţii în Occident: Occidentul, sau Islamul? 

Franţois Hollande, preşedintele asfixiei naţionale franceze, 
are o scuză. A fost surprins de evenimente alături de nepreţuitul 

frizer oficial de la Elysee - slujbaş plătit cu 9 895 euro pe lună, 
salariu echivalat cu rangul de ministru al cabinetului. Cine mai 
are timp să bage în seamă mersul lumii când elitele se tund 
atât de pasional? Singurii care dau din cap a înţelegere, după 
ce se întorc acasă de la serviciu, sunt muncitorii de la abator. 
Ei ştiu. Ei şi vitele lor. 

Aşa se sinucid civilizaţiile. Cu dileme interminabile, cu cre¬ 
dinţă oarbă în propriile confuzii şi cu vorbe care ajută lumea 
să stea în cap. Şi, neapărat, cu diavolul de mână. 

înainte de despărţire, o întrebare: ceva cote de refugiaţi pen¬ 
tru Est? Şi un îndemn, furat de la stewardese: brace\ 

Sau, pentru a relua anunţul, actualizat şi integral: în situaţia 
foarte probabilă, ba chiar iminentă, a unei prăbuşiri, fixaţi-vă 
burka pe faţă şi luaţi poziţia brace! 



Rinoceri de elită 


De la un moment bine dat încolo, ce se scrie sau ce se vorbeşte 
în marginea istoriei e lipsit de sens. Trăim un asemenea mo¬ 
ment. Cine vrea poate să îi spună Nisa - 14 iulie 2016. Nu ajută 
mai mult decât un semn de carte, dar altceva nu e de făcut, 
înainte să închizi cartea, e bine să marchezi locul din care n-ai 
mai fost în stare sau n-ai mai vrut să citeşti. 

Măcelul de la Nisa şi-a desfăşurat cruzimea şi nebunia în 
două acte. Ultimul e cunoscut: încă unul dintre magrebienii de 
douăzeci şi ceva-treizeci de ani, semi-infractor mărunt, agăţat de 
Franţa în vreunul din cartierele banale ale unui mare oraş, s-a 
pus pe omorât oameni. De data asta, cu camionul. 84 de oameni 
au fost striviţi metodic de un camion de 19 tone. Nimeni n-a 
fost ocolit. Sugari de şase luni, ţânci de trei ani şi băieţandri de 
zece ani au atras, în mod anume, atenţia casapului de la volan. 
Toate astea se ştiu şi nimeni nu poate spune că a aflat ceva nou. 
Detaliile se tot repetă, într-un bis sângeros, la mijloc de morgă cu 
grad de ocupare crescând - bucăţi de soţie, trunchi de copil, găuri 
în logodnică şi alte produse finite ale cultului mortuar islamic. 

Mai întâi, însă, s-a petrecut altceva. Preşedintele Hollande 
a acordat obişnuitul interviu de Ziua Naţională. Sobru şi 
apăsat, preşedintele a avertizat asupra marelui pericol pe care 
democraţia franceză îl are în faţă: ascensiunea populismului. 
Aşa se vede de la Elysee. Şi nu numai de acolo. Aşa se vede din 
paginile aproape oricărui ziar şi pe ecranul aproape fiecărui 

post de televiziune occidental. Şi tot aşa se vede şi se predă în 
aproape orice institut şi universitate occidentală. 

Acum, dacă aşa se vede, înseamnă că toţi aceşti oameni 
educaţi şi responsabili au ajuns la aceeaşi concluzie, şi nu fără 
motiv. Unanimitatea lumii conducătoare trebuie să se bazeze 
pe ceva. Pe un acord, pe o părere comună, susţinută de valori 
certe şi nenegociabile. Pe ceea ce se numeşte - cu un cuvânt 
îmbătrânit prin seminarii şi holuri de parlament - consens. 
Numai că acest acord e, în partea lui cu adevărat activă şi iri¬ 
tantă, mai degrabă un fel de a fi de acord. O intonaţie specifică 
a ideilor împărtăşite de un anume grup, mereu acelaşi şi mereu 
deasupra. Vorbim, adică, de viaţa şi opiniile elitelor. 

Discuţia care a readus în prim-plan tema elitelor şi acordul 
care le tutelează gândirea a izbucnit, cu o virulenţă rară, în ultimii 
câţiva ani. Cu siguranţă, zgomotul, resentimentul şi, adesea, 
disperarea celor ce contestă elitele şi ideile lor au deformat cadrul 
şi termenii de bază ai problemei. Dar asta nu înseamnă că pro¬ 
blema elitelor nu are o istorie şi un sistem teoretic foarte nervos. 

Toată lumea vorbeşte de elite acuzând, de cele mai multe 
ori vag, ceva ce se cheamă ba establishment, ba elite interna¬ 
ţionale, clasă globală, grup conducător sau elită dominantă. 
In orice caz, cineva „sus-pus“, influent până la sau dincolo de 
limita conspiraţiei, inepuizabil de bogat şi dotat, foarte divers, 
dar funcţional neschimbat, supraeducat şi, mai ales, dezgustat 
sau speriat de suflarea norodului. Cu aceste date, ne întoarcem, 
de fapt, la sociologia brutală care despică lumea în asupritori 
şi asupriţi, aristocraţi şi pauperi. Aceste imprecizii pot şi trebuie 
să fie rapid eliminate. In fond, discuţia despre rolul şi men¬ 
talitatea elitelor nu duce lipsă de gânditori riguroşi. 

Termenii fundamentali au fost fixaţi de sociologia lui Vilfredo 
Pareto (Les systemes socialites, 1902). Elitele descrise de Pareto 
sunt manifestarea unei realităţi sociale dinamice şi inevitabile. 
Cineva, de regulă o minoritate în poziţii de comandă, conduce 
şi trebuie să conducă viaţa societăţii. Majorităţile vor fi mereu 

dirijate de minorităţi, care nu au, însă, o poziţie fixă şi prote¬ 
jată. Elite noi vor încerca şi vor reuşi mereu să infiltreze sau să 
răstoarne elitele vechi. Pareto vorbeşte de „circulaţia elitelor", 
într-un joc de direcţie şi control care nu are semnificaţie şi în¬ 
cărcătură morală: pentru Pareto, elitele sunt suma vârfurilor de 
performanţă socială şi profesională, indiferent că e vorba de avo¬ 
caţi sau curtezane (în măsura în care aceste două categorii nu 
se suprapun). 

După 1920, ideile lui Pareto se schimbă, sub presiunea unui 
blocaj care restrânge „circulaţia elitelor" şi fixează „plutocraţia 
demagogică", un grup de comandă care ştie să se conserve pe 
două căi: acumulare economică fără preocupare pentru dez¬ 
voltare reală în societate şi un discurs politico-etic superior care 
prelungeşte cariera publică a grupului elitar, mascându-i, în 
acelaşi timp, dominaţia. 

După război, C. Wright Mills constată că tot ce însemna 
la Pareto „circulaţia elitelor" a luat sfârşit cu desăvârşire (The 
Power Elite, 1956). In 1961, preşedintele american Eisenhower 
rosteşte un faimos „discurs de despărţire" şi lansează celebra 
formulă „complexul militar-industrial" (iniţial, formula vorbea 
de „complexul militar-industrial-parlamentar", dar Eisenhower 
a renunţat la al treilea termen, bănuind că va fi acuzat de atitu¬ 
dini antidemocratice). 

Aşadar, după 1950 suntem în faţa a ceea ce numim, azi, 
elite: un bloc dominant care atrage nervozitatea şi apoi con¬ 
testaţia socială prin câteva trăsături fixe. Mai întâi, impresia 
că liderii sunt mereu aceiaşi sau practică o rotaţie abilă. Dinas¬ 
tiile politice de tip Clinton sau Bush sunt incriminate odată 
cu zonele care livrează constant echipe identice de lideri: şcolile 
aşa numitei clase etoniene din Marea Britanie sau enarquism- ul* 
de fabricaţie franceză. 

* Termenul se referă la ENA (Ecole naţionale d’administration), ai 
cărei absolvenţi formează elita administraţiei publice franceze. 

Capacitatea de a conduce sub întruchipări diverse şi func¬ 
ţional identice e primul motiv de contestaţie care pleacă de 
jos, în numele „democraţiei reale“, şi cere revenirea la auten¬ 
ticitate în politică. încă mai grav, contestaţia antielitară acuză 
toxicitatea terminală a ideologiei secretate de grupul dominant. 

în ultimii 20-30 de ani, reţeaua cultural-mediatic-politică 
a elitelor a dezvoltat un limbaj şi un număr de idei care pretind 
supremaţia totală asupra scenei publice. Noul concert ideologic 
ţinteşte instituţiile tradiţionale şi interzice, sub diverse pretexte 
etice, vechea interpretare a istoriei şi culturii occidentale. Fami¬ 
lia e retrogradată la reminiscenţele unui model social autoritar, 
iar identitatea individuală se desparte de etnicitate şi religie, 
pentru a deveni o chestiune reglată de sex, unde sexul însuşi e 
un concept fluid, reglat de dorinţa sau percepţia purtătorului. 
Cultura europeană e, în totalitate, un eşec şi o culpă. Ea a presu¬ 
pus un rasism iniţial fără excepţii. în fond, toţi suntem rasişti 
potenţiali şi putem fi mântuiţi doar de autoflagelare necontenită 
şi vigilenţă militantă. Aproape orice definiţie clasică a lumii şi 
a instituţiilor umane ascunde un act abuziv care trebuie imediat 
denunţat şi suprimat. Consecinţa cea mai vizibilă a acestei 
manii destructurante e deschiderea şi, apoi, abolirea frontiere¬ 
lor de stat, urmată de dreptul automat la migraţie. La un loc, 
toate aceste reconsiderări radicale dau un corpus agresiv de 
idei cunoscut sub numele de political corectness (PC). Sau, altfel 
spus, o tematică şi un ton care pot fi descrise drept cod interior 
şi parolă de recunoaştere a membrilor de grup elitar. 

Suntem, adică, departe de înţelesul strict utilitar al elitelor 
cu care lucra Pareto. Elitele de care vorbim azi sunt, în mod 
pronunţat, o chestiune de organizare şi opţiune ideologică dog¬ 
matică. Revolta împotriva elitelor se hrăneşte, de fapt, din suma 
de interdicţii pe care limbajul şi ideologia elitelor le impun ca 
morală publică şi politică unică. Transformată în negaţie uni¬ 
versală, această sumă de interdicţii proclamă oficial, de la vârful 
societăţii, o realitate alternativă, fără legătură cu faptele de 

viaţă pe care atâta lume le consideră, încă, realitate. Din când 
în când, însă, realitatea veche revine şi loveşte violent construcţia 
oficială pe care elitele au întronat-o ca reper sacru. 

E exact ce s-a întâmplat cu discursul mai sus pomenit, al 
preşedintelui Hollande. O intervenţie tipic PC, în care sunt 
de găsit şi clişeele şi emfaza care proclamă o realitate alterna¬ 
tivă, a fost surprinsă şi contrată devastator de realitatea cea 
mai reală. 

Replica a venit seara, la Nisa, pe Promenade des Anglais. 
In felul ei brutal şi necomentabil, realitatea a ripostat cu o vio¬ 
lenţă dezgustătoare. Nu! Pentru Dumnezeu, pericolul nu e 
acolo unde îl văd declaraţiile, seminariile şi articolele care 
dau corul oficial. Cine nu e în stare să vadă unde e pericolul ar 
trebui să se uite sub roţile camionului de la Nisa sau la concertul 
neîncheiat de la Paris-Bataclan. Inchipuiţi-vă! Cineva vă dă 
cu ceva în cap pe stradă, vă taie o ureche, vă ia portofelul şi, 
seara, aflaţi de la televizor că aţi fost victima unui editorial 
populist publicat într-un ziar radical de dreapta. 

E absurd. Blindat de absurd! După Nisa, tocmai pentru că 
oroarea s-a hrănit pe săturate cu copii, trebuie spus clar: peri¬ 
colul care nu vede pericolul pe care îl alăptează e rinocerizarea 
establishmentului. Rinocerizarea voluntară şi militantă a celor 
ce ne conduc, ne informează şi ne educă. 

Şi Nisa a fost urmată de obişnuita baie de mituri de susţinere. 
Nu, musulmanii nu au nici un amestec. Da, vina e a rasismului 
occidental care stârpeşte orice şansă de afirmare în ghetourile 
arabe (şi numai acolo). Islamul e o religie a păcii (după supune¬ 
rea necredincioşilor, dar asta nu trebuie spus) în vreme ce droj¬ 
dia pro-creştină a Europei nu şi-a uitat năravurile şi e profund 
islamofobă. 

Le-am auzit şi le vom mai auzi, până o să ne crească fes şi 
barbă. Cine îşi face slaba speranţă că faptele şi realitatea vor 
răsturna mitologia ruşinoasă a establishmentului uită un lucru. 
Cel mai important. Nu e nimic gratuit sau inocent în acest 

şir de palavre pseudoetice şi subsociologice. Totul are un rost. 
Am ajuns la acel ceva care explică unanimitatea desăvârşită a 
corului politic-academic-mediatic. Partitura acestor oameni 
care nu mai termină de vorbit se sprijină pe ceva: pe interesele 
unui grup aflat la putere şi dornic de putere. Marxism? Desigur. 
Ce e marxist trebuie demontat cu un discurs marxist. 

Sigur, aceşti oameni îi cunosc pe arabi numai de la confe¬ 
rinţe şi, spre deosebire de plebe, nu trăiesc în zona de contact 
decisiv. Dar asta nu e tot. 

Lumea subţire care nu vede pericolul islamic nu e oarbă de¬ 
geaba. Acest val de ignoranţă premeditată e, de fapt, parola care 
asigură accesul în sistemul universitar, politic şi mediatic. 
Numai cine ştie să recite, să îmbogăţească şi să întărească 
tabuul e admis sau menţinut în sistem. 

în plus, buna şi vechea politică e şi aici la lucru. Stânga, 
mereu gata să vadă în masacrele islamice un motiv de solida¬ 
ritate cu fraţii de diversitate musulmani, are nevoie de voturi 
şi de păstrarea lor. Două cifre: 94% din populaţia de confesiune 
musulmană a Franţei a votat stânga la ultimele alegeri locale, 
în Suedia, procentul e de 73%. Trocul e simplu şi mult mai 
puţin apretat decât discursurile oficiale. Problema nu e doar 
votul obţinut, azi, prin subvenţii sociale şi recitaluri retorice 
de rinocer. Problema e trocul de azi, ce pregăteşte pactul de 
mâine. Michel Houellebecq l-a descris, recent, într-un roman 
{Supunere) din ce în ce mai depăşit de viteza realităţii. 

Alternativa? Zero şi nimic. Da, establishmentul a declarat 
că realitatea nu există, dar nimeni nu poate demonstra con¬ 
trariul. Dreapta politică şi societatea comună sunt demult 
sleite demografic şi castrate de noua moralitate socială a Occi¬ 
dentului. Din acest motiv, după Nisa nu ne rămâne decât să 
asistăm, îngrijoraţi şi neputincioşi, la mersul istoriei. Care îşi 
caută sfârşitul în Occident. 



Europa , vreau să te f... ! 


La ce se gândea, oare, dna Merkel Angela în neuitata zi de 
i ianuarie a anului 2016, după calendarul creştin? Se gândea la 
cum petrec invitaţii ei, adunaţi la Koln, pentru o vânătoare de 
femei? Sau se gândea, recunoscătoare, la efortul de integrare a 
refugiaţilor surprinşi, scumpii de ei, cu mâna în chiloţii femei¬ 
lor? Trebuie, totuşi, menţionat că poliţia a găsit şi mesajul 
migranţilor pentru situaţii de socializare cuviincioasă. Mulţi 
din ei purtau în buzunare bileţele pe nemţeşte, cu un mesaj 
plecat din cu totul alte organe decât inima: Ich willdichfinken! 
(Vreau să te f...!) 

Nu vom afla la ce cugeta cancelarul german în noaptea în 
care ţara ei serba, fără să ştie, prima zi a anului 1437, după 
socoteala calendarului islamic. Ştim însă altceva. Că adevărul 
gol-goluţ şi scabros despre femeile dezbrăcate cu forţa, pe stradă, 
la Koln şi în alte oraşe, a avut nevoie de cinci zile pentru a 
învinge cenzura oficială. In Germania, lumina Europei. 

Mesajul cu adevărat sinistru plecat spre noi din inima Euro¬ 
pei nu e scandalul sexual, ci scandalul sexual încoronat de com¬ 
plicitatea autorităţilor. Consensul oficial german cere tăcere şi 
supunere. Poliţia, ziarele, televiziunile, primarii, directorii de 
şcoală şi atâţia alţi domni şi doamne cu creiere lucind de cură¬ 
ţenie după spălătură au decis că neamul lor e dator să sufere 
cu plăcere şi în tăcere. Femeile pot fi, adică, violate cu voie de 
la poliţie, dacă distinşii autori sunt ambasadori ai tradiţiilor 
afro-arabe, şi cu atât mai mult dacă sunt refugiaţi. 

în Germania şi în atâtea alte state vest-europene, vechea 
tradiţie europeană a gândului liber exprimat trăieşte sub şantaj. 
Orice protest, orice deget îndreptat spre valul de violuri care 
bântuie de la Oslo la Ziirich e imediat înregistrat la capitolul 
rasism sau extremism în prag de fascism. E de datoria organe¬ 
lor publice să nege şi să ascundă faptele. Adevărul e periculos 
pentru că n-ar face decât să toarne ţiţei (mai nou, foarte ieftin) 
pe foc, stârnind extremismul. 

Adevărat, ZDF, marea televiziune publică germană, s-a 
făcut că plouă şi a ţinut deschisă umbrela care a protejat 
violurile, dar a trebuit să ceară scuze pentru că a sărit peste 
ştirile de la Koln. Adevărat, poliţia a admis că în mulţimea de 
la Koln se aflau şi afro-arabi, după care a admis că marea 
majoritate erau afro-arabi, după care a admis că 15 erau refugiaţi, 
după care a mai socotit o dată şi a aflat că marea majoritate 
erau refugiaţi. Dar toate astea numai şi numai sub presiunea 
revoltei de pe net, noua subterană şi noul samizdat al democra¬ 
ţiilor europene. Nu demult, dna Merkel îi cerea discret dlui 
Zuckerberg să vină de hac paginilor de Facebook în care se 
adună critici antimigraţie. Dl Zuckerberg e, deocamdată, tare 
de ureche, şi bine face. 

Noul fanatism antioccidental al Occidentului a creat pro¬ 
priul val de refugiaţi: pe net, unde se strâng şi comunică oameni 
siliţi să înţeleagă realitatea, dând cu capul sau cu picioarele 
larg deschise de ea. O generaţie începe să priceapă că istoria 
nu e parfum, că lumea nu e geometrie plană şi că Gulag nu e 
transcrierea greşită a lui Google. Din nefericire, s-ar putea să 
fie prea târziu. 

Asta pentru că, după ce a abolit dreptul la critică şi dezacord, 
punând pumnul în gură oricărei opinii contrare, conformismul 
euro-german a trecut la persecuţia bunei cuviinţe publice. Aşa 
de pildă, un grijuliu diriginte german a scris recent o scrisoare 
în care cere părinţilor să nu îşi trimită copiii la şcoală cu bluze 

sau fuste care i-ar putea stârni pe musulmani. E clar că Germa¬ 
nia face cele mai bune maşini din lume şi nu se poate opri nici 
când e vorba de oameni. La fel ca superiorii lui din vârful sis¬ 
temului politic, acest mic idiot local crede automat că poate 
domestici realitatea, înainte să o cunoască. E ciudat, dar nu 
întâmplător, că germanii sunt obsedaţi de natura cu păsărele 
şi broscuţe în pericol, dar ignoră total natura umană. Ce ar fi 
trebuit să înţeleagă aceşti funcţionari împinşi la ruină de pro¬ 
pria orbire? 

Ar fi trebuit să observe că milionul şi ceva de refugiaţi 
admişi în Germania şi Scandinavia e compus în proporţie de 
70% din băieţi şi bărbaţi tineri. Germania refuză să vadă că 
are sub ochi un val de bărbaţi în carne, oase şi hormoni. Auten¬ 
tic sau nu, un refugiat lasă acasă multe, dar ia cu el cultura, 
adică obişnuinţele de fiecare zi din ultimele câteva sute de ani. 

In lumea din care vin aceşti oameni, orice femeie neîmpă¬ 
turită în ţoale până sub ochi cere să fie violată. Iar o femeie 
violată e declarată boarfa şi trebuie omorâtă cu pietre de familia 
sau de clanul care îşi recâştigă astfel onoarea. 

în lumea din care vin aceşti oameni, datina spune că o 
femeie poate fi posedată, pentru că e un obiect cu ţâţe. în cazul 
fetelor, se poate coborî sub 14 ani. 

în lumea noastră, barbaria sexuală e împotriva legii. în 
lumea din care vin aceşti oameni, barbaria sexuală nu e împo¬ 
triva legii. E legea. 

Asta trebuiau să ştie meticuloşii germani. Nu era nevoie 
de deplasări sau de studii speciale. Acasă, în centrele germane 
de primire a refugiaţilor, realitatea strigă singură degeaba. Spa¬ 
ţiile de cazare sunt locuri de siluire în care femeile sunt luate 
la rând de toată suflarea bărbătească sau închiriate cu 10 euro 
şedinţa. Un lucrător de la un centru de primire de lângă 
Miinchen a spus-o pe şleau, ca să înţeleagă tot neamţul: suntem 
cel mai mare bordel din Bavaria! 

Şi, ca să nu facem atâta caz de Germania, merită amintiţi 
italienii care zac în şomaj, îşi pierd casa, bat la uşa primăriei cu 
familia după ei şi sunt trimişi înapoi în stradă: spaţiile libere 
sunt pentru refugiaţi! Dar pentru asta trebuie săpat în ziare şi 
emisiuni TV italiene pe care nu le ia nimeni în seamă. Nu asta 
e actualitatea europeană de prim ordin! 

Actualitatea europeană de prim ordin e alta. E situaţia din 
Polonia! Comisia Europeană vrea să o discute iar şi iar, pe 
motiv de încălcare oficială a libertăţii presei. Corect! Modelul 
de urmat e presa germană. Şi, oricum, nici un guvern est-eu- 
ropean de dreapta autentică nu trebuie lăsat nepedepsit. Dar 
situaţia din Germania nu e oare de discutat? Dar situaţia din 
Europea nu ar merita o discuţie cât de cât sinceră? 

Acum zece ani, faimosul teoretician rus V. Puţin declara 
că prăbuşirea Uniunii Sovietice a fost cea mai mare catastrofa 
geopolitică a secolului XX. Copilării! Titlul a fost cucerit de 
altcineva. Dna Merkel şi invitaţia ei la migraţie liberă în Ger¬ 
mania sunt cea mai mare catastrofa a secolelor ce vin. 

Deocamdată, suntem la faza în care oaspeţii dnei Merkel 
îşi satisfac cea mai urgentă nevoie: Europa, Ich will dich finken! 
Traducerea, în titlu. Felicitări beneficiarilor şi adio cote de 
refugiaţi! Avem alte treburi. Curând, intră pe rol legalizarea 
căsătoriilor homosexuale. încă o şansă să dovedim că spriji¬ 
nim progresul. 



Calul troian de dar nu se caută la dinţi 


Tot ce mai pot face liderii europeni e să se de-radicalizeze. Adică 
să pună capăt fixaţiei relativiste care ţine loc de gândire şi 
politică la Berlin şi la Bruxelles. Altfel, Europa îşi va trăi repede 
sfârşitul, într-o coproducţie alimentată de două dogme termi¬ 
nale. Una care ucide - terorismul islamic. Şi una care se sin¬ 
ucide - relativismul neabătut al liderilor care apar după fiecare 
măcel şi ne asigură că, peste doar câteva atentate, ne vom covârşi 
adversarul prin virtute. 

In iulie 2016, după măcelărirea rituală a unui bătrân preot 
francez în mijlocul bisericii din Normandia, era de aşteptat 
altceva. Era de aşteptat ca liderii europeni să se trezească despuiaţi 
în faţa realităţii şi mânaţi de o uriaşă poftă de bun-simţ. 

S-a întâmplat altceva. Europa are doi lideri: unul politic şi 
unul spiritual. Cancelarul german şi papa. Amândoi au dat 
faliment. Din nou, riguros şi inventiv. 

Un preot e hăcuit în altar de terorişti musulmani? Can¬ 
celarul Merkel ne asigură că nu e suficient pentru închiderea 
porţilor. Migraţia va continua! Dar Angela Merkel minte de 
două ori. Mai întâi, pentru că Angela Merkel, şi nu altcineva, 
a lăsat un sac de bani pe divanul sultanului Erdogan, după 
care Turcia a blocat conducta cu refugiaţi. Apoi, tot Angela 
Merkel a avut grijă să se uite intens în altă parte, pentru a lăsa 
Austria şi Ungaria să închidă coridorul care duce spre Germania. 
Rezumând, doamna Merkel închide tiptil porţile pe care le-a 
deschis într-un acces iresponsabil, după care comunică lumii 

că va continua să le ţină deschise. Generozitatea şi ipocrizia 
curg. Combinaţia e drogul preferat al liderilor occidentali, şi 
doamna Merkel şi-a comandat o cisternă. 

In aceeaşi zi (27 iulie), papa Francisc soseşte la Cracovia şi 
observă că ţara e plină de preoţi pe care n-are cine să îi ucidă. 
Prin urmare, papa cere unei naţiuni arhi-catolice şi înmărmurite 
să primească refugiaţi. Nu ucrainenii fugăriţi de ruşi, de care 
Polonia e plină, ci musulmanii care tocmai dovediseră, în Nor- 
mandia, că ştiu ce să facă într-o biserică. Mesajul papal a cuprins 
şi o analiză după care lumea occidentală e hăcuită din motive 
care ar trebui să o ruşineze: lăcomia, banii, războaiele pentru 
petrol şi resurse. Cu asemenea idei, papa putea scoate din 
scenă formaţia The Grateful Dead la Woodstock. Avem un 
papă socialist şi, fireşte, totul e în ordine. 

întrebarea inevitabilă e: pe când primul papă musulman? Nu 
se poate? Ba da. în fond, alegerea repetată a unui papă creştin 
dezincriminează musulmanii. Aşadar, la treabă! încă un brânci, 
şi Europa cade! 

De peste Ocean vin ajutoare entuziaste. La Congresul 
Partidului Democrat, adunat să îşi ambaleze candidatul la 
Casa (scuze pentru rasism) Albă, au trebuit să treacă 61 de cu¬ 
vântări până când cineva a citit un discurs, probabil necorectat, 
şi a pomenit anemic pericolul terorist. 

Jacques Hamei, batjocorit şi înjunghiat în altar, a fost preot 
în Normandia, vreme de 58 de ani - până la 85 de ani. Nor- 
mandia e liberă pentru că stă pe cimitire americane. 30 000 de 
soldaţi americani sunt îngropaţi în Normandia. Măcar pentru 
asta, Normandia trebuia pomenită. Dar Hillary Clinton nu a 
avut timp de istoria libertăţii, pentru că floarea tinerimii ame¬ 
ricane îngropată în Normandia nu votează. 

O altă descoperire deşteaptă e ideea că Statul Islamic se 
chinuie şi se dă de ceasul morţii noastre să provoace un război 
religios. Of! Cu cine? Cu bisericile goale? Cu Franţa şi Ger- 

mania care au gonit crucea din şcoli şi spitale? Cu UE care a 
afurisit orice cuvânt despre creştinism în documentele oficiale? 
Cu o euro-trupă de stângo-drepto-centrişti care ascund, laolaltă, 
baza creştină a Europei? 

în fond, ce înţeleg aceşti oameni prin Europa? Zona euro? 
Acquis communautairei în regulă, deşi regula e mică. Pentru 
atâţia francezi care riscă să fie taxaţi de rasişti, Europa şi Franţa 
sunt Charles Martel, învingătorul care a oprit în 732, la Tours, 
expansiunea musulmană în Europa. Şi splendoarea Catedralei 
de la Chartres şi creştinismul tragic din adâncimile sfâşiate ale 
gândirii lui Pascal. 

Europa a fost pălmuită şi înjunghiată postmortem în biserica 
din Saint-Etienne-du-Rouvray. Lumea în care relativiştii ne 
aştern de dormit nu continuă Europa, ci o aruncă nemilos peste 
bord. Cu atât mai mult după masacrul din biserica franceză, 
oamenii care ne conduc insistă să uităm cine şi de ce suntem. 
Ar trebui să nu ştim că Europa e triumful creştinismului. Idee 
reacţionară? Mă doare în cotul cu care ţin închisă uşa pe care 
o forţează prostia! 

Pentru liniştea dogmaticilor: Europa creştină s-a făcut tot 
din migranţi. Din slavi, unguri, germanici şi alte turme tulburi, 
dar numai şi numai după ce toţi au primit botezul. Pe asta stă, 
azi, dl Juncker. O poate vedea, dacă binevoieşte să ţină cont 
de cultură şi de gravitaţie. La naşterea Europei a fost botezul. 
Şi azi? Le cerem simpaticilor noştri asistaţi social musulmani 
să asimileze Tratatul de la Lisabona? Până îl termină, nu mai 
rămâne urmă de Europa. 

Terorismul e doar braţul înarmat al unui proces istoric 
fatal pe care liderii europeni îl au pe conştiinţă. Astfel, pentru 
prima oară în istoria Europei, o majoritate locală şi culturală 
nu mai e controlată, trecător, de dominaţia militară a unei 
minorităţi din afară. Nu. Sub ochii noştri şi sub povaţa blândă 
a doamnei Merkel şi a domnului Juncker, majoritatea locală 

e înlocuită, definitiv, de un import consimţit, încurajat să 
refuze integrarea (doctrina multiculturală) şi invitat să stea în 
preajma bancomatului aprovizionat de stat (asistenţa socială). 
Ce pare război religios e ceva mult mai simplu. Un asalt care 
ne ştie slabi şi foloseşte frica pentru a obţine repede putere, 
control şi mult dorita poziţie de întreţinut. Robia, tributul şi 
domnia. Cunoaştem. Vechi procedee musulmane. Ţinta e 
Vestul pentru că e bogat şi are un mare dor de sinucidere. In 
Est, avem doar femei, dar drept-credincioşii terorişti vor tot 
pachetul. Vom fî, deci, ultimii pe listă. 

Ideea de bază a radicalilor relativişti care pozează în lideri 
ai Europei e că, în lumea noastră progresistă, calul de dar nu 
se caută la dinţi. Mai ales dacă e troian. Propunerea e contrasem¬ 
nată de faimoşii musulmani moderaţi care apar după fiecare 
hăcuială şi ne spun că sunt buni germani sau francezi. Ce nu ne 
spun ei e că musulmanii care se mai scapă de năbădăi cu bomba 
sau camionul trăiesc bine protejaţi printre fraţii lor moderaţi. 
De aici trebuie pornit. 

Ce-ar fi dacă domnii care planifică tăieri de preoţi ar fi de¬ 
portaţi? Ce-ar fi dacă un ofiţer l-ar întreba, discret, pe cutare 
moderat: Dle Suleiman, aud că nepotul dv citeşte manuale de 
pirotehnie. II deportăm, sau ne spuneţi cu ce alţi studioşi se 
întâlneşte în sala de lectură? Adică muncă de servicii secrete, 
aşa cum se face cu adevărat. Israelian. Şi ce-ar fi dacă nu s-ar 
mai aproba deschiderea de noi moschei şi centre culturale mu¬ 
sulmane? Din lipsă de spaţiu pentru cimitire creştine. 

Asta dacă vrem să facem ceva. Liderii europeni ne spun că 
nu se poate şi că ne tot înălţăm moral. Rămânem Stăpânii 
Universului. Totul e să ne dăm like-uri. 



Fotografia de adio 


Elita politică occidentală e inutilizabilă. în afară de semnătura 
pe vraful de demisii scadente, nu mai putem aştepta nimic de 
la aceşti lideri pierduţi în catastrofa propriei arogante. Cândva, 
înainte de măcelul din 22 martie 2016 de pe aeroportul din 
Bruxelles, exista o speranţă. Puteam crede că transa intermi¬ 
nabilă a păstorilor de cârduri de vorbe goale se va risipi la con¬ 
tactul cu violenţa bestială şi răul absolut. Nu e aşa, iar asta 
contează. Căci miza e mult peste ce îşi închipuie cei ce trans¬ 
formă în summituri şi aperitiv birocratic carnea străpunsă de 
schije. Miza nu mai e Uniunea Europeană - fosta formă de orga¬ 
nizare a Europei. Miza e chiar Europa - lumea care ne-a creştinat, 
ne-a învăţat să scriem de la stânga la dreapta, ne-a pus furculiţa 
în mână şi ne-a lăsat în pază umanismul. 

După Bruxelles şi bucăţile de morţi lăsate în urmă, islamic, 
la aeroport şi, apoi, la metrou, trebuia să vină altceva. Trebuia 
să izbucnească, din toate părţile, forţa bunului-simţ. Realitatea 
cere răcnind blocarea graniţelor de pe mările Europei, controlul 
strict al ghetourilor arabe şi tăcerea gurilor care îşi laudă asasinii, 
în locul acestor fapte simple: încă o tură de laşităţi. Prim-mi- 
niştri şi tot soiul de euro-grofi declară că numai o minoritate 
năbădăioasă de musulmani sunt — bătu-i-ar vina de ghiduşi! - 
terorişti. Şi asta pentru că n-au avut de ales. I-am marginalizat, 
i-am oprimat, şi, acum, au tot dreptul să ne taie capul în faţa 
Comisiei Europene sau să pună bombe sub copii, în curtea 
Parlamentului European. 

Dar n-au ieşit, oare, mulţimile în stradă? Ba da, dar nu pen¬ 
tru a protesta în faţa Comisiei Europene, cerându-i să revină 
pe pământ. Nu! Mulţimile au reluat kitschul galeş-hipiot, cu 
flori şi cântece ofilite, cu hashtag -uri »je suis cretin ‘ şi pianişti 
hip care lălăie Imagine a lui Lennon. Următoarea decizie UE 
trebuie să oblige staţiile de metrou şi aeroporturile să se doteze 
cu piane în stare de funcţionare. Umorul englezesc, ultima 
formă vie de conştiinţă europeană, a definit bine situaţia. O 
glumă recentă spune că la Londra mulţi musulmani nevino¬ 
vaţi protestează împotriva valului de persecuţii ce va urma aten¬ 
tatului de miercurea viitoare. 

Mesajul european e clar şi definitiv ca un giulgiu apretat. 
Elitele au pus piciorul în prag şi capul sub ghilotină şi transmit 
de acolo un ultimatum fioros căzăturilor islamice din oraşele 
Europei: până aici! Să vă intre bine în cap! Oricâte bombe 
veţi pune, noi nu vom face nimic! Nu vom mişca un deget! 
Vom semna eroic hârtiile pe care le-am mai semnat şi le vom 
mai semna după fiecare atentat! S-a înţeles? Victoria e a noastră! 

O, de-ar fi numai atât! Liderii Europei au gânduri încă 
mai înalte. Cel mai îmbietor e adaptarea. Asta înseamnă că 
Bruxelles n-a fost un capăt de drum, ci un punct de realimen¬ 
tare pe drumul care duce la subjugare consimţită. Aceleaşi voci 
care ne explică unde greşim faţă de inocenţa Islamului şoptesc 
discret către potopul arăbesc: nu vă pierdeţi cu firea! aşteptaţi! 
curând, veţi da prim-miniştri în Belgia şi în Franţa, apoi miniştri 
în Germania şi, într-o bună zi, când noi vom fi la pensie grasă 
sau sub iarbă tot aşa, veţi conduce Occidentul! Parcă asta am 
auzit în pantomima jucată de liderii Europei după Bruxelles. 
Sau nu? Să privim până nu ne cade burka pe ochi. 

Iat-o pe dna Merkel, iiber-Islamizatoarea Europei! Foarte 
ocupată cu tăcerea, dna Merkel ne-a anunţat, totuşi, că „au 
fost atacate valorile Europei“. Şocant! Cine ar fi bănuit aşa 

ceva? Păcat că dna Merkel s-a oprit aici şi nu ne-a spus şi cine 
va apăra numitele valori. 

Urmează, în ordinea confuziei, dna Mogherini, şefa politicii 
externe a UE. Doamna a înţeles să plângă în public, la auzul 
veştilor venite de la Bruxelles. Doamna ar trebui să lase locul 
gol, pentru că tocmai a luat cu brio examenul pentru Scala 
din Milano. Aria Traviata-Mogherini a reuşit să îi încredinţeze 
pe monştrii ucigaşi de la Bruxelles şi pe colegii lor prinşi cu 
lucrul la următoarele atentate că suntem moi, sentimentali şi 
gata de tăiere. Mogherini poate studia cazul Thatcher. In 1984, 
hotelul în care se afla fostul premier britanic a fost aruncat în 
aer de teroriştii irlandezi. Au fost ucişi cinci oameni. In aceeaşi 
seară, Thatcher a apărut din moloz şi a anunţat că îi va termina 
pe măcelari. Aşa a şi făcut. Fără emoţii şi Iară lacrimi. 

Şi, în acest timp, unde se afla, oare, liderul şi protectorul 
lumii libere, preşedintele Statelor Unite, Barack Obama? Păzea! 
în Cuba, la un meci de baseball, cu prietenii lui comunişti, şi 
pe urmă în Argentina, pentru a dansa tango, la dineul oficial. 
Istoria e neiertătoare cu impostorii. îi face măscărici de canal 
TV în faliment. 

Replica defensivă standard a elitelor este că toţi cei ce au 
ceva de reproşat şi înjurat pe teme UE fac jocul Rusiei. Curios! 
Pentru că dacă Uniunea Europeană a ajuns slabă şi pe placul 
Rusiei vina e a celor ce au adus-o în această poziţie. Slăbiciunea 
UE e rodul deciziilor politice ale liderilor UE, şi nu al criticilor 
aduse acestor decizii. 

Oricum, vorbim toţi fără rost. După ani de palavre, am 
lăsat în urmă argumentele cu miez şi am ajuns altundeva. Am 
ajuns la Bruxelles, pe 22 martie 2016. Acolo au apărut ultimul 
argument şi sfârşitul cuvintelor. Am ajuns la imaginea care 
închide tot. 

O pot descrie pentru că am trecut pe acolo de zeci de ori. 
Locul e la câţiva metri de intrarea în aeroport. Cum laşi 

cafeneaua pe stânga şi mergi să predai bagajul, se deschide un 
spaţiu de câţiva metri pătraţi. Acolo era de văzut, după explozie, 
o fetiţă de trei-patru ani. In rochie albă. Stătea pe jos, încercând 
să afle ceva despre o persoană doborâtă lângă săndăluţele ei 
mânjite de sânge. Din când în când ridica ochii goi, aşteptând 
un răspuns. Apoi se întorcea plângând la trupul acela nemişcat 
de la picioarele ei. Mama. 

E fotografia de adio a Europei. 



Jurământ de vasalitate la Passau 


în numele cui a jurat Jean-Claude Juncker vasalitate Rusiei, 
în ziua de 8 octombrie 2015, la Passau? în numele cui a promis 
preşedintele Comisiei Europene apropiere de Rusia şi dezrobire 
de dictatele Washingtonului? Preşedintele Comisiei Europene 
nu a avut curaj să vorbească de la o tribună vizibilă. Juncker a 
ales o întrunire obscură, într-un oraş german, sau odinioară 
german, măturat de valuri de migrând sosiţi din Africa şi Asia, 
pentru a strecura câteva şoapte geostrategice şi o mare mirare: 
de ce n-am avea relaţii realiste cu Rusia şi de ce i-am mai urma 
pe americani? 

Dar, mai întâi, câteva vorbe triste şi sleite despre ceea ce 
erau, până nu de mult, orăşelele provinciei germane. Cine are 
nenorocul să intre în Passau sau, şi mai rău, Kehl, în inima 
Alsaciei, va trebui să plece capul umilit şi să ceară, în gând, 
iertare fraţilor Grimm. Atâtea şi atâtea mici oraşe de basm şi 
splendoare germană s-au surpat într-o farsă mizeră. Pieţele bur¬ 
gurilor sunt ocupate de moschei şi de mirarea secolelor care 
s-au trezit dejucate de un episod de nebunie recentă. Inima ger¬ 
manismului impecabil, cu sate şi orăşele fără cusur, cu ferme 
şi gospodării temeinice şi fără urmă de praf, e năpădită de o 
dezordine nervoasă şi de limbi ciudate, pe care nimeni nu le-a 
mai auzit de la asediul Vienei încoace. Un şoc de adâncime 
cumplită îi vesteşte pe vizitatorii neştiutori că lumea Germaniei 
mitice a fost lăsată să se sfărâme şi că aproape tot ce a fost a dis¬ 
părut fără urmă. Cine mai vrea să fie o clipă alături de lumea 

perfecţiunii posace a landurilor germane trebuie să se refugieze 
în muzeu. Cine vrea să admire, cu spiritul înălţat, Catedrala 
din Strasbourg şi zidăria ei transcendentă ridicată de misterioşi 
meşteri germani va trebui să ţină seama: la câţiva metri de cate¬ 
drală, un chioşc militant oferă pliante care cer respect pentru 
musulmani. Lumea vechilor oraşe germane e, altfel spus, bine 
pregătită pentru convingerile dlui Juncker. 

Dacă Juncker s-a făcut preş de ceremonie pentru Puţin în 
numele eroicei naţiuni luxemburgheze, aşa să fie! Conturile 
băncilor luxemburgheze vor crăpa de depuneri ruseşti. Gherţoii 
postsovietici îşi vor etala Rolexurile şi modelele botoxate prin 
hoteluri de la cinci stele în sus. Va merita. Nici un tanc rusesc 
nu va parca în Luxembourg. Din lipsă de spaţiu şi de frica 
unui stat NATO cu o armată de 800 de oameni. 

Dacă, însă, Juncker a decis în numele Uniunii Europene 
că viitoarea noastră cultură internă va fi islamică sau islami- 
zată şi că adversarul e America, şi nu Rusia, lucrurile se schimbă. 
Aroganţa vine de petrecanie unei Europe care iese din istorie 
ruşinos şi se aşază cuminte în poala Rusiei. Nu cu totul, ci 
doar cu partea ei ponosită şi decupabilă: cu Europa de Est. 
Căci Juncker a vorbit ştiind bine ce dă şi ce expune. Orgasmul 
european pro-rus nu va mişca o piatră în Vest, dar va scutura 
din temelii Estul. Mesajul lui Juncker e cea mai funestă pro¬ 
poziţie trimisă vreodată din Vest spre Est: ce nu se poate isla- 
miza se poate rusifica! 

Va trebui să ţinem minte o anume săptămână tristă care a 
început, în octombrie 2015, la Strasbourg, în Parlamentul Euro¬ 
pean, cu discursurile suprarealiste ale cuplului Merkel-Hollande 
şi s-a încheiat la Passau cu remarcile decăzute ale lui Juncker. 
O săptămână care a început toxic şi s-a încheiat cu o capitulare. 

In timpul discursului rostit de Hollande am fost, pur şi 
simplu, incapabil să trec peste situaţie. Domnul care vorbea 
la Strasbourg de datoriile morale ale Estului a apărut la tribună 

în costum şi atât. Fără casca şi fără scuterul cu care a fost sur¬ 
prins de presa franceză în zori, la ieşirea dintr-un anumit hotel. 

în schimb, am ascultat absorbit intervenţiile doamnei 
Merkel. Şi am rămas cu două concluzii apăsătoare: Europa 
înaintează entuziast spre o calamitate şi are nevoie urgentă de 
disidenţi. 

Doamna Merkel a ţinut să ne asigure că e ea însăşi est-eu- 
ropeană. Poate de baştină. Căci a fi est-european până la capăt 
înseamnă şi altceva: să ştii, cu un sentiment care amestecă groaza 
şi împotrivirea, ce a însemnat să trăieşti ieri sub ruşi şi azi în 
preajma lor. Fără asta, a fi est-european e o calitate exotică, egală 
cu sentimentul paraguayan al fiinţei, evocat de Cioran într-unul 
din rarele lui momente de amabilitate umanitară. 

Doamna Merkel nu pricepe comportamentul Estului, dar 
e fluentă în materie de năravuri ruseşti. Iat-o, de pildă, vorbind 
degajat despre Nord Stream, o mândreţe de conductă care stră¬ 
bate Baltica şi duce gaz din Rusia direct în Germania. Ţeava 
cu pricina are proprietatea minunată de a permite Rusiei să 
taie gazul Europei de Est fără să decupleze consumatorii ger¬ 
mani. Ce are de spus guvernul german despre instalaţia care 
exportă gaz amestecat cu şantaj şi poate pune în ţarc Europa 
de Est? Doamna Merkel are de spus că proiectul a fost pus la 
punct de companii private, iar guvernul german nu se poate 
amesteca în treburile lor. De unde bănuiala că, pentru doamna 
Merkel, şi Zidul Berlinului a fost un proiect agreat de mai 
multe companii de construcţii ruseşti, fără amestec politic. 

într-o a doua observaţie rostită la Strasbourg, doamna 
Merkel s-a arătat întristată de evoluţia Estului. Dezamăgirea 
doamnei Merkel e provocată de un Est care a dat de libertate, 
dar refuză obligaţiile globalizării. In traducere: aţi scăpat de 
comunism şi acum vreţi să mâncaţi doar prăjitură. In tradu¬ 
cere şi mai exactă: aţi scăpat de comunism şi libertatea voastră 
e egală cu dreptul de a repara greşelile mele, preluând cote de 

refugiaţi. Nimeni nu uită că în septembrie 2015, aşadar cu 
doar o lună înainte de această decepţie de la Strasbourg, doamna 
Merkel a dat de veste în toate zările că aşteaptă oaspeţi, oricâţi 
ar fi, din lumea toată şi mai ales din Orientul Mijlociu. După 
care şi-a înştiinţat vecinii că trebuie să îi cazeze. Doamna 
Merkel a reuşit, de fapt, să îi insulte mai întâi pe est-germani. 
Dacă ar privi la sondaje şi pe stradă, ea ar înţelege că est-ger- 
manii se fac la fel de vinovaţi de păcatele care au dezamăgit-o 
în cazul României, Slovaciei, Cehiei şi Ungariei. Nici ei nu 
sunt capabili de entuziasm pro-migranţi. 

Lumea bună europeană se amăgeşte cu teorii pe care le ia 
drept probă de subtilitate analitică. Cea mai la modă spune 
că Rusia va fî în curând victima propriei supraexpuneri militare. 
Războaiele din Ucraina şi Siria vor impune costuri economice 
insuportabile, populaţia nu va mai răbda, şi de aici revolta 
sau, pentru a folosi o formulă de un tembelism dovedit, „pri¬ 
măvara rusă“. Susţinătorii acestei iluzii fac parte din grupul 
trist al liberalilor progresişti, ferm convinşi că violenţa şi 
cinismul vor părăsi lumea la rugămintea lor: mama, vreau să 
schimb lumea! Mă duc afară să desenez un graffiti! 

Prima regulă care scapă acestor naivi agresivi e că Rusia nu 
intră în criză după criteriile de impas ale lumii occidentale. Pen¬ 
tru a intra în criză, e nevoie de două lucruri: de cineva ajuns la 
capătul răbdărilor şi de altcineva care să-i spună că a ajuns la 
capătul răbdărilor. Presa rusă e de mult în buzunarul lui Puţin 
şi, de acolo, nu mai are grija altora. Revolta va avea loc doar 
când ruşii vor îndura mai mult decât pot îndura. Cine aşteaptă 
aşa ceva ar face mai bine să se aşeze la coada pentru nemurire. 
Va fî servit mai repede. Un popor care s-a automutilat şi a 
făcut din sclavie un mod de existenţă natural va îndura exact 
cât hotărăşte stăpânirea că trebuie să îndure. La care prietenii 
noştri liberali vor răspunde argumentând că până şi comunis¬ 
mul rus a căzut. Pardon? La ultima verificare, comunismul 

era la locul lui, în fiecare suflet rus, iar onor KGB perfect insta¬ 
lat la Kremlin. Sigur, un comunism fară apetit dogmatic şi 
legat de mafie printr-o strânsă relaţie materialist-dialectică. In 
calitatea lor de vechi obsedaţi de schimbările climatice, liberalii 
progresişti ar trebui să ştie că primăvara rusă e un anotimp 
strict occidental. Dacă vor să priceapă lumea care îi va scufunda, 
aceiaşi liberali o pot citi, în sfârşit, pe Svetlana Aleksievici, 
psiho-prozatoarea-jurnalistă din Belarus. In primul interviu 
acordat în calitate de laureată a Premiului Nobel, Aleksievici 
a vorbit despre esenţa timpului, la 25 de ani de la căderea comu¬ 
nismului. O epocă de eşec abisal. „Nu ne-am dorit nicicând 
să fim ce s-a ales de noi.“ 

După o tonă de cărţi necitite şi o mie de filme groteşti cu 
agenţi ruşi pălmuiţi de Brad Pitt, Occidentul va afla, curând, 
ce e KGB-ul. Puţin va curăţa zona de protecţie din jurul bazei 
militare ruseşti din Mediterana, îl va mai păstra sau nu pe 
Assad şi va slobozi din lesă comandourile iraniene aliate, pentru 
a face un exemplu de neuitat din Statul Islamic. Dar astea sunt 
detalii de bucătărie canibală. 

La sfârşit, doamna Merkel, ocupată cu dezastrul multicul- 
tural pe care l-a curtat, nu va mai avea puterea să noteze că 
Estul nu mai e. Jurământul de vasalitate depus de Juncker la 
Passau a pregătit terenul. 



Centrul nu mai ţine 


La un moment dat, observând că, văzuţi de departe, toţi munţii 
sunt mici, Uniunea Europeană a decis că relieful nu există. 
Intre timp, realitatea şi-a luat revanşa şi a trimis pe direcţia 
UE o delegaţie la nivel înalt, compusă atât din munte, cât şi 
din Mahomed. Nimic nu pare să fi pregătit scrobitele elite 
europene pentru primirea acestei delegaţii şi pentru reapariţia 
vehementă a geografiei şi istoriei. 

Primul val de populaţii islamice a pătruns până în inima 
Germaniei, se pregăteşte să forţeze Canalul Mânecii şi a urcat 
în Scandinavia, până în preajma Cercului Polar. In replică, 
liderii apuseni au dat buzna la recitat versul răsăritean după 
care „ce e val ca valul trece“. Ipoteza a fost repetată cu ardoarea 
unei rugăciuni pe buza Niagarei, dar a căzut repede şi din ea 
a apărut o noutate de coşmar. Aceasta ne anunţă că avem în 
faţă ceva ce se cheamă migraţie permanentă. Un transfer de 
populaţie colosal, care va schimba faţa şi viaţa Europei. După 
milionul din 2015, valul sosit în 2016 numără „doar“ 600 000 
de migranţi. In cea mai mare parte sosiţi prin Italia, migranţii 
promoţiei 2016 nici măcar nu se mai străduiesc să invoce 
persecuţia. Cei mai mulţi sosesc din Africa centrală şi declară 
cu toată convingerea că au venit spre a se aşeza pe locul cuvenit. 
E de ajuns. Clasa politică occidentală, mediile de informare şi 
societatea civilă profesionistă nu au nimic de obiectat şi 
îmbrăţişează fără comentarii noua lege universală: restul lumii 
are dreptul sacru să se instaleze în Occident. 



PATIMI EUROPENE ÎN VID 45 


în ansamblu, ţară cu ţară şi guvern cu guvern, e prea târziu. 
Pentru a continua baia de poezie funebră, să-i facem loc marelui 
William Butler Yeats, cu versurile care au congelat, încă din 
1919, drama politică şi morală a modernităţii apusene: 

. Things fallapart, the centre cannot hold; 

Mere anarchy is loosed upon the world ... “* 

„Centrul nu mai ţine“. Blocajul structurilor occidentale, inca¬ 
pabile să articuleze un răspuns clar în condiţii de criză, e cea 
mai importantă ştire a vremurilor pe care ne pregătim să le 
încheiem. Noutatea trece neobservată pentru că e mascată de 
un potop de pseudodecizii care mor imediat după publicare, 
de summit- uri auto-omagiale, de recorduri de bunăvoinţă naivă 
şi de cugetări confuze. 

Un singur lucru şi o singură încordare ar fi de ajuns şi ar 
pune bazele începutului: adevărul rostit oficial şi în gura mare. 
Căci răul nu poate fi bătut decât de cei ce -1 înţeleg şi, într-un 
fel, îl respectă, numindu- 1 . Trebuie imediat precizat că răul e 
singurul lucru din lume care poate fi respectat numai prin 
denunţ public şi explicit. Orice ezitare, aproximare şi vorbă 
în doi peri cu amortizor îl ajută. Nu ne putem bizui, însă, pe 
curajul liderilor noştri. Ne putem bizui doar pe poeţi morţi 
care ne suflă versuri fără speranţă. Şi cum altfel? 

Ce nădejde să tragem când îi vedem pe italienii guver¬ 
nului Renzi facându-se preş persan şi acoperind cu placaj 
statui romane din muzeul onorat, în ianuarie 2016, de o dele¬ 
gaţie de lideri iranieni? Preţul: 20 de miliarde de euro în con¬ 
tracte imediate de investiţii. Bieţii italieni! Nu ştiu ce e un 
divan şi n-au auzit de proverbul care avertizează: dacă-i dai 
nas lui Iran... 


* William Butler Yeats, „The Second Corning", The CollectedPoems 
ofW.B. Yeats, Macmillan Press, Londra, 1991, p. 189-190. 

Nemaivorbind de Franţa, pentru care preţul convenit e 118 
bucăţi de avioane Airbus. Şi Franţa e în mână: abia a plecat 
ayatolahul, şi la Elysee s-a aşternut covorul roşu pentru lumi¬ 
noşii conducători ai Cubei populare. Da, e vorba de Franţa, 
sora noastră mai mare şi mai stricată care ne ceartă prin 
MCV-uri pentru corupţie şi nelegiuiri, în timp ce se ţine de 
mână cu prieteni care spânzură disidenţi de macarale la Tehe¬ 
ran. Apropo! Şi macaralele au, sigur, nevoie de service. Poate 
o companie germană? 

Să revenim la umorul pozitiv. La una dintre acele ştiri 
neconfirmate care fac mai multă istorie decât o mie de ştiri 
confirmate. In februarie 2016, o anecdotă care umbla prin 
Parlamentul European spunea că o delegaţie afgană şi-a anulat 
vizita oficială, explicând că Bruxelles e un oraş prea periculos. 
Afganii ştiau ei ce ştiau. Aflaseră, probabil, din surse sigure, 
frăţeşti şi locale, că la Bruxelles poate sări în aer orice, cu tot cu 
delegaţia oficială. După o lună, pe 22 martie, gluma se umplea 
sinistru de realitate, pe aeroportul din Bruxelles, după trei 
explozii şi 32 de morţi. Şi asta ne spune că e prea târziu. Coloa¬ 
nele care circulă fără oprire din Orient spre Europa ajung 
acasă. In oraşe deja cucerite. 

Iată de ce autorităţile etice şi politice europene nu mai sunt 
acasă. Sunt pe altă lume şi vorbesc interesant, politicos şi singure 
din cavou. Ignoranţa acestor oameni care au învăţat să creadă 
în dispariţia istoriei, retragerea geografiei şi îmblânzirea naturii 
umane nu e numai înspăimântătoare. E înduioşătoare. 

Priviţi destinul Angelei Merkel, hegemonul liberal al Euro¬ 
pei. Mânată de idealuri neverificate, doamna Merkel a bătut 
cu încredere la poarta iadului. Şi poarta s-a deschis. Liderii 
care ţin să ne explice că Europa e datoare să înfieze tot restul 
lumii ar trebui să aibă grijă, mai întâi, de propria lor cultură. 
Aceşti oameni nu ştiu ce au atins, ce au stârnit şi ce au scos la 

lumină. Istoria. Iar istoria e, aşa cum vor afla curând aceşti pio¬ 
nieri ai ignoranţei vinovate, un vortex fără sfârşit în care fierb 
contradicţii, amintiri neiertătoare, violenţă animală şi absur¬ 
ditate scelerată. Mai pe înţelesul şi spre paguba tuturor: iadul. 
Poarta la care a bătut avântat dna Merkel. 

Nenorocirea vine de afară, şi asta doar pentru că e chemată 
dinăuntru. Mantra cretină care aduce după fiecare nouă oroare 
musulmană discursuri promusulmane nu va rămâne fără rezul¬ 
tat. Comisia Europeană e chiar nerăbdătoare să vadă ce se poate 
întâmpla dacă întoarce bătrâna realitate cu capul în jos. Steno¬ 
grame recent publicate ni -1 înfăţişează pe Frans Timmermans, 
vicepreşedintele Comisiei Europene, declarând ritos că hărtăni- 
rea femeilor de la Koln nu are nici o legătură cu refugiaţii. 
Asae. Marţienii sunt suspectul principal. Şi dacă mai aşteptăm 
o lună-două vom afla că destrăbălatele de nemţoaice au tăbărât 
asupra extraterestrilor naivi şi complexaţi de primul contact 
cu pământenii şi cu poftele lor. 

Mai e timp, nu prea mult, să ne amuzăm pe seama acestor 
clovni cu dosar de sfânt. După care se va întâmpla ce s-a mai 
întâmplat. Cei ce caută rafinăria cu aruncătorul de flăcări în 
mână o vor găsi. Erupţia vulgară, dar teribil de reală a furiilor 
populare colorate de rasism şi ura acumulată în faţa politicii 
aşa-zis democrate nu vor întârzia. 

Logica neiertătoare a istoriei se va adeveri încă o dată: trufia 
îngerilor falşi cheamă la treabă strigoi îngropaţi. 

Ce putem face noi, esticii? Ni s-a spus că dacă nu absorbim 
migranţi ne dăm arama pe faţă şi pe tot corpul. Ne dovedim, 
adică, primitivi şi infecţioşi. A se scuti şi a se lua seama la pos¬ 
tura celor care ne dau lecţii. Convinşi că ne pot reeduca, peda¬ 
gogii pro-migraţie au decis că e nevoie să inverseze un proverb 
şi s-au băgat ca laptele în muscă. 

Interlocutorul fiind doar un pic mai plat ca zidul, nu ne-au 
rămas prea multe. Poate doar să triplăm lăţimea Dunării. 

Propunerea de a o popula cu crocodili nu e de luat în seamă, 
pentru că i-ar putea necăji pe ecologişti. Deocamdată stăm 
aşa, mut şi prosteşte, într-o scenetă de grup în care Vestul a pus 
căruţa înaintea boilor, după care s-a apucat să le ţină cursuri de 
etică şi mecanică. Tocmai de asta e, poate, mai bine să fii bou. 
Deşi nu e foarte clar cine e boul. 



Criza continuă 


Să culegi ce ai semănat se cheamă, până la urmă, agricultură. 
Să te miri de recoltă, pentru că nu înţelegi ce ai semănat, se 
cheamă impostură. Dacă agricultura e prea aspră pentru liderii 
occidentali, să folosim geometria: Obama duce în linie dreaptă 
la Trump, iar Merkel şi Hollande la Le Pen. Indignarea oficială 
care a însoţit erupţia radicalilor face televiziune bună şi ipo¬ 
crizie joasă. 

în fond, ascensiunea populară a agitaţilor care au urcat pe 
val în Statele Unite şi în Franţa nu e un accident. E rezultatul 
a 25-30 de ani de autism luminat. în toţi aceşti ani, nimeni şi 
nimic nu a putut îndupleca şi întoarce din drum o clasă poli¬ 
tică pusă pe reeducat naţiuni. Sigur, Trump şi Le Pen sunt 
nişte apucaţi, deşi Trump suferă de un tembelism aparte 
(mult mai jucat, mai abil şi mai plin de politică serioasă decât 
ar fi de crezut). Treaba lor, şi tratament reuşit! Problema care 
ne priveşte cu adevărat e că furia radicalilor a fost înlesnită de 
aroganţa obeză a elitelor. Faptele vorbesc nebăgate în seamă 
de prea mult timp. 

Chemaţi la referendumuri în Franţa, Danemarca şi Irlanda, 
cetăţenii Europei au respins propunerile trimise de la Bruxelles, 
după care au fost informaţi că au votat greşit şi că trebuie să 
mai încerce o dată. 

Asiguraţi că euro e moneda cu care se cumpără biletul spre 
paradis, cetăţenii Europei au aflat că trebuie să îşi petreacă 
anii de şomaj învăţând germana. 

Poftiţi să se desfete cu libera circulaţie, cetăţenii europeni 
au descoperit că zona Schengen e, printre altele, acordul prin 
care 26 de state au decis că e mai bine să fie neatente împreună 
decât să se păzească separat. 

Mitraliaţi de terorişti islamici, cetăţenii Europei au aflat 
că poartă vina de a nu fi creat ucigaşilor condiţii normale de 
muncă, viaţă şi tir în poligon. 

E cineva de altă părere? Orice scâncet critic a fost stârpit 
exemplar de armata televizată a binelui ONG-ist. Zi de zi şi 
ţară cu ţară, cetăţenii Europei au primit oficial înştiinţarea că 
suferă de rasism, de naţionalism şi de alte ideologii venerice. 

Ca să nu ne mai chinuim cu zvonurile răspândite de Shake- 
speare şi Pasteur, universităţile, mass-media şi luminile politice 
au stabilit că Occidentul a fost, este şi va fi cea mai nenorocită 
civilizaţie cunoscută. Tot ce rămâne în urma Occidentului e 
un şir de crime şi nedreptăţi în relaţia cu civilizaţiile cuminţi 
din jur. Occidentul e, prin definiţie, vinovat şi trebuie dispreţuit 
din oficiu. Creştinismul? Ceva legat de cruciade şi Inchiziţie. 
O piedică fără de care am fi avut libertăţi sexuale depline cu 
două mii de ani mai devreme. O singură pildă creştină a fost 
selectată şi e recomandată publicului după fiecare act terorist 
islamic: întoarceţi şi celălalt obraz! Aşa s-au deprins liderii 
lumii libere să întoarcă obrazul altora. 

Cum nici un necaz nu vine singur, ci flancat de o insultă, 
autorii acestui curs de autosuprimare susţin că sunt şocaţi de 
popularitatea unor Trump şi Le Pen. Toţi îşi suflecă mânecile 
a libertate şi cer alegătorilor să apere democraţia. Trump, Le 
Pen şi alţii ca ei sunt expresia intoleranţei şi, spre deosebire de 
tocătorii de referendumuri sau de detractorii creştinismului, 
nu au ce căuta într-o societate liberă. Gluma e foarte reuşită, 
dar trebuie reprogramată. Deocamdată, scena e închiriată de 
altă trupă: încălziştii sau ecologiştii sau, pe numele lor real, 
stânga reconvertită după necazul cu prăbuşirea comunismului. 

Adunaţi pentru o mega-conferinţă pe tema climei, taman 
la Paris, oraşul recent vizitat de musulmani oprimaţi şi bine 
înarmaţi, încălziştii susţin că vine sfârşitul lumii. De vină e, 
iar, Occidentul, civilizaţia care a pus gând rău naturii. Salva¬ 
rea e încă posibilă, dar numai dacă, urmând povaţa încălziş- 
tilor, renunţăm la industrii, transport, cărbune, petrol, energie 
nucleară, electricitate şi dezvoltare, în general. După care ne 
tragem cu toţii la pădure, ne punem pe olărit şi ne lăsăm tatuaţi 
de fecioare ierbivore. Schema de mai sus nu ia în seamă varianta 
în care sfârşitul nu va veni de la încălzirea climei ci, un pic 
mai devreme, de la încingerea Islamului. Asemenea chestiuni 
sunt invizibile pentru ecologişti. Ţara arde şi baba se piaptănă 
cu motorină, în timp ce pălăvrăgeşte cu prietenele la o ceaşcă 
de ţiţei. 

Cineva s-ar putea întreba: ce au toate neroziile de mai sus 
cu România, o ţară stabilă, în care tradiţiile, de la hoţie la căsă¬ 
torie, se schimbă anevoie sau deloc? Câte ceva se poate înţelege 
din povestea cotelor de refugiaţi. Imediat după refuz, România 
şi Estul au fost declarate bastioane rasiste. Pentru o mai bună 
înţelegere a culpei, statele Europei de Est au fost ameninţate 
cu suprimarea banilor de la Bruxelles. Argumentul e convin¬ 
gător. Trebuie să facem ceva ca să intrăm în rândul lumii. La 
nevoie, îl putem declara mulatru pe Enescu şi musulman pe 
Brâncuşi bărbosul. 

Avertismentul timpurilor sectare ce vin spre noi priveşte 
bunul-simţ al vieţii noastre interne. Dacă sunteţi sătui de vestita 
noastră clasă politică, nu vă grăbiţi să copiaţi cultul care a luat 
locul marelui model democratic occidental. Nu veţi face altceva 
decât să schimbaţi o turmă de potlogari cu o armată de călăuze 
dogmatice. 

în Occident, asfixierea vieţii publice a venit după ce clasa 
politică a renunţat la politică şi s-a lăsat înlocuită de avocaţi, 
mass-media şi ONG-uri. De aici legalismul, îndoctrinarea şi 

militantismul - toate perfect incapabile să apere, acum, valorile 
pe care stau libertatea şi democraţia. Cazul civismului pe pilot 
automat e flagrant. Transformată în industrie a virtuţii, dimen¬ 
siunea civică a produs o castă. Să nu uităm nici o clipă: socie¬ 
tate civilă sunt şi bursele, şi fermierii, şi casnicele. 

Insă tentaţia e de înţeles, pentru că vine din exasperare. In 
fond pe cine să te rezemi? Pe BOR? Mai bine tăciuni stinşi în 
căldare şi iarba fiarelor! Criza continuă. 



Deutschland UE Alles! 


N-a trecut prea mult timp de la faimoasa vorbă a lui Arnold 
Toynbee după care civilizaţiile nu mor asasinate, ci se sinucid. 
Ne-am mişcat repede. Abia a închis gura Toynbee, şi Europa 
a deschis, pedant, tratatul de tehnica sinuciderii. Şi în ce limbă 
putea fi scris mai bine, mai riguros şi mai apăsat un asemenea 
tratat dacă nu în germană? Singurul cuvânt străin care tulbură 
coerenţa de sistem germană vine din greaca veche şi tronează 
pe prima pagină: Hybris. Intr-o traducere binecunoscută uma¬ 
nităţii de la Oedip citire şi de la ideile răsculate ale Europei 
iluministe încoace: mândra nechibzuinţă tragică a celui ce sfi¬ 
dează destinul. Mai aproape de noi: nechibzuinţă de aparenţă 
generoasă a celui ce crede că poate cuminţi istoria prin mari 
alegorii optimiste şi alte festivaluri de facere de bine. 

Pentru a duce o tragedie până la capăt şi pentru a o încheia 
ca lumea, cu scena plină de cadavre şi culturi calcinate, e nevoie, 
mai întâi, de ceva extraordinar. De o îmbinare perfectă care 
pune în acelaşi fluid ademenitor confuzia, iluzia, încrederea 
şi clarviziunea oarbă. E nevoie, adică, de dispariţia sau, măcar, 
de discreditarea adevărului. Iar cel mai bine ascuns adevăr al 
zilelor pe care le trăim e că europenii nu vor migranţi. Umblă 
vorba că doar est-europenii nu vor migranţi. Dar pe europenii 
din Vest i-a întrebat cineva? Şi a pus cineva întrebarea corectă: 
vreţi să vă schimbaţi cultura şi să trăiţi sub alte valori? Comi¬ 
tetele hipiote care agită pancarte de bun-venit în faţa gărilor ger¬ 
mane seamănă cu orice altceva, dar nu cu un sondaj. Germania 

şi elitele ei au pus Europa pe pilot etic automat. în consecinţă, 
adevărul s-a făcut mic şi tace până când va fi crunt reabilitat de 
istorie. E mai bine să nu fim prin preajmă în acel moment. 

Şi ce spune adevărul? Spune că refuzul omului de rând şi 
ignorat de pe străzile Europei s-a născut din două motive: din 
frică şi din dezgust. Din frica de cei ce au arătat, şi la ei acasă, 
şi la noi acasă, că sunt în stare de orice oroare, că se pricep să 
pună bombe în copii, să taie capete încet şi să omoare demo¬ 
cratic mulţimi alese la întâmplare. Celălalt motiv e dezgustul 
faţă de o lume care s-a compromis sau, mai exact spus, s-a 
făcut de râs universal. O lume care nu mai iese din războaie şi 
din căsăpiri de frate şi soră, o lume care trece în fiecare zi ulti¬ 
mul prag al umanităţii şi se simte ca acasă în infern. Aşa arată 
lumea plină de viscere, fanatism şi bestialitate a Orientului 
Mijlociu. 

Folosind din plin o infirmitate liberală fără leac, Germania 
a decis că umanismul poate seduce fanatismul. Foarte frumos! 
Germania a hotărât să primească refugiaţi în Germania. Foarte 
bine! Germania a decis să primească refugiaţi în Estul Europei. 
Absurd! Pentru o mai bună administrare a absurdului, Ger¬ 
mania a decis să pună la bătaie democraţia, mai exact panto- 
mima democratică. Adică a inventat cote de refugiaţi şi a fugit 
cu ele în Parlamentul European, pentru a le parfuma demo¬ 
cratic prin vot. Am avut onoarea să votez împotrivă, şi degeaba. 
Cifrele de refugiaţi trimise de Juncker şi Merkel în parlament 
au ajuns, oricum, moarte la vot. Valul de migranţi curge prin 
fiecare spărtură şi a dat peste cap toate contoarele. Prin urmare, 
ce ne aşteaptă? Vom vota săptămânal noi cote de refugiaţi? Sau 
vom vota, odată pentru totdeauna, cote nelimitate şi eterne, şi 
om mai vedea? 

Cotele nu pot rezolva criza migraţiei, aşa cum un apometru 
nu poate contoriza un tsunami. La Berlin, cineva ar trebui să 
dea o fugă până la bibliotecă şi să afle ce înţelegeau istoricii 

germani prin Volkswanderung. Şi ce se poate întâmpla când 
mulţimile se pun în mişcare în căutare de păşuni mai grase, iar 
gazdele se ocupă de cote. In schimb, cotele vor reuşi altceva; 
vor rupe Europa în două. Germania a lansat ideea „cote contra 
fonduri europene" şi a reuşit, în sfârşit, să întărească o frontieră: 
linia ce despărţea Vestul de Est. Cortina de Fier a fost ridicată, 
dar n-a fost aruncată. Aşteaptă răbdător, rulată în culise. Prea 
multe mâini se opintesc să o aducă în scenă. 

Să privim bilanţul terapeutic prezidat de Germania. Nu 
există criză pe care UE să n-o fi agravat sub tutelă germană. 
Ucraina a fost aşezată în vid strategic, aşa cum se cuvine doar 
unei ţări mici şi fără importanţă, din clasa Andorra. Apropo, 
Moldova poate miza doar pe lumea de apoi, cu speranţa că 
acolo nu există Rusia şi Germania. Din câte ştiu, orice discuţie 
purtată de un europarlamentar german cu un român ajunge 
la punctul: potoliţi-vă cu Moldova! Nu le mai daţi paşapoarte 
şi nu încercaţi să modificaţi frontierele UE! Asta, de la cei care 
au modificat într-o noapte frontiera UE şi au transformat, în 
aceeaşi noapte, 16 milioane de RDG-işti în cetăţeni germani şi 
europeni. Mai departe vine capitolul Grecia. Acel rebut pe 
care Germania l-a prezentat ca echivalent economic al unui 
Porsche pentru a -1 declara din nou rebut la prima defecţiune. 
La un loc. Ucraina, Grecia şi criza migranţilor ne spun ceva 
grav despre viitor. Ar trebui să înţelegem că Europa nu e pe 
mâini sigure în formula Deutschland UE Alles. 

Singura consolare e că n-am văzut tot. Aroganţa generalistă 
care desparte azi elitele euro-germane de norodul neîntrebat, 
dar cu drept de vot netezeşte terenul pentru degringolada vii¬ 
toare. Purtaţi în spate de dogmatismul luminat al Germaniei, 
toţi smintiţii Europei, de la naţionalişti la comunişti, se pre¬ 
gătesc de alegeri şi guvernare. Marine Le Pen îşi poate comanda 
toalete pentru Elysee. 



Vestea bună nu e 


în mijlocul unei cacofonii rămuroase din care răzbat anapoda 
exclamaţii statistice despre refugiaţi, migraţia în masă îşi dă, 
totuşi, singură numele. Dacă e paşnică şi consimţită, se numeşte 
transfer de populaţie. Dacă vine călare şi înarmată, se cheamă 
invazie. în ambele cazuri, un mare adaos de culoare etnică şi 
energie religioasă forţează acelaşi rezultat: o Europă ne-euro- 
peană. O Europă în care numai şi numai geografia rămâne 
intactă. Valul care se revarsă pe Mediterana are în spate valuri 
succesive care au în spate valuri succesive şi promit împreună 
o dislocuire generală. în fond, ideea după care restul lumii are 
dreptul să se mute în Europa a încetat să fie o ipoteză de near¬ 
ticulat şi a devenit un fapt istoric în plină desfăşurare. 

într-un fel nedemn şi ipocrit, Europa s-a schimbat, deja, 
renunţând la ea însăşi cu o uşurinţă suspectă. Şi asta de la pri¬ 
mul contact cu marea migraţie pe care se încăpăţânează să o 
confunde cu o inspecţie neanunţată care premiază mucenicii 
toleranţei şi pedepseşte ereticii incorecţi politic. Priviţi! Ce a 
devenit Estul, la câteva luni după ce a refuzat să se lase îndopat 
cu cotele „permanente şi obligatorii" inventate de preşedin¬ 
tele Hollande, de cancelarul Merkel şi de atâţia alţi educatori 
autodeclaraţi ai Estului? O colecţie de state irecuperabile, o 
rezervaţie de atavisme culturale condusă de primitivi incurabili. 
Asta confirmă, mai departe, noua definiţie a Uniunii Europene, 
care e, frazeologic şi fiziologic, acea organizaţie compusă din 

Germania şi Franţa plus 26 de state mai mult sau mai puţin 
nedemne de Franţa şi Germania. 

Ceva pare să ne spună că sila de Est nu e un sentiment 
tocmai nou. în fond, Estul e încărcat de păcate consistente: 
nu acceptă tutela rusă, votează insuportabil de frecvent guverne 
de dreapta natur şi nu e, încă, ostatic al ipocriziilor liberale. 
Adică al acelei deschideri admirabile care permite campionilor 
libertăţii să dea lecţii de virtute şi, în acelaşi timp, să alerge 
după afaceri cu Puţin. Cine ar fi crezut că marea criză a migra- 
ţiei se va solda cu incriminarea Estului? Nimeni, dar asta nu 
înseamnă că operaţia n-are logica ei. 

Migraţia pornită din Africa şi Orientul Mijlociu a măturat 
pe drum instituţii, agenţii şi silozuri de regulamente croite pe 
baza ideii că lumea e prea civilizată pentru a mai recurge la răz¬ 
boaie, răscoale şi strămutări. Din păcate pentru idealiştii încre¬ 
meniţi în amabilitate, lumea nu şi-a pierdut obiceiurile. Valul 
uman venit pe Mediterana nu e chiar prost şi de capul lui. Mai 
întâi pentru că practică o mişcare ce s-ar putea numi migraţie 
cu destinaţie. Altfel spus, nu vrem doar să fim primiţi în casă. 
Vrem în sufragerie. în Germania, Scandinavia şi Marea Britanie, 
unde asistenţa socială e grasă şi frumoasă. Apariţia acestui curent 
la porţile Europei a produs panică. Cancelarul Merkel a revocat 
de facto aşa-numitul Regulament Dublin, adică regulile de 
intrare în UE valabile până în august 2015, şi a început să ceară 
solidaritate europeană. Unde solidaritate înseamnă cote, iar cei 
ce le refuză sunt o cireadă nerecunoscătoare. 

Adevărul e că sistemul de cote e exact ce e, dar a fost instruit 
de părinţi să nu recunoască: un mecanism de distribuire egală 
a eşecului politic european, mascat în pompă de angelism cu 
rază europeană de irigare. în plus, solidaritatea europeană pare 
obligatorie numai atunci când tună dinspre Berlin. Est-euro- 
penii mai atenţi şi mai impertinenţi s-ar putea întreba: unde 
a fost, oare, numita solidaritate europeană când Rusia a decis 

să calce Georgia şi apoi Ucraina, cu gândul de a lua iar în 
gazdă Estul Europei? Partea încă mai stupidă a sistemului de 
cote bâiguit înălţător la Paris şi Berlin e componenta dizolvantă. 
Cu cote calculate meticulos. Europa se transformă într-o 
parcare globală. După un amar de glorie istorică şi epoci de 
activism modernizator în care a funcţionat ca rampă de lan¬ 
sare pentru tot ce dă civilizaţia tehnică şi politică a lumii, 
Europa devine ceva neînchipuit de pasiv: o destinaţie. Un han 
bogat şi încăpător, cu gazde timorate şi reguli Iară putere. Pla¬ 
nul Merkel-Hollande e, pur şi simplu, o invitaţie la migraţie, 
un abandon ospitalier până Ia destructurare. Sau, cum vom 
înţelege curând, o formă obosită, dar încă riguroasă de planifi¬ 
care a invaziei. Din Libia până în Siria şi mai departe, traficanţii 
de persoane toastează şi urează viaţă lungă mentalităţii bolnave 
a patricienilor politici europeni. Rapid şi limpede ca pus sub 
lentile ultraclarificatoare, viitorul s-a apropiat şi a devenit pal¬ 
pabil. Scapă cine poate şi rămâne european doar cine se închide 
în casă cu Platon în braţe. 

Una din inepţiile care circulă slobod în aşa-zisa dezbatere 
despre migraţie e comparaţia repetată cu enorma criză a 
refugiaţilor de la sfârşitul celui de-al Doilea Război Mondial, 
înainte de a fi o insultă aşezată cu un chicot simpatic peste 
ororile finale ale anului zero european, comparaţia e o probă 
agresivă de ignoranţă. De fapt, încă un fel de a îndepărta şi 
relativiza înţelesul tragic al celui mai cumplit război cunoscut 
în istorie. 

în 1945, la sfârşitul acestui război european pentru distru¬ 
gerea Europei, după ciocnirea apocaliptică a nazismului şi 
comunismului, cele două ideologii pornite, cu laţul în mână, 
în căutarea fiinţei umane, Europa era, de la Londra la Moscova, 
o groapă comună într-un cimitir răvăşit de nebuni, disperaţi 
şi dezmoşteniţi. Mai toţi desculţi şi flămânzi, înconjuraţi de 
copii fără noroc, târâţi de mame violate la prima oprire. în 

mişcare: patru milioane de germani izgoniţi din Europa Cen¬ 
trală şi de Est, hăcuiţi local sau alergaţi, după noroc, spre Vest 
sau spre Siberia. Şi alte câteva milioane de polonezi, ruşi, ucrai¬ 
neni, italieni şi cine mai ştie ce, în căutarea unui adăpost cu 
tavan. Era vremea în care familiile bune din Napoli îşi ofereau 
cu entuziasm fiicele în schimbul unei conserve americane sau 
britanice. In fiecare zi. Toţi aceşti oameni - unii sortiţi pieirii la 
margine de drum, alţii fixaţi cu baioneta pe un zid de grajd - 
încercau, cu un acelaşi instinct primar, să ajungă acasă. Să se 
întoarcă acasă. In locul din care fuseseră goniţi sau strămutaţi, 
la cei rămaşi în urmă sau îngropaţi între ruinele casei părinteşti, 
cu tot cu vecini, cu sat sau cu oraş calcinat de bombe. Care e, 
deci, asemănarea? Unde e legătura între milioanele care s-au 
târât pe drumurile Europei în căutarea casei şi cei ce vin, acum, 
cu certitudinea netă că trebuie primiţi şi că datoria Europei e 
să îi adopte fără discuţii? 

In cazul în care tonajul brutal al acestei enormităţi nu face 
faţă discuţiei, apare în scenă argumentul de rezervă: comparaţia 
cu valurile succesive de refugiaţi est-europeni şi asiatici secretaţi 
de regimurile de dictatură comunistă şi preluaţi de Occident, 
din Germania până în Statele Unite. Asemănările par de necon¬ 
testat. După 1956, când sute de mii de unguri au trecut graniţa 
cu Austria, fugăriţi de Armata Roşie, deznădăjduiţii sau noro¬ 
coşii au curs fără încetare, din Est spre Vest. Nu există regim 
comunist fără refugiaţi, aşa cum nu s-a pomenit poamă care 
să planeze orizontal şi să îi refuze lui Newton teoria gravitaţiei. 
Fireşte, Estul Europei ne e mai cunoscut, dar Zidul Berlinului 
şi Dunărea de pe graniţa româno—iugoslavă nu sunt singurele 
locuri de fugă de comunism, prin moarte sau evadare. De la 
mijlocul anilor 70, mai bine de două milioane de vietnamezi, 
aşa-numiţii „ boatpeople “, au încercat să treacă mările spre sta¬ 
tele libere ale Asiei de Sud-Est. Ceva mai mult de jumătate au 
reuşit şi au fost, în cea mai mare parte, preluaţi de Statele Unite. 

Marea evadare peste mare a cubanezilor înrobiţi de comunism 
a început imediat după instalarea dictaturii Castro şi nu s-a 
oprit încă. Peste un milion de cubanezi au trecut marea spre 
Florida iar alţii îşi aşteaptă şansa, neînduplecaţi de „democra¬ 
tizarea" regimului comunist, aşa cum are ea loc mai ales în presa 
occidentală. Marele val istoric al refugiaţilor care au străpuns 
bariera e de o vârstă cu ultimul regim comunist şi nu va înceta 
decât odată cu dispariţia lui. Dispersarea furibundă a populaţiei 
nord-coreene la sfârşitul regimului comunist e unul din puţinele 
fapte viitoare deja atestate. 

Lăsând la o parte sau, dimpotrivă, nelăsând deloc la o parte 
diferenţele etnice, sociale şi religioase ale marelui continuum 
de refugiaţi est-europeni, asiatici, ortodocşi, catolici, budişti, 
atei, săraci, cu dare de mână, cu meserii bune sau necalificaţi, 
bătrâni sau încă prea tineri, un lucru e cert de mai bine de şai¬ 
zeci de ani şi garantat pentru viitor: toată această umanitate 
refugiată a intrat în noile ţări adoptive fără cel mai mic gând 
ascuns. Fără resentimente sau urzeli, fără planuri de reeducare 
a gazdelor şi fără pretenţia arogantă de a schimba credinţele şi 
rânduiala vieţii în noile lor patrii adoptive. Fugarii unguri 
n-au sosit în Germania, Austria sau Canada pentru a planta 
acolo sămânţa comunistă. Românii şi bulgarii n-au intrat în 
Italia, Spania sau Marea Britanie pentru a le aduce, târâş-gră- 
piş-bombiş, pe calea cea dreaptă a ortodoxiei. Polonezii topiţi 
în Franţa sau Belgia nu cer vecinilor să se pună cu burta pe 
poezia lui Mickiewicz şi nici să mănânce crap de Crăciun. 
Aproape fără excepţie, toţi aceşti oameni au intrat în Occident 
cu un singur gând, şi acela deloc ascuns: să muncească şi să 
trăiască aşa cum n-au avut voie în statele de care au fugit. In 
rest, obiceiurile locului sunt obiceiurile locului şi, bizare sau 
rezonabile, trebuie respectate. Sau privite cu umor, de la dis¬ 
tanţă. Destui români şi polonezi se distrează pe seama înfrico¬ 
şătoarei bucătării englezeşti sau sunt astenizaţi de birocraţia 

germană. Dar asta nu schimbă nimic. Aşa sunt ei, englezii şi 
nemţii, şi cine vrea mâncare bună pune de-o ciorbă acră iar 
cine visează la mai puţine hârtii pe nemţeşte înţelege, până la 
urmă, că nu există Autobahn fără Papieren. 

Autorul acestor cugetări riscante se bizuie pe o experienţă 
substanţială. Adică ţine minte foarte bine dialogurile de fie¬ 
care seară din lagărul de refugiaţi pe care l-a împărţit, alături de 
fugari polonezi, unguri, sârbi şi bulgari. Invariabil, toate dis¬ 
cuţiile semipoliglote de seară ajungeau în unul şi acelaşi punct. 
La declaraţia oftată şi finală prin care polonezul, românul sau 
sârbul povestitor principal anunţa că tot ce îşi doreşte e să iasă 
din lagăr şi să se pună pe lucru. Scopul: un salariu. Proiectul: 
o casă. Rostul: o şcoală bună pentru copii. După absolvirea 
studiilor de lagăr, aceiaşi oameni puteau fi văzuţi şi confirmaţi 
fără întârziere. Aşa de pildă, medicinistul din Cluj transformat 
în zugrav şi tot mai bun vorbitor de germană, în drum spre 
studiile de echivalare a diplomei. Sau ungurul transilvănean, 
fugit din a treia încercare peste Dunăre, după cinci ani de puş¬ 
cărie grea. De meserie tâmplar şi bun la toate, s-a angajat pe 
primul şantier şi s-a pus pe adunat ban cu ban „ca să plec în 
Australia, unde e mult pământ şi o se cumper fermă la mine“ 
(a plecat din Germania, a ajuns în Australia, a găsit pământ şi 
a „cumperat fermă la el“). După aproape treizeci de ani, al doi¬ 
lea mare val de sosiri din Est nu a schimbat nimic din progra¬ 
mul de participare la viaţa noilor lor societăţi. Poştaşul care 
aduce pachete de la Amazon mi-a mărturisit, după două-trei 
livrări, că „soţia face cursuri de contabilitate şi sperăm să îl 
dăm pe ăla mic la o şcoală mai bună în Kent, că sunt numai 
două staţii de tren de aici“. întrebarea e încă liberă şi poate fi 
pusă iar: de unde şi până unde comparaţia? Şi care e legătura 
cu valul afro-arab care pătrunde nestânjenit în Occident? 

Dacă nu merg comparaţiile, atunci poate e loc pentru culpă 
şi alte forme de reinterpretare post-factum a istoriei occidentale. 

Ideea răspunderii vinovate a făcut carieră în Occident, şi pe 
această carieră au făcut carieră mii şi mii de academici instalaţi 
la catedre în universităţi care nu mai concep să predea bazele 
culturii europene, dar se simt datori să deteste imperialismul 
şi colonialismul occidental. 

Suma teoriilor ramificate despre culpa occidentală poate fi 
redusă la concluzia după care Europa şi Statele Unite ar fi apă¬ 
sate de crimă şi datoare cu reparaţii, pentru că s-au amestecat 
în mersul altor culturi, pe care le-au secerat. Discuţia despre 
culpa istorică a Occidentului e, probabil, cea mai mare pierdere 
de timp academic atestată de la dezbaterile despre complicitatea 
sau inocenţa pisicilor negre reperate în preajma vrăjitoarelor 
puse pe foc prin pieţele marilor oraşe europene ale secolului 
al XVI-lea. După logica retroactivă a teoriei imperialismului 
criminal, o serie de situaţii şi întâmplări lungă cât istoria ar 
trebui reevaluată şi pusă în boxă. Sigur, Occidentul e vinovat 
şi trebuie să ispăşească, dar nu înainte de a-i lăsa să se achite 
pe cei ce stau de mult mai mult timp la coadă. Da, e de dorit 
ca britanicii să se recunoască vinovaţi faţă de Orientul Mijlociu, 
dar mai întâi e de aşteptat ca Franţa să plătească în numele 
normanzilor invadatori ai Britaniei la 1066. Cum e de aşteptat 
ca, mai întâi, statele arabe să plătească statelor africane în care 
stăpânirea musulmană a practicat vârtos comerţul cu sclavi. 
Şi nici descendenţii culturilor amerindiene nu ar trebui să se 
simtă prea buni şi persecutaţi. Şi ei au de ispăşit o culpă şi de 
plătit din greu culturilor amerindiene vecine pe care le-au dis¬ 
trus temeinic şi nespus de sângeros în mari războaie imperiale 
şi sclavagiste, înainte de apariţia conchistadorilor spanioli. 

Oricum, până la iniţierea în istorie a acestor impostori titraţi 
şi titulari de catedre, ar trebui amintit că aceleaşi personaje 
care înfierează, acum, militarismul american acuzau Occidentul 
de complicitate cu tirania tocmai pentru că nu înlăturau prin 
forţă regimurile Gaddafi, Mubarak şi Assad. Bineînţeles, ple- 

când de la premisa sacră şi tembelă după care democraţia clo¬ 
coteşte în străfundurile lumii arabe şi abia aşteaptă intervenţia 
ce-i va îngădui să se reverse asupra societăţilor pregătite să 
preia datinile Elveţiei. In cele din urmă, tiranii şi tiraniile lor 
au fost pisate cu bombardierul. Surpriză! în locul lor n-a apărut 
onorata societate civilă locală, care domneşte, mai departe, doar 
pe Facebook, ci tăietorii de capete care strălucesc pe Youtube, 
plus o gaură în locul Libiei, cu peronul pe partea germană. Pe 
acest coridor înaintează spre Europa toate seminţiile Africii şi 
lumii arabe. 

Orbirea autoimpusă interzice bunilor europeni să observe 
alte câteva lucruri. Mai întâi că valul pornit din zone ostile Eu¬ 
ropei va face, măcar în parte, joncţiunea cu ghetourile urbane 
musulmane care refuză integrarea, secretă resentiment şi acceptă 
doar asistenţa socială necondiţionată ca formă de interacţiune 
cu autorităţile. Acolo unde ţările-gazdă şi guvernele paralizate 
de mitologia multiculturală învaţă, cu fiecare zi, altă justificare 
luminoasă pentru cedare, noua forţă demografică şi ideologică 
a valului migrant aduce un tonus nepăsător şi agresiv, o formă 
de încredere care perforează şi înaintează sigur. Suntem, mai 
mult decât probabil, dincolo de reversibil. O nouă realitate 
socială şi morală înlocuieşte vechea aşezare a lumii occidentale. 
Aşa cum a închipuit-o Michel Houellebecq într-un roman 
recent, societatea occidentală nu îşi mai aparţine şi înaintează 
spre un compromis existenţial care presupune despărţirea de 
reperele profunde ale civilizaţiei europene, exact în măsura în 
care presupune adopţia unei formule de viaţă indiferente. Cu 
o excepţie: agilitatea servilă în faţa pretenţiilor şi impunerilor 
noii minorităţi forjate prin refuzul asimilării. 

Vestea proastă e că Michel Houellebecq nu e autor de 
Science-fiction , ci un romancier depăşit de evenimente. Vestea 
bună nu e. 



Absenţa 


în ciuda proastei reputaţii, teoria drobului de sare e o formă 
de realism. Mai întâi, pentru că nu exclude calităţile sării. Apoi 
pentru că, din aplecare spre ştiinţele exacte, admite existenţa 
gravitaţiei. Iată de ce am citit, în calitate de vinovat mulţumit, 
o serie de recente pledoarii tonice de presă aşternute în faţa 
vremurilor ce vin. 

Mă număr printre cei ce cred că migranţii care se instalează 
în Europa sunt oameni harnici. Mulţi se vor pune pe treabă şi 
vor reamenaja noul sălaş până îl vor face de nerecunoscut sau 
de nelocuit pentru gazde. Cred, cu mare atenţie la amenzile 
şi etichetele ce decurg de aici, că valorile creştine au clădit o 
civilizaţie fără pereche. Observ amuzat că, după ce ne-a scăpat 
de tirania religiei, secularismul a dat buzna în altar şi s-a trans¬ 
format în cult intolerant. Şi, pe deasupra, dedat la antisemitism 
şic, proislamic şi dirijor de exerciţii narcisiste cu minorităţi mul¬ 
tiple la trapez. Mai clar: cred că istoria nu curge mereu în sus. 
Sper să nu îmi ia cineva legitimaţia de european. 

Alături de alţi autori optimişti, nu văd o apocalipsă euro¬ 
peană iminentă. în mod inevitabil, înghesuite de crize şi timo¬ 
rate de suflul popular, guvernele naţionale se vor conforma 
tot mai rar şi mai puţin deciziilor comune adoptate la Bruxelles, 
Luxemburg şi Strasbourg — cele trei centre decizie cu capitala 
la Berlin. Dar, într-un fel sau altul, fie ca sumă de birouri cu 
stajfş i şefi, fie impusă de nevoia de comunicare a statelor mem¬ 
bre, o Uniune Europeană va continua să existe. Nu e exclusă 

nici varianta în care Uniunea ar putea dezvolta un viitor nepre¬ 
văzut de solid, dar asta numai dacă plivim câteva confuzii care 
îşi fac veacul comod în discuţie. 

Prima şi cea mai răspândită e confuzia, nu tocmai inocentă, 
între E şi UE, între Europa şi Uniunea Europeană. Scuze pentru 
lipsa de rafinament metodologic, dar Uniunea Europeană nu 
e totuna cu Europa! După toate datele, tratatele şi bunul-simţ, 
UE e doar forma de organizare actuală şi perfectibilă a celei 
mai mari părţi a Europei. De unde observaţia şi mai nepoliti¬ 
coasă după care a critica UE nu e totuna cu a fi anti-E. Cu o 
analogie la fel de neplăcută, a fi anti-PSD sau anti-PNL, anti-mo- 
narhie sau anti-republică nu e totuna cu a fi anti-român. 

E normal să anunţi declinul UE? Nu e riguros necesar să 
constaţi că UE e cheia prosperităţii şi securităţii europene? Şi, 
după atâta amar de istorie bezmetică, nu trăim o epocă de 
pace, justiţie şi democraţie? Cine iese nevătămat de sub mor¬ 
manul de clişee din frazele anterioare poate răspunde timid că 
aproape aceleaşi lucruri se puteau spune, după aproape o sută 
de ani de pace, şi la petrecerea de revelion din pregătirea anului 
1914. De aici, o situaţie incomodă, dar atestată: reuşitele nu 
au nimic împotriva nenorocirilor ce le urmează, ba, uneori, le 
pregătesc, în taină, ascensiunea. Adevărat, o tentaţie veche îi 
trimite pe comentatori în braţele unei mari şi clasice erori de 
percepţie: iluzia retroactivă a trecutului defect, împletită cu 
iluzia activă a prezentului perfect. Regula acestei poziţionări 
vine dintr-o venerabilă superstiţie liberal-progresistă care vede 
în istorie un marş glorios spre mai bine, întrerupt periodic, dar 
fără spor de accidente neavenite ca barbaria şi fanatismul. Tot 
ce se poate şi, mai ales, ce nu se poate. Căci micul truc al super¬ 
stiţiei liberale e dreptul la finalizare eternă. Ca să nu recurgem 
la argumente savante, putem trimite la figura avântată a scrii¬ 
torului care propune romane proaste editorului şi nu uită să 

adauge: de data asta nu mi-a ieşit, dar trebuie să ai răbdare. 
Romanul la care lucrez acum îl bate pe Tolstoi! 

Nu putem decât să aşteptăm. Mai bine zis, în condiţiile de 
şantaj moral impuse de consensul progresist al zilelor noastre, 
avem voie doar să aşteptăm. Totuşi, cu atâta timp în faţă, am 
putea deretica prin detalii şi admite că prosperitatea şi securi¬ 
tatea Europei (de Vest) sunt rezultatul microclimatului blindat 
creat de NATO şi de Statele Unite. UE n-a făcut decât să admi¬ 
nistreze, din ce în ce mai prost, lotul dat în grijă. 

E frumos până la sublim să dai Uniunii Europene nota 
care garantează eternitatea. E şi miop. Căci optimismul balnear 
al literaturii de specialitate ignoră vesel monumentul McCrisisr. 
un burger supraetajat de crize. Să le numărăm: criza migranţilor, 
criza euro, criza terorismului, criza populismului, criza ucrai¬ 
neană, criza britanică. Şase. Şi cu automulţumirea care le şi 
întrece: zece! E greu să cânţi Oda bucuriei când în sală o parte 
din public îşi face bagajele, alta se pune pe kebaburi iar alta 
răcneşte că a fost păcălită cu miliarde de euro, la intrare. 

Intre soluţiile care pot aduce calmul în sală, destui au pome¬ 
nit secularismul ferm şi braţul lui înarmat cu excomunicări - 
corectitudinea politică. Prima dintre aceste glume spune că 
secularismul bine aplicat face de petrecanie corupţiei generale a 
minţii, a faptelor şi a istoriei. Dacă e aşa, e simplu: tot ce avem 
de făcut e un transfer confesional, de la o ortodoxie la alta. In 
plus, secularismul are avantajul celei mai nepregătite doctrine 
în faţa realităţii prezente. Mica luxaţie a secularismului e oroa¬ 
rea faţă de valorile unui Islam pe care se sileşte să nu îl ofenseze. 
Nu-i nimic! Ne putem baza pe corectitudinea politică. Adică 
pe şansa de a dezbate după un script dinainte aprobat şi încăr¬ 
cat de autoincriminări. Problema nu e practica acestui sport 
atât de util pentru atrofierea caracterului, ci înscăunarea lui 
ca teologie oficială. Astfel, dacă ne abatem o clipă pe la tabloul 
american, scandalul nu e Trump, cu iureşul lui despletit de inter- 



PATIMI EUROPENE ÎN VID 67 


jecţii, ci Sanders, candidatul care voia să aducă socialismul la 
putere, sprijinit de 80% din studenţii spălaţi pe creier în univer¬ 
sităţi americane. 

S-ar spune că ar trebui să fim mulţumiţi, dar suntem ingraţi. 
In lipsa lui Dumnezeu, trimis la cursuri intensive de ateism, 
ne-a pus UE mâna în cap, dar capul face teorii decliniste. Asta 
deşi UE e o alcătuire cum n-a mai fost sub soare. în fond, faţă 
de ce măsurăm declinul şi ce altă orânduire regretăm? Răspunsul 
e: faţă de propriile standarde. 

în ce priveşte unicitatea sub soare, ar trebui să ne ferim de 
trofee false. Nu e neapărat un merit să ai monedă unică fără 
uniune politică şi fiscală şi nu e neapărat un triumf să ai la 
poartă o cireadă de crize fără să ai politică externă şi militară. 
Problema UE nu va fi dispariţia, ci supravieţuirea prin absenţă. 



Pentru ei, potopul 1 


Un istoric serios e dator să se dea în vânt după sfârşitul lumii. 
Ce poate fi mai captivant decât un imperiu care se sparge în 
zeci de muzee regionale sau o cultură care se duce la fund şi 
reapare, închinându-se unor zei noi? Câte nu încap într-un 
sfârşit de lume reuşit! Câte speculaţii scăpărătoare şi câte vorbe 
de dat duhul în mijlocul Academiei! De pildă: ce am fi fost 
fără Roma? Poate o pădure locuită de germani! Dar ce-am fi 
fost fără germani? Poate aceeaşi pădure, ferită de poluare! Şi 
cine va fi găsit de vină pentru declinul Occidentului? Credinţa 
în lipsa de credinţă, sau prosperitatea revărsată în obezitate? In 
funcţie de răspuns, vinovatul se va numi Nietzsche sau Sanda 
Marin. Deşi - vorba marelui vienez cu nume greu de reţinut 
până şi pentru dr. Alzheimer - cea mai cuminte ar fi tăcerea. 

Problema e că nici sfârşitul lumii nu mai e ce-a fost. De 
asta e tot mai greu să taci şi tot de asta trăim într-o sporovăială 
apocaliptică plină de teorii, fixaţii şi verde cabalin pictat pe 
toţi pereţii. 

Cea mai sumară listă de noutăţi recente face din necazurile 
terminale şi reunite ale Romei, Habsburgilor şi otomanilor o 
ceartă de copii. Ce se întâmplă sub ochii noştri întrece cu mult 
apetitul istoricului pentru sfârşituri şi descompuneri generale. 

Ca să începem cu ceva şi de undeva: 

- Germania îşi face un selfie cu un milion de refugiaţi, după 
care începe să se întrebe cine sunt cu adevărat prietenii din 
imagine. 

- Orientul Mijlociu se scufundă în sânge, astfel că Bashar 
al-Assad, scris cu chirilice, devine OK, tocmai pentru că nimic 
nu mai e OK. 

- Scoţia şi Catalonia descoperă plăcerea naufragiului şi bat 
din picior după referendumuri şi independenţă. 

- Grecia nu vrea austeritate şi aduce la guvernare un comman- 
do de hipsteri marxişti care se angajează să aplice austeritatea 
pe care se jură că o detestă. 

- In Statele Unite, preşedintele Obama se trezeşte făcut şah 
mat la fiecare mutare a lui Puţin şi scânceşte retoric. Cel mai 
slab preşedinte din istoria Americii întrupează ideologia care 
a învăţat Occidentul că rasa şi minoritatea bat calitatea. Rezul¬ 
tatul: un ageamiu american e ridiculizat de un geamiu rus. 
Care geamiu înţelege, totuşi, mai bine decât mulţi lideri occi¬ 
dentali cât cântăresc valorile europene. Vladimir Puţin ştie că 
un an de libertate poate întoarce din drum un popor. Altfel 
n-ar fi dezlănţuit un război împotriva unui oarecare acord de 
liber schimb Ucraina-UE. 

- Lumea catolică e păstorită de un papă ecologist care medi¬ 
tează la Havana, tâmplă în tâmplă cu Fidel Castro, în treningul 
bun, de duminică. 

- In străvechea Anglie democrată, laburiştii, cândva partid 
al celei mai cumpănite şi cumpătate clase muncitoare, îl alege 
lider al opoziţiei pe Jeremy Corbyn, un militant veteran care 
vorbeşte despre insurecţia anticapitalistă, promite impozit 80% 
pe bogaţi şi declară că nu va apăsa pe butonul nuclear nici dacă 
Insula se scufundă. 

- O epidemie de autodezarmare bântuie de la un cap la 
altul al alianţei NATO. Bugetele militare au soarta oricărui bun 
salam de Sibiu. 

- Care Sibiu va îmbătrâni, cu tot cu monumente, într-un 
Est separat de noua schismă pe care lumea o mai numeşte, încă, 
Uniunea Europeană. 

- Rusia zgâlţâie tot ce mişcă între Baltica şi Caspica, având 
grijă să îşi lămurească norodul că asistă la o manevră americană. 

- în acest timp, un geniu nord-coreean stă cu degetul pe 
butonul refuzat în Anglia şi, pentru a-şi alunga plictisul, execută 
comandanţi militari cu tunul antiaerian. 

Suita de mai sus are două trăsături. Nu cuprinde anecdote 
diverse, ci mari curente convergente. Punctul de întâlnire pare 
din ce în ce mai aproape. Şi, doi: tot ce e scris mai sus şi încă 
multe altele s-au întâmplat în mai puţin de cinci ani. Ce ur¬ 
mează e nu numai interesant. E complet imprevizibil. în plină 
eră a cunoaşterii ştim tot mai puţin. Conspiraţiile sunt din 
nou populare şi tind să explice lumea folosind minimum de 
raţiune şi maximum de evrei. 

Al treilea război mondial! titrează statisticienii care se cred 
istorici. Al treilea? Nu. Al patrulea! Războiul Rece a fost al trei¬ 
lea, Rusia l-a pierdut şi acum vrea revanşa. La cald. 

Sub presiunea istoriei, geografia a luat-o razna. De curând, 
de când e tratată cu instrumente ruseşti, Siria a devenit parte 
a Ucrainei care rămâne parte a Europei de Est. Ce va face con¬ 
clavul UE în clipa în care Puţin se va declara gata de compro¬ 
mis? Ce va lăsa să-i scape din mână şi de sub priviri? E foarte 
tentant să renunţi la ce nu e chiar al tău. La acareturile din 
curte, şi nu la argintăria din scrin. La Est. 

Restul rămâne în sarcina copiilor noştri. Pentru ei, potopul! 




II 

REVOLTA ATLANTICĂ 



Trumpeta plebei 


Ca orice bun demagog, Donald Trump nu e nici prost, nici 
nebun. E o consecinţă. într-o descriere fără şir: o consecinţă 
transformată în destin de revolta celor ce refuză religia impusă 
de duşmanii interni ai tradiţiei americane. Neclar? Desigur. 
Căci reeducările şi convertirile în masă sunt, dintotdeauna, un 
loc de spaime, spume şi furii. O descriere mai uşor de urmărit 
pe conturul istoriei americane spune aşa: Trump e consecinţa 
domniei stângii peste munca, sufletul şi mintea fostei naţiuni 
politice americane. 

După zeci de ani de şantaj moral şi dictat ideologic migălos, 
stânga a dezmembrat naţiunea politică americană. Intr-un 
trecut nu prea îndepărtat şi tot mai invizibil, americanii de 
stânga şi de dreapta, democraţii şi republicanii, convieţuiau 
competitiv, în limitele visului american. Imun la isteria euro¬ 
peană anti-parvenire, visul american garanta fiecărui american 
dreptul la săritura în Paradis. Visul s-a topit şi e, azi, un coşmar 
virtuos, injectat de ipocrizie. Noul american are dreptul doar la 
vise aprobate, cu cote de personaje pozitive şi negative, în care 
dracul nu e chiar atât de alb, dar se străduie. 

Democraţii au pus capăt politicii şi au trecut la instalarea 
unei noi religii de stat care distribuie martiriu la cerere şi di¬ 
vinitate contra vot minoritar, rasial şi sexual. Infidelii, adică 
purtătorii tradiţiei americane, sunt daţi unei vieţi fără speran¬ 
ţă. Milioane de nefericiţi, fosta clasă muncitoare a celei mai 

importante zone industriale americane (Rust Belt )*, odinioară 
rezervă de vot a democraţilor, au aflat că sunt inutili. Clasa 
muncitoare americană a fost dată ruginei, odată cu minele, oţe- 
lăriile, fermele şi toate albiile vieţii omului de rând. Elita şi-a 
ales altă mireasă electorală: triburile IT din Silicon Valley, 
redacţiile presei mainstream , sfera ONG-urilor şi, lipiţi din con¬ 
formism prudenţial, cavalerii financiari de pe Wall Street. Umani¬ 
tatea proletar-manuală a fost retrogradată. Oraşele industriale 
şi zonele agricole ale Mid-westului au devenit, într-un galop 
canceros, locuri de pierzanie, răsfăţate de şomaj, alcoolism şi 
anihilarea cu aşa-numitele opiates (droguri de trecere năprasnică 
în nefiinţă, cu escală în paradis). Regrete comuniste în marginea 
gloriosului proletariat internaţional? Nu. Aici sunt, de fapt, 
greşeala şi eşecul final al doctrinei pieţelor libere lărgite global. 
O aroganţă profitabilă şi indiferentă la suferinţă a atins punctul 
în care elitele au decretat apariţia unei patrii noi şi au dat pieirii 
tot ce era economie locală sau manuală. O seră mirifică, înţesată 
de board -uri internaţionale, naveta cu Shanghai, comunităţi 
eco-digitale complet securizate şi izolate de contactul cu plebea 
şi obiceiurile ei, a dat noilor elite impresia unei lumi separate şi 
suficiente. Restul societăţii, cu pasiunea pentru fotbalul ameri¬ 
can şi dinere obscure, pop-corn, predicatori neobosiţi, bere slabă 
şi multă, familii mari şi salopete pentru fiecare, a devenit un de¬ 
taliu ruşinos, o relicvă radioactivă iradiind mentalităţi primitive. 
Pentru zecile de milioane abandonate în numele progresului 
necondiţionat, viaţa s-a oprit fără explicaţii. Tiparul existenţial, 
acea formă în care încape un destin şi din care se naşte o tradiţie, 
a căzut, în lipsa celei mai discrete şoapte de compasiune. 

Uităm cu o suficienţă superbă că, departe de impresiile lumii 
subţiri a oraşelor şi a ocupaţiilor „curate“, există o demnitate 


* Regiune din nord-estul Americii care a devenit un cimitir al uzine¬ 
lor după ce în anii '70 fusese o zonă economică prosperă. 

a vieţii clădite pe munca în priză directă. Toţi aceşti oameni 
uitaţi nu caută succesul strălucitor sau bogăţia instanţă, ci repetă 
ferm un tipar care duce la stabilitate şi viaţă fără confuzii. E 
exact modul de viaţă distrus în numele unei ştiinţe superioare, 
al unei agere şi savante mobilităţi care fuge lăsând în urmă 
deserturi industriale. Calomnia nesfârşită şi incriminarea neme¬ 
ritată a acestei forme de existenţă e o crimă. O crimă politică, 
dar, mai întâi, un fel de a săpa şi a ciobi structuri adânci şi legi¬ 
time de viaţă. Cine face aşa ceva intră într-un teritoriu din 
care nu va ieşi nevătămat. 

De la un cap la altul al Americii, şansa egală, meritul suve¬ 
ran, competiţia deschisă, munca pe rupte şi fără culoare au 
fost blocate de decrete liberale. Cotele de gen şi rasă, prioritatea 
sexuală, afurisi rea propriei istorii şi dogmatizarea învăţământu¬ 
lui au ruinat o lume odinioară vestită şi temută pentru obiceiul 
înverşunat de a gândi cu capul ei. Clasa prea albă a americanilor 
crescuţi în mistica muncii câştigătoare a fost pitită între relicvele 
ruşinoase ale capitalismului duşman sau, mai degrabă, ale 
muncitorismului inferior. Mândria de asistat, subvenţia morală 
pe motiv de rasă, recensământul fără sfârşit al victimelor, indi¬ 
ferenţa la productivitate - toate celebrate ca datorie publică - 
au condamnat la decădere oamenii care dădeau Americii pu¬ 
terea şi viteza istorică. 

în faţa acestui program de reeducare prin degradare, dreapta 
a tăcut. Şantajul a lucrat perfect. Facerea robotică de bine a 
paralizat o dreaptă care s-a lăsat târâtă spre un centrism vid. 
Dreapta republicană a capitulat învinsă de propria laşitate. în 
locul replicii robuste care spune că da, există merit şi că nu, 
culoarea nu contează, dreapta republicană a scheunat timid: 
şi noi vrem binele şi ciugulim teme din palma stângii. Aşa au 
devenit alegerile un concurs de conformism, opinia contrară 
un fel de autosuprimare şi noua castă conducătoare un cler 

infailibil. Aşa s-a născut revolta împotriva unui regim care pre¬ 
supune distrugerea omului tradiţional şi a valorilor lui. 

Aşa a apărut trumpeta stridentă care taie aroganţa noului 
cult: Donald Trump. Demagogul a sesizat, mult mai repede 
şi mai inteligent decât o armată de sociologi, golul lăsat de o 
dreaptă fără coloană şi a făcut pasul înainte. Contactul cu 
dispreţuiţii daţi cu capul de toate rasismele inventate de clerul 
atoateştiutor a produs explozia. Trump e o schijă. Mare şi im¬ 
previzibilă. Dar asta numai pentru un establishment de mult 
orbit de propriile convingeri. E tentant să complici discuţia în 
acest punct. Intr-adevăr, aliajul pseudoreligios care compune 
noua filozofie a elitelor e rezultatul unei formule psiho-morale 
complicate. Insă traducerea economică a acestui impas moral 
e de-a dreptul elementară. în rol de aristocraţie de merit, noua 
clasă elitară s-a dispensat rapid de clasa producătorilor indus¬ 
triali, în urma unui raţionament de mare vulgaritate. In fond, 
lumea elitelor a decis că are nevoie de produse, dar nu şi de 
clasa producătoare. Dacă produsele pot veni din altă parte şi 
mai ieftin, cu atât mai bine. Operaţia imediat următoare a fost 
strămutarea centrelor de producţie în zone cu mână de lucru 
ieftină şi abundentă, în marea Chină globală care îşi întinde 
spaţiile industriale între Shanghai şi Mexic. Clasa producătoare 
americană a fost declarată nulă istoric şi economic. Aproape 
nimeni n-a vrut sau n-a încercat să facă calculul sociologic 
simplu prin care ar fi putut afla consecinţele previzibile ale 
acestei mutaţii. Asta nu înseamnă că avertismentele au lipsit. 
Iată -1 pe Richard Rorty, un filozof american altfel foarte prizat 
de elitele liberale, scriind, acum aproape 20 de ani: 

Mai devreme sau mai târziu, sindicatele şi muncitorii de tot 
felul, inclusiv muncitorii manuali, vor înţelege că propriul 
lor guvern nu face nici măcar cea mai mică încercare să îm¬ 
piedice exportul locurilor de muncă şi prăbuşirea salariilor. 

Tot atunci, va deveni limpede că nici muncitorii de înaltă 
calificare - la rândul lor panicaţi de riscul reducerilor - nu 
vor accepta să fie impozitaţi pentru a plăti asistenţa socială 
acordată altora. 

In acel moment, ceva se va rupe. Alegătorii din zonele 
afectate vor ajunge la concluzia că sistemul e greşit şi vor 
trece la căutarea unui lider puternic, pe care îl vor vota - 
cineva gata să îi asigure că, odată votat, va pune capăt jocu¬ 
rilor regizate de birocraţi aroganţi, avocaţi şireţi, finanţişti 
supra-plătiţi şi academici prostmodernişti . 1 

Trump a lăsat tot timpul impresia că e prematur, strident şi, 
inevitabil, perdant. Establishmentul a lucrat în baza acestor 
supoziţii, folosind toate manevrele clasice de deraiere: cam¬ 
panii de presă ostile, revelaţii financiare şi, mai ales, Dovada, 
Marea Dovadă a incorectitudinii politice a lui Trump: o înre¬ 
gistrare secretă în vârstă de 12 ani. O înregistrare în care Trump 
vorbeşte, aşa cum vorbesc cei mai mulţi bărbaţi într-un vestiar 
sau la popice, de femei şi supremaţia virilă pe care o cer doam¬ 
nele. Evident, autorii n-au înţeles că se afundă în eroarea de 
a -1 prezenta pe Trump drept Mare Erou anti-PC şi au întărit, 
astfel, certitudinea unei enorme mase de alegători sătui de 
cultul PC. 

Spre sfârşit, aşa cum era previzibil, Hillary Clinton a tras 
pe ea tricoul cu „Remember Vădim 2000! Save Democracy!“ 
şi s-a declarat protectoare a libertăţii. Clinton şi asociaţii au 
înlocuit sistemul electoral liber cu un campionat de sforţări 
puritane: după primul preşedinte de culoare, prima femeie pre¬ 
şedinte şi - de ce nu? - primul preşedinte incert sexual, pri¬ 
mul preşedinte infirm, primul preşedinte indian nativ şi primul 


1. Richard Rorty, Achievingour Country: Lefiist Thought in Twentieth- 
Century America, Harvard University Press, Cambridge, Massachusetts, 
London, England, 1998. 

preşedinte toate cele de mai sus la un loc. Cel puţin cinci man¬ 
date sunt garantate. Democraţia devine o primă pentru sporul 
de bigotism. în scenariul stângist american, spasmul călugăresc 
va continua până la netezirea ultimei cute de pe creier. Stânga 
va domni papal pentru că, parfumând modelul leninist, şi-a 
născocit un proletariat de victime, rase şi variaţii sexuale. Donald 
Trump are, cu adevărat, o mare problemă, şi ea se află aici. 

Problema lui Trump e că a câştigat alegerile. Şi că, în acest 
fel, a sfidat şi a infirmat proiectul elitelor birocratice americane. 
E, de fapt, îndrăzneala pentru care nu sunt iertaţi nici brita¬ 
nicii, după ce au cutezat, la rândul lor, să sfideze prin vot şi să 
declare muritor proiectul elitelor birocratice ale UE. Reacţia 
stângii elitare la victoria lui Trump descrie în termeni terifianţi 
declinul fidelităţii stângiste faţă de democraţie şi vocaţia auto¬ 
ritară a noii clase superioare. Astfel, victoria lui Trump a fost 
urmată de promovarea a două alibiuri agresive. Primul spune că 
vina e alegătorilor, adică a acelui deşeu vânturabil care a votat 
cu mâna Rusiei. Al doilea măsoară prostia unui electorat retar- 
dat care s-a lăsat îndopat cu fake news şi a votat în consecinţă. 
Panoramând, rezultă că poporul e treaz şi inteligent numai când 
votează cu establishmentul. Altfel, e prost şi de prisos. 

Cu sau Iară Trump, destinul democraţiei americane rămâne, 
însă, în cumpănă. Aşa cum cursul democraţiei europene e într-o 
situaţie limită cu sau fără revolta britanică. Trump palavragiul 
statuar din campanie va fi, probabil, înlocuit de Trump îndrăz¬ 
neţul reparator de sistem. Dar preşedintele Trump va lupta 
cu un curent subteran amplu. Cu o religie informală şi nespus 
de penetrantă. Un demagog eficient nu poate salva un sistem, 
în schimb, o stângă cu vocaţie teologică îl poate doborî. Până 
la urmă, criza democraţiei americane e totuna cu asaltul asupra 
identităţii fundamentale americane. Situaţia e pierdută din sim¬ 
plul motiv că aproape nimeni nu îşi mai aduce aminte sau nu 
ştie ce e identitatea americană fundamentală. Pe fondul unei 

asemenea ezitări, orice teologie alternativă e devastatoare. în 
Europa, unde amnezia identitară e încă mai adâncă, orice posi¬ 
bilă relansare prin mult hulitele valori iudeo-creştine e exclusă 
cu oroare. Şansa de instaurare a unei derute sinucigaşe, sub dic¬ 
tatele unui teologii pseudocivice, e încă mai mare. Europa a 
ieşit, practic, din istorie de două ori, a provocat două războaie 
apocaliptice şi s-a întors, de la capătul experienţei umane, fără 
identitate. După 1945, Europa de Vest a intrat sub tutelă ame¬ 
ricană şi a dezvoltat, încă o dată, o formă de dirijism. America 
a dat un cod de conduită, dar nu putea asigura o identitate. 

în treacăt, dar nu fără rost, e de observat că Europa de Est 
suferă sub acuzaţia repetată de naţionalism şi predispoziţie 
autoritară tocmai pentru că e, încă, spaţiul istoric şi cultural 
al unor naţiuni care îşi mai aduc aminte, care nu şi-au uitat 
identitatea de bază şi au reuşit, chiar, să se salveze, prin ea, de 
radierea încercată violent de comunişti. Exemplul tipic e o 
Polonie apărată şi conservată identitar de catolicism. Nu e, 
deci, o surpriză să găsim azi Polonia distribuită de gardienii 
moralei europene în rolul de suspect de serviciu. 

Acuzaţia standard spune că Trump e un zurbagiu nedemn 
de răspunderile unui preşedinte american. Ce glumă! Cunoaş¬ 
tem, de ceva timp, numele superincompetentului cazat, vreme 
de opt ani, la Casa Albă: Barack Obama. Oare cine a întors 
lumea cu fundul în sus şi se consideră aprobat din oficiu, indi¬ 
ferent de consecinţe, de modificările de hartă produse şi de 
numărul războaielor civile? Oare cine a livrat Rusiei Orientul 
Mijlociu şi cine a premiat terorismul islamic iranian? Cine a 
făcut din politica internă americană un socialism livrat cu 
glume de stand-up comic? Şi cine a transformat mai repede 
politica în şcoală de narcisism? Preşedintele Obama e de faţă, 
cu tot cu palmares. E absurd să vorbim de Trump la cererea 
celor ce i se închină lui Obama. 

Cealaltă insultă plecată de pe buzele palide ale elitei face 
din sprijinitorii lui Trump o turmă de fiinţe inferioare. Cu 

Trump votează needucaţii, bădăranii, brutele şi alte vorbuliţe 
tolerante la care se pricep campionii toleranţei. Sunt oamenii 
lui Trump totuna cu FSN-iştii - după vorba de ocară a demo¬ 
craţiei româneşti? Nici o legătură. Doar o similaritate care 
adânceşte diferenţa. Exact ca FSN-iştii noştri, susţinătorii lui 
Trump sunt băştinaşii păstrători ai tradiţiei economice şi 
politice locale. In cazul nostru, comunismul de sărăcie şi sub¬ 
zistenţă egală. în cazul american, individualismul şi logica 
abruptă a capitalismului. Asta explică de ce la noi FSN şi PSD 
n-au scăzut vreodată sub 25% şi de ce la ei bântuie revolta îm¬ 
potriva unui sistem afundat în elitism antidemocratic. 

Problema nu e Trump, ci asaltul unei caste care a învăţat 
cum să submineze religios democraţia. America şi Occidentul 
european suferă pe aceleaşi pat. Un subgrup urban şi elitar 
dictează ce se poate spune şi ce nu. Ce teme de politică externă 
sunt agreate de Clooney sau de Bono şi, prin urmare, bune 
pentru popor. Ce se poate mânca şi ce nu. Cine e rasist şi cine 
nu. în engleză, numele acestor infantili cu năbădăi e hipster. 
în franceză, e poseur. în româneşte, toţi încap la capitolul fiţe. 

Defăimarea omului de rând şi discreditarea naţiunilor duc, 
desigur, la catastrofa, dar asta nu interesează decât jos, acolo 
unde fiecare adiere greşită a istoriei doare cu adevărat. Revolta 
plebei e logică, necesară şi democratică. Clasa făcătorilor de 
bine merită o singură favoare: un stagiu de pregătire în Coreea 
de Nord. 



President Trump 


Era de prevăzut că, în noaptea de 8 spre 9 noiembrie 2016, 
cineva, fie Hillary Clinton, fie Donald Trump, urma să câş¬ 
tige alegerile prezidenţiale din Statele Unite. Tâmpenia pe 
care tocmai aţi citit-o nu e în totalitate creaţia autorului. Ea e, 
mai degrabă, consecinţa situaţiei ridicole, grave, neserioase, dra¬ 
matice, stupide, cruciale, dezonorante, meschine, exemplare 
şi foarte neamericane în care se află Statele Unite. Cu alte cu¬ 
vinte şi acelaşi înţeles, numele preşedintelui ales e mai puţin 
important decât conflictul care va continua să consume America 
şi după noaptea alegerilor. 

Republica americană risca şi riscă să alunece în clintonism. 
Adică să devină un stat administrativ dominat de o ideologie 
strictă în ciuda aparenţelor liberale. Corectitudinea politică - 
un cult bazat pe mistica victimei şi apoteoza minorităţii rasiale 
sau sexuale - riscă să devină, chiar fără victoria dnei Clinton, 
ideologie de stat. înscăunat oficial în fruntea mentalităţii 
publice americane, acest cult va încerca să lichideze ultimele 
forme de autonomie, gândire critică şi libertate individuală. 
Bătălia pentru Casa Albă n-a fost, aşadar, o competiţie de valori 
politice şi economice, într-un cadru protejat de garanţii demo¬ 
cratice. Ciocnirea din campania pentru alegerea preşedintelui 
Statelor Unite a fost o încercare existenţială, o cotitură a 
civilizaţiei care poate bloca instinctul american al libertăţii sau 
îl poate salva, dar numai cu preţul unei crize extinse. Ştim 
toate astea după decenii de ascensiune a fanatismului stângist 

în viaţa publică şi după un an de campanie care n-a lăsat nici 
o instituţie neotrăvită. 

Ipocrizia elitară a dnei Clinton şi a democraţilor se exprimă 
în sloganuri ultraliberale, dar poartă în miez o aroganţă aris¬ 
tocratică - un frison nobiliar de castelan luminat care acordă 
lumii dreptul de a se purifica prin dogmele justiţiei sociale. 
Acest elitism crud a pus în centrul politicii, educaţiei şi culturii 
americane câteva idei fixe pe care le-a extins apoi asupra întregii 
lumi. Pornită de sus şi aşternută ca un giulgiu atotcuprinzător, 
operaţia de reeducare a americanilor a trimis în defensivă şi 
apoi în boxă valorile clasice ale vieţii libere: dezbaterea, drep¬ 
tul la cuvânt şi curajul iniţiativei. Libertatea individuală a 
devenit o subspecie a identităţii rasiale şi sexuale. De altfel, 
Partidul Democrat al dnei Clinton a trecut la practica deschisă 
a rasismului electoral: subvenţionarea populaţiei de culoare şi 
hispanice contra voturi. Dreptul la gândire şi exprimare necon¬ 
diţionată în universităţi, în mediile de informare şi chiar în 
viaţa privată a devenit un delict sancţionat cu izgonirea din 
viaţa publică. 

Instituţiile fundamentale ale statului au fost îndoite de 
suflul unei campanii în care dna Clinton şi coteria democrată 
abia dacă au încercat să îşi camufleze dezgustul faţă de ameri¬ 
canii albi din afara elitelor (deplorables - cum i-a numit Hillary 
Clinton). 

Justiţia a fost compromisă de intervenţiile indecente ale 
unui ministru care n-a ezitat să se opună redeschiderii dosaru¬ 
lui instrumentat în jurul fabricii de favoruri şi bani negri care 
e Fundaţia Clinton. Abuz în funcţie publică? Sigur, dar numai 
în România! 

FBI a fost atacat cu toate gurile de foc şi dezinformare ale 
sistemului pentru crima de a relua o anchetă pe bază de probe 
noi care o incriminează pe dna Clinton. Aşa s-a ajuns la neru- 

şinarea incompatibilă cu spiritul fondator american după care 
legea trebuie suspendată pe timpul campaniei electorale dacă 
ea nu convine candidatului stângii. 

Instituţia presei s-a prăbuşit sub greutatea propriului par- 
tizanat. Toate, dar absolut toate marile reţele media au intrat, 
fără jenă şi reţinere, în campanie, pe post de generatoare de 
propagandă. Un val de mistificare şi dezinformare care face 
din Antena 3 o televiziune de mănăstire a luat la prelucrat min¬ 
ţile publicului. Dreptul fundamental la exprimare şi opinie a 
fost înghesuit într-o lege unică — edictul după care Obama 
nu poate greşi, iar Trump nu poate decât greşi. Rezultatul e 
descalificarea unei instituţii care a renunţat până şi la aparen¬ 
ţele onestităţii. 

Procesul de impunere şi şantaj etic a urcat până la Casa 
Albă. Barack Obama, de departe cel mai slab preşedinte ame¬ 
rican înregistrat în istorie, a plonjat, cu soţie cu tot, în campania 
de susţinere a dnei Clinton. La încheierea mandatului, Obama 
va lăsa în urmă, din Pacific până în Siria, o lume răvăşită de o 
incompetenţă statuară. Dar asta nu pare de ajuns pentru un 
politician care a început să creadă în magia propriei persoane. 
O oratorie de imitator provincial al lui Bonaparte a luat locul 
omului de stat. Pozând tot mai paranoid în rol de Mesia ambu¬ 
lant, Obama a devenit un amuzament, un debutant perpetuu, 
luat peste picior de guvernele străine şi utilizat cu ora de cam¬ 
pania Clinton. Decenţa şi credibilitatea jocului politic american 
au fost măturate de dramaturgia ieftină a instructajelor mitra¬ 
liate TV către electorat. Spiritul american s-a devalorizat masiv 
sub presiunea farsei politice. 

Cea mai titrată democraţie a lumii e pusă într-o situaţie 
penibilă de setea de putere şi mitomania noului cult stăpânitor. 
Peste tot în lume, mesajul clasic american e o lozincă dejucată 
de propriii ei purtători. 

Dar Donald Trump? Un singur lucru. Clar şi urgent. Trump 
poate opri căderea. Un grobian, un fustangiu, un demagog fără 
perdea? Se ştie, şi nu contează. Jump Trump! 

Mai bine scandal decât bigotism. Şi, cu mult, mai bine gură 
mare decât mască perfidă. Aşadar, President Trump! 



ioo metri foarte plat 


Inadmisibil! Prima maşină pe care am văzut-o când am ieşit 
din casă era roşie! Cine a îndrăznit? Eu şi prietenii mei core¬ 
ligionari hotărâsem, din timp şi în unanimitate, că toate maşi¬ 
nile sunt albastre. 

Precum pe şosea, aşa şi la alegeri! 

Cea mai mare prostie rostită după victoria lui Donald 
Trump, noul preşedinte al Statelor Unite, e povestea şocu¬ 
lui. Şoc faţă de ce? Faţă de ce hotărâse, din timp şi în unani¬ 
mitate, blocul stângii? Faţă de rezultatul anunţat de luni de 
zile în presa progresistă? Faţă de recomandarea fără fisură a 
establishmentului? 

Şi dacă ar fî numai atât! Beyonce şi Lady Gaga au încercat, 
din răsputeri, să lumineze masele, dar s-au lovit de mitocani. 
Măcar pentru ele, pentru aceste două femei năcăjite, ar trebui 
să facem ceva. Soluţia e la îndemână. Americanii, în frunte cu 
proştii care n-au măcar un transgender în familie, ar trebuie să 
voteze încă o dată. Dacă nu iese nici aşa, se votează până se 
ajunge la rezultatul dorit. N-ar fi o premieră. Reţeta a fost per¬ 
fectată de UE şi spune că alegătorii greşesc, dar trebuie să voteze 
până o nimeresc. 

A doua prostie suflă în ceafa celei dintâi şi spune că victoria 
lui Trump a răsturnat politica. A întors-o cu capul în jos. Dacă 
e aşa, atunci trebuie să admitem că politica defila prin lume 
citind Marx în ediţii epurate de componenta proletară şi se 
întoarce, abia acum, acolo de unde a pornit: la definiţia pur 

democratică. Până la urmă, Trump a câştigat alegerile fără să 
se îndatoreze. Nici grupurilor de presiune, nici ONG-urilor, 
nici dlui Soros G., nici fabricilor de imagine. Prin Trump a 
vorbit doar votul celor ce l-au vrut preşedinte. Atât. Da, Trump 
a pierdut votul popular. La diferenţă de 2%. Insă a câştigat, 
după regulile sistemului american. Aşa cum au fost ele constru¬ 
ite de istoria şi de Constituţia Statelor Unite, amândouă scrise 
şi gândite de onor popor. Sau rescriem pe deasupra, cu cerneală 
simpatică americanilor superiori? Nici o problemă. Aşa va fi. 
Totul urmează să fie rescris. Aici e adevărata discuţie. Războ¬ 
iul de dinaintea alegerilor abia începe. Oroarea resendmen- 
tară şi năbădăile selfîe-ct ntrice în faţa victoriei lui Trump sunt 
preludiul unei catastrofe istorice. O spun o dată şi numai o 
dată (în acest text): democraţia occidentală nu va supravieţui. 
Şi iată de ce. 

Mai întâi, pentru că, după referendumul care a scos Marea 
Britanie din UE şi după victoria lui Trump, cei doi fondatori 
ai democraţiei occidentale s-au decuplat. UE a rămas la mal, 
de unde emite platitudini răutăcioase, fără să dea semne că înţe¬ 
lege ce (i) se întâmplă. Nimic despre mesajul trimis de alegă¬ 
tori. Nici o amintire istorică despre 1815 (bonapartism) şi 1945 
(nazism), anii primelor două intervenţii prin care fidelii an- 
glo-americani ai democraţiei liberale au măturat de pe continent 
construcţii autoritare. 2016 putea fi a treia, dar nu are cine să 
înţeleagă. Pentru asta, conglomeratul elitar de la Bruxelles, 
Paris şi Berlin ar trebui să demisioneze existenţial, să se arunce 
la coş, cu tot cu iluzii şi pasivitate. Aşa ceva nu se va întâmpla. 
Europa îşi va continua drumul spre statul birocratic şi politica 
antipopulară, până la capătul fundăturii. 

Apoi, dacă părăsim gazetăria şi trecem la tragediile ideo¬ 
logiei, pentru că lumea occidentală e în pragul unui război 
civil-cultural. Şi în plină situaţie revoluţionară autodistructivă. 
Establishmentul, adică lumea bună a politicii, presei, univer- 

sităţilor, artelor, finanţelor şi IT-ului, s-a convertit la o altă cul¬ 
tură, diferită de tradiţia occidentală şi ostilă ei. Un soi de creş¬ 
tinism şic, portabil şi nepersecutat, care a înlocuit regula de 
bază a democraţiei: în faţa legii, toţi cetăţenii au aceeaşi culoare, 
aceleaşi drepturi şi aceleaşi obligaţii. Noua religie a născocit o 
lume plină de victime discriminate rasial, social şi sexual. Toate 
valorile Occidentului clasic au fost puse sub acuzare. Politic, 
establishmentul a perfecţionat un mecanism cinic şi implacabil: 
import de victime din afară, crescătorie de victime înăuntru 
şi ocrotire necondiţionată prin drepturi speciale. Asistenţă 
socială garantată, dreptul de a promova fără examen în şcoli 
şi cariere garantate prin cote. In timpul liber, victimele pot îm¬ 
puşca poliţişti, care vor fi declaraţi, post-mortem, rasişti. Dacă 
e prea obositor pentru client, rămâne, oricum, asistenţa socială. 
Singura obligaţie a beneficiarului e votul. 

O dată la patru ani, victimele cu drepturi speciale trebuie 
să facă drumul până la urne şi să voteze pe cine trebuie. Meca¬ 
nismul ar trebui să garanteze puterea stângii, dar se loveşte, 
încă, de răscoale pe parcurs. De pildă în 2016, când norodul a 
rezistat la reeducare şi a reacţionat prin vot. In acest punct, 
democraţia devine neconvenabilă, chiar riscantă pentru elite 
şi trebuie dejucată. Stăpânirea îşi va asigura supremaţia doar 
dacă reuşeşte să aştearnă peste societate şi democraţie o ideologie 
unică. Răzbunarea pentru necuviinţa nespălaţilor care au adus 
victoria lui Trump va fi cumplită. 

In această situaţie, rebelii mai au o singură armă: votul ascu¬ 
ţit ca o piatră. Silexul de protest. în rest, numai teamă. în pri¬ 
mul rând, teama de a fi modificat. în cultură, cine e modificat 
nu se transformă în altcineva, ci trece în nimic. Acel om va 
continua să trăiască, dar va înceta să existe. Aici, în acest şantaj 
cultural, stă răspunderea şi vinovăţia aproape criminală a 
stângii. La rândul lor, partidele dreptei nu mai sunt de folos, 
pentru că s-au dizolvat în establishment. Pe locul gol au apărut 

demagogi şi populişti dezlănţuiţi ca Trump. Politica s-a bru¬ 
talizat şi anunţă o răfuială fără prizonieri. Ori, ori. 

între aceste două blocuri, democraţia e strivită şi cade. De 
supravieţuit supravieţuiesc doar aparenţele ei formale şi gene¬ 
roase. Retorica, exerciţiul periodic al alegerilor, accesul liber 
la informaţia prelucrată şi participarea fără sfârşit la toate 
cauzele, mai puţin adevărul interior. 

Ceea ce trimite la sport - una dintre distracţiile favorite 
ale circului global mânat de cultul celebrităţii spontane. După 
regulile noii politici, mai toate finalele olimpice la suta de metri 
plat ar trebui reglate prin cote, pe motiv de lipsă de diversitate. 
Personal, le vreau aşa cum sunt. Culoarea e un moft cromatic 
atâta vreme cât Analiştii s-au calificat pe bază de performanţă. 
Alternativa ar fi o finală în pantă. Prefer ioo m plat. Foarte plat. 



Marele scandal american 


Donald Trump? N-am auzit! Preşedinte Statelor Unite e o 
persoană fără conţinut. Trump are puţin de-a face cu Trump. 
Omul e un conductor de curenţi populari, şi nimic altceva. 

La drept vorbind, nici alegerile din Statele Unite nu sunt 
alegeri, sau nu sunt doar alegeri. Naţiunea americană a votat, 
pentru prima oară în ultimii două sute şi ceva de ani, pentru 
a înlocui un război civil. Un conflict monumental a opus şi 
opune două societăţi care reclamă, fără îngăduinţă pentru 
adversar, adevărata identitate americană. Istoria acestei fracturi 
nu e greu de povestit. Divorţul şi tribalizarea ideologică sunt 
accidente recente. 

Pe la 1830, când Alexis de Tocqueville descifra alcătuirea 
internă a vieţii americane, totul era aşezat, bloc, într-un sistem 
înnoitor, dar necontradictoriu. Esenţa democraţiei americane 
era tocmai simplitatea comună, ba chiar naivă, a unei societăţi 
care lăsase în urmă rivalitatea modelelor de viaţă socială. De¬ 
mocraţia americană era generală şi foarte locală. 

La treizeci de ani de la descoperirea pe care Tocqueville o 
înfăţişă publicului european, proiectul american a fost pus în 
cumpănă şi salvat cu preţul unui război civil cumplit. De atunci, 
americanii au ajuns la un acord intern general şi s-au lipsit de 
obligaţia de a-i reeduca sau converti pe americanii de altă con¬ 
fesiune politică: democraţii pe republicani şi, mai rar, republi¬ 
canii pe democraţi. Evident, tabloul e mult simplificat, dar, 
în termenii cei mai generali, acordul cultural intern american 

a funcţionat până la şi a fost reconfirmat de intrarea în cel 
de-al Doilea Război Mondial. In aceiaşi termeni foarte simpli, 
se poate spune că primele semne de sciziune au apărut după 
război. Cel mai probabil, odată cu faimoşii, contestatarii şi 
turbulenţii ani ’6o. Charles Murray, un mare sociolog ame¬ 
rican, aşază momentul de cotitură-ruptură în preajma anului 
1962, un an marcat de asasinarea preşedintelui Kennedy şi 
infiltrat de mutaţii culturale, la acea vreme greu dacă nu im¬ 
posibil de perceput 

însă unanimitatea culturală americană n-a căzut într-un 
an. Declinul are o istorie nebănuit de lungă. Divizarea sau reîn¬ 
toarcerea societăţii americane la starea de sciziune a început 
de mult, încurajată, încă din primii ani ai secolului al XX-lea, 
de curente intelectuale critice şi ostile modelului clasic american. 
Intelectuali de extracţie literară şi oameni de presă legaţi de 
una şi aceeaşi nouă ideologie au trecut la critica elitară a socie¬ 
tăţii de masă americane. H.L. Mencken e un nume prizat şi 
astăzi. Nemulţumirea iritată a acestui curent a vizat mereu „tră¬ 
darea proletarilor" sau, altfel zis, obişnuinţele de viaţă şi men¬ 
talitatea omului american comun, denunţat, îndeobşte, pentru 
vulgaritate, pragmatism obtuz şi o incurabilă nesimţire în faţa 
culturii înalte. 

O anume detaşare resentimentară, antipopulară şi antica¬ 
pitalistă a elitelor culturale era sesizabilă, cu certitudine, în 
America, încă înainte de anii ’6o. Apariţia sociologilor Şcolii 
de la Frankfurt, fugăriţi de nazism şi importaţi de America, în 
timpul celui de-al Doilea Război Mondial nu a fost, deci, de¬ 
lictul iniţial. însă opera teoretică şi militantă a acestui grup de 
sociologi promarxişti, de la Marcuse şi Fromm la Gomperz, 
precum şi implantarea criticii marxiste în marile universităţi, 
de la Columbia la Princeton şi Berkeley, au sistematizat şi au 
dat suprafaţă publică unei noi forţe critice. Treptat, sistemul 
universitar a fost acaparat de discipolii direcţi şi indirecţi ai Şcolii 
de la Frankfurt. Pe la mijlocul anilor ’6o, campusurile erau 

înarmate cu o doctrină generală şi gata de revoluţie. Nimic mai 
naiv - veţi spune. Insă copiii răsfăţaţi şi răsculaţi, cu toate garan¬ 
ţiile de protecţie intacte, au crescut, au intrat în newsroom -urile 
marilor ziare, au preluat catedre universitare, au condus cam¬ 
panii de nesupunere civică şi, peste toate, au profesionalizat 
critica sistemului american, din care au făcut o religie publică 
necontestabilă. La un loc, generaţia instrumentată să respingă 
lumea capitalist-democratică a evoluat, a înregistrat un enorm 
succes social şi moral şi a ajuns un trib elitar, de cultură şi lim¬ 
baj separate. O nouă superclasă s-a declarat suficientă şi necesară 
pentru progresul Americii. Tradiţia a fost pusă sub acuzare, 
iar nomenclatorul victimelor a fost mărit de apariţia cultului 
pentru minorităţi oprimate. Rasa şi sexul au scos din cursă 
morala clasică. Opresiunea a devenit singurul înţeles al lumii 
americane, iar poporul în dezacord cu noua religie a fost de¬ 
clarat nul, rasist, bigot şi periculos. 

La sfârşitul anilor '90, fractura era mai mult decât o des¬ 
părţire de gusturi şi de practici. America plonjase într-un con¬ 
flict intern ireductibil. O minoritate elitară, dispunând de un 
uriaş avantaj mediatic, politic şi academic, hotărâse să impună 
o cultură revoluţionară şi să elimine orice alt fel de viaţă şi de 
gândire. Politica, în ansamblu, a sucombat în faţa acestui vast 
program de reeducare susţinut de ameninţarea cu linşajul moral. 
Dreapta a migrat la stânga, interzicându-şi orice protest, orice 
replică şi, în cele din urmă, propria identitate. 

Aşa arăta lumea americană în momentul apariţiei lui 
Donald Trump, un multimilionar strident şi un exhibiţionist 
inteligent. Trump s-a postat în faţa enormei frustrări acumulate 
de America tradiţională, de acel ocean uman pus sub acuzare 
de progresismul acerb al elitelor şi deposedat economic de glo- 
balizarea transformată în dogmă. Asta e tot. Pare rudimentar, 
şi chiar e. Dar asta nu poate diminua proporţiile şi ferocitatea 
conflictului. 

Singura noţiune tulbure a acestui moment istoric grav vine 
din atribuirea oficială a culpei. Consensul mediatic a impus ideea 
după care marele scandal al vieţii americane e popularitatea şi 
suita de victorii cu care Trump, radicalul rasist, sfidează toate, 
dar absolut toate analizele şi predicţiile. E o eroare vecină cu 
infracţiunea. Trump e scandalos doar în măsura în care mediile 
de informare au decis că eşecul lor trebuie pus pe seama unui 
demon antidemocratic. E, însă, destul de clar că Trump e un 
bun pirotehnist, care ştie când să umple orizontul de explozii 
şi când să îngroape muniţia. Adevăratul scandal e totalmente 
ignorat. Acesta e generat de proiectul socialist al stângii politice 
şi intelectuale americane. Abia împrejurarea în care Bernie 
Sanders, candidat la învestitura Partidului Democrat la alegerile 
din 2016, a putut propovădui deschis şi prizabil socialismul e 
un scandal. Şi abia situaţia în care aceste idei atrag 80% din 
tineretul universitar american e un pericol pentru viitorul 
democraţiei americane. De partea ei, Hillary Clinton nu a 
fost cu nimic mai inocentă. Marea favorită a mediilor urbane 
corecte şi de agendă progresistă a folosit în mod curent şi des¬ 
chis cartea rasială, vânând fără reţinere sau ascunziş voturile 
electoratului de culoare, definit, înainte de orice premisă cetă¬ 
ţenească, prin culoare. Cu Hillary Clinton, politica americană 
s-a redus la un program sumar şi agresiv care vorbeşte exclusiv 
de minorităţi şi opresiune, cumpărând voturi în schimbul sta¬ 
tutului de etern asistat. 

O altă formulă impusă a prorocit, de pe toate platformele 
media liberale, că ascensiunea lui Trump se va încheia cu pri¬ 
mul mandat prezidenţial pentru Hillary Clinton. Şocant pentru 
adepţii cultului victimist al dnei Clinton, n-a fost aşa. Alege¬ 
rile prezidenţiale din 2016 au fost, până la urmă, decise de o 
revoltă populară mult subestimată. Războiul valorilor de viaţă 
americane s-a redeschis în America şi, odată cu el, o uriaşă inte¬ 
rogaţie atârnă deasupra omului occidental; va supravieţui liberta¬ 
tea, sau servitutea va urca la putere, drapată în culorile libertăţii? 



Am pierdut alegerile? 
Să depăşim democraţia! 


E bine să dai vina pe vecini când ai o migrenă. Nu e medicină 
pură, dar ajută. Uniunea Europeană a înţeles că e cazul să ţină 
medicul acasă, pentru că a găsit singură cauza eşecului la refe¬ 
rendumul din Marea Britanie: Marea Britanie. în orele ce au 
urmat votului din 23 iunie, lumea a dat de o problemă nouă: 
o curbură care face din adevăr, legalitate şi democraţie noţiuni 
discutabile, negociabile şi, în cele din urmă, reprobabile. 

Drama britanică s-a jucat după un scenariu vechi: guvernul 
a întrebat, alegătorii au răspuns, iar răspunsul a devenit răspun¬ 
derea guvernului. Prim-ministrul David Cameron a respectat 
strict legea. Şi legea locului, şi legea onoarei. într-un discurs 
amar şi demn, Cameron a anunţat că voinţa alegătorilor e lege 
şi că Regatul Unit va avea, fără întârziere, alt prim-ministru. 
însă imediat după discursul lui Cameron idei şi opinii iritate 
au început să schiţeze frenetic vremuri noi, fluide şi neprielnice 
democraţiei. 

Mai întâi, a apărut frustrarea mediilor de informare care 
au dat grosul campaniei mascate pro-UE. După luni de 
bombardament cu emisiuni pe tema „în UE paradisul, în afara 
UE apocalipsa“, mediile de informare şi asociaţii lor academici 
şi politici, plus politologi reputaţi ca Brad Pitt, Matt Damon 
şi David Beckham, s-au trezit infirmaţi de votul popular. 
Concluzia: votul popular nu e popular. E rudimentar. BBC şi 
asociaţii au descoperit că votul a fost pus în urne de bătrâni 
depăşiţi, de lumpenul oraşelor industriale şi de naţionalişti 

profascişti. Doar Londra s-a dovedit europeană, emancipată, 
cosmopolită, tolerantă, diversă, cojfee culture , cool, etc şi etc. 
După socoteala mediilor de informare, referendumul a fost 
decis de 17,5 milioane de retardaţi. 

Campania taberei pro-UE a avut o singură temă: teama en 
gros şi frica en detail. Recapitulând, campania pro-UE a anunţat 
alegătorii că în cazul despărţirii de UE: vor creşte impozitele, 
se vor scumpi vacanţele, creditul ipotecar şi rata dobânzii vor 
exploda, se va scumpi îngheţata, starurile rock vor ocoli Marea 
Britanie, iar ISIS va intra în ţară mai des decât ploaia. Lista e 
incompletă. Din modestie, campania pro-UE n-a făcut cunos¬ 
cut că ziua va fi înlocuită de noapte, iar Canalul Mânecii se va 
lăţi, după care va lua foc. 

Lecţia etică a recursului împotriva votului popular britanic 
ne priveşte întrucâtva, dacă e să recuperăm amintiri neplă¬ 
cute. Campania pro-UE a semănat ca două picături de otravă 
cu campania FSN din mai 1990. Frica de plecarea din poala 
UE e sora de peste ani a fricii de revenirea moşierilor. In aceeaşi 
măsură, corul care a defăimat poporul FSN-ist e frate de parti¬ 
tură cu dispreţul pentru sărăntocii care au scos Marea Britanie 
din UE. Sigur, în 1990, FSN era detestat ca instrument politic 
al mascaradei din decembrie 1989, dar reflexul ostil faţă de pros¬ 
time e neschimbat şi profund nedrept. 

In plus, aroganţa militantă a hipsterilor cu agendă e tot mai 
aproape de păcatul criminal al rasismului social. O doamnă 
campioană a cauzelor stângii a putut fi văzută pe canalul de 
televiziune BBC2 răfuindu-se cu David Starkey, mare istoric 
şi constituţionalist britanic. Starkey a explicat că suveranitatea 
britanică e suma legilor şi pactelor legale respectate în limitele 
dreptului şi sub garanţie parlamentară. Doamna i-a amintit 
că e alb privilegiat şi că Europa e locul care dă tinerilor dreptul 
la vacanţe şi clubbing. Adjudecat! 

După alte câteva ore, a intrat în scenă binecunoscuta atitu¬ 
dine civică a iluminaţilor de pe net. A fost deschisă o petiţie 
pentru organizarea unui al doilea referendum. Nu e clar cu ce 
justificare. Dacă referendumul trebuie repetat pentru că a fost 
câştigat de cine nu trebuia, e în regulă. Numai că ideea nu 
trebuie lăsată să doarmă. După aceeaşi logică, se poate cere 
repetarea Bătăliei de la Hastings şi rejucarea finalei Euro 2016. 
La fel de clar, de acum încolo, oricine nu câştigă loteria poate 
cere repetarea extragerii. In acest punct, nu trebuie uitat meri¬ 
tul deschizătorilor de drum. E vorba de Comisia Europeană 
şi de pasiunea ei pentru referendumuri bisate în caz de eşec. 
Irlandezii au fost puşi să repete referendumurile din 2001 şi 
2008, pentru că au votat împotriva propunerilor UE. In 2005, 
Comisia Europeană a găsit, totuşi, o soluţie mai discretă: 
referendumurile pierdute în Franţa şi Olanda au fost, pur şi 
simplu, ignorate. 

In orice caz, petiţia care cere repetarea votului a adunat 
două milioane de semnături. Şi are câteva probleme mărunte. 
O verificare condusă de Comisia pentru petiţii a cusurgiului 
Parlament Britanic a descoperit că 30 000 de semnături vin 
din statul Vatican (populaţie 800 persoane) şi 25 000 din Coreea 
de Nord, inconfundabila capitală a statului de drept global. 

Sigur, întrebarea de bază e: de ce trebuia un referendum 
pentru a decide o chestiune atât de complicată? Pentru cine 
ţine cont şi de Marea Britanie în chestiunea referendumu¬ 
lui din Marea Britanie, răspunsul e: pentru că suveranitatea 
britanică e vie, nu e tribală, ci juridică şi, deci, în conflict cu pro¬ 
iectul unui superstat european care şterge suveranităţile naţio¬ 
nale. Dar asta ţine de istorie şi de drept. Partea care a făcut din 
referendum un spectacol nedemn şi antidemocratic ţine, dim¬ 
potrivă, de ignoranţa şi de aroganţa generaţiilor care cred că 
lumea e aici pentru a le oferi satisfacţii şi loc de joacă. 



Keep calm and listen to the People! 


Problema Uniunii Europene nu e Marea Britanie, ci Uniunea 
Europeană. Cu tot cu ministrul de externe german, care, speriat 
că i-ar putea deranja pe ruşi, încearcă, în mod repetat, să pună 
pâslari trupelor NATO din Polonia. De aici întrebarea: ce e 
mai rău? Să iasă britanicii, sau să intre ruşii? Răspunsul trebuie 
să vină în germană, iar tăcerea în franceză. 

După salba de atentate adusă în dar de refugiaţii primiţi 
sub edict german şi după o salbă încă şi mai amplă de ezitări 
în faţa Rusiei, UE riscă un auto-şah mat. Neajunsul acestui 
şah mat dat albului de alb cu piesele negre e că nu poate fi 
înţeles de un învins care se crede învingător. De fapt, lucrurile 
sunt simple. Doar timpul, stima de sine dusă dincolo de luci¬ 
ditate şi un Everest birocratic dau aparenţa unei complicaţii 
periculoase. 

Timpul a întins cursa în care Continentul a păşit de fiecare 
dată, fără ezitare. Altfel spus, lăsat de capul lui, Continentul a 
luat-o, iar, razna şi a găsit calea care duce de la ideal la utopie. 
Proiectul european a încetat să mai fie suma relaţiilor între 
vecini care se înţeleg pe baza culturii comune şi a devenit suma 
bârfelor purtate de subalternii aceluiaşi iiber-sd. 

Pentru britanici, proiectul european a fost, mereu, o zonă 
de liber schimb. Uniunea Europeană nu poate spune că n-a 
fost avertizată. De mai bine de treizeci de ani, britanicii repetă 
unul şi acelaşi lucru: dacă vă apucaţi de un superstat, nu con¬ 
taţi pe noi! Rădăcinile istorice ale referendumului care a scos 

Regatul Unit din UE, în ziua de 23 iunie 2016, sunt de găsit în 
oroarea britanicilor faţă de un continent transformat în bloc 
şi tutelat de o ideologie şi de o putere dominantă. Britanicii au 
salvat de două ori Europa de la masificare, în 1815 şi în 1945. 
După o logică istorică neabătută, apariţia unui nou bloc dirijist 
şi dominant pe Continent a fost, încă o dată, respinsă de bri¬ 
tanici. De data asta, la urna de vot. Decizia adusă de referen¬ 
dumul britanic nu e o toană sau un act de vandalism. Da, 
prim-ministrul David Cameron a făcut calcule politice greşite 
şi mărunte, dar a trezit istoria şi a fost măturat de suflu. 

Mai departe, a lucrat euro-stima de sine dusă dincolo de 
raţiune. Produsul ei e ceva ce se numeşte consens european, 
în punctele ei cheie, această formă de autosupraevaluare e o 
dogmă debilă, dar seducătoare. Ea a încurajat, cu premeditare, 
confuzia între Uniunea Europeană şi Europa. UE=E. Aşa a 
fost anihilată evidenţa după care UE nu poate fi decât forma 
actuală şi perfectibilă de organizare a unei mari părţi a Europei. 
Mitologia UE a indus impresia că UE e realitatea însăşi. Că e 
trecutul şi viitorul Europei. Că nu există viaţă şi şanse în afara 
UE. Că există doar supunere, şi nici un fel de recurs. Că orice 
observaţie sau unghi critic e o blasfemie urcată din adâncimi 
barbare. Grecii numeau asta hybris - sfidarea care îşi nenoroceşte 
purtătorii. Mai nou, Donald Tusk, preşedintele Consiliului 
European şi polonez încercat de comunism, i-a spus „aventură 
utopică". 

în Vest, consensul european a devenit cool pentru genera¬ 
ţiile postbelice crescute la adăpostul prosperităţii. Copiii din 
flower-power ai Europei au fost învăţaţi că prosperitatea şi 
pacea au fost aduse de o escadrilă de berze UE. Bineînţeles, 
UE a avut grijă să nu informeze că miracolul european postbelic 
a fost gestionat de UE, dar asta numai pentru că zisul miracol 
a fost finanţat de Planul Marshall şi apărat de NATO. 

în Est, subdezvoltarea şi frica de ruşi au asigurat preluarea 
necondiţionată a efectelor integrării europene, chiar şi când 
asta a însemnat o extracţie masivă de forţă de muncă şi profit 
pe piaţa de consum. Dar asta e mai puţin important. Adevărul 
e că fără UE România ar fi fost tinda murdară de la intrarea în 
bordeiul moldovenesc de la intrarea în bordelul rusesc. 

în Marea Britanie, consensul european s-a izbit de o insulă 
de nucă tare. Nu poţi reformula definiţia libertăţii şi nu poţi 
da lecţii de democraţie celor ce le-au inventat şi le-au dăruit 
Europei. Rezultatul referendumului e răspunsul unei naţiuni 
care nu şi-a uitat suveranitatea. Spre deosebire de ce ştim de 
la naţiuni care obişnuiesc să-şi dea foc într-o orgie de drapele 
şi folclor, suveranitatea britanică nu e tribală, ci legală. S-a spus 
că Marea Britanie e o dictatură parlamentară. întocmai. în 
lipsa unei constituţii scrise, britanicii folosesc formula: consti¬ 
tuţia e tot ce decide Parlamentul şi e agreat de Coroană. Din 
clipa în care UE a renunţat la ideea unei Europe de colaborări 
suverane şi a devenit un moloh care face legea în toate statele 
membre, ciocnirea era inevitabilă. 

însă împotrivirea britanică nu e o afacere insulară. E parte 
a unei revolte panoccidentale împotriva establishmentului, a 
orânduirii elitare, a ciocoimii VIP. După 2008, căderea eco¬ 
nomiilor a fost urmată de opt ani de expertize şi remedii inepte. 
Până şi copiii şomeri ai şomerilor ştiu că ideea de a lega prin 
euro Sudul neproductiv de Nordul hiperproductiv a distrus 
Sudul şi a îndestulat Germania. A se compara: şomaj 5% în 
Germania şi 25% în Grecia, Italia şi Spania. Aici, Germania a 
uitat, sau a înţeles într-un fel cu totul aparte, să fie europeană. 
Berlinul nu s-a clintit de mila Sudului şi a avut doar grija expor¬ 
turilor. Evident, în interesul cetăţenilor germani. Când, însă, 
Marea Britanie face acelaşi lucru, ascultând verdictul proprii¬ 
lor cetăţeni, vorbim de naţionalism şi înapoiere. Logică subtilă! 

Un fiasco îşi cheamă întotdeauna rudele la masă. După 
căderea Sudului prin euro, a venit Ucraina. In doar câteva 
săptămâni, UE a fost tăvălită cu degetul mic de Puţin. Superba 
diplomaţie europeană s-a retras scheunând a compromis. După 
un an, în 2015, a început marele asalt al migranţilor. Cancela¬ 
rul Merkel a suspendat gravitaţia şi a capitulat, cu senzaţia că 
a semnat actul de fondare a raiului. Ulterior, Comisia Euro¬ 
peană a explicat statelor membre ale UE care n-au avut revelaţia 
Merkel ce au voie şi ce n-au voie să facă pe teritoriul lor, cu 
graniţele lor şi cu alcătuirea neamului lor. 

La un loc, aceste eşecuri şi sfidări succesive au convins un 
public larg şi nu mai puţin european că elitele au ieşit din 
realitate. Că nu ştiu şi nu pot să ia decizii în acord cu realitatea 
prezentă. Confreria globală a supertehnicienilor şi a marilor 
instituţii, de la FMI la NATO şi UE, s-a compromis şi dele- 
gitimat. Naţiunile au aflat că sunt singure. Singure cu trecutul, 
tradiţia şi cultura lor. Societăţile s-au retras din contractul neo¬ 
norat de establishment şi au ripostat, la fiecare rând de alegeri, 
cu partide populiste şi idei recuperate din bunul simţ al 
vremurilor trecute. Dintr-odată, democraţia a devenit necon¬ 
venabilă pentru elite. 

Rezultatul referendumului britanic e prezentat ca un act 
de trădare. Ceva asemănător cu o Transilvanie care se rupe de 
naţiunea română. Serios? Marea Britanie nu se putea rupe de 
naţiunea europeană, dintr-un motiv elementar. Aşa ceva nu 
există, oricâte sesiuni de euro-voodoo s-ar organiza la Bruxelles, 
în plus, teritorial şi cultural, din Europa nu se poate ieşi. Dar 
asta numai pentru cei ce pot face faţă confuziei UE=E. 

UE şi corul de presă asociat au reuşit să creeze legenda după 
care, odată plecată, Marea Britanie se va dezmembra, în aplau¬ 
zele dlui Juncker. Legenda trebuie dată la verificat. 

Scoţia nu va pleca din Marea Britanie, pentru că dema¬ 
gogii care fac acum zgomot sunt fericiţi să trăiască din lozinci 

naţionaliste şi bani de la bugetul britanic. Dacă Scoţia pleacă, 
se duc şi banii, iar demagogii vor trebui să guverneze cu adevărat. 
Apostolii naţionalişti scoţieni ştiu bine trei lucruri pe care nu 
se îndură să le anunţe public: exportul de whiskey nu poate 
ţine trează economia, în UE nu se intră pe bază de prezenţă la 
ghişeu, iar saltul Scoţiei în UE va însemna saltul în braţele 
dlui Scheuble — cunoscut de un cap la al altul al Europei sub 
mult mai uşor pronunţabilul nume de Attila al finanţelor. Şi 
atunci Scoţia va afla, cu adevărat, ce-i aia austeritate. Nu cumva 
e mai comod în Regatul Unit, veşnic finanţator şi ţap ispăşitor? 

Ideea după care Irlanda de Nord se va uni cu Irlanda n-a 
fost niciodată rostită în Irlanda de Nord. Cine vrea aşa ceva 
nu ştie nimic despre cazanul cu furii irlandeze şi crede că un 
război civil seamănă cu propria-i ecranizare. Trecem. 

La fel de năroadă e supoziţia după care, părăsind Uniunea, 
Marea Britanie se preschimbă într-o naţiune nedemocratică. 
Aşa e! In urma mărilor ce seacă rămâne un strat gros de zahăr. 
Dar străinii? In primul rând, sutele de mii de români care mun¬ 
cesc în Marea Britanie. 

Ipoteza după care Londra a rezervat, deja, trenuri şi vapoare 
pentru deportări vine dintr-un folclor de presă iresponsabil. 
E loc destul pentru români în Marea Britanie şi, cu o expresie 
anglo-franceză, business berechet. Britanicii care s-au bătut 
pentru a ieşi din UE n-au cerut stoparea migraţiei. Au cerut 
migraţie controlată, după modelul Statelor Unite, care au prac¬ 
ticat numai aşa ceva, dar, de când cu glumeţul Barack Obama, 
cer altora să nu facă aşa ceva. Aşadar, cine e în e în. Cine vrea 
să vină trebuie să sune la uşă. 

UE a pornit greşit a doua zi după referendumul britanic. 
In prima ei declaraţie, cancelarul Merkel a vorbit de „conti¬ 
nuarea procesului de unificare 44 . Interesantă povaţă: ai pierdut 
un picior? nu pregeta! îl poţi pierde şi pe celălalt! Şi, ca să treacă 
de la vorbe la fapte, cancelarul german a chemat la raport şi dis- 

cutii post-britanice şase state super-membre ale UE. La Berlin, 
nu la Bruxelles. Restul de 21 pot sta acasă, în frunte cu Estul, 
care nu trebuie ajutat să se bage în seamă. 

Măcar cancelarul Merkel a ştiut să ceară, în declaraţii ulte¬ 
rioare, echilibru şi reţinere faţă de britanici. In schimb, abia 
întors din Rusia, Jean-Claude Juncker cel Cumplit a cerut o 
pedeapsă exemplară. Martiriul britanic trebuie să aibă loc în 
văzul statelor membre care ar fî tentate de divorţ. Vrea neapărat 
UE să dea impresia că e o închisoare care pedepseşte familie 
evadaţilor? 

Pe termen scurt, britanicii vor avea, oricum, de suferit. 
Divorţurile sunt traumatice. Pe termen mediu, Marea Britanie 
va dovedi că poate ţine insula la suprafaţă. Atlanticul e prietenos. 
După care va veni rândul UE să-şi rezolve problemele. Fără 
bun-simţ uman şi asistenţă divină, va fi imposibil. 

Până la urmă, britanicii n-au făcut altceva decât să dea un 
vot de încredere în Marea Britanie. E ceva în neregulă? Când 
17 milioane de oameni îţi spun că te-ai îmbătat cu propriile 
iluzii, e bine să te duci la culcare, cu urechile larg deschise. 
Chiar dacă te numeşti UE. Morala e simplă: Keep calm and 
listen to the People! 



Veri buni ai marţienilor 


în ciuda unui număr considerabil de opinii contrare, tot mai 
multă lume începe să descopere, odată cu referendumul din 
iunie 2016, că Anglia e o insulă. Sigur, o insulă care a cucerit 
mările şi a controlat lumea, dar, până la urmă, o insulă. Şi cu 
asta geografia se poate retrage. Căci insularitatea geografică e 
notabilă doar în măsura în care a favorizat insularitatea struc¬ 
turală a lumii britanice. 

La doar 30 de kilometri de Calais, britanicii sunt diferiţi. 
Uneori, cu totul diferiţi. Situaţia e amplă, deşi pare simplă: 
cineva e altfel, dar asta se poate trata. Nu e deloc aşa. Căci se¬ 
paraţia engleză e înconjurată de similaritate. Mai corect spus: 
o civilizaţie distinctă, ca britanismul, nu pare distinctă pentru 
că a dat lumii o mare parte a formelor de viaţă moderne. 

în capul discuţiei tronează, pe merit, engleza ca mijloc de 
comunicare şi convieţuire de proporţii globale. După război, în 
mai puţin de cincizeci de ani de expansiune, engleza a devenit 
prima formula de comunicare unificată de la latină încoace şi 
ultima înainte de Facebook. Seria continuă cu tehnologia de 
primă stanţă postfeudală a Revoluţiei Industriale. în paralel, 
explozia sporturilor şi a jocurilor moderne de extracţie britanică 
a impus convingător, chiar acolo unde capitalismul a fost con¬ 
trat de rezistenţe socialiste, spiritul global pro-competiţie. Tot 
Anglia a fondat noua religie a entertainment- ului, amplificată 
ulterior de Hollywood. în sfârşit, explozia neîncheiată a muzicii 

şi culturii pop britanice a modelat, de la Londra la Taşkent, 
toate generaţiile post-’6o. 

însumarea acestor valuri de culturalizare şi reculturalizare 
a avut un efect curios: Marea Britanie s-a lărgit atât de mult, 
încât a devenit invizibilă. O lume saturată de influenţe britanice 
a dezvoltat, explicabil, o miopie agresivă la specificitate. în aceste 
condiţii, lumea e surprinsă şi chiar consternată. Aşa-zisa 
despărţire de Europa pare de neînţeles: ce i-a apucat pe englezi? 
De unde şi până unde divorţul? De cele mai multe ori, expli¬ 
caţiile dau vina pe ingratitudine, resentiment, încăpăţânare şi 
alte forme de negativism primar. E nedrept. Englezii nu sunt 
sau nu mai sunt lumina lumii, dar asta nu înseamnă că au re¬ 
gresat în naţionalism gol. Englezii sunt, pur şi simplu, altfel, iar 
noi am încetat să înţelegem asta de ceva timp. 

Diferenţa engleză nu vine din pitoresc, deşi nimic nu poate 
diminua faimoasa şi, adesea, nedigerabila excentricitate brita¬ 
nică. Deosebirea vine din tradiţii, instituţii şi principii. 

Mai întâi, sistemul legal e diferit. Mai clar spus, lucrurile 
care fac legea în Anglia nu sunt lucrurile care fac legea pe Con¬ 
tinent. Legea şi dreptatea anglo-galeză (căci acesta e teritoriul 
de validitate al dreptului şi legislaţiei parlamentare britanice) 
se nasc din precedent. Continentul se sprijină, dimpotrivă, pe 
un generator normativ. Cu alte cuvinte şi forţând termenii, în 
Anglia legea e pragmatică, pe Continent e birocratică. în Anglia, 
faptele ţes legea, pe Continent legea e o consecinţă de sistem 
scriptural. De altfel, englezii redactează puţin. Nimeni n-a găsit 
necesară o constituţie scrisă. Dar Anglia are o constituţie. Deo¬ 
sebirea e că pe Continent constituţia stabileşte, explicit, regu¬ 
lile mari, iar în Anglia constituţia e rezultatul necodificat al 
raporturilor între puterea de stat şi cetăţeni. O definiţie deja 
invocată în paginile de mai sus rezumă constituţia britanică 
în felul următor: legea e tot ce hotărăşte Parlamentul prin vo¬ 
inţa Coroanei. Formula e mai uşor de înţeles decât pare. Sursele 

puterii sunt, în istoria şi tradiţia britanică, Parlamentul şi Co¬ 
roana. Coroana a pierdut lupta, dar rămâne, instituţional, în 
picioare. Parlamentul legiferează, iar Coroana autentifică sau 
agreează. Produsul e legea, care nu poate fi atacată sau abolită 
de nimeni, cu excepţia Parlamentului. S-a spus că Marea Brita- 
nie e o dictatură parlamentară. Eticheta e funcţional corectă. 
Când vorbesc de suveranitate, englezii subînţeleg suveranita¬ 
tea parlamentară. Formula dă principala sursă de conflict cu 
filozofia politică şi juridică a UE. 

Legislaţia UE primează în faţa legislaţiei britanice şi, în 
acest fel, încalcă suveranitatea - principiul politic fundamen¬ 
tal al Marii Britanii. Adevărat, parlamentul britanic însuşi a 
acceptat această limitare de suveranitate, dar contradicţia e 
vie. In 1973, la data admiterii, Marea Britanie nu a fost primită 
în UE (care nu exista), ci într-o Comunitate Europeană incom¬ 
parabil mai suplă şi mai puţin centralizată. Oricum, chiar în 
aceste condiţii, din 1973, după referendumul şi după legea care 
au trimis naţiunea în Comunitatea Europeană, o parte însem¬ 
nată a politicienilor şi a societăţii britanice a cerut, fără încetare, 
refacerea suveranităţii parlamentare, adică a suveranităţii 
naţionale. Iar asta înseamnă despărţirea de UE. 

Marea discordie constituţională care opune Marea Britanie 
şi UE continuă cu alte inadecvări de structură. Sistemul de 
proprietate, în special imobiliară şi funciară, e diferit. Sistemul 
de credit e diferit. Sistemul educaţional e diferit. Sistemul de 
apărare e diferit. Iar diferit nu înseamnă un pic altfel. Diferenţa 
vine dintr-o deosebire profundă de gândire şi de percepţie a 
realităţii care explică, deşi nu justifică, şi neînchipuita oroare a 
aşa-zisei bucătării englezeşti. Până şi noţiunile de frig, cald, dulce 
şi sărat înseamnă, în Anglia, altceva decât pe Continent. In 
viaţa cotidiană şi în obişnuinţele cele mai mărunte englezii pot 
părea sălbatici şi insensibili. Faimosul sânge-rece englezesc e, de 

pildă, o realitate care poate atinge cote stupide. Dar asta nu în¬ 
seamnă că englezii sunt fraţi buni cu marţienii. Sunt veri. 

In interiorul culturii britanice se bat şi se zbat două curente 
contrare: forţa propriilor instituţii şi influenţele externe. Disputa 
e veche. Noutatea dramatică e că, în ultimii 20-30 de ani, 
urmând o deplasare globală, o parte importantă a elitelor poli¬ 
tice, artistice şi media s-a separat şi s-a alăturat reţetei Bruxelles. 
Acest grup educator are o forţă formidabilă şi încearcă să im¬ 
pună propria cultură, eliminând parţial esenţa istorică a Marii 
Britanii. Mijloacele folosite de tabăra pro-UE înaintea referendu¬ 
mului din 23 iunie au amintit prea des de o fabrică de panică, 
după cum zicerile taberei care a militat pentru despărţirea de 
UE s-au scufundat, prea des, în mistica provincială a britanis- 
mului pur. Referendumul a adus victoria refuznicilor sau, mai 
corect, a suveraniştilor. Dar asta nu va rezolva diferenţa şi nu 
va stinge conflictul. Se discută mai puţin sau aproape deloc ce 
se întâmplă de cealaltă parte a Canalului Mânecii, de la Calais 
spre est, în sânul convingerilor şi certitudinilor continentale, 
contrate de desprinderea britanică. O zicere destul de cunoscută 
spune că englezii primesc apariţia ceţii cu observaţia: Conti¬ 
nentul e izolat! S-ar prea putea ca mersul istoriei să dea dreptate 
acestui meteo-aforism. 



Ultimul loc dejoacă 


Dacă tot e adevărat că greşelile se plătesc, e bine să te prezinţi 
cu bani potriviţi la casă. Dar asta presupune că ştii să numeri 
şi că ai curajul s-o faci. Nu e cazul Uniunii Europene. De fapt, 
nu e cazul unei lumi care îşi stimează erorile, în chiar clipa în 
care e răpusă de ele. Adevărul n-a fost niciodată mai necesar şi 
mai detestat. în consecinţă, marele eşec al Uniunii Europene 
la referendumul din Marea Britanie merge înainte, susţinut de 
o galerie care îşi încurajează frenetic rateul şi, prin asta, sfârşitul. 

Aşadar, să începem cu sfârşitul, pentru a da de început. După 
uppercutul încasat pe 23 iunie 2016, concluzia şic e că soarta 
Marii Britanii şi a Europei a încăput pe mâna a 17 milioane 
de huligani. „PSD-iştii englezi!“ — a strigat cineva care crede 
că aşa răcnesc gentlemanii. Prima eroare e aici şi vine dintr-o 
miopie care a impus o numărătoare foarte parţială. 

Ce facem cu alte zeci de milioane de huligani răspândiţi în 
Franţa, Germania, Olanda, Italia, Cehia, Austria, Finlanda? 
Ce sens au toţi aceşti oameni de nevăzut pentru europenii deş¬ 
tepţi care, de astă dată, refuză să mai fie paneuropeni? Să ne 
venim în fire şi să dăm de ştire: huliganismul e o boală britanică 
doar în fotbal, unde a fost subcontractat fanilor purtători de 
bâtă, bere şi drapel. în viaţa societăţilor europene, vorbim de 
cu totul altceva: de o revoltă împotriva formelor de viaţă pre¬ 
scrise de sus. Şi cu asta intrăm în subiect. Ar trebui să-l înţele¬ 
gem bine. Altul nu va mai fi. 

Există un norod european mult mai numeros şi mai sensibil 
decât îşi închipuie elitele summitarde, popimea tehnocrată şi 
dăscălimea ONG-istă a Europei. Această mulţime, compusă 
din needucaţi, adică oameni cu totul altfel educaţi decât spălaţii 
pe creier cu produse dogmatice aprobate, e neliniştită. Dispe¬ 
rată - ca un condamnat care aude dulgherii bocănind la eşafod 
şi ştie că nu mai e mult până în zori. Toată această masă a fost 
exclusă de planurile care croiesc forme de viaţă noi, în care e 
loc doar pentru marii amici ai binelui şi progresului. Or, după 
un amar de tăcere impusă, referendumul din Marea Britanie 
a dat dreptul la cuvânt acestor oameni încă vii, cu drept de vot 
şi destin. 

Când rezultatul referendumului a ajuns la Bruxelles, replica 
a scos la iveală un volum deprimant de panică şi laşitate: sun¬ 
teţi rasişti, prefascişti şi nesfârşit de proşti! Autorii acestei 
replici ruşinoase pentru spiritul european nu trebuie iertaţi, dar 
trebuie, la rândul lor, înţeleşi: au aflat că progresul din mica 
lor fabulă de uz personal nu e ireversibil şi că istoria nu e obli¬ 
gată să fie de partea lor. Dar astea sunt complicaţiile intime 
ale bovarismului european. Mai important e altceva: cum am 
ajuns aici? 

Simplu: nesocotind realitatea şi ignorând natura umană. Şi 
mai simplu: prin utopie. Care se împarte în două direcţii de 
măturat adevărul. Prima e construcţia migăloasă şi neabătută 
a unui superstat european. Edict cu edict şi trufie cu trufie, apa¬ 
ratul central european a dislocat suveranitatea parlamentară, 
sistemele juridice, moneda şi frontierele naţionale. Cu timpul, 
naţiunile au rămas fără aer. Popoarele Europei au început să 
înţeleagă că tot ce le rămâne e să primească botezul unei religii 
alandala în care binele de limbă germană şi profit francez joacă 
alternativ pe Dumnezeu şi pe Satana. Centralismul luminat 
european a lăsat mase enorme de oameni să orbecăie în arbitrar 
şi necunoscut. 

A doua direcţie impusă de utopie e migraţia. Adevărul e 
scris cu litere cât lumea şi trebuie rostit: migraţia necontrolată 
e o nenorocire. Am spus necontrolată. Am spus exact ce spun 
şi simt atâţia europeni înlocuiţi peste noapte de alţi europeni 
aduşi pe salarii mici, dar nu mai mici decât salariile de acasă. 

Există un tabu care opreşte orice cuvânt critic dacă e vorba 
de „cei trei milioane 41 , de diaspora românească aflată la muncă 
în UE. Ei bine, nu! Migraţia românească nu e un motiv de 
mândrie naţională sau de consolare economică. Migraţia româ¬ 
nilor plecaţi la muncă multă cu braţele sau cu capul are un 
singur înţeles şi o singură explicaţie: România e un stat eşuat 
care se uşurează de surplus. România şi Polonia, Bulgaria şi 
Lituania au căzut de mult într-un echilibru falimentar care 
exportă forţă de muncă şi păstrează acasă o ruină ce nu poate 
schimba nimic. 

Mutarea nesăbuită care a livrat milioane de est-europeni, 
în numele libertăţii de mişcare pe piaţa muncii, produce pro¬ 
bleme la ambele capete. In Vest - un resentiment surd. In Est - 
o mirişte în care nu prinde nici o sămânţă. 

Cum nu era de ajuns, Uniunea Europeană a sucombat în 
faţa marelui val migrator afro-asiatic. Problema nu e, aşa cum 
s-ar crede, numărul. Problema e declaraţia de capitulare rostită, 
în numele Europei, de cancelarul german Merkel. In august 
2015, cancelarul german a anunţat deschiderea porţilor. Ames¬ 
tecul popoarelor şi culturilor a primit dreptul la haos. Cu acelaşi 
prilej, cancelarul Merkel a declarat nulă identitatea europeană, 
de la Manchester la Atena. Din acel moment, referendumul 
din Marea Britanie a fost pierdut. Aşa cum va fi pierdut orice 
referendum european, cu excepţia celor organizate în interio¬ 
rul cancelariei germane şi între amicii dlui Juncker. Revolta 
naţiunilor era inevitabilă. Gradul de şcolarizare al alegăto¬ 
rilor şi intrigile sângeroase din interiorul Partidului Conser- 

vator britanic sunt doar mărunţişul aluvionar care însoţeşte 
curentele mari. 

Cine va avea curajul să privească, o clipă, tragedia în ochi va 
înţelege că spasmul care a cuprins Europa e biciuit de aminti¬ 
rea britanică a democraţiei şi de căderea europeană a demografiei. 

Extincţia societăţilor şi culturii europene nu mai e o ipoteză 
sinistră. E o direcţie matematic dictată de căderea natalităţii în 
Germania, Franţa, Benelux, Scandinavia dar şi în sud-estul 
european, care a pus la dispoziţia Vestului ultima rezervă de 
populaţie. Temerea Marii Britanii, care stă de pe o rată demo¬ 
grafică încă viabilă, e că, în mai puţin de zece ani, valul migrator 
afro-asiatic va fi înzestrat de Germania şi Franţa cu un paşaport 
european. Canalul Mânecii va fi penetrat. O Mare Britanie 
membră UE nu va putea mişca nici măcar degetul care apasă 
trăgaciul armei de la tâmplă. In secret şi la nivel de masă, Marea 
Britanie nu are încredere într-o Germanie îngenuncheată de 
etica vinovăţiei şi de o foame demografică fără saţ. 

Mulţi oameni cumsecade s-au refugiat în ideea după care 
reacţia britanică e o eroare dictată de ignoranţă. De aici con¬ 
vingerea că, dacă ar fi pus mâna să citească în metrou Tratatul 
de la Lisabona, britanicii de rând ar fi votat pro-UE. Păcat că 
recomandarea a venit abia după referendumul pierdut de doc¬ 
torii în legislaţie europeană. Oricum, acuzaţia de ignoranţă e 
o calomnie măruntă. Reacţia britanică e mult mai profundă 
şi mult peste problemele de acquis communautaire (pentru a 
face loc unei vorbe franţuzeşti trecute prin pesmet scolastic) 
Reacţia britanică a fost generată de cea mai gravă teamă din 
câte sunt pe lume: teama de stingerea propriei culturi. 

Europenii de toate felurile au motive să trăiască acelaşi fior. 
Europa îşi pregăteşte demisia, cu mandat demografic german 
şi francez. Oficial, minoritatea musulmană a atins 5,8% în 
Germania şi 7,5% în Franţa. Neoficial şi previzibil, procentele 
aleargă spre 10%. Europa cade, dar acest detaliu e anatema la 

Bruxelles, loc dominat de o atmosferă cehoviană, cu scene de 
aristocraţie retrasă la moşie, unde se felicită în pauzele serate¬ 
lor de muzică de cameră. 

Socoteala de bază scapă unei elite orbite de utopie. Ea spune 
că, în condiţii de migraţie liberă, UE nu poate fi stabilă decât 
dacă are sisteme de asistenţă socială la fel de bogate sau de 
sărace în fiecare stat membru. Şi mai departe: în condiţii de mi¬ 
graţie liberă, dar cu sisteme de asistenţă socială inegale, de la 
opulent la mizer, Uniunea Europeană nu rezistă. Mai devreme 
sau şi mai devreme, statele suprasolicitate de cheltuieli se vor 
stinge, se vor retrage sau vor dezerta. 

Şi, în faţa acestei situaţii premortuare, care e ideea de geniu 
a UE? încă un summit? Şi mai multă Europă? Până n-o mai 
rămânea deloc? - vorba cântecului de aniversare şi beţie. Reacţia 
sleită de după referendumul britanic spune că Germania e un 
hegemon nepregătit. Dacă vrea să facă, totuşi, ceva pentru 
Europa, Uniunea Europeană trebuie să respecte cultura şi viaţa 
zecilor de milioane care se simt desfiinţaţi de meniul utopic al 
elitelor. 

Politica, inclusiv politica europeană, nu poate miza pe mili¬ 
tanţi cool şi grupuri de fani tineri, spre a exclude temeiurile de 
viaţă ale omului comun. Argumentul celor ce vor UE fără dis¬ 
cuţii şi corecţii stă, în prea mare măsură, pe ceva care se cheamă 
coffee culture, turism recreaţional şi graffiti de aeroport. 

Dacă e doar atât, Europa e mică, amuzantă şi perdantă. E 
o maşină nichelată care secretă indiferenţa perfectă faţă de pro¬ 
pria cultură. Ce e aia? E să ştii că mama şi tata nu sunt singurii 
tăi părinţi. Generaţia euro-hip nu vede şi nu înţelege tragedia 
din jur. Treaba ei! Dar, în acest caz, ar trebui să-şi găsească alt 
loc de joacă. Ultimul. 



Umanitatea e supraevaluată 


Din motive care ne privesc până în străfundul sufletului şi ne 
aşază, pe două rânduri, la coada la nebunie, respectiv sinucidere, 
Fidel Castro o duce bine postum. Castro a ajuns unde trebuie. 
Plecat dintre noi pe 25 noiembrie 2016, singurul cubanez nesub¬ 
ordonat lui Fidel Castro a citit satisfăcut inscripţia cu care a 
fost aşteptat la noul loc de muncă: Bienvenido alInfierno! Desi¬ 
gur, Castro a apucat să vadă cu coada ochiului ce a lăsat în 
urmă, pe pământ. Zile şi săptămâni în şir, crema făcătorilor 
de bine occidentali l-a plâns şi l-a invocat, în numele unui 
viitor just şi social. 

Să fii petrecut pe ultimul drum de mari lumini ale lumii şi 
de bocetul lor distins, după o viaţă de crimă şi minciună; să 
poţi trage linie peste munţi de cadavre, în aplauzele invidioase 
ale democraţilor; să ţii zece milioane de oameni cu doi dolari 
pe lună şi discursuri săptămânale de cinci ore; să împuşti zeci 
de mii de nefericiţi prin subsoluri de puşcării şi, pentru toate 
astea, să te alegi cu recunoştinţa oamenilor de stat pe care ai fi 
fost gata să îi trimiţi în lagăr! Ei, bine, dacă lucrurile stau aşa, 
ai tot dreptul să îţi aprinzi o havană cu o filă din Constituţia 
Statelor Unite şi să îţi spui în barbă, destul de discret pentru 
a fi auzit de Talpa Iadului: umanitatea e supraevaluată! 

Viaţa după Castro a început cu elogiul unui hipster care 
pozează suspect de des în chiloţi de sport, emoţionează liceene 
and I was like wow!, prestează selfie-\in ca un struţ scăpat la 

nunta patronului Nikon şi o face, în rest, pe prim-ministrul 
Canadei. 

Tovarăşi, are cuvântul Justin Trudeau, prim-ministrul Ca¬ 
nadei! Cităm: „Fidel Castro a avut cel mai lung mandat de 
preşedinte din istoria Cubei. Şi-a slujit poporul aproape jumă¬ 
tate de veac. A fost un revoluţionar şi orator legendar. Şi admi¬ 
ratorii, şi adversarii îi recunosc abnegaţia şi dragostea pentru 
poporul cubanez. A fost o onoare pentru mine să îl cunosc" 
(aplauze prelungite, se scandează: Castro şi Trudeau/ Exploa¬ 
tatorii încotro?). 

Marele bărbat de stat canadian e prost ca noaptea polară. 
Sau poate nu? Căci, în ciuda condiţiilor neprielnice de pe par¬ 
cursul nopţii amintite, mai multe personaje magnifice s-au 
alăturat sesiunii corale deschise de Trudeau, In rolurile prin¬ 
cipale: Barack Obama, jucăria favorită a lui Puţin, Jean-Claude 
Juncker, mai-mare peste Comisia Europeană, de mult decis 
să dea cu stânga în dreapta până o rămâne numai stânga, şi 
Federica Mogherini, şefa a politicii externe a UE şi fostă mem¬ 
bră cotizantă a Tineretului Comunist Italian. Toţi şi atâţia 
alţii au găsit cuvintele, ambiguităţile, eufemismele şi subînţele¬ 
surile care le-au permis să strecoare un adio tovărăşesc, încărcat 
de emoţie revoluţionară şi regret militant. 

Intre formulele culese din bazinul de şerpării oratorice, 
merită menţionate expresii ca „figură istorică", „luptător pentru 
echitate", „cel ce a schimbat destinul ţării" şi alte ziceri care se 
revendică de la marele aforism al lui Stalin: nu poţi face omletă 
fără să spargi ouăle! Fireşte, Stalin avea dreptate şi aici. Deşi 
nu e clar de ce anume doritorul de omletă trebuie să dea cu 
ouăle de pereţi. Singura abatere masivă de la linia progresistă a 
democraţilor care oftează pofticios la marginea tiraniei a venit 
de la Donald Trump. Preşedintele ales (fără aprobarea stângii 
şi fără contribuţia dezinteresată a filantropului Soros) a vorbit 
de plutoane de execuţie, închisori şi dictatură. Dar asta nu 

face decât să arate că Trump e mai reacţionar decât se ştia şi 
mai fascist decât se credea. 

Cine se miră a jucat mult fotbal la şcoală. După ce a pus 
căluş profesorului de istorie şi l-a aşezat în poartă. 

Povestea admiraţiei occidentale pentru tiranie e veche şi 
transmisibilă cum numai blestemele şi bolile genetice sunt. 
înainte de Castro, adoraţia Occidentului s-a aşezat la picioarele 
lui Stalin, l-a venerat pe Mao, l-a justificat demn pe Pol Pot şi 
s-a prosternat în faţa lui Khomeini. Politicieni, scriitori, artişti 
şi universitari sătui de farsa libertăţii au luat lumină din gulaguri, 
din temniţe, din scrierile aşternute de clasicii demenţei şi au 
adus-o în Occident, pentru a o împărţi asupriţilor. 

De fiecare dată, revoluţiile cântate de stânga occidentală 
s-au terminat sub ghilotină, între gheţurile Siberiei, cu un glonţ 
în ceafa sau în sclavia îngăduită celor cruţaţi. Ei, şi? De fiecare 
dată, crima şi oroarea au întărit credinţa şi au îndulcit osana¬ 
lele, între apostolii occidentali ai revoluţiei universale. Trilurile 
progresiste stârnite de dispariţia lui Castro sunt rodul a zeci 
de ani de îndoctrinare şi resentiment, absorbite între o raită la 
supermarket şi o vacanţă în Toscana. Cea mai nouă generaţie 
de salvatori şi făcători de bine a fost şcolită temeinic de iniţiatori, 
de cei ce au văzut cadavrele umflate de foame ale ucrainenilor 
anihilaţi de Stalin şi au spus că aşa arată îngrăşămintele prielnice 
Revoluţiei. 

Cum de nu s-a dezlegat blestemul, oricât de înalte ororile? 
Cum de trăieşte orbirea, oricare ar fi veacul? De ce nimic nu 
poate opri nebunia care urcă şi azi, la plecarea lui Castro, din 
atâtea şi atâtea pântece îndestulate, minţi mobilate şi limbi 
ascuţite? 

Cunoaştem răspunsul, şi îl cunoaştem degeaba. Cât va fi 
lumea şi cât ne va trebui până să îi venim de hac, vom fi bân¬ 
tuiţi, urmăriţi şi instigaţi de o boală fără leac. De credinţa în 
datoria de a răsturna mersul vieţii şi de a reface umanitatea în 

jurul unui ideal revoluţionar. Există două Geneze, şi una din ele 
a născut răul. Există doi demiurgi, şi unul din ei a poruncit omu¬ 
lui să nu aibă odihnă până nu pune capăt creaţiei Celui Dintâi. 

Suntem, din nou, gata. Suntem pregătiţi, iar, să aşezăm lumea 
sub o ideologie unică, sub ideea după care trebuie să existe o 
singură idee. Totul e copt. Progresul dănţuieşte, iar, mână în 
mână cu ura pentru cei ce nu se alătură cultului. 

întrebarea, singura şi ultima întrebare adevărată e: cine îi 
apără pe tineri? Pe cei ce n-au cunoscut comunismul în Vest şi, 
mai nou, pe cei ce nu l-au apucat în Est. Handicapul e uriaş. 
S-a spus că, până la urmă, comunismul nu poate fi înţeles de¬ 
cât de oamenii care l-au trăit şi de oamenii care îi înţeleg pe 
cei ce l-au trăit. Aşa e. Dar nu trebuie uitat că au existat minţi 
care au înţeles, din timp, Ideea Unică şi fanatismul vremurilor 
viitoare. De pildă, doi ruşi. Primul a vorbit, pe la 1840, de 
„Suflete moarte“. Celălalt i-a numit, după încă 30 de ani, „De¬ 
monii". Cu ei citiţi şi fără tricoul cu Che Guevara, mai e o 
şansă. Dar încercarea trebuie pornită de la convingerea umilă 
că umanitatea e supraevaluată. 



Cine suntem? 


Să observăm, cât mai avem ce: naţiunile occidentale au pornit 
revolta împotriva lumii de deasupra. Ştirea a căzut prizonieră 
imediat după naştere şi e târâtă de mediile de informare sub 
un titlu care arată că există loc de cazare pentru nuci în perete: 
gloata extremistă atacă democraţia! In spatele acestei lozinci 
care distinge între plebe şi iluminaţi, spumegă un amestec de 
aroganţă şi iritare boierească. Unde e deranjul? Ei, bine, necazul 
e că o mulţime neatentă la modă continuă să înţeleagă definiţia 
libertăţii în termenii care i-au dat numele. Asta înseamnă drep¬ 
tul de a decide cum îţi curge viaţa, fără indicaţii de la guvern, 
înseamnă să nu accepţi să ţi se spună cu cine trebuie să te 
învecinezi în ţară şi în cartier. Să crezi că legea e nu numai 
oarbă, dar are şi o boală de piele care respinge culoarea. Şi încă 
atâtea alte detalii nesuferite, fără de care viaţa e arta de a te 
conforma în fiecare dimineaţă. 

Revolta a ţâşnit cu cea mai mare putere în Marea Britanie 
şi în Statele Unite. Pentru că Trump şi Brexit? Nu. Pentru că 
gluga pe ochi şi pumnul în gură. Revolta a izbucnit exact 
acolo unde exerciţiul libertăţii e vechi şi amintirea lui nu s-a 
stins. Adevărat, nu iese fum fără foc, dar nici focul nu porneşte 
fără piromani. Elitele care se plâng, azi, de fum s-au transfor¬ 
mat, cu timpul, într-o castă autosuficientă care a ajuns să creadă 
că naţiunile pot fi expropriate politic, iar libertatea poate fi 
rechiziţionată. 

De o parte şi de alta a Atlanticului, politicieni, imperii me¬ 
dia şi educatori universitari au coagulat şi au creat o lume de 
uz intern. Pe ce baze? Pe votul noului proletariat recoltat din 
minorităţi de tot felul, plus generaţiile trecute prin aparatul 
universitar de polizat creiere. După ce a fost concediată politic, 
fosta societate tradiţională a fost trimisă la dospit, în şomaj, 
întrebaţi în China şi puneţi degetul oriunde pe harta sferică a 
globalizării. Noua aristocraţie internaţionalistă a spus „adio, 
depăşiţilor! 41 şi s-a dispensat de clasele de jos, în numele concu¬ 
renţei libere şi al diversităţii înflorate. Sigur, nu chiar în con¬ 
diţii egale. Aşa-numita elită şi-a dăruit un avantaj: nu e nevoită 
să trăiască faţă în faţă cu consecinţele propriilor decizii. Aşa 
s-a nimerit: copiii - la şcoli scumpe şi ferite, casele - în cartiere 
bine scumpe şi bine păzite, dineurile - fără bombe sub masă. 

La capătul acestei lungi dislocări, naţiunile au devenit per¬ 
fect inutile. Lumea de circuit global a elitelor s-a trezit pe deplin 
suficientă. Mai mult, nebunia a fost poftită la masă, pentru că 
trece drept înţelepciune strategică. L-aţi auzit pe John Kerry, 
pe când era secretar de stat american? ISIS is on the run! Probă 
de sprint? Asta numai dacă te uiţi pe lângă camionul de la Nisa, 
ca să vezi mai bine Olimpiada de la Rio. 

Două cauze mari au provocat reacţia naţională, dar nu na¬ 
ţionalistă a societăţilor occidentale. Mai întâi, dezastrul politi¬ 
cii de migraţie. Zeci de ani de migraţie fără filtru au culminat 
cu o avalanşă care a măturat echilibrul vieţii în fiecare mare 
oraş şi pe fiecare stradă lăturalnică. Mai puţin în cartierele 
desemnate ale elitei. Stimulaţi şi sfârtecaţi de bombe, AKM-uri 
şi topoare, oamenii de rând au cutezat să facă legătura între 
migraţie şi terorism, deşi recomandarea de sus le cerea să se 
recunoască rasişti. 

A doua cauză e iluzia pieţei europene a muncii. Planificatorii 
au ajuns la concluzia semeaţă după care ce se poate în Liga Cam¬ 
pionilor şi în circuitul corporatist se poate şi la nivel de masă: 

azi la Torino, mâine la Manila, niciodată la Brăila! După logica 
acestei plăsmuiri, piaţa europeană a muncii merge cam aşa: 
est-europenii care n-au de muncă acasă se duc la Birmingham, 
iar şomerii din Birmingham pleacă, a doua zi, la Stuttgart. Parcă 
lipseşte ceva. Şi nu e vorba de bilete de avion. 

Deciziile care au transformat Occidentul într-un terminal 
pentru restul lumii n-au luat niciodată în calcul societăţile- 
gazdă. Elitele au presupus că, în fond, e datoria plebei să se 
ridice la înălţimea utopiei oficiale. Iar plebea a decis că, oricare 
i-ar fi numele şi renumele, nu vrea să dispară la ordin. In fond, 
revolta din Marea Britanie şi Statele Unite are puncte de ple¬ 
care diferite, dar stă pe aceeaşi angoasă. La anglo-saxoni: rădă¬ 
cinile încălcate ale libertăţii. La francezi: impasul economic 
fără sfârşit. Şi la unii, şi la alţii: frica de dizolvare a identităţii. 
In 2004, Samuel Huntington, un învăţat încă accesibil în 
biblioteci, avertiza că întrebarea care chinuie naţiunile occiden¬ 
tale, şi deloc elitele, e: cine suntem? Dar Huntington n-a fost 
niciodată un universitar inclus pe lista aprobaţilor. 

Ce au toate astea cu noi? Să fie la ei! Şi, după ce au terminat 
cu creierul, să se spele şi pe cap cu ele! In cazul nostru, s-ar zice 
aşa: lipsa de racordare e o binecuvântare! Până la un punct. 
De pildă, după părerea activiştilor progresişti, cum dai colţul 
dinspre Centrul Vechi şi o porneşti spre Berceni, intri în co¬ 
muna Neanderthal. Pe acest teritoriu, un cuplu homosexual 
nu are dreptul la recunoaşterea căsătoriei. Ei, şi? înseamnă asta 
că n-am abolit serbia, acum mai bine de o sută de ani? Nimic 
nu ne împiedică să întreţinem cele mai solide relaţii politice 
cu statele UE şi cele mai variate relaţii sexuale cu cetăţenii 
acestora. Dar ideea după care minorităţile au automat dreptul 
să stea pe un scaun cu un picior în plus rămâne dincolo de noi. 
Din acest punct de vedere, nu avem, încă, probleme cu capul. 

Problema Estului e altundeva. în marginalizare. Criza de 
structură a UE a scos la iveală înscrisurile ascunse de pe actele 

cu care ne-am luat. Estul n-a fost dorit cu adevărat. Dacă era 
altfel, n-am fi, acum, în situaţia de a constata că suma relaţiilor 
reciproce e precară: fonduri europene contra forţă de muncă 
şi piaţă de desfacere. Mai mult, nucleul occidental face pregătiri 
pripite de decolare. Estul ar urma să rămână o anexă secundară 
şi provincială a grupului euro. Aşadar, proiectul de avarie spune 
că Europa e Germania plus zona euro iar Estul e un teritoriu 
nealocat sau realocabil. 

In inima acestui teritoriu, România riscă să rămână sus¬ 
pendată. Garanţiile de securitate rămân la NATO minus Turcia, 
iar forţa internă la nimeni. Riscăm să fim un stat întâmplător, 
condus de pramatii contestate de opozanţi gomosi. 

Pericolul nu s-a stabilit în Occident. E plenar. în vreme ce 
Occidentul dă faliment politic, noi nu ne putem nici măcar 
ruina. Am facut-o deja. Reţeta de redresare ne scapă pentru 
că e bâlbâită de oameni care nu pricep o iotă de istorie. Singura 
contribuţie activă la redresarea naţională are ca regulă de lucru 
un proverb DNA care spune aşa: negustorul cinstit e hoţ neprins. 
Umblăm cu aspiratorul printre ruine. E puţin şi mecanic. Mai 
ales că lumea din jur îşi pune probleme mari şi înţelege prin 
justiţie ceva mult mai larg. Totul. începând cu supravieţuirea. 

Ar fi bine să ne întrebăm: cine suntem? în Europa şi în pro¬ 
pria ţară. 



Civilizaţie , virtute si cădere 


Ce s-a întâmplat cu ordinea internaţională, cu optimismul co¬ 
lectiv şi cu certitudinile democratice de la începutul anilor '90? 
O regulă discutabilă spune că întrebările de mai sus trebuie 
urmate de o lungă demonstraţie ornamentată bibliografic şi 
cât se poate de lipsită de concluzie. 

Una din etapele obligatorii ale zisei demonstraţii fără final 
e o excursie elegiacă pe tema destinului mărunt al odinioară 
strălucitorului Francis Fukuyama - autorul glorificat şi cruci¬ 
ficat de propriile concluzii care vesteau, intr-un foarte muritor 
articol din vara lui 1989, „sfârşitul istoriei" şi apoteoza globală 
a ordinii liberale. S-a scris îndelung şi resentimentar despre 
viaţa academică a dlui Fukuyama. Şi, în mare parte, degeaba. 
Autorul care schiţase planurile paradisului global liberal nu 
avea nici o vină. Să nu uităm: în momentul apariţiei textului 
care vestea biruinţa definitivă a bunelor idei liberale ale Occi¬ 
dentului, toţi eram de acord, absolut de acord şi de necontrazis. 
Istoria însăşi consimţise să ne confirme, retrăgându-se umilită 
în muzee. Toată lumea spera sau, mai bine zis, ştia, cu acor¬ 
durile de pace pe masă şi dictaturile la picioare, că absurditatea 
neobosită a istoriei îşi găsise sfârşitul, copleşită de binele mani¬ 
fest al democraţiei. Nimeni nu l-a contrazis, atunci, pe Fuku¬ 
yama. Pentru că nu avea cu ce şi de ce. 

Adevărul gol-goluţ, privat şi de grup e că toată lumea a tra¬ 
versat anii imediat următori lui 1989 cu senzaţia certă că trăieşte 
„sfârşitul istoriei". O vreme, am crezut, chiar, că lucrurile merg 

de la sine, că istoria se repatriază voluntar şi că tot ce ne rămâne 
în sarcină ţine de operaţii banale, de service. Egalitatea şi pacea, 
transparenţa politică şi libertatea minorităţilor, alegerile libere 
şi dreptul la proprietate fuseseră adoptate, misterios, dar îmbu¬ 
curător, de restul lumii şi nu cereau decât mici intervenţii 
cetăţeneşti, în momente de impas trecător. Un miting înţesat 
de sloganuri luminoase, o campanie de semnături tumultuoasă, 
o pichetare răbdătoare, un discurs avântat rostit de vreun lider 
politic sau o rezoluţie generoasă aprobată în aplauzele parla¬ 
mentului - toate şi fiecare în parte erau de ajuns, prea de ajuns. 
Lumea se schimba, aproape la cerere, sedusă, convertită şi lumi¬ 
nată de cuvinte, de principii şi, în final, de evidenţa universală 
a soluţiei democratice. 

Au trecut treizeci de ani de atunci şi e cazul să reformulăm, 
Poate, chiar, să rescriem integral. Cu o condiţie: în locul regre¬ 
telor sau al negaţiei încăpăţânate, suntem datori cu un răspuns 
în care trebuie să încapă şi apariţia speranţei, şi revenirea la 
supremaţia istoriei. Şi splendida ipoteză de la începutul anilor 
’90, şi deruta îndârjită care agită prezentul. 

Răspunsul e vechi, ruginit de vechi şi cunoscut: ca întot¬ 
deauna, iluzia binelui nu a supravieţuit despărţirii de realitate. 

Ca întotdeauna, slujitorii dedicaţi profesional binelui s-au 
făcut vinovaţi de trufie, de hybrisul aşternut de greci în calea 
celor ce îndrăznesc să uite sau să nesocotească mersul istoriei 
şi alcătuirea omului în lume. 

Ca întotdeauna, declaraţia de eliberare a fost ajunsă din 
urmă şi zdrobită de reapariţia istoriei. 

Pare complicat, dar e dezarmant de simplu. Sigur, adevărul 
îşi face loc greu, şi nici nu putea fi altfel. In fond, o lume în¬ 
treagă, cu vocabularul, cu programele şi cu experţii ei reputaţi, 
s-a compromis şi, bineînţeles, are totul de pierdut. O lume 
întreagă, influentă şi, încă, aşezată în capul mesei, încearcă din 
toate puterile să dezmintă starea de fapt. Insă, pentru cine vrea 

să ştie, cu adevărat, ce s-a întâmplat în mai puţin de treizeci 
de ani, faptele şi ideile, nechibzuinţele şi aroganţa, ipocrizia şi 
orbirea sunt, iarăşi, argumentele care explică rătăcirea colectivă. 

Ce s-a întâmplat în treizeci de ani poate fi descris, povestit 
şi repovestit în atâtea feluri. Acum, însă, cu datele pe care le 
avem la îndemână, povestea spune că lucrurile au mers în felul 
următor: în lumea occidentală, adică acolo unde s-a născut 
ipoteza progresului ireversibil, colaborarea umană a căzut. Cetă¬ 
ţenia de interes şi operă comună a dispărut. Statul, media şi 
poporul nu mai aparţin aceleiaşi ţări. Statul administrativ şi 
mediile de informare, lumea învăţată a universităţilor şi mediile 
artistice, adică toată lumea încredinţată, din vreun motiv sau 
altul, că are căderea de a lumina calea de urmat, au făcut o 
descoperire uluitoare. Mai bine zis, au generat o realitate nouă, 
în care mulţimea sau poporul sau suma oamenilor de rând nu 
mai e necesară sau nu mai contează. Cu alte cuvinte, treptat, 
dar sigur, lumea conducătoare a cunoaşterii, artelor şi poli¬ 
ticii a parcurs distanţa care o mai separa de funcţia de cler. O 
amnezie insidioasă a făcut grupuri largi de profesionişti ai ideii 
politice şi ai culturii să uite că lumea democratică presupune 
tocmai coexistenţa şi colaborarea, consimţământul şi acordul. 
Cu timpul, condiţiile prime ale democraţiei şi-au pierdut greu¬ 
tatea şi înţelesul. Rând pe rând, sub presiunea ştiinţei imbatabile 
a noului cler, datele genetice ale democraţiei au fost reevaluate 
critic şi împinse spre margine, sub acuzaţia de vulgaritate. 

Cum a fost posibil aşa ceva? O întrebare mult mai nime¬ 
rită e: şi de ce n-ar fi fost aşa? In definitiv, de atâta timp, toate 
circumstanţele istorice cântau în strună şi recomandau lumii 
de vârf a Occidentului să se angajeze în această aventură ispi¬ 
titoare şi, negreşit, promiţătoare de mai bine. In 1945, la sfârşitul 
războiului, printre ruinele fiimegânde ale marilor oraşe ale Eu¬ 
ropei, întruchipările răului fuseseră răpuse. Distrugerea fizică 
şi ideologică a nazismului (dar nu şi a comunismul aliat şi, 

fireşte, recompensat) lăsase spaţiu liber pentru relansarea masivă 
a unei noi mentalităţi de grup şi a unui nou corp de idei poli¬ 
tice. Europa greşise, dar eroarea putea fi înlocuită, din temelii, 
de o viziune nouă, mântuită de erori şi imună la excese tragice. 
Următorii şaptezeci de ani de pace au confirmat prosper această 
idee şi, mai mult, i-au asigurat infailibilitatea. Lumea politică 
şi intelectuală a Europei de Vest renăscute s-a trezit confirmată 
cu fiecare nouă zi de pace şi succes. Ferită de imixtiunea ideilor 
adverse, de violenţă şi negaţie, lumea occidentală a urcat cu 
gândul acolo unde nu cutezase nimeni: până la presimţirea 
unui adevăr universal. Nu vechiul universalism al tradiţiei 
creştine, ci adevăratul, în sfârşit modernul universalism înte¬ 
meiat ştiinţific, nespus de uman şi epurat definitiv de ideologii. 
Şi aşa a fost. Pozitiv, ca sub o planificare luminoasă, lumea 
europeană s-a îndreptat şi s-a moderat. Economiile au distri¬ 
buit tot mai mult şi mai multora. Politica s-a adunat la centru. 
Acord peste acord şi consens peste consens, au clădit soluţia 
comună şi vădit reuşită. 

Adevărat, de pe la mijlocul anilor’6o lumea câştigătoare a 
Occidentului a trebuit să facă faţă unui frison rebel. Prima 
generaţie născută după război s-a întors împotriva părinţilor, 
într-o mişcare de protest infantil-năbădăios, romantism ado¬ 
lescentin şi poezie umanitară. Generaţia ’68 se dezicea de como¬ 
ditatea burgheză a succesului. Stalin şi Mao făceau figură şic 
şi ocupau înnoitor catedrele universitare. Mai apoi, cu un ultim 
zvâcnet revoluţionar, contestaţia trecea într-un val terorist de 
stânga, cu devize şi simbolistică delicios proletare, plus supri¬ 
mări fizice de capitalişti, militari şi alţi lachei ai imperialismu¬ 
lui american. Dar spasmul a fost cuminţit rapid, aşa cum se 
cuvine unui scandal intern, într-o familie bună. Rebelii au 
fost îmbunaţi şi omologaţi public, pe post de critici de direcţie, 
în universităţi, mass-media şi în noile partide autonome ale eco- 
logismului, independenţilor şi reformismului ONG-ist. Acţiu- 

nea directă care contestase eroic puterea, între două reprize 
de sex liber, o vacanţă la Marakesh şi o partidă de LSD, fusese 
pensionată prin promovare. In rest, lumea occidentală a conti¬ 
nuat să trăiască activ şi încrezător sub protecţia unui clopot 
continental. Mult în afară, istoria reală şi contradictorie era 
lăsată să zburde şi să umple vieţile altora. în primul rând în Est, 
unde naţiunile Europei Răsăritene ispăşeau sub dictaturi - şi 
pe drept, după gândul nerostit al multor intelectuali apuseni - 
vina de a fi refuzat sau întârziat joncţiunea cu sensul occidental 
al progresului istoric. La fel, în afara Europei, acolo unde tira¬ 
niile şi violenţa erau, oarecum, de înţeles. Dacă nu chiar de 
admirat, în calitatea lor subtilă de expresie a unor culturi diver¬ 
gente, exotice şi, la o privire tot mai atentă, superioare, prin 
autenticitate, Occidentului. 

în orice caz, consensul occidental a înaintat ferm şi motivat, 
sub încurajarea unei suite interminabile de reuşite. Securitatea 
fără fisură şi standardul de viaţă fără egal au fixat mai bine 
concluzia după care liderii morali şi politici ai Europei găsiseră 
soluţia, iar soluţia era tocmai bună de prescris şi exportat în 
toate zările. 

Nu au trecut proba două observaţii, silite să trăiască anonim 
şi fără glas în dezbaterea generală asupra miracolului european. 
Mai întâi, adevăratul nume al protectorului. Securitatea desă¬ 
vârşită a Europei nu a fost şi nu e garantată de pieptul gol al 
elitei, ci de forţele NATO, aşezate în punctele strategice ale 
Europei de Vest. Planurile defensive şi simulările de front ale 
forţelor NATO nu s-au schimbat. Pivotul strategic rămâne 
apărarea Berlinului. De altfel, prea multă lume uită că primul 
eveniment efectiv al aşa numitului Război Rece n-a fost o zi 
cu lapoviţă, ci podul aerian al Berlinului, gigantica operaţiune 
americană care a aprovizionat şi ţinut în viaţă Berlinul închis 
de blocada sovietică. 

A doua observaţie absentă din povestea care deapănă renaş¬ 
terea postbelică a lumii occidentale e numele finanţatorului. 
In prima lui ipostază, finanţatorul s-a numit Planul Marshall, 
cu 120 de miliarde de dolari pompate de Statele Unite peste 
ruinele Europei de Vest. După şocul regenerator şi după rein¬ 
stalarea unei economii fertile, de la mijlocul anilor anilor '70, 
numele finanţatorului a suferit o uşoară modificare şi a devenit: 
deficitul bugetar. Guvernele occidentale au alunecat lin în prac¬ 
tica şi convingerea după care generalizarea prosperităţii poate 
fi susţinută de cheltuieli uriaşe angajate pe datorie. Ansamblul 
comunitar şi economic occidental a devenit o coproducţie com¬ 
plexă în care arta datoriei camuflate a ajuns politică de stat şi 
sport privat. Cu miniştrii de finanţe în frunte şi cu cartea de 
credit în mână, toată lumea a adoptat credinţa magică în vir¬ 
tuţile îndatorării permanente. Toate alegerile şi toate victoriile 
electorale au călărit pe promisiuni lejere şi pe presupunerea că 
bugetele sunt, prin definiţie, nelimitate. 

Cu sau fără cele două observaţii lipsă la apelul de bună reca¬ 
pitulare istorică, lumea postbelică occidentală a coagulat credibil 
şi a generat destul de repede un acord general tot mai îndepăr¬ 
tat de valorile austere ale tradiţiei economice anglo-saxone şi 
de etimonul democraţiei clasice. Avertismentele vizionare n-au 
lipsit. încă din 1944, marele economist austriac Friedrich Hayek, 
publica Drumul către servitute şi aşeza în fruntea cărţii un 
motto în aparenţă deplasat: „Socialiştilor din toate partidele!". 
Formula părea născocită de un radical neîngăduitor cu tim¬ 
purile sau iritat de influenţa crescândă a colectivismului; cuvin¬ 
tele lui Hayek sesizau, însă, înaintea tuturor, deplasarea generală 
a lumii occidentale spre ideologia economică şi practicile biro¬ 
cratice ale socialismului. Nimic nu l-a confirmat mai riguros 
pe Hayek decât convergenţa următorilor patruzeci de ani de 
dirijism euro-american. Pe continent, Uniunea Europeană a ur¬ 
mat, migălos şi credibil, o operă de omogenizare economică 

şi politică nobilă, dar fundamental alergică la autonomia 
istorică a naţiunilor şi chiar la primatul gândirii critice a 
individului. In Statele Unite, dar şi în Marea Britanie - cele 
două întrupări statale ale democraţiei moderne -, curentul a 
urcat la fel de harnic, prin grija şi urzeala surdă a unei birocraţii 
de stat tot mai numeroase şi ramificate. 

Curentul a provocat o revoltă masivă, în anii ’8o, sub condu¬ 
cerea şi viziunea unor Ronald Reagan şi Margaret Thatcher, 
ultimii doi lideri politici de confesiune liberală ai Occidentului. 
Odată depăşit accidentul anglo-american, proliferarea dirijistă 
şi birocratizarea vieţii publice au preluat din nou frâiele, şi nu 
le-au mai lăsat din mână. 

In 1989-91, căderea în lanţ a regimurilor comuniste şi fali¬ 
mentul Uniunii Sovietice au credibilizat reţeta. Cu una din 
lozincile foarte plauzibile ale acelor timpuri: capitalismul a 
câştigat Războiul Rece. Odată cu acest moment auroral, întărită 
şi celebrată universal, elita politico-etică a Occidentului a pre¬ 
luat cu adevărat şi fără adversar puterea. Liberalismul a făcut 
pasul înainte şi, constatând dispariţia istoriei, a afişat deschis 
un program cosmopolit, globalist şi civilizator care poate fi de¬ 
scris, destul de bine, ca extremism tolerant. 

Noii mandarini ai toleranţei au trecut la aplicarea fără re¬ 
ţinere şi retuş a unui program îndrăzneţ, dar credibil de remo- 
delare a societăţilor occidentale. In centrul acestei răzvrătiri 
progresiste: alinierea civilizaţiilor şi programe de eliminare a 
surselor de conflict uman. Chiar înainte de atestarea statistică 
alarmantă a declinului demografic occidental, acest curent a 
trecut la demolarea barierelor şi limitelor, de la frontiere şi pieţe 
de muncă la nevoia minimă de integrare. Migraţia a devenit o 
temă majoră şi, mai apoi, o datorie indiscutabilă. Rezultatul 
acestei politici a creat o situaţie nouă şi paradoxală. Aceiaşi adepţi 
ai omogenităţii umane universale au impus în societăţile Oc¬ 
cidentului politica identităţii. Mai clar: nou-veniţii (mai puţin 

est-europenii) au fost încurajaţi să îşi conserve specificitatea şi 
să refuze integrarea. Scutită prin decret de conflicte istorice şi 
divergenţe civilizaţionale, umanitatea a fost declarată fără întâr¬ 
ziere sumă a identităţilor minoritare. A apărut, astfel, aşa-nu- 
mita politică identitară, în care numărul şi varietatea minorităţilor 
certifică vocaţia democratică a unei societăţi. Dar mania mino¬ 
ritară nu e chiar nevinovată. 

Pe măsură ce noul curent majoritar al stângii a găsit că fosta 
clasă muncitoare e inadmisibil de vulgară şi că poate vota şi la 
stânga, şi la dreapta, urmându-şi interesele, compasul electoral 
s-a orientat spre rezerva de minoritari. De aici, producţia masivă 
şi depăşirile de plan la minorităţi reale sau imaginare. Mino¬ 
ritarii economici, etnici, sexuali, rasiali au fost adoptaţi sub de¬ 
viza diversităţii, remuneraţi prin programe de asistenţă tot mai 
vaste şi atraşi în bazinul de vot al stângii. Şi numai al stângii. 
Căci, nu trebuie uitat, minoritarii sunt de stânga, sau nu sunt 
deloc. Aşa cum ştim din discursul stângii americane şi vest-eu- 
ropene, un minoritar sau un discriminat care nu se aliniază la 
stânga e un trădător şi îşi pierde statutul. Mai clar: fiind de 
dreapta, prim-miniştrii britanici Margaret Thatcher şi Theresa 
May nu sunt femei, aşa cum Ben Carson, ministru în adminis¬ 
traţia Trump, şi Clarence Thomas, judecător la Curtea Supremă 
a Statelor Unite, nu sunt de culoare. Adică sunt doar biologic, 
şi lipsesc total din listele cu minoritari exemplari. 

In dimineaţa zilei de ii septembrie 2001, transa gobalistă a 
fost întreruptă de şocul marelui atac terorist musulman care a 
ucis 3 000 de oameni la New York. Pentru prima oară, con¬ 
sensul occidental se ciocnea de forţa ignorată, subestimată şi 
poetizată a unei ordini ostile şi violente. Lovitura a continuat 
şi s-a transformat, cu bestialitate programatică, în campanie 
teroristă prin orice mijloace şi în orice situaţie. Măcelurile de 
la Madrid, Londra, Bruxelles, Paris, Nisa, Berlin au provocat 
oroare, dar au găsit societăţile occidentale nepregătite de ripostă. 

Un îndelung exerciţiu pacifist şi un minuţios program de ree¬ 
ducare au transformat societăţile occidentale în camere de 
ecou pentru clişee şi au impus, peste tot, psihologia colectivă 
a resemnării virtuoase. După fiecare nouă lovitură, reacţia pre¬ 
scrisă oficial a înlocuit trăirea umană. După fiecare nou mor¬ 
man de cadavre şi bucăţi de cadavre, prima reacţie a cerut 
invariabil vigilenţă faţă de islamofobi. Elitele nu s-au clintit. 
Programul de culpabilizare internă, autoadmiraţia generată 
de noi recorduri de toleranţă şi obsesia vocaţiei democratice 
ascunse a statelor musulmane au continuat să producă deraieri 
interne şi dezastre externe. 

Idealismul militar al lui George W. Bush a deschis seria ero¬ 
rilor, dar a fost repede înlocuit de o nechibzuinţă încă mai 
sfruntată: civismul plantat de preşedintele Obama în locul po¬ 
liticii externe. După doar câteva discursuri şi acorduri istorice, 
noua politică civic-americană a aruncat în aer Orientul Mijlociu, 
pentru a face loc Rusiei, pe post de salvator autoritar. In paralel, 
discursul general al mediilor politice şi al directorilor de con¬ 
ştiinţă publică a continuat să insiste asupra datoriei faţă de 
populaţiile oprimate ale Africii şi Orientului Mijlociu. Limitele 
şi securitatea societăţilor occidentale au fost bruscate fără reţi¬ 
nere. Orice sugestie contrară şi orice atenţionare au fost repri¬ 
mate de la înălţimea acuzaţiei de rasism. Conflictul intern era 
deschis. Asaltul elitar asupra societăţilor sau grupurilor copleşite 
de migraţie s-a dezlănţuit în cele mai felurite variante. Marea 
noutate a fost recuperarea unui delict extras din vremurile de 
glorie ale stalinismului: delictul de opinie. Cenzura publică a 
devenit o realitate ubicuă şi inatacabilă, un oficiu fără sediu, 
dar inevitabil. Opiniile contrare şi protestatarii de toate cate¬ 
goriile au fost trecuţi în rândul situaţiilor care nu merită nici 
un fel de proces şi se califică automat la exil public. Orice 
scâncet suspect şi orice mişcare de protest au devenit o necu¬ 
viinţă antidemocratică. în tot acest timp, înalţii prelaţi ai noii 

corectitudini politice sunt scutiţi de consecinţele propriilor de¬ 
cizii. Spre deosebire de masele vulgar antidemocratice, perso¬ 
nalul de elită nu locuieşte în cartiere terorizate de migranţi şi 
nu riscă să se risipească pe tavanul vagoanelor, pentru că nu 
servesc metrou şi, prin urmare, nici atentate teroriste. Ceea ce 
nu a împiedicat naşterea unei etichete care acoperă fără excepţie 
manifestările şi persoanele neconvenabile: populism. 

Aşa arată, de la începutul anilor 2000, fosta lume occiden¬ 
tală a consensului democratic. Dacă se mai poate ghici, azi, ce 
simţea, pe la anul 300, un cetăţean roman, înconjurat şi diz- 
locuit de expansiunea implacabilă şi inexplicabilă a creşti¬ 
nismului, e de ajuns să privim în jur. O clasă conducătoare 
descrisă îndeobşte sub numele de „elită“ s-a convertit la noua 
Idee. Insă, acolo unde creştinismul a adus o doctrină profundă, 
mai toată floarea lumii politice şi intelectuale occidentale e 
contaminată şi subjugată, azi, de câteva fixaţii naiv-rudimentare. 
Elitele s-au decuplat de restul societăţii şi au trecut la un pro¬ 
gram virulent de convertire. Faimoasa şi sacra libertate de 
gândire şi expresie occidentală a fost înţărcată şi transformată 
în adeziune de cult. Viaţa şi gândirea sunt reglate sever de câteva 
teme fără recurs. Rasismul a fost declarat, din principiu, culpă 
vie, de masă. Oricine e - sau, dacă nu e, riscă să devină - rasist. 
Universităţile au fost transformate, în special la catedrele de 
ştiinţe sociale, literatură şi istorie, în şcoli de îndoctrinare 
acerbă. Cine mai crede că năbădăile ideologice ale universi¬ 
tăţilor sunt un incendiu limitat se înşală. Insurecţia noii ideo¬ 
logii dominante a anexat newsroom -urile marilor instituţii de 
presă şi a fixat agenda politică, la dreapta şi la stânga. A guverna 
a devenit, înainte de orice altceva, un test de conformitate doc¬ 
trinară. Agenda publică a fost confiscată, fără rest, de bigotism. 

în aceste condiţii, viaţa politică a societăţilor occidentale a 
încetat să se mai simtă legată de principiile democratice şi re¬ 
cunoaşte un singur stăpân: fidelitatea faţă de dogmă. Încet-încet, 



REVOLTA ATLANTICĂ 129 


politicieni individuali şi grupuri politice majore s-au dezlipit 
abil de regulile de bază ale formulei democratice pe care, altfel, 
continuă să o celebreze, cu un entuziasm de bigam fidel căsă¬ 
toriei. Primele semne au venit odată cu suita de referendu- 
muri soldate cu rezultate neplăcute şi, în consecinţă, ignorate 
de Uniunea Europeană. Alegătorii din Irlanda, Franţa şi Olanda 
au aflat uimiţi că s-au aşezat singuri în calea istoriei, pur şi 
simplu pentru că au urmat dreptul la consultare şi expresie 
democratică prin vot. Altfel spus, un număr uriaş de cetăţeni 
occidentali a aflat că dreptul la vot rămâne intact, dar nu mai 
contează. Situaţia a înaintat spre un conflict ireductibil. E 
momentul de la care am început să vorbim, în mod repetat, 
aproape nevrotic, de „elite“ şi de „mase“, de agendă progresistă 
şi de grupuri retrograde, rămase în urmă şi nedemne de par¬ 
ticipare la progres. 

Aşa ne-am trezit, după 2014, în situaţia nemaipomenită în 
care democraţia însăşi, aşa cum e ea prescrisă de legea funda¬ 
mentală a statelor occidentale, a devenit, concomitent, un ves¬ 
tigiu stânjenitor pentru elite şi ultima speranţă pentru aşa-zisele 
mase. Dezavuarea, defăimarea sau nesocotirea votului popular 
e, deja, o obişnuinţă, o atitudine legitimă care nu lasă loc de 
tresăriri sau reflecţie. Exemplele stau la coadă. 

în Marea Britanie, un referendum perfect legal, organizat 
de guvernul în funcţie, pe 23 iunie 2016, a scos ţara din Uniunea 
Europeană. Din acea zi, consensul elitar a conchis că rezultatul 
e o dovadă de prostie şi că votul lăsat pe mâna vulgului e un 
instrument periculos. 

în decembrie 2016, un alt referendum, organizat de guvernul 
italian, a zdrobit propunerile care ar fi întărit un prim-ministru 
cap de birocraţie. De atunci încoace, lumea bună italiană lu¬ 
crează pentru a îndrepta greşeala gloatei şi netezeşte calea spre 
reinstalarea echipei care a pierdut referendumul. 

Pe 8 noiembrie 2016, alegătorii americani au respins varianta 
Clinton şi au dat preşedinţia lui Donald Trump, un personaj 
declarat antisistem. Din clipa în care a fost anunţat rezultatul, 
toată lumea presei, a stângii politice, academice şi artistice a 
captat canalele media, de unde declară, fără întrerupere, că 
alegătorii au greşit şi că democraţia americană e în pericol. 

în Polonia şi în Ungaria, alegătorii au aceeaşi vină. Au 
votat, adică, guverne de dreapta, neafiliate la consensul occiden¬ 
tal. De atunci încoace, zeci de milioane de alegători polonezi 
şi maghiari sunt insultaţi frenetic de corul virtuoşilor occidentali. 
Bineînţeles, şi Polonia şi Ungaria au fost declarate state pre-to- 
talitare. Ne vom reîntâlni, curând, cu răbufnirile populare la 
urna de vot şi cu excomunicarea marilor căzuţi ai consensului 
occidental. Alegerile care vin în Europa de Vest vor fî, limpede, 
arena unui conflict repetat între mase şi elite. însă, chiar înainte 
de încheierea acestor confruntări virulente care au luat locul 
disputelor democratice de odinioară, un lucru e cert şi grav. 
Vremurile stau răsturnate şi tânjesc după dogmatism. 

Pe tot parcursul anilor din urmă, rolurile s-au inversat. înţe¬ 
lesul primar al democraţiei a fost salvat de masele „neştiutoare" 
şi a fost atacat de elitele supracompetente. Ar fi cazul să ne 
amintim că expertiza elitară nu e la primul faliment. Marea 
criză financiară declanşată în 2008 a venit în timp ce corul 
experţilor dădea asigurări de vreme bună. Uniunea monetară 
şi moneda euro au fost prezentate de experţi drept ultimul pas 
înainte de saltul în paradis. Toate sondajele experte au reuşit 
să dea rezultatul greşit la alegerile din Statele Unite şi din Marea 
Britanie. Dar, peste toate, va trebui să ne amintim, cândva, 
că, atunci când a fost vorba de menţinerea aşezării de bază a 
Occidentului, oamenii de rând au sărit în apărarea democraţiei. 
Elitele erau prea ocupate cu evadarea în utopie. Paradoxul şi 
lecţia merg mai departe. în plină epocă modernă şi democratică, 
funcţiile şi valorile s-au inversat. Elitele au îmbrăţişat un con- 

formism dogmatic agresiv, au redescoperit calităţile ideii unice 
şi foloasele cenzurii. In acelaşi timp, masele au rămas fidele 
libertăţii şi gândirii autonome, într-o societate care nu fuge 
de dezbatere şi nu acceptă tabuuri. 

Despărţirea mase—elite e, în termenii largi ai culturilor, punc¬ 
tul de divergenţă a două tradiţii. De o parte şi de alta stau, 
de-acum despărţite: tradiţia normativ-birocratică a Conti¬ 
nentului (ulterior importată de elitele liberale americane) şi 
tradiţia individualismului acerb anglo-saxon. Sau, în alţi ter¬ 
meni: aplecarea Continentului spre ideologie şi pragmatismul 
anglo-saxon. Conflictul era inevitabil. Aceste etimologii poli- 
tico-filozofice distincte au fost, un timp, sedate de consens, dar 
niciodată anihilate. Ele au revenit masiv, după 2014-15, odată 
ce pretenţia de dominaţie elitară, în Statele Unite, şi transa 
liberală, în Germania, au atins apogeul. Statele Unite şi Marea 
Britanie au bruscat o ordine pe care n-o mai puteau accepta 
decât cu riscul anchilozei. 

La plecare, după Brexit şi Trump, semnalul american şi 
britanic trimis Europei e imposibil de răstălmăcit: ori vă treziţi, 
ori vă descurcaţi singuri cu spatele la Atlantic şi cu faţa spre 
Rusia! Declaraţiile aparent bizare şi nechibzuite ale preşedinte¬ 
lui Trump despre un NATO „învechit" şi „depăşit" trebuie 
traduse plecând de la exasperarea lumii anglo-saxone. Trump 
e un mânuitor frecvent de şocuri şi, în acest caz, lipsa de mă¬ 
sură încearcă să obţină o reacţie de mobilizare europeană. Cu 
un citat imaginar şi plauzibil: dacă nu reveniţi la atlantismul 
activ, va trebui să vă descurcaţi singuri cu Puţin; NATO, aşa 
cum arată astăzi, e subfinanţat şi depăşit de surprizele asimetrice 
ale terorismului. 

însumând, Uniunea Europeană va trebui să pună capăt 
letargiei dogmatice. Va trebui, adică, să înţeleagă că riscă des¬ 
părţirea de lumea atlantică. Numai un exces de retorică pa- 
triotic-europeană ne împiedică să înţelegem că decuplarea 

anglo-americană e o criză europeană. Adevăratul perdant în 
divorţul de Marea Britanie şi distanţarea Statelor Unite e Uniu¬ 
nea Europeană. Şi nu invers. Geografia e înşelătoare. Despăr¬ 
ţirea de marele platou democratic anglo-american e un semnal 
rău şi, posibil, începutul unei epoci de degradare pentru Uniu¬ 
nea Europeană. Ceva ne spune că nici lumea scandinavă nu 
se simte prea bine în compania centralismului franco-german. 
întreg nordul negerman al Europei reţine amintiri, mai vagi 
sau mai pronunţate, de autonomie. 

Pe scurt şi la mare adâncime, civilizaţia occidentală riscă 
diviziunea. Construcţia europeană, sprijinită de hegemonia 
confuză a Germaniei, şi lumea de tradiţie democratică anglo- 
saxonă se distanţează. Şi, dacă lucrurile stau aşa, Europa are 
în faţă un risc incomparabil mai mare. Europa e pe punctul 
de a deveni, iar, o structură continentală fără ieşiri, expusă unei 
enorme presiuni ruseşti. Europa riscă să fie izolată de propriul 
provincialism luminat, birocratic şi strategic. 

Nu e, de fapt, nimic de discutat pe îndelete, în mijlocul 
evenimentelor care grăbesc noul parcurs istoric al Occiden¬ 
tului. Totul e, dimpotrivă, urgent. E lesne de observat. Clasa 
conducătoare a lumii occidentale s-a înrolat într-un exerci¬ 
ţiu agresiv de etică narcisistă. Liderii publici occidentali îşi 
proclamă ostentativ moralitatea. Şi, în acest timp, lumea cade 
cu ei. Fuga de istorie, de realitate şi de structura ei contradictorie 
şi-a găsit alibiul în practica unei virtuţi vecine cu fanatismul, 
în spatele acestei farse bigote, creşte o imoralitate fundamen¬ 
tală. Imoralitatea şi egoismul dus până la indiferenţă în faţa 
societăţilor, a ceea ce erau, nu foarte demult, înţelepciunea limi¬ 
telor şi respectul pentru colaborarea umană. Aşa am ajuns să 
ne punem întrebarea: ce facem cu o civilizaţie care cade în plină 
ascensiune a virtuţii? 



III 

UNDE E ESTUL? 



Ştreangul de dar 


Nu e mare lucru de capul meu, dar ştiu unde m-am născut. 
Sunt, adică, est-european. După cugetările recente ale unei 
anume şcoli de umor german, onestitate franceză şi alte nuci 
în perete, asta înseamnă că m-am născut spre a fi reeducat. îmi 
ispăşesc păcatele la serviciu. Mai precis, la reuniuni cu uşile 
bine închise, la care europarlamentarii din Est încep pe scaun 
şi termină sub mocheta pe care tropăie, acompaniaţi de chiote 
antirasiste, adevăraţii europeni. Pentru cei ce au întârziat la 
naştere şi n-au avut ocazia să se desfete cu o şedinţă de înfierare 
organizată de Partidul Comunist Român, lucrurile merită 
relatate în toată brutalitatea lor dogmatică. 

în deschiderea lucrărilor, unul din adevăraţii europeni 
enunţă principiul egalităţii. Noi, Vestul, şi voi, Estul, suntem 
fraţi buni! Putem deveni gemeni! Tindem spre siamezi! Nimic 
nu ne poate lega mai trainic decât solidaritatea în clipele grele. 
La auzul acestor cuvinte de leac, esticii se relaxează şi zăresc, o 
clipă, duhul lui Erasmus fugărind prin sală un individ cu mus¬ 
taţă şi cămaşă brună. Exact în clipa în care placajul lui Erasmus 
e pe punctul de a-1 scoate din joc pe caporal, se aude o între¬ 
bare îmbietoare ca o strachină de cianură: votaţi, sau nu pentru 
cote de refugiaţi? Din liniştea groasă, răzbate un sunet doinit, 
specific organelor de est-european strânse în menghini aurite. 
O voce de absolvent al Şcolii Superioare de Martiri anunţă de 
pe masa de operaţie că nu votează. 



I }6 PROŞTII EUROPEI 


Rând pe rând, vest-europeni indignaţi denunţă lipsa de 
recunoştinţă a foştilor fraţi din Est. Unii notează că opera¬ 
ţiile de separare a siamezilor au făcut progrese enorme şi exclud 
anestezia. Se aude, iar, aceeaşi întrebare: votaţi cotele? Nu! - 
răspunde maghiarul baricadat într-un borcan cu gulaş. Nu! - 
zic românii consumatori de seminţe, în timp ce îşi fac cruci 
mari. Nietl - întăresc balticii, zguduiţi lingvistic de amintiri 
geopolitice recente. 

Şedinţa se încheie cu o prezentare din care reiese că est-eu- 
ropenii sunt rasişti de seamă. Se constată că statele din Est nu 
ştiu decât să profite. In consecinţă, Uniunea Europeană ar face 
bine să taie fondurile care curg nemeritat, odată cu sudoarea 
poporului german, spre Budapesta şi Ferentari. 

Rând pe rând, vorbitorii arată că est-europenii, conduşi 
cu brio de români, sunt neamuri de hoţi care n-au ce căuta în 
UE. In acelaşi timp, migranţii afro-arabi sunt descrişi ca tot 
ce e mai harnic şi mai cinstit de la Sfântul Fancisc încoace. 
Alte remarci privesc şansele de admitere a României în spaţiul 
Schengen. Evaluările oscilează între un alt sfânt (Aşteaptă) şi 
Pastele sărbătorit de cabaline. 

La plecare, părţile îşi reafirmă fidelitatea faţă de idealul euro¬ 
pean. Vesticii precizează că vor respecta decizia esticilor şi că 
nu concep să recurgă la presiuni. Esticii le mulţumesc şi le 
urează, în gând, scufundare uşoară. De afară se aude imnul 
UE, în interpretarea unui grup de instrumentişti în uniforme 
cu ecuson brodat. Litera T e vizibilă pe ecuson. Analizele 
diverg. Vesticii cred că T vine de la toleranţă. Esticii cred că 
vine de la Titanic şi observă, în treacăt, că orchestra cântă în 
apă până la genunchi. 

întruniri parlamentare de acest fel au loc tot mai des şi 
ameninţă cu falimentul fabricile de perdele. Nesimţirea argu¬ 
mentelor lansate fără produsul amintit e atotcuprinzătoare. 
Insă nu buna-creştere e problema reală a acestor episoade, ci 

ipocrizia circulară care i-a transformat pe mulţi politicieni oc¬ 
cidentali în enoriaşi cinstiţi ai propriilor minciuni. 

Prin urmare, trebuie să trecem de la floreta de aluat la 
bardă. Deşi trebuie recunoscut că alţii au necazuri mai mari. 
Gândiţi-vă la Barack Obama! Nu l-a mai prins pe Lenin în 
viaţă şi, la sfârşitul lui martie 2016, a trebuit să se consoleze 
vizitându -1 pe Castro. 

Să începem cu ipocrizia ipocriziilor: banii. Da, primim 
bani de la UE. Dar, dacă e să facem nota înainte de plecare, 
trebuie pus la socoteală şi profitul monumental şi neimpozitat 
extras din România de companii vest-europene. Altfel, s-ar 
putea să rămânem cu impresia că băncile germane şi austriece 
care tronează la fiecare colţ de stradă au un mandat strict uma¬ 
nitar şi lucrează pentru a-şi înzestra clienţii. 

Nota ar trebui să cuprindă şi realitatea de pe piaţa de con¬ 
sum, atât cât se mai vede ea de sub avalanşa de exporturi UE. 
Piaţa muncii are şi ea ceva de spus. Aflaţi într-o scurtă depla¬ 
sare începută acum aproape 25 de ani, câteva milioane de 
români saltă PlB-ul, plătesc taxele şi cumpără produsele Italiei 
şi Spaniei - două din statele sudice cărora Germania le-a dăruit 
dreptul de a falimenta în euro. 

Altă împrejurare de luat în seamă e admiterea în UE. Da, 
aşa e: România a sărit din Vlăsia în UE, menţinând codrul 
amintit pe post de casă de vacanţă şi cazinou contabil. însă 
admiterea noastră în UE n-a fost un act de caritate decât în 
măsura pe care o cunosc bătrânii îndrumaţi spre azil, înainte 
de licitaţia care le pune casa la vânzare. Mai tot ce e serviciu 
public, lemn, apă, combustibil şi alte trufandale din subsol a 
fost trecut în portofoliul companiilor vest-europene. Restul 
putem fura şi singuri. 

Sigur, suntem rasişti, cum bine au înţeles prietenii din UE. 
Dar măcar ştim cine suntem. în timp ce românii, ungurii şi po¬ 
lonezii şi alte popoare infecţioase înaintează pe drumul rasismului, 

germanii, francezii şi alte naţii emancipate se apropie de starea 
rarefiată în care a fi german sau francez e totuna, adică nimic, 
şi, oricum, o ruşine. 

Unificarea Europei de Vest cu Africa de Nord şi cu Orientul 
Mijlociu continuă sub grija neabătută a idealismului german 
în zdrenţe. Dacă e vorba de asta, nu mai suntem nici uniţi, 
nici unionişti. Până la urmă, sinuciderea colectivă e tot sin¬ 
ucidere. Ştim că ştreangul de dar nu se caută la scame, dar 
putem ajunge la acelaşi rezultat cu metodele noastre. 



Ce se poate cumpăra cu 30 de euro 


O ştire născută în mai 2016 ne informa că, la Berlin, se croia 
în taină planul unei armate europene pe model german. O 
ştire ceva mai recentă ne spune că soldaţii germani aflaţi la 
manevre NATO în Norvegia s-au retras spre cantină. Ordinele 
de la minister erau stricte: nici un minut peste orele de program. 
In cătănia germană, săptămâna de lucru are fix 41 de ore. Zeiss 
und Zeit! Soldaţii germani au părăsit exerciţiile NATO după 
exact 41 de ore. Orele suplimentare sunt interzise. Episodul a 
fost urmărit cu spaimă la Moscova: ce ne facem dacă nemţii 
nu nimeresc din prima cantina? Sau dacă adoptă programul 
extins, de 42 de ore? Important e că Uniunea Europeană a 
trecut testul. Problemele defensive ale continentului sunt rezol¬ 
vate. Moscova e în gardă. Ne putem ocupa liniştiţi de politica 
externă. 

De asta s-a învrednicit Comisia Europeană şi, din nou, sen¬ 
zaţia de mare putere a primat. Produsul final constă în două 
recomandări pe care Comisia şi le-a recomandat cu ajutorul 
Germaniei, după care le-a recomandat, tot în mai 2016, Parla¬ 
mentului European. In ce mă priveşte, nu aş fi putut vota aşa 
ceva nici dacă dna Merkel se oferea să îmi citească în turcă 
pasajele favorite din fraţii Grimm. 

Prima recomandare spune că, de la sfârşitul lui iunie 2016, 
cetăţenii turci trebuie să intre în UE fără viză. A doua reco¬ 
mandare spune că statele membre UE care continuă să refuze 
cotele de migranţi sunt bune de plată. După calcule secrete şi 

neînchipuit de complexe, Comisia a ajuns la un tarif: 250 000 
de euro pe cap de refugiat refuzat. 

Să începem cu vestea bună pentru 75 de milioane de cetăţeni 
turci, başca toţi acei domni afiliaţi la ISIS care cumpără sau 
falsifică un paşaport turcesc. Recomandarea de liberă trecere 
a fost semnată vizibil cu majuscule gotice. Stilul e inconfundabil. 
Recunoaştem imediat acel politician german care s-a specializat 
în deschiderea de porţi, bariere şi graniţe. Acordul care mătură 
vizele e rezultatul navetei sârguincioase susţinute de doamna 
Merkel pe direcţia Ankara. Acolo a aflat cancelarul german că 
are onoarea de a conduce politica Europei cu arma la tâmplă. 

Recep Erdogan, lider şi tartor turc, a avut întotdeauna 
darul de a pune problema în termeni simpli, pe înţelesul tutu¬ 
ror: ne daţi 3 miliarde, şi încă 3, după care ne scutiţi de vize. 
Dacă nu, vă umplem de refugiaţi! - zise Erdogan cu mâna pe 
robinetul care deschide conducta, şi ceru să le mai aducă o 
baclava. Dna Merkel a servit şi a acceptat. Ce era să facă? In 
fond, după ce inviţi restul lumii în Europa, trebuie să găsească 
cineva — altcineva - o soluţie. Aici e primul mesaj devastator: 
Uniunea Europeană a demonstrat lumii întregi că nu e în stare 
să îşi aibă singură de grijă. în consecinţă, s-a pus la dispoziţia 
lui Erdogan. 

Cu această ocazie, UE a reuşit să se lepede de propriile valori. 
Erdogan, noul partener-patron al Europei, e orice, numai 
democrat nu. De acum înainte, orice stat membru UE, dar şi 
orice paşă sau satrap afro-asiatic are dreptul legal de a mustăci 
la pledoariile prodemocratice ale Europei. Şi dreptul să treacă 
la şantaj de mare precizie. Temutul stat Niger, de pildă, a 
comunicat că e dispus să pună frână pe migranţi contra unei 
donaţii de 1 miliard de euro, poftiţi, vă rog, nişte numere de 
conturi prezidenţiale! 

A! Dar Comisia Europeană e, cum o ştim, neîndurătoare. 
Comisia a pus în vedere Turciei că, înainte de a scăpa de vize, 

trebuie să îndeplinească nu mai puţin de 72 de condiţii dure, 
în special în ce priveşte garantarea drepturilor civile. Zis şi 
făcut! Negocierile merg ca obuzul prin caş. In fiecare zi, Turcia 
îndeplineşte încă un snop de condiţii, iar Comisia bifează la 
caiet. Parodia e desăvârşită. După cincizeci de ani de tratative 
generale UE-Turcia, în care părţile abia reuşeau să încheie o 
frază pe an, negocierile au comutat pe viteza luminii. Cum 
s-ar spune, a fost nevoie de lovitura de stat eşuată în 2016 şi 
de represiunea interminabilă organizată de Erdogan pentru 
ca dosarul turc să fie aşezat, înapoi, în raft. 

A doua recomandare a Comisiei urmărea să îi pedepsească 
pe repetenţi. Pe înapoiaţii care nu pricep ce e aia solidaritate 
europeană. E vorba de Estul feudal, rasist şi profitor. Cu o 
formulă de neuitat, Comisia dă dreptul acestor state „să îşi 
manifeste solidaritatea în alt fel“. Mai precis, plătind 250 000 
de euro pentru fiecare migrant alocat şi refuzat. 

In cazul României, socoteala spune că, deocamdată, ar fi 
de plătit cam 500 de milioane de euro (penalităţi corespunză¬ 
toare cotei de circa 1 700 refugiaţi). Prin urmare, în schimbul 
a mai puţin de 30 de euro de căciulă carpato-danubiano-pontică, 
românii vor putea dovedi că sunt şi solidari şi buni europeni şi 
demni de graţiile dlui Juncker. Merită! Cu numai 30 de euro 
devii neamţ onorific şi, în plus, scapi de refugiaţii pe care Co¬ 
misia Europeană spune că i-a oprit, deja, prin acordul care îi 
pupă papucii lui Erdogan. 

La o adică, plata poate veni şi din alte surse. De pildă, dintr-o 
taxă specială de 99% pe profit, aplicată băncilor şi firmelor ger¬ 
mane care lucrează în România. Sau, mai util pentru pla¬ 
netă, o scutire de cash, în contul emisiei de carbon care rămâne 
nealocată, în absenţa a mii de refugiaţi. Sau o licitaţie pentru 
moscheea pe care Erdogan o vrea la Bucureşti. Preţ de pornire: 
500 de milioane. Dacă scoatem mai mult, putem comanda un 

grup statuar înfăţişând Europa cu ciubuc şi şalvari, la o tacla 
despre statul de drept cu Erdogan. 

Nici o grijă! Mecanismul cotelor alocate Estului va continua 
să îşi doarmă somnul de veci. Nu se va întâmpla nimic. Ce e 
inaplicabil e inaplicabil. Şi atunci? De ce a trebuit Comisia să 
revină la un cal mort şi să îi comande nutreţ la preţul de 
25.000.00 de euro porţia? 

Aici e perversitatea şi, tot aici, umilinţa. Comisia Europeană 
s-a făcut preş persan în faţa lui Erdogan, dar ţine să pozeze în 
regină a demnităţii. De aici cele 72 de condiţii impuse înainte 
ca Turcia să poată exporta, fără viză, martiri în căutarea a 72 
de fecioare. Dar asta nu era de ajuns. Din tablou lipsea ini¬ 
mitabilul behăit al ţapului ispăşitor. Comisia trebuia să îşi 
spele onoarea şi, după ce şi-a făcut principiile pilaf la Ankara, 
să strige că nu renunţă la principii. în faţa cui? A est-europenilor, 
desigur. Căci, în diviziunea europeană a muncii, esticii au un 
rol bine fixat: sunt plastilina recidivistă tocmai bună de modelat, 
remodelat, monitorizat şi reexaminat. Fără Estul înapoiat, 
răspunderea loveşte în faţă Comisia Europeană. Odată denun¬ 
ţat Estul, ciuma e la lucru şi Comisia se face, simultan, doctor, 
binefăcător şi pedagog sever. Iar asta înseamnă că - fără teamă 
de cacofonii! — Comisia e bună, morală şi progresistă. 

în încheiere, rămâne aşa cum e onest, logic şi european: 
cancelarul german umple Europa de musulmani, Uniunea nu 
face faţă propriului pocinog, Uniunea cumpără răgaz de la 
Stambul, Estul Europei e de vină şi bun de plată. 



Onoare, adevăr, tăcere, ruşine 
(în această ordine) 


Pe la Vama Veche bântuia, la începutul lui 2016, o nelinişte 
migratoare: vin refugiaţii! Se auzea că Onor Guvernul ar pregăti 
un centru de ceva pentru persoane care ar fi ceva legat de răz¬ 
boiul din Siria. 

Planurile de strămutare s-au stins, însă, repede, între hârtii. 
Motivul: nu poţi face mai mult decât nu poţi face. Rezumând: 
Uniunea Europeană nu a reuşit să facă nimic structurat în faţa 
valului uman care vine pe mare şi nu va depăşi acest nivel de 
eficienţă. Schemele şi planurile care se succed periodic nu re¬ 
zolvă problema, deşi o ornează cu o serie de presupuneri care 
îi trimit la şcoală pe Verne, Wells şi Asimov. 

Reveniţi pe pământ, pentru o vacanţă cât mai educată la 
Vama Veche, e bine să privim şi să plivim câteva din miturile 
de şantaj care planează pe post de drone umanitare deasupra 
aşa-zisei dezbateri pe tema refugiaţilor. Cea mai bună cale e 
să recurgem la gândirea primară şi la limba română comună. 

Mai întâi, despre ce vorbim? Oficial e vorba de criza refu¬ 
giaţilor — o formulă care v-a intrat pe o ureche şi nu va ieşit pe 
cealaltă, după ce aţi auzit-o ceva mai des decât conjuncţia „şi“. 
Pentru clarificare: Vama Veche şi Europa, sora ei fără vamă, 
nu au de-a face cu o criză a refugiaţilor. Ce se întâmplă sub 
ochii noştri e o migraţie. Populaţii întregi se mută din Africa 
şi Asia în Europa. Valul a pornit, din Africa, cu mult înaintea 
războiului din Siria. In 2015, la patru ani de la declanşarea răz¬ 
boiului din Siria, au început să curgă şi refugiaţii. Pe culoarul 

deschis de ei, au apărut migranţi din tot Orientul Mijlociu şi 
îndepărtat. Refugiaţii sirieni ating abia 30% dintr-o masă do¬ 
minată de migranţi fără legătură cu războiul din Siria sau cu 
alte conflicte. Aşadar, un număr enorm de persoane ştiau că 
Europa e bogată şi dă asistenţă. Apoi, au aflat că Europa e şi 
slabă. Apoi, că există o cale de intrare fără obstacole şi întoar¬ 
cere. în consecinţă, masele umane s-au pus în mişcare şi au 
început să intre în Europa, unde sunt aşteptate de oratori dro¬ 
gaţi cu principii etice şi populaţii locale care nu au de ales, dar 
învaţă, zi de zi, să voteze împotriva sistemului. 

Lăsând la o parte bunăvoinţa nătângă a samaritenilor 
amatori, criza refugiaţilor e o catastrofa istorică. Una din acele 
mutaţii care schimbă ireversibil teritorii, tradiţii şi structuri 
de viaţă locale. Modelul nu e nou. Valuri succesive de populaţii 
au mai fost atrase magnetic de zone de mare bogăţie econo¬ 
mică şi slăbiciune politico-militară crescândă. Ce e de penetrat 
şi colonizat va fi penetrat şi colonizat. Ciclul păşunilor grase 
năpădite de căutători de trai bun n-a dispărut niciodată. Ce 
vedem acum e ediţia omagială care marchează criza internă şi 
căderea Europei. 

O altă formulă de gândire mitologică e argumentaţia spriji¬ 
nită pe comparaţii şi analogii istorice. Toate false. Starul şi 
argumentul forte al acestei categorii e modelul american, scos 
din arhive şi prezentat publicului general pe post de argument 
definitiv: migraţie, creuzet, toleranţă etc. Promotorii acestui 
raţionament, inclusiv personaje oficiale americane, au mare 
grijă să mintă prin omisiune. 

Da, modelul american a fost şi e o reţetă de succes. însă 
comparaţiile omit, cu bună ştiinţă, un detaliu: nu există nici 
o legătură între modul selectiv practicat dintotdeauna de 
americani şi balamucul devălmaş care curge, şi în acest moment, 
prin Europa. Statele Unite au admis şi admit migranţi numai 
şi numai după un proces riguros de selecţie. în Statele Unite 

intră doar cei doriţi de Statele Unite. Spun asta cu actele pe 
masă. Mai precis, formele de intrare ale bunicului meu în Sta¬ 
tele Unite. Chestionarul cuprinde 23 de întrebări şi nu exclude 
refuzul. Modelul american nu s-a schimbat. E cea mai reuşită 
soluţie cunoscută în materie de migraţie, dar asta nu dă nimănui 
dreptul să măsluiască argumente. 

Dacă tot am onoarea să fiu nepotul bunicului meu, ne 
putem socoti cu o altă minciună pusă la lucru cu bursă euro¬ 
peană. E vorba de afirmaţia după care migranţii de azi repetă 
exodul şi suferinţele migranţilor europeni de după război. 
Mai precis, norodul care trece azi marea spre Grecia şi Italia 
ar trebui asimilat cu nenorociţii care hălăduiau spre Germa¬ 
nia după 1945. Serios? 

Comparaţia presupune o insultă meschină pentru cel puţin 
un milion de morţi. Necunoaşterea temeinică a istoriei e o 
cerinţă contemporană presantă, dar asta nu îi scuteşte de vină 
pe operatorii de falsuri. Aşadar, între 1945 şi 1950, în jur de 12 
milioane de etnici germani au fost expulzaţi din statele Europei 
de Est. Fie că erau acolo plantaţi de regimul invadator nazist, 
fie că sosiseră de sute de ani, germanii au fost scoşi din case, o 
parte masacraţi rapid şi restul goniţi. Coloane enorme de oameni 
în zdrenţe au pornit spre Germania. Un milion, poate mai 
mult, au murit de foame şi de frig în şanţuri şi pe câmp. Cine 
vrea poate spune că germanii şi-au meritat pedeapsa. Aş vrea 
să aud, însă, argumentele celor ce compară refugiaţii anului 
1945 cu migranţii anului 2016. Cine are onoare ştie că adevărul 
cere tăcere, acolo unde nu e ruşine. 



Lecţii de la Renzi 


Nu demult, în primele luni ale lui 2016, pe atunci prim-mi- 
nistrul italian a încercat să fie logic. Rezultatul: o luxaţie 
cerebrală cu şanse infime de vindecare. Datele de bază ale acci¬ 
dentului spun că Matteo Renzi a vrut să fie european, fără să 
se asigure că e şi onest. 

După părerea lui Renzi, statele est-europene sunt duplici- 
tar-nesimţite. Adică refuză să accepte refugiaţi sosiţi în UE, 
dar nu au nici o ezitare să accepte bani din fondurile UE. Prin 
urmare — spune Renzi - avem două feluri de state în Uniunea 
Europeană. Mai întâi, state exemplare, generatoare de fonduri 
şi colectoare de refugiaţi. Apoi, state de şmecheri, ca România, 
care nu vor refugiaţi, dar se îndeasă la banii Uniunii Europene. 

Neplăcut! Ba chiar respingător! Dar ce zic eu respingător! 
Infam! Să ne păstrăm totuşi cumpătul, aşa cum trebuie să o 
facă orice bun european. Să ne întrebăm: dar dacă Renzi are 
dreptate? 

Răspunsul nu e tocmai convenabil. Ne place sau nu, rea¬ 
litatea pare să ţină cu Renzi. Fapte nu tocmai mărunte vin în 
sprijinul declaraţiilor rostite de Renzi într-o discuţie cu Jean- 
Claude Juncker, preşedintele Comisiei Europene, zis şi Tatăl 
Cotelor, după planul pe care pe care l-a compus spre răsfirarea 
refugiaţilor încolonaţi de dna Merkel. 

Ce spun faptele cu care Renzi îşi poate sprijini victorios 
declaraţiile? E vorba, aproape fără excepţie, de date care atestă, 

încă mai abitir, rolul de stat delapidator pe care România con¬ 
tinuă să îl joace în relaţiile cu UE şi, în primul rând, cu Italia. 

Astfel, statisticile arată limpede că Italia nu e al doilea 
partener comercial al României. Aceleaşi cifre spun că în 
România nu funcţionează aproape 40.000 de societăţi comer¬ 
ciale cu capital italian. De asemenea, că firmele italiene nu 
dau 20% din totalul societăţilor cu capital străin înregistrate 
în România. Ştim de asemenea că inexistenţa acestui tip de 
participare italiană dovedeşte o dată mai mult că antrepre¬ 
norii italieni nu deţin zeci de mii de hectare de pământ, ferme 
şi fabrici în Banat şi în Moldova. Evident, inexistenţa acestor 
bunuri exclude ipoteza după care italienii exportă masiv profit 
acasă. La fel de înşelătoare e şi prezenţa a cel puţin cinci bănci 
comerciale italiene în România. Cercetările cele mai recente 
spun că toate aceste bănci lucrează cu un mandat strict umani¬ 
tar care presupune pierderi pentru Italia şi urmăreşte înzestra¬ 
rea economiei locale româneşti. 

Cazul italian doboară şi ipoteza generală după care piaţa 
muncii şi piaţa de desfacere românească ar fi un depozit 
consacrat de slană din care surorile noastre colege de UE, dar 
nu şi de Schengen, se servesc în felii groase şi gustoase. Nemai- 
vorbind de dreptul consumatorului de a ţine din scurt posesorul 
depozitului folosind o lesă încrustată cu iniţialele MCV. 

Cealaltă realitate de care Matteo Renzi n-a ştiut, din păcate, 
să se folosească e dubla hoţie românească în relaţiile cu Italia. 
Astfel, refuzul de a admite investiţii italiene e însoţit de expor¬ 
tul de populaţie românească în Italia. Adevărul gentil ignorat 
de Renzi spune că un milion şi ceva de români taie frunza 
spre confortul câinilor italieni. Spre deosebire de refugiaţii 
afro-arabi cu care se mândreşte Matteo Renzi, un milion şi 
ceva de români indolenţi trăiesc pe socoteala statului italian, 
nu plătesc impozite, se lăfaie în locuinţe sociale şi, dacă joacă 

fotbal, împing Fiorentina în Seria B. Renzi a fost cinci ani 
primar al Florenţei şi nu trebuie să lase aşa ceva nepedepsit. 

Cercetări încă mai amănunţite, dar, din nefericire, necunos¬ 
cute lui Matteo Renzi, infirmă relatările superficiale după care 
româncele muncesc badante şi spală, hrănesc sau plimbă bătrâni 
şi infirmi italieni. Nici relatările după care românii lucrează, 
într-o proporţie covârşitoare, pe şantiere, în spitale, în şcoli şi 
în agricultură nu se verifică. In puţinele cazuri în care lucrurile 
stau într-adevăr aşa, e vorba de profitori români care zidăresc 
la propriile vile sau de proprietari români care ţin italieni săraci 
în soare, la cules de roşii. 

Matteo Renzi are toate motivele să fie sătul de est-europeni 
şi scârbit de duplicitatea românilor. Nu e, deci, surprinzător 
că Renzi priveşte cu încredere, peste capul est-europenilor, în 
direcţia justă: spre Moscova. Acolo da partener, seriozitate şi 
etică a muncii! Iată de ce Matteo Renzi a avut toate motivele 
să declare, în mod repetat, că Europa nu poate fi construită 
fără Rusia. De altfel, stătea în bunul obicei al lui Renzi să dea 
câte o fugă la Moscova de câte ori găsea timp şi bilete. Aşa, de 
pildă, Renzi a fost primul lider european care s-a prezentat cu 
un bucheţel de flori la Moscova după ce Rusia a anexat Cri- 
meea. S-ar zice că în capul acestui european convins se află 
numai gaz rusesc. Să nu fim meschini! E loc şi pentru ţiţei 
iranian. Iată de ce guvernul Renzi a primit o delegaţie iraniană 
sosită la Roma şi a dus-o la Muzeul Arheologic, dar numai 
după ce a dispus ca statuile greco-romane obscene care dezono¬ 
rează de două mii de ani Europa să fie acoperite cu placaj. 

Matteo Renzi e un european adevărat. Noi nu. 



Apă de Polonie 


Aşa cum spune un vechi proverb polonez gândit pe jumătate 
în nemţeşte şi pe jumătate tot în ruseşte: ce ţi-e scris pe hartă 
ţi-e pus! De aici, obiceiul Poloniei de a se dezmembra periodic 
în bucăţi comandate de cei doi mari vecini şi tot de aici obice¬ 
iul Germaniei de a repeta erori vechi, cu speranţa unei soluţii 
mai bune. 

E ridicol! Suntem în 2017, dar dorinţa de a sărbători trecerea 
în 1939 pare mai tare ca Europa. Polonia s-a trezit, iar, la colţ, 
târâtă acolo sub acuzaţia de comportament antidemocratic. 

Privit de la Bruxelles şi Berlin, guvernul de dreapta al Polo¬ 
niei e vrăjmaşul legii şi ucigaşul presei libere. Autoritarii de la 
Varşovia au fost chemaţi la Parlamentul European pentru a 
da explicaţii, cu promisiunea fermă că nimeni nu se va obosi 
să îi asculte. O mulţime de conştiinţe ocazionale au folosit 
prilejul pentru a-şi parfuma pedigriul democratic. Ce poate fi 
mai bine-venit decât un pic de apă de Polonie? în acelaşi timp, 
în obiectivitatea ei fără seamăn, presa europeană susţine că 
Polonia geme sub jugul unei regim de apucaţi, ales cu o majo¬ 
ritate largă de alţi apucaţi. 

Sesizările sfâşietoare ale presei sunt salutare. în lipsa lor, multă 
lume putea rămâne cu impresia că marea problemă a Europei 
e Ucraina sau islamizarea socială şi, de la Koln citire, sexuală. 
Ei, bine, nu! Marea problemă a democraţiei europene se nu¬ 
meşte Polonia! Aflăm din acest diagnostic solemn că Europa 
nu e în stare să facă deosebirea între instalatorul polonez şi 

violatorul pakistanez. Dar să mergem la locul crimei. Ce s-a în¬ 
tâmplat în Polonia? 

Oroarea a început în 2015, când alegerile generale au fost 
câştigate de cine nu trebuia. Dreapta a zdrobit partidul de 
guvernare. Nenorocirea nu s-a oprit aici. Confirmându-şi repu¬ 
taţia de fanatici, alegătorii polonezi au scos din parlament toate 
partidele de stânga. 

încă un detaliu: sondajele anunţau victoria dreptei de multă 
vreme. în consecinţă, înainte de a fi înlocuit, marele guvern 
bun şi democratic al Poloniei s-a gândit să se asigure că alegerile 
se ţin degeaba. Au fost iniţiate prevederi legale perfect ilegale 
pentru numirea de judecători la Curtea Constituţională îna¬ 
inte de termen. 14 din cei 15 judecători ai Curţii au fost selectaţi 
dintre oamenii de casă ai fostului guvern. După alegeri, noul 
guvern a revenit asupra acestei potlogării şi a modificat legea. 

A doua mare nenorocire s-a abătut asupra presei. Sub vechea 
guvernare, presa era liberă. în primul rând să stea la picior, în 
aşteptarea subvenţiilor controlate prin bine cunoscuta tehnică 
a reclamei cumpărate de agenţiile de stat. în mod cu totul demo¬ 
cratic, presa organiza, recunoscătoare, orgii proguvernamen- 
tale şi înfiera din rărunchi opoziţia. După alegeri, guvernul de 
dreapta a preluat mediile publice de informare şi a scos din 
funcţii oamenii fostului guvern. Asta e tot. 

A fost mai mult decât de ajuns pentru conştiinţa demo¬ 
cratică a Europei, care a ajuns, pe loc, la concluzia că nimeni 
nu e mai presus de lege, cu excepţia alor noştri. Câtă vreme 
guvernul iubit de Berlin şi Bruxelles îşi facea de cap la Varşo¬ 
via, dând de pereţi cu Constituţia şi cumpărând în viu ziarişti, 
nu s-a auzit nici o şoaptă. Pe bună dreptate! E ştiut că UE e o 
organizaţie foarte tânără, înfiinţată la puţin timp după alegerile 
din Polonia. 

Probabil că nu există fericire mai mare pentru un dogmatic 
liberal decât să găsească nod în papură, în timp ce caută acul 

în carul cu fân. Dar, în cazul Poloniei, suntem în altă situaţie. 
Marii prodemocraţi de la Bruxelles au pus, mai întâi, acul în 
carul cu fân şi acum strigă că l-au găsit. 

Aşa-zisa crimă poloneză e un basm ieftin. Nu starea demo¬ 
craţiei poloneze a pus în mişcare brigada anti-deviaţionism. 
Nervii, ulcerul şi măgăria vin din altă parte. 

Mai întâi, din simplul fapt că anihilarea stângii poloneze e 
insuportabilă pentru consensul european (format din stânga 
plus dreapta de la celălalt capăt al stângii). In al doilea rând, 
refuzul vehement al noului guvern polonez de a accepta cote 
de refugiaţi i-a făcut pe nemţi să vadă Orbân în faţa ochilor şi 
să îşi aducă aminte că democraţia poloneză e în pericol. In 
sfârşit, dedesubtul argumentelor care ceartă democraţia polo¬ 
neză se află ciocnirea pe tema bazelor permanente americane 
cerute de Polonia. Germania şi Franţa nu le vor, pentru că se 
consideră datoare să garanteze confortul strategic al Rusiei. 
Peste un timp, când va fi prea târziu, luminile franco-germane 
vor înţelege că au muşcat din momeală şi că au acceptat să fie 
mâna cu care Rusia loveşte în nervura slabă a Europei. Cu alte 
cuvinte, în punctul de sudură Est-Vest pe care Rusia l-a dorit 
mereu slab şi pe care Europa l-a mai abandonat o dată, cu 
preţul unei catastrofe, în 1939. 

Din păcate, destulă lume crede, în continuare, că istoria e 
suma lucrurilor care nu se mai pot întâmpla şi că, din 1989 
încoace, asistă la un foarte animat festival de coincidenţe. In 
această logică, e absolut normal ca dreapta poloneză să aibă 
tot felul de necazuri repetate şi întâmplătoare: ba cade cu avio¬ 
nul prezidenţial în Rusia, ba cade cu statul de drept în faţa 
Germaniei! Ghinion ideologic! 

Defăimarea stupidă a Poloniei nu e o insultă aruncată la 
nervi. Miza e Estul, de la Baltica la Marea Neagră. Cu o Polo¬ 
nie demonizată pe motiv de uneltiri antidemocratice, Europa 
de Vest îşi îndepărtează aliaţii şi îşi apropie duşmanii. Nu e o 

noutate, ci o filă în plus smulsă din manualul de sinucidere, 
în fond, cine a deschis uşa valului musulman n-o va închide 
în faţa Rusiei. Sub privirile absente ale UE, Rusia desface şuru¬ 
burile pe linia Varşovia, Kiev, Chişinău. 

Secolul XX a trecut, în mare parte, degeaba. Polonia l-a luat 
în serios, a fost antinazistă şi antibolşevică şi a dat lumii o bise- 
rică în care comunismul şi-a rupt dinţii. Stânga europeană îi 
numără şi azi, motiv pentru care n-are timp de adevăr. Chiar 
înduioşată de problemele stângii. Europa ar trebui să înţeleagă 
două lucruri. Mai întâi, că nu toate societăţile est-europene 
au fost anihilate de comunism, iar Polonia a fost luată în UE cu 
voce cu tot. Şi, apoi, că o ţară care a trecut prin ce a trecut 
Polonia nu are nevoie de meditator la democraţie. Polonia nu 
datorează nimic Europei. Asta în timp ce Europa datorează 
Poloniei mult mai mult decât ştie sau vrea să îşi aducă aminte. 



La est de Articolul 5 


Avem tot dreptul să strigăm turmentaţi de pe statuia nemu¬ 
ritorului Traian: încercuire, fie! dar să o ştim şi noi! Umblă 
vorba prin dăscălimea geopolitică şi pe la gazetele naţionale 
că am fi încercuiţi. Ei, aş! Şi cine ne-a încercuitără, monşer? 
S-avem pardon: guvernele pro-muscăleşti care se înghesuie să 
ne smulgă de lângă mama noastră Europa. Am zis! 

Acum, să ne desluşim. 

Dacă există cineva cu adevărat încercuit de Rusia, atunci e 
vorba de Polonia şi de republicile baltice. Nu pe hartă, nu de 
jur-împrejur, ci politic şi propagandistic. Lituania, Letonia 
şi Estonia stau cu faţa la Rusia şi Belarus şi cu spatele la Bal¬ 
tica. Polonia pare ferită, dar trăieşte cu o aşchie militară rusă 
(Kaliningrad) înfiptă în graniţă şi cu spatele la o Germanie 
mai fluidă decât apele Balticii. Polonezii şi balticii sunt nucile 
tari. Ruşii au mai încercat să le spargă şi ştiu că vor avea de 
asudat şi de vărsat sânge. In rest, gelatină liberal-pacifistă. State 
ca Germania, Franţa şi Italia nu cer nici un strop de sânge sau 
de sudoare. Ruşii sunt deja înăuntru. în minţile obosite ale poli¬ 
ticienilor, în tembelismul anticapitalist al stângii, în afacerile 
şi conductele de gaz care ţin legat Occidentul de Kremlin. 

Iar noi? 

Noi ne-am speriat de victoria fîloruşilor în Moldova şi Bul¬ 
garia. O presupunere automată face din Igor Dodon şi Rumen 
Radev nişte ideologi pietroşi, în slujba Moscovei. Evident, nici 
Dodon, nici Radaev nu pot fi suspectaţi de atlantism. însă 

vasalitatea lor de expresie rusă e mai complicată şi mai lunecoasă 
decât varianta din manual. Nu trebuie să excludem, cu totul, 
mărunţişurile meschine ale psihologiei umane. Dodon şi Radev 
respectă fidel regula politicianului est-european: un speculant 
abil care va căuta să pape banii UE şi să ciupească gaz rusesc. 
Simultan. în jurul lor, oligarhii bine instalate au afaceri grase 
de la Viena la Berlin şi nici un interes să rupă legăturile cu 
ugerul furnizor. Prin urmare, e cât se poate de realist să aşteptăm, 
şi de la Dodon, şi de la Radev, vorbe în dungă, pertractări şi 
nici un angajament clar. 

Dar, dacă tot vorbim de Moldova plutind pe Dodonul liniş¬ 
tit, n-ar strica să scufundăm o gogoriţă care şi-a făcut veacul pe 
Prut. Ar trebui, adică, să venim de petrecanie gălăgiei jenante pe 
tema Moldovei europene şi frăţeşti. Moldova nu e nici naţiune, 
nici speranţa Europei, nici mireasa noastră rătăcită. Moldova e 
un exemplu clasic de stat eşuat. O aglomerare umană confuză, 
între graniţe negociabile, zaruri schimbătoare şi culturi încrucişate 
de Miciurin. După 27 de ani de păşunism politico-patriotic, e 
momentul să ne oprim, să ne frecăm la ochi şi să remarcăm că 
Moldova e o mare halcă de carne de tun electoral. România o 
foloseşte, cu succes limitat, în preajma alegerilor. La rândul ei, 
Rusia foloseşte pseudo-unionismul românesc pentru a-i capacita 
hormonal pe rusofonii din Moldova. în rest, vorbe, seminarii, 
paşapoarte româneşti salvatoare şi baze militare ruseşti în Trans- 
nistria (pe care nu le va muta din loc nici gripa aviară, nici NATO), 
în mod fundamental şi trist, Moldova e o amintire despre ce 
urma să fie naţiunea română dacă istoria n-ar fi avut loc. 

Foarte probabil, volumul de infiltrare rusească va fi mai 
mare şi mai lesnicios după victoriile lui Dodon şi Radev. Dar 
asta nu schimbă dramatic situaţia dată. Bulgaria şi Moldova 
sunt de mult penetrate. 

încercuirea de care am început să ne văităm ar continua pe 
conturul Slovacia, Serbia, Ungaria. Şi nici roxolanii nu dorm! 
Până la proxima invazie, e de notat că Orbân, Fiko şi Vucici 

nu sunt inabordabili şi nici nu fac figură de neinstruiţi în ma¬ 
terie de politică şi istorie est-europeană. Cine îi crede adversari 
ireductibili a citit prea multă presă germană şi îi confundă cu 
reflectarea lor în editorialele euro-conforme. Dictatura poloneză 
şi dictatorul maghiar trăiesc şi belesc numai în editoriale şi 
prin dezbateri parlamentare de omorât timpul şi hârtia la 
Bruxelles. Sigur, ruşii vor face foarte bine ce ştiu să facă foarte 
bine: vor trage cu toate katiuşele propagandistice şi vor scoate 
la plimbare fantoma unui bloc prorusesc în Est. E un tic 
strategic de care Rusia nu se poate despărţi, tocmai pentru că 
acest soi de dezinformare are mare succes de casă în Occident. 
Apropo, tema încercuirii nu e tocmai o noutate, ci o vechitură 
sovietică. Iniţiatorul e Stalin, care a folosit ideea pentru a jus¬ 
tifica pactul cu Hitler. Puţin a pus în circulaţie acelaşi alibi pen¬ 
tru a scutura NATO de pe graniţe. 

Dar să nu ne liniştim, că ne stă rău. Rămâne problema lui 
Trumpov, noul preşedinte american şi, de la New York Times 
citire, agentul voluntar al lui Puţin. Fişa postului a fost scrisă şi 
lipită de Trump în timpul campaniei electorale şi, încă mai în¬ 
spumat, după victoria care a mâncat ficăţeii lumii bune din 
Manhattan. Condusă de Clinton News NetWork (CNN), presa 
de casă a dnei menţionate şi-a făcut datoria şi a livrat snoavele 
plantate de Rusia. Lenin avea dreptate, dar stătea prost cu ima¬ 
ginaţia. Intr-adevăr, burghezia se va prezenta la locul execuţiei, 
după ce va fi cumpărat, de la comunişti, frânghia necesară. Ce 
n-a prevăzut, însă, Lenin e că zisa lume bună va urca pe eşafod 
cu New York Times în mână şi va citi, până la coborârea cagulei 
pe ochi. 

Presa bien pensant occidentală suferă de pe urma necuviinţei 
nespălaţilor care l-au votat pe Trump şi, de nervi, se face că nu 
mai ştie din ce a crescut Puţin. Din slăbiciunea, naivitatea şi lă¬ 
comia care se simt atât de bine în mediile politice de la Berlin, 
Paris şi Washington. Până la urmă, măreţia lui Puţin şi neno¬ 
rocirile care macină Europa sunt o coproducţie Obama-Merkel. 

Obama a răscolit muşuroiul în Libia şi în Siria. Merkel a primit 
cu braţele deschise milionul de migranţi pus în mişcare de marele 
om de stat progresist american. Lista omisiunilor e mai lungă. 
Ar fi de ştiut, de pildă: cine a resetat vesel relaţia cu Rusia? Nu 
cumva secretarul de stat H. Clinton? Şi cine a perfectat o alianţă 
cu Puţin în Siria? Oare nu cuplul Obama-Kerry? 

Până să aflăm dacă Trump se va îneca în borş rusesc, ştim 
că Puţin a făcut ce a vrut din Obama, Clinton şi Kerry: samovar, 
opincă şi turbincă. Dar Puţin nu e un zeflemist. Dimpotrivă, 
acest mare democrat rus înţelege bine ce se întâmplă pe şi sub 
masa de joc. Şi are toate motivele să creadă că vacanţa s-a ter¬ 
minat. După opt ani de triumfuri în presă, Barack Obama, 
necruţătorul campion la Candy Crush, pleacă. In locul lui, vine 
un pokerist care clipeşte rar şi joacă pe mize mari. A se vedea 
numirile decise de Trump la CIA, Apărare şi Securitate Naţională. 

Adevărat, Trump a pus piciorul în prag şi a cerut un NATO 
cu cotizaţiile plătite la zi. Cum altfel? Nici un lider american nu 
mai poate vinde acasă povestea unei alianţe NATO care ţine în 
circuit Europa, cu un buget plătit în proporţie de 70% de ame¬ 
ricani. Statele membre vor trebui să urce măcar la 2%. Cine nu 
vrea să tremure trebuie să plătească măcar gazul din brichete. 
România poate face şi o mică economie. 

Problema NATO-Europa de Est e, însă, mult mai serioasă 
decât o lasă să se înţeleagă partea goală a puşculiţei. Problema 
e faimosul Articol 5. Dacă acel ceas nenorocit va sosi vreodată, 
va invoca NATO Articolul 5? Va porni America la război cu 
Rusia de dragul Estoniei sau, Doamne fereşte!, al României? 

Răspunsul umblă neconsultat prin Pacific. Preşedintele fili- 
pinez Duterte are faima unui sonat, dar pare să fi calculat realist 
că America nu va face război cu China de dragul Filipinelor. Şi 
a virat spre China. Aici, în această nesiguranţă abisală, e spaţiul 
european de manevră al Rusiei. La est de Articolul 5. 



Mai poate gândi Estul ? 


De când cu faimoasa vorbă care stabileşte că trecutul uitat revine 
pentru a-i pedepsi pe amnezici, lumea gânditorilor est-europeni 
se crede tot mai mult în concediu. In fond, atâtea minţi ascuţite 
şi atâtea condeie suple şi-au făcut datoria, şi asta demult. La înce¬ 
putul anilor '90, intelectualii est-europeni au ridicat, într-adevăr, 
o baricadă. Anticomunismul declamat furtunos a dat o litera¬ 
tură de conştiinţă adesea patetică, dar întotdeauna profund peda¬ 
gogică: o generaţie sau două au fost alfabetizate etic şi istoric 
de acest prim efort intelectual al Estului liber. 

Cu timpul, însă, datele energice ale marelui val anticomunist 
în literele şi gândirea Estului au devenit ele însele canon. Şi, 
ca orice canon, au început să rateze din ce în ce mai vizibil pre¬ 
zentul. Nu pentru că şi-ar fi abandonat menirea, ci tocmai 
pentru că i-au rămas fidele fără să înţeleagă schimbarea timpului. 
De fapt, e mult mai complicat. De asta ar fi mai bine să admi¬ 
tem, de la bun început, că Estul şi România au o problemă: 
nu îşi găsesc vocea. Nu spun ceva care să fie altceva, convins 
şi convingător, articulat şi proaspăt. Vocea intelectuală a Estului 
nu surprinde şi nu provoacă. Vocea intelectuală a României e 
tot aşa, dar suferă, în plus, de o paralizie de fabricaţie locală. 
Pentru o politică de asigurare sănătoasă sunt de precizat două 
lucruri: numele nu contează, oricât de mari sau şi mai mari ar 
fi ele, iar autorul acestor rânduri se recunoaşte printre cei vino¬ 
vaţi ieri de păcatele denunţate azi. 

Problema intelectuală a Estului şi a României porneşte de 
la incapacitatea gânditorilor răsăriteni de a recunoaşte că au 

de spus ceva în actuala criză europeană. Acest blocaj e rodul 
unei alte probleme: lipsa de înţelegere a mizelor. Care e miza 
Estului? Ce ar trebui să spună Estul dacă şi intelectualii lui şi-ar 
găsi şirul şi cuvintele? Răspunsul pleacă de la adevărul asupra 
istoriei recente a Europei, inclusiv şi prioritar a Estului. Din 
motive nu tocmai greu de înţeles, dar nu complet inocente, 
Estul şi România intelectuală nu s-au pregătit cum se cuvine. 
Problema nu e să fim docţi şi bibliografic la zi. Problema e să 
fim serioşi. Şi curajoşi. 

La începutul anilor '90, intelectualii Estului au fost anti¬ 
comunişti de profesie. Era normal. Travaliul anticomunist era 
în primul rând o bătălie politică internă, o încercare adesea dis¬ 
perată de a opri preluarea lumii româneşti şi captura societăţii 
într-un perimetru controlat de nomenclatura comunistă camu¬ 
flată în agent al schimbării. Profesionalizarea anticomunismului 
intelectual a fost însoţită de joncţiunea cu ideea proeuropeană. 
România a devenit rapid un spaţiu intelectual dotat cu o tri¬ 
bună anticomunistă şi cu o cameră de ecou proeuropeană. Fuga 
de comunism şi urmările lui presupunea, într-adevăr, joncţiu¬ 
nea cu valorile europene. Anticomunismul local şi natural a 
fost dublat de o campanie care a preluat şi bifat orice vorbă şi 
program venit de la Bruxelles. Uniunea Europeană nu mai era 
o simplă referinţă pozitivă. Era viitorul. 

Cândva, după 2008, Europa a început să patineze. Mai pe 
româneşte şi un pic mai static: diferenţa între Europa canoni¬ 
zată în Est şi Europa în realitatea ei vizibilă a început să crească 
vertiginos. La mijlocul lui 2015, Europa era deja o colecţie de 
crize suprapuse: euro, Marea Britanie, Ucraina, migraţia necon¬ 
trolată dinspre Africa şi Orientul Mijlociu. Europa de Est a 
fost mai degrabă martora contrariată şi ignorată a acestui cumul 
de migrene. Peste toate, dispreţul a lovit imediat: împotrivi¬ 
rea la planul inept de cote alocat statelor estice a provocat arii 
arogante intonate în Vest. Intr-un fel, dar numai într-un fel, 

aroganţa occidentală a fost şi rezultatul muţeniei estice. Când 
te-ai obişnuit cu ideea că partenerul estic e mut sau nu tocmai 
antrenat la lucrul cu capul, aroganţa şi dispreţul vin mai uşor. 

Ce trebuia să spună Estul? Să dea un răspuns, Şi anume 
un răspuns de pe poziţii istorice. Adică declaraţie-replică plină 
de curajul de a articula realitatea esenţială a europenităţii co¬ 
mune. Povestea nu e complicată, dar e foarte incomodă. Şi 
spune aşa: 

Pe continent (şi nu în Marea Britanie, unde edificiul era în 
picioare şi deloc în pericol) democraţia europeană a fost clădită 
după eşecul apocaliptic al utopiei de formulă nazistă şi comu¬ 
nistă, cu preţul celui mai cumplit război din istoria omenirii. 
Europa de Vest a fost salvată, după ce propriul delir autoritar 
(nazismul) a fost distrus de o alianţă care a adus împreună de¬ 
mocraţiile (anglo-americane) din afară şi celălalt delir autoritar 
european: dictatura sovietică. Istoria e mult mai complicată şi 
acceptă o discuţie despre originile europene ale catastrofei euro¬ 
pene sau, altfel spus, despre destinul ideii iluminist-scientiste 
europene şi mutaţia ei exterminatoare în dogmatism nazist şi 
comunist. Aici era loc, de altfel, pentru discursul intelectual 
avizat al est-europenilor. 

In orice caz, concluzia istorică tragică a evoluţiei comune 
europene a făcut ca libertatea Europei de Vest să fie forţată şi 
să vină numai şi numai cu preţul căderii Europei de Est. In 
mod fundamental, într-o logică sinistră, dar incontestabilă, 
construcţia democraţiilor occidentale a presupus decuplarea 
Estului. Nu la capătul unei conspiraţii (Ialta) şi nu prin aban¬ 
don vinovat, deşi aceste două teorii, sau mai degrabă resenti¬ 
mente, sunt cum nu se poate mai atrăgătoare şi convenabile. 
La fel de important: Uniunea Europeană însăşi e consecinţa, 
şi nu cauza acestui proces istoric. 

Uniunea e fructul politic şi administrativ al garanţiilor de secu¬ 
ritate şi al injecţiei de capital de sub umbrela (anglo)americană. 

Pretenţia după care Uniunea e autoarea ordinii postbelice e o 
rimă pioasă şi şchioapă, foarte utilă la ocazii festive, dar nejus¬ 
tificată istoric. După aceeaşi logică mereu ignorată, Uniunea 
e şi consecinţa spaţiului de construcţie degajat prin prăbuşirea 
Europei de Est. Cu alte şi mult mai însemnate cuvinte, Europa 
de Est nu a fost o absenţă vinovată, ci o participare tragică la 
geneza Europei democratice edificate în Occident. 

Logica reală a istoriei trebuie apărată şi repetată public de 
la un capăt la altul al Europei. Exact în acest spaţiu de tăcere 
şi repaus intelectual trebuiau să păşească gânditorii estici şi 
români. întârzierea lor a fost justificată de obligaţia anticomu¬ 
nistă de la începutul anilor *90, dar eschiva de azi nu mai are 
temeiuri. Dacă gândirea vestică ezită sau nu înţelege, intelec¬ 
tualii Estului nu au acest drept. Asta nu înseamnă că intelosfera 
occidentală poate fi scuzată. Să nu uităm că procesul de recu¬ 
perare a Estului a început cu o premisă generoasă şi inexactă. 
Declanşată în 1990 ca un act de caritate luminată, reintegrarea 
europeană a Estului trebuia să fie rapid hrănită de observaţia 
potrivit căreia procesul reluat după căderea comunismului e 
continuarea aceluiaşi proces, întrerupt violent în anii '40. E exact 
poziţia de pe care Europa de Est trebuia să intre în joc, în dis¬ 
cuţie şi, cum s-ar zice, în rândul lumii. Premisa de caritate enun¬ 
ţată în Vest la reîntâlnirea cu Estul e o eroare etică toxică pentru 
Est şi un fals istoric masiv. 

Fireşte, intelectualii estici şi români au motive să se codească. 
După ce au înţeles dincotro bat vântul şi fondurile, o parte au 
plecat la stânga, unde au început să agite local şi miniatural 
„teoria critica 4 , aşa cum cer slujbuşoarele în comitete şi comiţii 
hrănite de reîntrupările Iară sfârşit ale aşa-numitei Şcoli de la 
Frankfurt. Alţii se lovesc de o problemă de opţiune funda¬ 
mentală. Destule nume mari şi serioase ale dreptei intelectuale 
est-europene se gândesc că nu face să te răţoieşti la Europa. 
Sau că numai de naţionalism n-avem nevoie acum. 

Şi totuşi, dacă e să dăm nume atitudinii cu care lumea inte¬ 
lectuală răsăriteană e datoare, atunci îi putem spune naţiona¬ 
lism pro-estic. Multă lume s-a obişnuit şi pensionat în rutina 
euro-conformă, dar ar trebui să înţeleagă că, azi, o asemenea 
postură e, mai curând, un ritual comod. Oricum, cine vrea să 
lase la cursul actual proeuropenismul lucrează cu o cotă de 
valoare în scădere, dacă nu cumva depăşită. UE are nevoie de 
curajul opiniei şi de vocile conjugate ale Vestului şi Estului. 
Dar pentru asta Estul trebuie să-şi găsească discursul. A face 
observaţii critice la adresa UE nu e totuna cu a fi anti-UE. Iar 
a fi anti-UE nu e totuna cu a fi antieuropean. Intelectualii 
Estului n-ar trebui să se teamă. 

In plus, dacă spaţiul identităţii afirmate estic va rămâne în 
continuare neocupat, singurele voci active în zonă vor fi naţio¬ 
naliştii de păşune. BOR poartă, la rândul ei, o răspundere 
enormă, dar cazul ortodoxiei e la fel de trist ca vocalizele dis- 
lexice ale politicienilor români care cred că spun ceva despre 
Europa. Rămân în cursă, prin insistenţa ciclului televizat de 
24 de ore, bârfitorii şi fabricanţii de petarde cancaniere ai 
talk-show- urilor. Cu ei, avem zgomot, dar n-avem nici o opinie 
şi nu punem la treabă nici o idee. Intelectualii au spaţiul şi 
răspunderea. Le mai trebuie curajul. Şi demnitatea. 



IV 

PRICEPISM ROMÂNESC 



Vechii noştri prieteni 


După toate semnele şi procentele, plebea s-a răzvrătit. Revolta 
neciopliţilor albi sătui de muncă la negru, proiecte umanitare 
şi discursuri înalte fugăreşte lumea bună în jurul urnei de vot. 
Puneţi degetul oriunde pe hartă şi îl veţi retrage pârlit. 

In Marea Britanie, revolta a provocat divorţul de UE. în 
Statele Unite, Donald Trump, un miliardar regicid, a dobo¬ 
rât două case domnitoare (Bush şi Clinton) şi a adus la putere 
show-\x\ //Te-democratic-popular. Ungurii au desfiinţat cotele 
de migranţi din basmele multiculturale născocite la Bruxelles. 
Austria a fost pe punctul să aleagă un preşedinte radical de 
dreapta. în Franţa şi Olanda, alegătorii sunt gata să cheme la 
putere demagogi vârtoşi. 

Nicăieri n-a fost mai lesne de văzut cauza acestor furii 
repetate decât în obrăznicia la care a ajuns stăpânirea în Co¬ 
lumbia. Timp de mai mult de cincizeci de ani, o armată de te¬ 
rorişti marxişti omoară 200 000 de oameni, distruge sute de 
sate şi face miliarde din droguri. Recunoscător pentru cele de 
mai sus, preşedintele ţării, încurajat de colegii lui socialişti, 
Obama şi papa Francisc, le oferă: un acord de pace, una amnis¬ 
tie, zece locuri în parlament şi nici un sfanţ confiscat. Chemaţi 
la referendum, alegătorii scuipă pe oferta de nerefuzat. Nici o 
problemă! Pe scenă apare juriul premiilor Nobel, care oferă pre¬ 
şedintelui Premiul Nobel. Pentru Pace. Pentru ce altceva? Pre¬ 
şedintele reia negocierile cu marxiştii, meştereşte ceva împreună 

cu ei şi trece tărăşenia prin parlament. Fără vot popular, că e 
mai sigur. 

Ceva mai la deal, în Nicaragua, vestitul marxist asasin de 
fermieri şi preşedinte Ortega se lasă convins de onor parlament 
să mai candideze o dată. A treia oară. 

Ceva mai la vale, în Bolivia, nu mai puţin faimosul băş¬ 
tinaş indigen-marxist-preşedinte Morales ia cunoştinţă de deci¬ 
zia Curţii Constituţionale care îi interzice să candideze a treia 
oară şi, în consecinţă, anunţă că va candida pentru a treia oară. 

In Marea Britanie, lumea fină şi ultragiată a elitelor se ali¬ 
niază la normele originare de drept al sud-americanilor şi por¬ 
neşte o suită de manevre labirintice, în încercarea de a strecura 
subtil UK înapoi în UE sau de a repeta votul de la referendumul 
care a scos UK din UE. 

Pe scurt, democraţia nu mai place, iar deciziile luate prin 
vot popular repugnă. Acestea sunt izvoarele furiei. Revolta 
izbeşte, peste tot, făcături festive, croite pentru deliciul moral 
al binefăcătorilor. Aroganţa nu îşi mai vede aroganţa. Societăţi 
umilite refuză aranjamentul şi ripostează, cât mai e timp şi 
cât se mai votează liber. Până aici, totul e scandalos de limpede. 
De aici încolo, începe cazul României. 

Unde e revolta societăţii româneşti? Cum de nu izbucneşte 
odată răscoala alegătorilor, în ţara corupţiei plenare? în fond 
şi oricât de neconvenabile ar fi datele, de aproape treizeci de 
ani, PSD e cel mai corupt şi cel mai votat partid al ţării. Ba 
chiar îi trage un 44% de neuitat în 2016. Cum de se poate aşa 
ceva? De unde atâta lipsă de politeţe şi civism faţă de şeful de 
clinică UE şi de medicul de familie DNA? 

Răspunsul nu e nici plăcut, nici neplăcut. E real. Răscoala 
nu se porneşte din lipsă de scânteie şi de răsculaţi. 

Nimic din ce e rău, strâmb şi stricat n-a fost impus, în Româ¬ 
nia, numai din afară sau numai de deasupra. Doar leacurile 
sunt de import şi de sus. Realitatea e internă şi social-neaoşă. 

Corupţia nu îngraşă revolte populare pentru că e locală, naţio¬ 
nală şi populară. Organică, într-un corp obişnuit să funcţio¬ 
neze cu boala în sânge. Spre deosebire de consensul care uneşte 
establishmentul occidental şi e pălmuit de la Londra la Bogota, 
corupţia noastră nu face figură de aberaţie, pândită şi pedep¬ 
sită prin vot. Asta nu înţeleg cei ce îşi pun speranţele în DNA, 
ca revoluţie de sus. Din acelaşi motiv, majoritatea discuţiilor 
despre corupţie se duc în termeni când naivi, când stridenţi. 

N-ar trebui să ne scape: curând, vom aniversa o sută de ani 
de unire şi cel puţin două sute de hoţie. Ambele naţionale şi 
demne de o cercetare mai serioasă. Ca să nu spunem: de respect. 

Corupţia nu place, dar e populară. Cine susţine că n-o prac¬ 
tică are memoria scurtă şi e, probabil, zugrăvit pe un perete de 
altar. Corupţia nu e frumoasă, dar e utilă. Nu face bine, dar te 
ţine la suprafaţă sau îţi face loc. La fel, nesărata (şi, în consecinţă, 
de dus la ocnă) discuţie pe tema plagiatelor. 

Aproape toate doctoratele sunt furate, aşa cum aproape 
toate filmele sunt descărcate de pe „torente". Altfel, de unde o 
naţie de doctori şi doctoranzi, de la ghişeul gării până în par¬ 
lament? Nu uitaţi să vă verificaţi soţul sau soţia; într-o bună 
zi, s-ar putea întoarce acasă doctor al Universităţii din Colţ. 
Alături de furtul din bugetul de stat, parvenitismul prin îm¬ 
păunare doctorală e o datină socială, nu o excepţie şi nu o 
abatere de la albia corectitudinii naţionale. In fond, alfabe¬ 
tizarea dusă la bun sfârşit de comunişti a continuat cu un eşec. 
Proştii dotaţi cu pix şi promovaţi de Partid s-au vrut acade- 
micieni-doctori-ingineri. Cap de coloană, Ceauşeasca. Noii 
parveniţi politici le urmează, azi, pilda. Când nu se mai vor 
doctori, se simt masoni sau iniţiaţi în culte cu cristale şi energii 
anticanceroase. Cineva s-a suit în copac şi are rât. Personal, 
contez pe vreo douăzeci-treizeci de prieteni apropiaţi. Am, 
deci, onoarea statistică să cunosc jumătate din autorii de doc¬ 
torate cinstite în România. A doua jumătate a plecat din ţară 
sau iuţeşte pasul spre vama Nădlac. 

E foarte probabil ca lucrurile să nu stea deloc aşa sau să stea 
exact aşa cum sunt mâzgălite în rândurile de mai sus. Nu con¬ 
tează. După atâţia ani de vorbărie calificată şi succes electoral 
al corupţiei, suntem datori cu un singur lucru: să facem cunoş¬ 
tinţă cu lumea reală şi să ne băgăm în seama poporul. Altfel, 
rămâne deschis doar drumul vechi pe care au eşuat atâtea 
minţi şi îndreptări, de la eminenţele lor interbelice încoace. 

In acest punct, intervin, de regulă, lamentaţiile care fac din 
români un popor ce nu-şi merită scriitorii şi din mămăligă un 
aliaj greu. Asta e ţara şi ăştia sunt românii! Nu explodează şi 
nu ştiu să se pună împotrivă! Cu siguranţă, aşa sună cele mai 
neatente gânduri rostite în ultimii 27 de ani. 

Căci, neînţeleasă şi subestimată, revolta societăţii româneşti 
a avut deja loc. Atâta doar că, fiind o reacţie de masă, fără pro¬ 
gram şi însemne pe buletinul de vot, revolta a fost trecută la 
„şi alte necazuri“. 

Protestul românilor a fost devastator. Revolta a scos din 
ţară 3,5 milioane de oameni. în mare parte, aşa cum spune un 
instructiv raport OECD (decembrie 2013) încă înainte de 2007. 
Cu alte cuvinte, românii s-au lămurit repede şi au plecat, pariind, 
corect, că admiterea în UE nu va schimba raporturile funda¬ 
mentale în ţară şi nu le va da o şansă în plus. Aşadar, marele 
protest românesc nu a fost o speranţă, ci o sentinţă. Oamenii 
n-au respins, ci s-au desprins. Adică au arătat că ştiu două 
lucruri: că ţara lor are o problemă şi că problema nu poate fi 
rezolvată. După un amar de experienţă cumulată în patruzeci 
de ani de comunism şi douăzeci fără comunism, românii au 
declarat România o boală fără leac. După care s-au externat. 
Aşa am scăpat de societate şi am rămas cu societatea civilă. 

Ce puteam face? în principiu, ce nu se mai poate. Adică tot 
ce era de făcut de mult şi nu mai are loc de viaţă astăzi. Şi anu¬ 
me: dezvoltarea. Dacă România pornea, acum 27 de ani, cu 
planul cinstit de dezvoltare a regiunilor, populaţiilor şi talen- 

telor nu ne mai trezeam cu o ţară goală, o boierime coruptă şi 
o dăscălime ameţită. Evident, aşa ceva nu s-a putut pentru că 
era singurul lucru de care noua putere se temea cu adevărat. 
Laureaţii răsturnărilor de regim nu au obiceiul să îşi pună 
titlul în joc. Odată distrus monopolul economic al reţelei post- 
comuniste, România risca să devină o democraţie de facto. 

Consecinţele au venit rapid şi fără recurs. Mai întâi, aban¬ 
donul naţional, pe lângă care abandonul şcolar e o şotie nevi¬ 
novată. De plecat au plecat şi alţi est-europeni, dar proporţional 
conducem cu nenumărate ture de Arenă Naţională. Apoi, mira¬ 
jul soluţiei importate, după care Măria Sa sistemul penal-admi- 
nistrativ va izbăvi ţara, de sus în jos. Fals. 

Metoda e la fel de nenaturală şi lipsită de aderenţă ca un 
curs intensiv de esperanto. Ea poate pedepsi la nesfârşit, prin 
rotaţie sau tragere la sorţi, îndeosebi înaintea campaniilor 
electorale şi mai ales politicieni maziliţi prin ucaz obscur. In 
rest, anii de puşcărie pe cap de demnitar vor crea doar satisfacţii 
trecătoare la galerie şi un centru de putere în plus. Adică senti¬ 
mente şi abuz. Trăiri pasive şi pârghii active de control. Vechii 
noştri prieteni istorici. 



Colectivul greşit 


De ce am face excepţie? Vremurile curg perfect anapoda în 
restul lumii, aşa că ne putem permite, pentru consum şi deliciu 
propriu, o revenire în trombă la fesenism. La acei ani de omo¬ 
genitate tăcută pe care noi i-am uitat, dar beneficiarii îi regretă 
precum navetistul tihna în halat şi papuci. Cu o deosebire. De 
data asta, proiectul e un fesenism în Nirvana, un compact lumi¬ 
nos, cu totul scutit de aşchii opoziţioniste. Care e procedura? 
Prin ce mutări şi cu ce piese văzute sau abia văzute vom termina 
partida fedeleş, în stare de auto-şah mat? 

Mai întâi, era nevoie de o victorie categorică a PSD. Şi ea 
a avut loc. Alegerile generale din noiembrie 2016 au fost câşti¬ 
gate de la clar în sus de acest partid inerţial, păcătos, ruginit, 
reacţionar şi retrograd care are toate păcatele lumii, mai puţin 
unul: nu şi-a abandonat baza socială. PSD e cel mai vulgar (a 
se citi: social) partid al României. Simplul fapt că asta nu aduce 
nici un câştig numitei baze sociale e cu totul secundar. Ale¬ 
gătorii PSD rămân, de regulă, cu buzele umflate, plus un pui 
şi o pungă, dar nu riscă depresia. Oamenii se simt reprezentaţi. 
Pe drept sau pe nedrept, prosteşte sau visceral, alegătorii PSD 
ştiu pe cine contează. E de ajuns. Ba chiar e cheia politicii. 
Mai ales dacă aşa-numitele partide ale dreptei emit dodii şi 
repetă balade procapitaliste cu rime socialiste. 

Aşadar, victoria PSD a fost categorică pentru că PSD nu s-a 
aventurat în ipoteze arogante şi speculaţii neatente la realitatea 
economică, morală şi socială a României. 

PNL, sau cea ce numim, în genere, dreapta, a făcut, sârguin- 
cios, contrariul. S-a coafat pentru dineu înainte să arvunească 
bucătarii. S-a adâncit în speculaţii care dau gata asistenţa la un 
seminar, dar şoptesc alegătorilor năuci: nu contaţi pe noi! 
suntem şi mai năuci! ne mai gândim, mai încercăm dar, deo¬ 
camdată, nu ştim ce vrem şi cine suntem! PNL a căzut, adică, 
în ligheanul cu apă de roze plimbat prin faţa unui public sub¬ 
ţire pe care l-a luat drept societate. Crema PNL n-a prins o 
ştire de ultimă oră care tocmai împlineşte şaptezeci de ani: nu 
avem burghezie! Avem doar grupuri de aspiranţi admirabili 
care degajă un iz distins de liberalism occidental, dar n-au 
întindere şi adâncime naţională. Adevărat, între Chitila şi 
Copou se întinde ceva, dar cine vede în acest ceva un prilej de 
afaceri cu arendaşii locali şi nici un motiv de transpiraţie în 
campanie ţine un ochi închis. 

Dacă mai vrea ceva, dreapta trebuie să provoace o febră 
populară între alegătorii pe care, altfel, i-a tratat molcom cu 
manuale de deshidratat gherghefuri, de tip „România — ioo de 
banalităţi care vă plictisesc pe viaţă“. Ce trebuie spus, de fapt? 

Trebuie spus jos şi tare (la nivel judeţean şi central) că 
dreapta dă partidul familiei cu doi membri, o singură definiţie 
şi două sexe; al impozitelor mici; al realismului între europeni; 
al nici unei moschei şi al tuturor celor ce vor să iasă formaţi 
din şcoală şi vii din spitale. Un program în ioo de puncte minus 
primele 96 trebuie să anunţe: atâţia bani la sănătate; atâţia la 
învăţământ; atâţia munţi de hârtii scoşi din viaţa micilor afaceri 
şi demisia dacă nu facem şoseaua Bucureşti-Restul Lumii, cu 
oprire la Sibiu, până la încheierea mandatului. Dar pentru 
asta e nevoie de curaj, convingeri şi valiza făcută în caz de eva¬ 
cuare prin vot popular. Asta e de spus. De făcut e mult mai 
puţin. De pildă, în lipsa autostrăzii, o fugă de documentare pe 
jos, până la politicieni de dreapta din Alba Iulia, Oradea, Târgu 
Mureş, Cluj, Braşov şi alte reuşite inexplicabile la Bucureşti. 

Cine vrea să vadă cu ce putem aniversa suta de ani de la Unire 
va găsi acolo şi metodele, şi rezultatele. 

Insă accidentele necontenite care dau deruta vieţii noastre po¬ 
litice nu au fost provocate de ceaţă, dezorientare sau nepricepere. 

Toate au un punct de plecare precis: răspunsul viclean pro¬ 
vocat de tragedia de la Colectiv. Da, reacţia oficială a fost o 
eroare, dar o eroare lipsită de inocenţă. Colectiv cerea un răs¬ 
puns politic, dar tragedia fost îndrumată abil spre funcţia de 
detonator de sistem. Pentru mai multă claritate: răsucirea care 
a scos din scenă guvernele politice nu a ţintit regenerarea naţio¬ 
nală, ci a fost primul act al unei operaţii de substituire. Autorii 
proiectului au folosit furia publică şi au creat impresia că scot 
din scenă un regim corupt, ba chiar toate păcatele reunite ale 
politicii. N-a fost aşa. Operaţia a vizat şi a reuşit cu totul alt¬ 
ceva: geometria imperfectă, dar nedomesticită a sistemului politic 
a fost înlocuită cu un regim de mare ambiguitate. Un regim 
infinit maleabil şi docil, compact şi reciclabil, fără însemne 
politice, la dispoziţia mâinii care face cărţile şi fără participarea 
mâinii care votează. 

Tot ce a început după Colectiv a lucrat la normalizarea con¬ 
fuziei ca sistem de control şi guvernare. De aici figura de ctitor 
fără hram a dlui Cioloş. Un om stimabil, dar şi un lider, poli¬ 
ticeşte vorbind, fără sex. Asta nu înseamnă, însă, că dl Cioloş 
n-a stabilit un record naţional. Domnia sa e primul politician 
român care a năzuit la victorie cu sprijinul partidului pe care 
l-a ignorat. 

Aşa de pildă, într-un interviu de pus pe rană pentru o mai 
bună infecţie, dl Cioloş a descoperit că a acceptat să fie candi¬ 
datul PNL şi că asta îl stânjeneşte. Sigur, dl Cioloş a fost de 
faţă la şedinţa Consiliului Naţional al PNL care l-a votat în 
unanimitate candidat, dar n-a remarcat evoluţiile din sală. Aşa 
cum nu a remarcat nici desfăşurarea unui miting cu 20 000 
de oameni la care a participat şi a vorbit, pur şi simplu pentru 

că se afla în trecere prin Piaţa Revoluţiei, în seara zilei de 6 
noiembrie 2016. Suntem în cea mai slobodă şi năroadă comedie. 

In aceste condiţii, victoria PSD va fi însoţită de declinul 
PNL-Dreptei. USR a făcut un scor bun şi se simte încă mai 
convins că reprezintă o forţă socială. Nimic mai ridicol! USR 
e în situaţia dlui Cioloş. Crede, adică, fără să cerceteze, că 
tehno-purismul de inspiraţie UE poate guverna convingător 
România. Nu e aşa. USR va afla că se sprijină pe aer. Şi că pro¬ 
blema nu e să scoţi capul cinci minute din Evul Mediu. Pro¬ 
blema e să incluzi în politică societatea. Altfel, vei câştiga Turul 
Franţei, pe Calea Victoriei, în tricou USR. Şi atât. 

Glumele netratate se transformă în farse istorice şi, din pă¬ 
cate, suntem la un pas de aşa ceva. Odată intraţi în zodia poli¬ 
ticii tehno şi în mania transparenţei fără conţinut, ne paşte 
un absolutism prin rotaţie în care nimeni nu va fi alergat cu 
bâta pe stradă, dar toată lumea va pleca de lângă sistem. La 
pensie, pe sofa, în afara ţării, în nişe sau către documentare cu 
delfini. Pe locul rămas liber, guvernele se vor aşeza la coadă şi 
vor mânca docil din mâna cui le va numi. 

PSD guvernează. Oamenii de aparat şi alţi detergenţi de 
scos ultimele pete de convingere se vor succeda lăsând în urmă 
sunetul cărţii împinse pe pluşul din cazinou. în fundal şi în plin 
dezinteres general, tot ce era o dreaptă ipotetică, dar recupera¬ 
bilă se face ţăndări. Fragmentele vor fi aruncate la gunoi sau, 
dacă se convertesc la traseism, vor fi înghiţite de noul Front. 

Altfel spus, ne pregătim de o lungă domnie a conformis¬ 
mului harnic producător de imagini, lozinci şi automulţumire. 
Stânga a învins. Cu ajutor tehno, dar şi cu slăbiciunea gravă a 
celor ce şi-au luat răspunderea să facă politică de partid. 

în consecinţă, nu mai contează: guvern PSD sau PSD cu 
susţinere USR sau PNL cu Dâncu prim-ministru şi cu susţinere 
UDMR. E totuna. Vom trăi sub administraţia aceluiaşi grup. 
Vom fi conduşi de Colectivul greşit. 



O şosea! 


Cine îl ia pe Nu în braţe are datoria să fie părinte bun. Trebuie, 
adică, să-şi înveţe odrasla cum să argumenteze convingător. 
Din fericire, în România, buna educaţie a lui Nu vine servită 
şi e gratuită. In fond, nu există răspuns la vreuna din marile 
probleme ale ţării care să nu fie Nu. 

Iată: se poate îndrepta şcoala? Nu. Se pot civiliza spitalele? 
Nu. Se poate ridica presa? Nu. Se poate trăi cuviincios la bloc? 
Nu. Dar la volan, la restaurant sau la circa financiară? Nu. De 
ce? Pentru că, de fiecare dată, încercăm îndreptarea unui 
handicap prin serviciile altui handicap. Modelul e învăţământul. 
O şcoală slabă livrează elevi slabi care vor livra o şcoală slabă. 
Cercul nu e doar vicios. E şi betonat. 

Prin urmare, e normal şi cuminte să ne resemnăm în faţa 
premiselor imbatabile ale înapoierii noastre şi să renunţăm la 
renaşterea prin strategii stufoase. Asta ca să respectăm istoria 
şi ce am făcut din ea. Dacă, însă, vrem să şi supravieţuim, e 
cazul să ticluim o ripostă abruptă şi vicleană. Cum ar veni, să 
ne păcălim tradiţia şi aplecările naturale. 

Asta înseamnă că avem nevoie de ceea ce se numeşte, cu o 
expresie infernală, proiect de ţară. Formula e cea mai promiţă¬ 
toare alăturare de cuvinte de la „forurile competente vor analiza" 
încoace. Insă ideea e necesară, târzie şi realizabilă, cu condiţia 
să cuprindă o iniţiativă care depăşeşte rutina politică şi refuză 
sertarul. 

La fel de important e să nu stăm la sfat cu toată lumea care 
are o părere şi încă o bere de băut. Unii vor sugera că soluţia 
e să forţăm finala Ligii Campionilor. Alţii vor milita pentru 
piste de biciclişti pe Vârful Omul. Alţii, bucătari-strategi la 
Primărie, cred că important e să faci din Bucureşti un borş de 
Caracas şi Fanar. Şi atunci? Care e soluţia? 

Soluţia e să lăsăm baltă palavrele, riturile politice şi preten¬ 
ţiile fine la mijloc de maidan. Soluţia e să facem ceva. Ceva 
clar, palpabil şi măsurabil. Un singur lucru: o şosea! 

O şosea, de la Bucureşti sau Piteşti la Sibiu sau Cluj. Din 
Sud, dar nu spre, ci până în Transilvania. Atât! Nimic, dar ab¬ 
solut nimic mai mult sau altceva! 

Putem face o şosea, fără să aşteptăm a doua venire a legiu¬ 
nilor romane? Putem face, în pragul aniversării de o sută de 
ani de la Unire, şoseaua care uneşte o ţară mereu contrariată 
de decalajul Sudului faţă de Transilvania? Putem face şoseaua 
care desfundă comunicarea naţională şi dă cep circulaţiei de 
oameni, camioane, valize, Wi-Fi, investiţii, margarină, locuri 
de muncă şi limbă română cu accent pe profit naţional? 

Să oprim restul. Să renunţăm la toate proiectele născute 
pentru bilanţuri şi alte rude ale alibiului. Să facem un singur 
lucru. Politicienii, rudele lor, ziariştii, ONG-urile, avocaţii, 
instituţiile, Serviciile îşi pot sufleca mânecile şi trebuie să rabde 
câţiva ani de apostolat. Anii de sforţări, concentrare şi cheltuieli 
din care să iasă o şosea. Una singură. 

Punctul de plecare al acestui proiect cu obiectiv unic, scris 
într-o singură propoziţie, pe o singură pagină, e pericolul. Sta¬ 
rea de slăbiciune internă a naţiunii a sărit, deja, în debilitate şi 
ameninţă cu risipirea în drojdie şi păcănele. 30% din elevi nu 
pot trece primul lor examen naţional. 3,5 milioane de oameni 
maturi au plecat oriunde nu e România. După ce a făcut o 
facultate pe săptămână şi a electrizat tinere setoase pe Facebook, 
un anume Tudy a ajuns, prin iunie 2016, viceprimar la Bucureşti. 

Poate că asta va salva Uniunea Europeană - după cum pro¬ 
mite numitul Tudy într-o serie de interviuri justificative. Pe 
noi ne va îngropa. 

Odată cu ruperea Marii Britanii de UE, am promovat. 
România a devenit al şaselea stat al UE. După noi, ţară mare, 
cu hectare şi potenţial gras, începe plevuşcă. Asta în grafice. 
In realitate, suntem pe locul şase, dar ne batem din greu cu 
Bulgaria, în finala pentru locul 26. 

E nevoie de o rupere brutală, stridentă şi palpabilă. Suntem 
în situaţia condamnatului care aude dulgherii meşterind la 
eşafod şi ştie că trebuie să lase în urmă ceva. Un semn care nu 
se şterge, pe zid: nu mă uitaţi! am făcut ceva pentru voi! Deo¬ 
camdată palmaresul nostru colectiv şi democratic spune că 
am născut un Manole meşter în antimaterie. Am învăţat să 
surpăm noaptea ce n-am clădit ziua. 

Iată de ce trebuie să facem ceva. Dacă aşteptăm, alături de 
cântăreţii narcisişti ai ONG-urilor, să fim, mai întâi, etici şi 
lăudabili în rapoarte, aşteptăm degeaba. E în regulă: să fim 
împotriva bunei-cuviinţe europene! Să fim corupţi, lacomi, 
cheltuitori, guralivi şi nedrepţi. Să fim un Singapore în boscheţi. 
Dar să fim şi să facem ceva! O şosea! Am ajuns în situaţia dis¬ 
perată în care avem nevoie de un comunism inteligent. Ne tre¬ 
buie un proiect. Unul singur, nu o sută. In lungime de atâţia 
kilometri şi executabil în atâtea luni. 

Să-i lăsăm pe alţii să facă afaceri şi capitalism. Noi nu ştim 
şi nu vrem. Măcar să săpăm albia. Vom fura totul mai târziu. 
Dacă ne facem treaba, vom avea ce. 



Os domnesc în mujdei 


Uneori, obosite de glorie sau atinse de caritate, marile case 
nobiliare româneşti îşi deschid porţile şi acceptă în preajmă 
umbrele scăpătate ale Foştilor. Aşa de pildă, îngăduinţa cu 
care vestita Casă de Teleorman a acceptat să îşi plece urechea 
la jalba anexei de Hohenzollern. 

Joi, 16 iunie 2016, principesa moştenitoare Margareta şi-a 
adăugat titlul de Alteţă Asistată, după o întâlnire cu Liviu 
Dragnea. Şef al partidului care i-a fugărit şi expulzat tatăl din 
ţară. Başkan temut de Teleorman şi purtător al Marelui Ordin 
de Deţinut Onorific la Jilava. 

De regulă, discuţiile între două case de cea mai aleasă stirpe 
caută să potolească vreun conflict heraldic, vreo suprapunere 
întâmplătoare de stemă şi simboluri. La acest punct, summit-ul 
Hohenzollern-Teleorman ar fi avut ce rezolva. Căci - iată! - 
emblemele celor două case se ciocnesc regretabil. Pe blazonul 
Casei Regale: un vultur cu crucea în cioc. Pe scutul Casei de 
Teleorman: o găină cu şpaga sub aripă. Dar nu! Cele două case 
au lăsat deoparte heraldica pentru a discuta cordial şi public 
despre şpăgi implicite şi favoruri legale. 

Pe scurt, principesa locuieşte la Palatul Elisabeta, unde e 
colocatară cu regele Mihai. Prevăzătoare din cale-afară, prin¬ 
cipesa şi-ar dori, după dispariţia regelui Mihai, viză de flo¬ 
tant şi cazare plătită, plus o subvenţie-pensioară de la bugetul 
de stat - vă rog frumos, mărite Dragnea, Domn de Teleorman 

şi Mare Cavaler de Jilava! Pentru Dumnezeu, în fond, amândoi 
suntem români şi amândoi ne revendicam de la bugetul de stat! 

Cu această impresie a rămas o bună parte a presei amuzate 
de partida de bişniţă declanşată sub portretul regelui Mihai. 
E prea puţin şi înşelător. Summit-\A a urmărit două obiective 
mult mai serioase şi a reuşit admirabil. 

înainte de orice, summit -ul Hohenzollern-Teleorman a 
confirmat net vocaţia noastră istorică pentru ridicol, băşcălie 
şi derizoriu. Din preajma celor doi negociatori, Caragiale a 
repetat cu un zâmbet resemnat: V-am mai spus! Istoria Româ¬ 
niei e suma farselor solemne jucate de instituţii goale, vânători 
de pleaşcă şi lipitori la buget. 

Câtă demnitate şi ţinută au existat în destinul familiei 
regale s-au şters în prezenţa Principesei de Ia-Mă în Spaţiu şi 
a Binefăcătorului de la Alexandria. 

Tragicul nu ne-a ieşit niciodată, comedia ne-a făcut loc 
tuturor. O principesă care nu ştie că destinul monarhiilor nu 
e pensia cerşită tartorilor, ci demnitatea îndărătnică trebuie 
trimisă la cursuri de reconversie profesională. Istoria Europei 
e plină de poveştile regilor şi prinţilor rătăcitori, săraci, dez¬ 
moşteniţi, dar neatinşi în onoare şi măreţie. Principesa noastră 
e pragmatică şi nu serveşte poveşti. 

După cincizeci de ani de comunism, casa regală avea o sin¬ 
gură misiune. Ştim acum că n-a înţeles-o. Misiunea regalităţii 
române nu era redobândirea coroanei, a palatelor sau a subven¬ 
ţiilor de stat. Singurul rost şi marea datorie publică a Casei 
Regale erau onoarea conservată prin refuzul vizibil al obişnu¬ 
inţelor politice şi morale ale locului. Numai aşa putea regalitatea 
să se lase moştenită. Cu ultima suflare, monarhia era datoare 
să dea generaţiilor ce vin un model alternativ, o formă de viaţă 
contrară mizeriei morale şi neseriozităţii cu care începe şi se 
încheie fiecare zi de viaţă socială în România. Până la urmă, 
Casa Regală a profitat de absenţa unui rege gata de plecare şi 

s-a aruncat, nesătulă, în oala cu ciorbă de şmenuri. Poftă bună, 
şi nu uitaţi să puneţi smântână! 

Al doilea succes al summit-\i\\i\ istoric de la Palatul Elisabeta 
a fost o impecabilă demonstraţie de corupţie live şi fără perdea. 
Dragnea şi principesa şi-au organizat, singuri şi fără griji, cel 
mai mare flagrant cunoscut în istoria hoţiei oficiale româneşti. 
Sau asta nu e corupţie? Câteva întrebări ajutătoare nu strică. 

Traficul de influenţă în folosul Casei Regale nu e tot trafic 
de influenţă? 

Abuzul în serviciul Coroanei nu se numeşte tot abuz în 
serviciu? 

Proiectul de lege pentru „reglementarea statutului Casei 
Regale", promis de Dragnea, nu e un caz clasic de legislaţie cu 
destinaţie? 

Negocierea pactului bani de la stat pentru principesă contra 
imagine publică pentru Dragnea nu se cheamă tot constituire 
de grup infracţional organizat? 

Discuţiile ulterioare, pe aceeaşi temă, între Liviu Dragnea, 
Călin Popescu-Tăriceanu şi Valeriu Steriu nu asigură forma con¬ 
tinuată a infracţiunii menţionate? 

O potlogărie la vedere, în decor regal, nu pute mai dis¬ 
cret. Osul domnesc muiat în mujdei îşi pierde istoria. Am tot 
auzit adagiul care vrea să rezume fulgerător esenţa lumii în 
care trăim: corupţia ucide! Poate. Dar mai întâi degradează. Iar 
asta detronează. 



Monarhia salvase România 


Ultima înfăţişare a monarhiei dispare. Regele Mihai se stinge. 
E cazul să privim şi să înţelegem. In fond, e istoria noastră, şi 
s-ar putea să mai avem nevoie de ea. Măcar pentru cazurile 
rare în care ne apucă dorinţa să fim un pic mai serioşi în faţa 
întrebărilor pe care le plimbăm, fără răspuns, prin cărţi şi cafe¬ 
nele: ce s-a întâmplat? de ce suntem cum suntem? cum am 
ajuns aici? 

Răspunsul definitiv ca o lespede sună aşa: dispariţia monar¬ 
hiei e o victorie a comunismului. Lucrurile s-au petrecut relativ 
repede şi după acelaşi model în tot estul Europei. înconjurat 
de multă literatură proastă şi de amintiri confuze, filmul a 
ajuns la noi sub forma unei legende patetice şi ghinioniste. 
N-a fost aşa. Invazia militară sovietică a distrus, după un calen¬ 
dar precis, bazele monarhiei. Operaţia a început cu alegerile 
trucate din 1946, care au generat un parlament de slugi populare 
entuziaste. Apoi, patruzeci de ani de îndoctrinare au lămurit 
generaţiile noi că monarhia e un regim de stat igrasios şi criminal. 
La sfârşitul acestei lungi perioade de prelucrare mentală, societa¬ 
tea, în aparenţă victorioasă, ştia ceva în cel mai bun caz confuz 
despre monarhie. 

E punctul în care ar trebui să înţelegem prima lecţie istorică 
majoră care ne priveşte: comunismul a fost impus artificial, din 
afară şi prin violenţă. Cu toate astea, consecinţele lui sunt natu¬ 
rale, interne şi consimţite. 

Asta înseamnă că în 1989 monarhia încetase să mai existe. 
In afara unui oftat nostalgic pe la mitinguri tot mai obosite, 
România nu putea articula mai mult. Zvâcnetul de la începutul 
anilor 90 a fost un fel de a drapa sentimente anticomuniste în 
simpatie pro-monarhică. Lumea de atunci înţelegea cu o frus¬ 
trare enormă că e nevoită să trăiască într-un simulacru nou-nouţ 
şi postcomunist, dar nu mai putea cupla cu realitatea monarhiei. 
Purtată la rever, pe drapele şi în fantasme colective, efigia regală 
nu mai avea în spate o omenire, o societate şi, în cele din urmă, 
o naţiune pregătită să rupă cursul istoriei. Cu alte cuvinte, fai¬ 
moasa modernizare comunistă era un fapt împlinit. 

Concept foarte la modă printre istoricii occidentali, moder¬ 
nizarea comunistă trimite la capacitatea de planificare omo¬ 
genă a regimurilor comuniste, care au umplut ţările subjugate 
de fabrici, betoane şi băşti industriale în loc de căciuli ţără¬ 
neşti. Mult mai puţin discutat e celălalt efect: reeducarea etică 
şi mentală. Societatea e transferată pe un platou care dă im¬ 
presia înălţimii şi iluzia saltului într-o lume la zi cu progresul 
uman. 

Tocmai în acest punct, care marchează eşecul unei societăţi 
programate să îşi respingă trecutul, se deschide o discuţie pe 
care comuniştii nu şi-ar fi dorit-o vreodată. Altfel spus, ultimele 
zile ale monarhiei pot prilejui o comparaţie radicală şi un bilanţ 
istoric definitiv. 

Cum? Mai întâi aşezând alături cele două pietre funerare. 
Inscripţia de la căpătâiul comunismului spune, la o privire mai 
atentă, ceva foarte sec şi sever. Astfel, la ora bilanţului, comu¬ 
nismul era un regim care a avut la dispoziţie zece mandate par¬ 
lamentare consecutive, fără opoziţie, fără presă şi fără opinie 
publică. In acest interval total securizat, regimul comunist a 
construit autoritar o maşină naţională de imitat industrii, a 
proletarizat aproape toată suflarea agrară şi a şcolarizat o 
populaţie pe care a irosit-o pentru a acoperi poziţii în schema 

industrială cu care a acoperit ţara. Rezultatul final al libertăţii 
totale de acţiune pe care s-a sprijinit regimul comunist e un regres 
naţional mascat în modernizare. Progresul uman a fost exclus. 
Din acest punct de vedere, adevărata consecinţă a regimului 
comunist e degradarea societăţii. A materialului uman — cum 
le plăcea comuniştilor să spună. 

Monarhia a avut un mandat istoric mult mai redus. După 
1866, până la sfârşitul anilor '30, când a fost sufocată de jocuri 
politice terminale, monarhia a avut la dispoziţie cam şaptezeci 
de ani plini. Intervalul e modest în comparaţie cu maidanul 
pe care comuniştii au zburdat, fără griji şi adversar. în acest 
răstimp, monarhia a dat României singura epocă de dezvoltare 
autentică (1880-1920). Un sistem politic defectuos a reuşit, 
totuşi, să dea ceva societăţii, plasând în conştiinţa publică, ori¬ 
cât de imprecis, ideea de merit. Persoana a răsărit din adân¬ 
cimile unei tradiţii de dominaţie colectivă şi a început să se 
transforme în burghez, politician, comerciant, artist, inginer 
şi avocat. Presa, slujită de condeie acerbe, a oprit alunecarea 
în nevroză ideologică, deşi a sfârşit ea însăşi în febră partizană. 
Unirea din 1918 a pus în legătură provinciile separate şi a 
devenit actul fondator al infrastructurii naţionale. Comuniştii, 
care rămân în conştiinţa publică pe poziţia de mari construc¬ 
tori de infrastructură, n-au mişcat un deget. De fapt, cea mai 
mare întrebare lăsată în urmă de un regim care a avut în mână 
toate resursele e de ce n-a construit autostrăzi (în afară de suta 
de kilometri Bucureşti-Piteşti). Răspunsul e: pentru că nu a 
avut interesul. Modernizarea comunistă nu trebuia să stimu¬ 
leze circulaţia internă, care risca să antreneze un nivel de comu¬ 
nicare periculos. Ne aflăm în prezenţa acelui secret nimicitor 
pe care Hannah Arendt l-a descoperit în miezul orânduirii 
totalitare, care: 

...se bazează pe singurătate, pe experienţa de a nu mai 
aparţine deloc lumii, care se numără printre cele mai radicale 
şi disperate experienţe ale omului.* 

Vechea superstiţie a comunismului constructor de umanitate 
şi industrii cade. Comunismul a fortificat în oţel şi beton cadrele 
unei societăţi închise şi a nivelat, acolo, o societate care urma 
să îl slujească pe veci, într-un autism tot mai apropiat de sclavia 
recunoscătoare. Monarhia, cu rateurile şi inconsecvenţele ei pe¬ 
riodice, a deschis drumul pe care îl căutăm şi azi. 


* Hannah Arendt, Originile totalitarismului, Humanitas, Bucureşti, 
2014, p. 285. 



Copii gratis si gimnastică pentru popor 


Gimnastica românească a căzut de pe bârnă şi a rămas lată la 
sol, paralelă cu gloria. Un vaier poporal-gazetăresc a însoţit ştirea 
despre sinuciderea gimnasticii feminine româneşti. în 2016, 
pentru prima oară din 1968 încoace, gimnastele au ratat cali¬ 
ficarea la Olimpiadă! Pentru prima oară din 1976 încoace, 
gimnastica nu va aduce acasă medalii! Ce e de făcut? 

Pe scurt, nimic, în afara unei răsuflări uşurate. Am scăpat! 
Nu mai suntem datori să aplaudăm patriotic o îndeletnicire 
primitivă, cocoţată pe post de virtute naţională. Povestea de¬ 
functei gimnastici româneşti poate fi spusă, în sfârşit, fără ocol 
şi alibiuri tricolore. 

Nu există fraudă mai mare şi mai convingătoare pe lume 
decât frauda împotriva propriei conştiinţe - frauda care conso¬ 
lează şi convinge o mulţime sau o ţară că fac faţă, că provoacă 
respect şi că dau lumii ceva fără seamăn. De pe la începutul 
anilor ’70, motorul acestei fraude a fost gimnastica. Brusc şi 
scăpărător, gimnastica dovedea că suntem ieşiţi din comun, 
că facem lucruri uluitoare, mult peste ce se screm să izbutească 
ţări şi puteri vestite. Eram, deodată, în Pantheon, pe bază de 
copii-minune. Un torent de complexe, resentimente şi suferinţe 
îşi găseau leacul cu fiecare medalie şi titlu suprem la gimnastică. 

România arăta că secretă natural valoare. Milioane de 
oameni se simţeau egalii lumii din afară, egalii lumii pe care 
n-aveau voie să o viziteze, dar o puteau sfida productiv: facem 
şi noi ce credeaţi că puteţi numai voi! O specializare secretă în 

performanţă înaltă şi indivizi-unicat contrazicea tăios splen¬ 
dorile tehnice ale lumii din afară. Noi, cu sărăcia noastră de 
aur, voi cu belşugul vostru sterp! Demnitatea venea singură şi 
ni se aşeza la picioare. România era, aşa cum o sfătuiau Partidul 
Comunist, dar şi o veche psihologie defensivă, depozitară mono¬ 
polistă de comori. O ţară bogată, cu holde mănoase, munţi de 
aur, păduri dese, ţiţei şi miere, ARO imbatabil, tractoare fără 
seamăn, medici şi actori de geniu. Plus gimnastică! 

Nemaivorbind de patriotism. Fără să ştie, fetiţele care urcau 
pe podium trânteau palme pe obrazul gros al marelui vecin 
sovietic, aşezat, adesea pe o treaptă de podium mai jos. Trico¬ 
lorul se înălţa pe cel mai înalt catarg, odată cu mândria noastră 
de români abia întorşi de la o coadă la picioare zvelte de pui. 
Fetele noastre de aur ne faceau cu mâna de la Montreal şi 
reveneau în cuşca de unde plecau iar în turnee, în timp ce noi 
rămâneam acasă, să îi preamărim pe Tovarăşul şi pe Tovarăşa. 
Lumea era insuportabilă, cu excepţia momentelor în care 
autorii vieţii noastre insuportabile deschideau hubloul, ne 
arătau nişte fete cu medalii de gât şi ne demonstrau, astfel, că 
suntem cineva. 

în spatele acestei manevre propagandistice uzuale în Estul 
comunist s-au ascuns tot timpul două realităţi nenorocite. Mai 
întâi, dezumanizarea. Privită peste medalii şi fanfare, gimnastica 
a fost o şcoală de dresat copii. E, totuşi, o diferenţă între un 
adult responsabil din naţionala de handbal hiper-campioană 
mondială şi o mână de fetiţe depuse de părinţi în lagărul cu 
regim acrobatic de la Deva. Coada din faţa centrelor de pre¬ 
gătire care stanţau roboţele în etate de 14 ani era semnul celei 
de-a doua realităţi din spatele gloriei: disperarea socială. Pentru 
milioane de familii asfixiate de viaţa oraşelor industriale, gim¬ 
nastica briliantă a anilor ’70 şi ’8o era singura speranţă de scă¬ 
pare. Singura cale de evadare din ciclul care promitea să repete, 
cu generaţia copiilor, viaţa la bandă şi în schimburi a părinţilor. 



186 PROŞTII EUROPEI 


Fără s-o spună, părinţii din târgurile româneşti îşi dădeau 
copiii la stăpân, cu speranţa că se vor rostui, vor ieşi din ţară, 
vor face un ban, îşi vor cumpăra apartament la Bucureşti, video 
şi maşină. La fel ca nevolnicii care îşi faceau, odinioară, copiii 
argaţi, părinţii din Oneşti, Ploieşti, Deva sau Sibiu sperau să 
spargă cercul. Cu diferenţa că, spre deosebire de alte vremuri, 
copii lor intrau la o cazarmă de dresură dură, de unde nu se 
alegeau cu o meserie, ci cu deprinderea de a stârni acrobatic 
mândrie naţională. 

Măreţia aşa-numitei şcoli româneşti de gimnastică a venit 
din impunere fizică şi deznădejde socială, nu din deschidere 
şi educaţie. Partidul a plesnit din bici şi a creat un manej, iar 
poporul şi-a livrat copiii. 

După 1976, miracolul Comăneci a transformat această 
industrie într-o manie naţională. Gimnastica a devenit biblie, 
politică de stat, motiv de conflicte diplomatice şi furnizor de 
modele umane. Fetiţa cu cozi şi voce subţire a făcut vid în jur 
şi a luat locul oricărui alt model de devenire umană. Ca de 
obicei, cobaii nu au vină şi nu pot fi luaţi la rost. Gimnastele 
vor protesta, desigur, apărându-şi tinereţea. 

Experienţa gimnasticii româneşti nu e de urmat sau de 
salvat. Cei ce vor arăta că gimnastica de mare performanţă s-a 
mutat în societăţi libere ca Statele Unite ar trebui să observe 
că, acolo, gimnastica e sponsorizată comercial şi privat. Şi că, 
în ciuda căruţei de medalii, gimnastica americană, britanică 
sau italiană sunt un sport marginal, fără audienţă şi acoperire 
de presă notabile. 

Cine vrea gimnastică românească n-are decât să o spon¬ 
sorizeze, deşi ar face mai bine să se uite spre alte sporturi şi 
modele. Ne-am folosit, deja, prea mult şi prea ieftin copiii. 



Obiectaţi? 


Sunt un mare apărător al minorităţilor. De pildă, nu am nimic 
împotriva căsătoriilor homosexuale, dacă ambii parteneri sunt 
fumători. 

Mă bucur că, în sfârşit, suntem de acord: da, e discriminare 
să crezi că două persoane se pot căsători numai dacă sunt bărbat 
şi femeie. Şi, fireşte, e tot discriminare să crezi că o căsătorie 
poate lega doar două persoane. Oricât vor năduşi fanaticii reli¬ 
gioşi, nu văd nici un argument în sprijinul căsătoriei limitate 
la două persoane. 

E evident, dar s-a spus prea puţin: legalizarea căsătoriei homo¬ 
sexuale va fi un mare câştig, dar nu şi un capăt de drum. Logic 
şi natural, pasul următor trebuie să fie legalizarea poligamiei. 
După aproape treizeci de ani de încercări imprecise, lupta pen¬ 
tru libertate şi democraţie trebuie să atingă esenţa. 

Avem motive să nădăjduim că vom înlătura, curând, preju¬ 
decăţile care ţin în chingi definiţia căsătoriei. Va fi de ajuns? 
Liman fals! Vom fi egali şi liberi numai din clipa în care vom 
îmbrăţişa integral progresismul deja la putere în atâtea societăţi 
occidentale. Aşadar, mai devreme, sau şi mai devreme, va tre¬ 
bui să introducem în şcoli lecţii de orientare sexuală, pentru a 
lăsa micuţilor dreptul de alegere timpurie a sexului şi practicii 
favorite. Vor urma, fără întârziere, cotele care vor aşeza reprezen¬ 
tanţi ai minorităţilor sexuale în consilii de administraţie şi, pro¬ 
porţional, în universităţi. 

Dar rectificarea mentalităţilor trebuie să urmeze o albie 
mai largă. Ocazia prielnică pentru această îndreptare se apropie. 
Numai ura şi înapoierea ne-ar putea împiedica să recunoaştem, 
meritele comunităţii LGBT* la făurirea Marii Uniri. MP3, 
RMN şi CFR (marfa) mai au de aşteptat. In genere, manualele 
de istorie vor trebui să îşi desfacă filele pentru a face loc con¬ 
tribuţiei ignorate a comunităţii LGBT în ceasurile grele ale 
istoriei noastre, de la înghesuiala de la Posada la răsturnarea 
lui Cuza şi mai departe. 

Istoria trebuie întregită cu exigenţele prezentului. Nimic 
nu poate ajuta mai mult la risipirea întunericului decât iniţiativa 
liderilor naţionali. Preşedintele Iohannis a întredeschis uşa, aver¬ 
tizând, în octombrie trecut, asupra pericolului pe care îl presu¬ 
pune persistenţa fanatismului religios în discuţiile despre natura 
căsătoriei. Preşedintele a recurs, chiar, la experienţa personală, 
vorbind de virtuţile toleranţei în tratamentul minoritarilor et¬ 
nici. Aşadar, putem conchide, alături de preşedinte, asupra a două 
adevăruri imediate. Sacralitatea familiei, veneraţia marianică 
şi taina nunţii, aşezate în miezul doctrinei creştine, sunt mani¬ 
festări ale fanatismului religios. In acelaşi timp, vandalismul 
ideologic minoritar e garanţia libertăţii. 

Fără îndoială, rămas prim-ministru, şi dl Cioloş s-ar fi aşezat 
unde şi cum trebuie. Domnia sa a păcătuit cu un punct de 
vedere ostil, remis de guvern Curţii Constituţionale. Insă Dacian 
Cioloş a avut mereu în arsenal o unduire neîntrecută, o anume 
fluiditate care i-a permis să leviteze pe deasupra partidelor, să 
se sugereze prim-ministru fără a candida şi să ceară sprijin poli¬ 
tic masiv fără a ceda un gram de autonomie. Toate l-ar fi ajutat 
să se replieze suplu pe tema pârdalnicei de căsătorii. Fostul 
viitor candidat socialist de la negocierile pentru un nou mandat 
de comisar european şi viitorul fost om al dreptei de la nego- 

* LGBT este un acronim care se referă la persoanele lesbiene, gay 
(homosexuale), bisexuale şi transsexuale. 

cierile pentru un nou mandat de prim-ministru puteau face 
mişcarea cuvenită. 

Oricum, şi fostul prim-ministru, şi preşedintele ştiu ce îi 
aşteaptă de la Bruxelles şi din atâtea alte centre de binefacere 
obligatorie dacă mişcă în front. Gardienii democraţiei au ajuns, 
peste tot în Occident, la concluzia că le stă mult mai bine pe 
post de aristocraţie. Referendum urile şi, în genere, votul popular 
nu mai sunt sigure. Dau prea mult glas ignoranţei şi fanatismu¬ 
lui mujicesc, iar asta cauzează migrene printre zei. Democraţia 
pierde teren. Ne stă foarte bine, aşa rupţi în fund cum suntem, 
să ne aliniem la indispoziţia democratică din saloanele Occi¬ 
dentului. Ne mai rămâne doar să o aşezăm în gaura din tri¬ 
color pe Chiriţa înconjurată de furculisioane. 

Asaltul condus de prietenii fericirii a început. înainte de a 
fi măturaţi de suflul media, academic şi politic pe care călăreşte 
noua morală, e bine să lămurim câteva lucruri. 

Mai întâi, e de spus că îi vom regreta pe hoţii, tejghetarii 
şi brutele care dau, după câte ne pare acum, grosul clasei poli¬ 
tice. în locul lor se vor aşeza pretorienii virtuţii. Un leninism 
prea consistent pentru gustul marelui Lenin va înlocui orice 
replică, discuţie sau şovăială. După toate semnele, viforul bigot 
al corectitudinii politice ne va atinge curând. Activismul de 
pionieri smintiţi s-a pus în mişcare şi, după tipicul care a biruit 
Europa de Vest, va veni de hac şi veselei societăţi româneşti. 
Un alpinism virtuos care nu iartă nimic, de la Everest la scara 
blocului, va cuceri sau paraliza orice formă de gândire şi expri¬ 
mare liberă în spaţiul public. 

Asaltul urmează reguli demult verificate. Manualul spune 
că toţi cei ce mai îndrăznesc să creadă în valorile şi instituţiile 
iudeo-creştine vor fi somaţi să probeze că nu sunt extremişti, 
rasişti şi născători de monştri. Cum? Ca la un bacalaureat 
paukerist. Le aduci în fiecare zi la uşă un amărât şi rosteşti 
tunător: hai, ia spune că săracii nu trebuie asistaţi! A doua zi, 

le aduci în prag un minoritar sexual şi declami marţial: hai, ia 
spune că trebuie persecutat! Cu asta, suntem mult dincolo de 
jumătatea drumului între argument şi şantaj. Accepţi scâncit 
acordul cu noul dogmatism? Vei fi monitorizat mai departe, 
dar poţi exista. Te opui sau ai rezerve? Eşti un paria nedemn 
de viaţă publică, un deşeu uman care contaminează şi îşi merită 
izolarea. Şi, totuşi, e rezonabil! In fond, ce mare lucru cer mili¬ 
tanţii noii morale? Alegerea e liberă şi îngăduitoare: îi laşi să-ţi 
anihileze valorile, să-ţi distrugă memoria, să-ţi asfalteze sufletul, 
şi te vei salva. Vei fi omologat. 

Până atunci, avem onoarea idioată de a asista la prima vână¬ 
toare de vrăjitoare organizată de vrăjitoare. 

Partea cu adevărat sinistră a acestei poveşti cu sectanţi vop¬ 
siţi luminos e că o civilizaţie întreagă şi trăitorii ei de rând se 
trezesc, prin decret, acuzaţi. Ei trebuie să se explice şi să îşi ple¬ 
deze nevinovăţia, după buna tradiţie lăsată nouă de stânga comu¬ 
nistă, mămică a noilor revoluţionari. Nu e de ajuns să invoci 
bunul-simţ primar care spune că uniunea bărbat-femeie e, pur 
şi simplu, naturală. Nici să aminteşti, timid, că, în fond, căsătoria 
e un dar şi o instituţie a umanităţii creştine. Că ea e a celor ce 
au creat-o şi nu poate fi invadată şi anexată decât cu riscul 
mutilării. In sfârşit, că gramatica de gheaţă care nu face diferenţe 
între mire şi mireasă nu e o lărgire a libertăţii decât în măsura 
în care ne impune dreptul la greaţă şi nebunie prin libertate. 

Sigur, cineva sătul de prapuri şi soboare poate cere, excedat, 
o explicaţie mai simplă, un motiv respirabil pentru lumea 
laică. E, oare, căsătoria partenerilor de acelaşi sex totuna cu 
divorţul de creier? Până la urmă, de ce nu îngăduiţi căsătoria 
mirilor şi mireselor de acelaşi sex? Simplu. Din acelaşi motiv 
pentru care ei şi ele ţin morţiş să locuiască în case clădite din 
cărămidă plămădită din apă şi argilă. Şi nu vor accepta nici¬ 
odată să stea în case clădite din apă şi apă sau din argilă şi argilă. 
Şi, cu asta, casă de piatră! 

Ultimul cuvânt vine de la Tracey Emin - vestita artistă bri¬ 
tanică, eternizată de o lucrare-instalaţie alcătuită dintr-un pat 
răvăşit, înconjurat de resturi şi chiştoace. Singură şi oprimată 
în propria casă, după zile lungi petrecute la fereastră, Emin s-a 
îndrăgostit. De un bolovan. Cum ar veni, de domnul Stone. 

Ea e, cum se ştie, o artistă celebră. El, soţul, e o piatră mare 
din grădina casei. Dra Emin a privit-o, a îndrăgit-o şi, în martie 
2016, s-a căsătorit cu ea. Cu piatra. Amin, Emin! 

Dacă aveţi ceva de obiectat, sunteţi duşmanii libertăţii şi 
suferiţi de fanatism. 



Comedy Central Penal 


După bob legat la ochi şi frisbee cu nicovala, nu există sport 
mai periculos decât căutarea dreptăţii. Cărarea celor ce aleargă 
după justiţie pură e îngustă şi departe de mănăstiri. Rătăcirea 
e uşoară, ba chiar sortită. De o parte a drumului, se cască ridi¬ 
colul, de cealaltă, abuzul. Intre timp, întrebările pe care întâr¬ 
ziem vinovat să le punem se distrează - la propriu - pe cinste. 
Mai întâi: de unde excepţionalismul justiţiar românesc, furios 
şi abundent, ca nicăieri altundeva? Şi: de unde inepuizabilul 
geniu penal al unei ţări care nu poate ţine curat un spital, dar 
crede că poate face lună societatea? 

Răspunsul e derutant ca o dilemă budistă. Blestemul circular 
în care delincvenţa sporeşte pe măsură ce e căsăpită vine dintr-o 
situaţie pe care nimeni nu vrea să o recunoască: justiţia sau 
ordinea de drept, cum i se spune în zilele festive, nu poate fi 
moşită, proclamată sau impusă. Dreptatea nu va fi niciodată 
egală cu suma pedepselor dictate în numele dreptăţii. Ea e 
actul fondator al unei societăţi, şi nu produsul ei. Din acest 
motiv, societăţile care n-au fost capabile să o construiască vor 
alerga după ea, tot mai aproape de linia de la care începe ten¬ 
taţia puterii în numele binelui. Nu există, adică, situaţie politică 
mai periculoasă decât momentul în care un stat promite ce e 
de nepromis: progres fără susţinere istorică. Din păcate, dar 
inevitabil, adevărata definiţie a lumii româneşti cade în limitele 
acestei reguli. Fără bază istorică pentru justiţie, România e 
condamnată să mimeze la nesfârşit un experiment fără şansă. 

Statul român susţine, fără ezitare, că poate transforma o 
lume coruptă într-un produs cu prima şansă la Oscarul pentru 
Echitate. E nu numai imposibil. E periculos. Căci lumea româ¬ 
nească, şi orice altă lume de pe lume, nu pot fi reînfiinţate din 
mers. Ordinea de drept pe care o căutăm nu poate fi stabilită 
prin acumulări de sancţiuni penale, discursuri şi programe. Dacă 
ar fi aşa, am putea conchide ferm că apariţia metrului a creat 
distanţele şi că, până la kilogram, nimic nu avea masă. Acolo 
unde există cu adevărat, ordinea de drept precede zelului penal. 
Ea e, de fapt, rezultatul unei răsturnări istorice, al unei reaşe¬ 
zări masive de sistem care se cheamă, pe drept cuvânt, şi nu în 
glumă, revoluţie. Procesul invers e absurd: nici un pachet de 
legi şi nici un secol de dirigenţie europeană nu vor putea pro¬ 
duce, de sus în jos, o nouă aşezare istorică. 

înseamnă asta că hoţii trebuie lăsaţi să fure? întrebarea 
gâlgâie de indignare netrucată, dar nu duce nicăieri. Hoţii vor 
fura oricum. Adevărat, legislaţia îi opreşte, dar istoria le dă 
voie. A! N-am putut sau n-am ştiut să răsturnăm lumea veche? 
Se poate şi aşa, dar cine susţine, în aceste condiţii, că poate în¬ 
fiinţa justiţia prin ore suplimentare de birou e un ipocrit. Spre 
deosebire de lumea în care trăim, nici feudalismul, nici comunis¬ 
mul n-au uitat să se înfiinţeze înainte de a defila, şi asta explică 
de ce au mers atât de bine. Aşadar, cine fură, azi, cu aprobarea 
tacită a unei istorii neisprăvite poate fi denunţat, ţinut în pre¬ 
ventiv, condamnat şi chiar eliminat. Toate degeaba. Hoţul va 
fi înlocuit de hoţi şi justiţiarii ipocriţi de justiţiari ipocriţi. 
Ambele tabere se presupun şi se alimentează reciproc. între 
ele, o mulţime de oameni speră, pentru un timp. Doar pentru 
a înţelege, mai târziu, şi, oricum, prea târziu, care sunt rosturile 
lumii în care trăiesc. 

Ultimii ani de anchete şi arestări, tirade projustiţie şi, cu 
deosebire, orgia încrucişată de capturi de candidaţi şi lideri de 
partid în ajun de alegeri spun unul şi acelaşi lucru: toată lumea, 

dar absolut toată lumea vorbeşte şi lucrează în afara ordinii de 
drept. Şi etern demonizata clasă politică, şi criticii ei. Primii 
prin delincventă în evantai, ceilalţi atârnaţi de iluzii, la mare 
înălţime deasupra realităţii. 

Acest ofsaid universal e rodul situaţiei de la întemeierea 
aşa-zisului nostru stat liber, de drept şi democratic. 1989 nu a 
marcat o răsturnare istorică şi nu a instaurat o ordine de drept. 
Cu toate astea, ce a urmat a crescut de la premisa contrară, 
după care statul român are la bază o revoluţie şi un nou sistem 
de drept. Suntem, astfel, într-o colosală situaţie de impostură, 
într-un delir de parvenire colectivă: vrem să fim ce nu suntem, 
şi am învăţat cum să ne prefacem. Suntem, adică, până la gât, 
în simulacru. In pretenţie şi imitaţie. In camuflaj. In Comedy 
Central Penal. 

începând cu instituţiile care administrează justiţia şi fac 
dreptatea, toţi ne purtăm ca şi cum am fi altcineva şi altundeva. 
Miniştri, guverne şi platforme vin şi trec, fără nici o reparaţie 
de sistem. Educaţia, sănătatea, fiscul sunt cercetate şi rămân 
la fel. Rând pe rând, demnitari şi magistraţi anunţă, cu mânecile 
suflecate, că „au identificat problema". Apoi se adâncesc în 
contravenţional. Amenzi, ani de puşcărie, suspendări, ridicări 
de licenţă şi alte ghionturi penale ţes o hărnicie fără rezultat. 
Matricea generatoare de hoţie şi mizerie lucrează mai departe. 
Plagiatorii cad, industria merge mai departe. Maşinăria care a 
dat ţării 67.000 de doctori şi doctorate e suverană. O bănu¬ 
ială urcă dintre munţii săptămânali de dosare: nu lipsa justiţiei 
e problema, ci tocmai existenţa ei beteagă. In plus, moda ares¬ 
tărilor la termen, imediat înainte de campaniile electorale, spune 
că onor păzitorii noştri ne cred un pic naivi. Nu e cazul. Onor 
cavalerii anticorupţie au impresia că dacă au trecut la cusut cu 
aţă albă pe fond alb nu se mai vede firul. Dacă ştiam că aşa vor 
sta lucrurile, poate nu ne mai deranjam în decembrie ’89. 

Aşa cum se ştie, fiecare pasăre pe limba din interceptarea 
ei piere. Dar asta nu e consolare. Cel mai grav e că în plin dez¬ 
măţ nimeni nu-şi mai dă seama că suntem pierduţi. Suntem, 
adică, ţara în care interceptările şi ascultările sunt cel mai sus¬ 
ţinut, cel mai frecvent şi cel mai eficient efort naţional. Industria, 
legea, sistemul politic, administraţia, agricultura şi alte ocupaţii 
secundare sunt tolerate. Supravegherea, denunţul, arestul bine 
programat şi filajul rămân ocupaţia genetică a statului. 

De aici întrebarea: ce ne-am fi făcut, noi şi justiţia, dacă 
eram o ţară de muţi fără telefoane? Am fi şomat? Am fi emigrat 
în Rusia? Am fi primit, de bunăvoie, hoţii în case şi delapidările 
în buget? 

O împrejurare personală face să cunosc situaţia din Marea 
Britanie. Stat naiv şi neprotejat! Interceptările şi stenogramele 
lipsesc. Justiţia se face cu capul şi merge strună. Singurele cazuri 
în care apar interceptări sunt procesele de terorism. Publicul 
ascultă înregistrări din care află că o trupă de cretini retuşaţi 
pe creier se pregătea să arunce metroul în aer. Atât. în rest, 
nici urmă de tras cu urechea. Oare de ce? N-or fi dotaţi? N-or 
avea fonduri? Or fi timizi? 

Farsa domneşte de la naşterea României evadate din comu¬ 
nism. Găsiţi o excepţie şi vom răsturna lumea. Judeţ cu judeţ. 

Nu, nu ne vom stinge. Dar nici nu vom deveni ce ne place 
să credem că suntem deja. Vom fi la fel, dar din ce în ce mai 
dominaţi de încurcătura obscură în care ne-au băgat pretenţiile 
şi farsa. Vom învăţa să ne învăţăm cu ifosele celor ce spun că 
fac dreptate şi cu nemişcarea unei realităţi care nu face gim¬ 
nastică la ordin. 



201$ bis 


Să nu începem anul şi anii ce vin cu gânduri negre. Să îi înce¬ 
pem fără speranţă. E mai bine. In primul rând, pentru că spe¬ 
ranţa e un profesor de istorie neserios, ba chiar un iluzionist 
iscusit. Oricine cutează să se împotrivească acestei concluzii 
insuportabile ca o insultă continuă e invitat să îşi aducă aminte 
ce anume spera în dimineaţa zilei de 22 decembrie 1989. 

Odată înarmaţi cu suficient pesimism constructiv, putem 
trece la previziuni realiste. Prima şi cea mai importantă dintre 
ele spune că nefericitele căderi şi derute ale timpului în care 
am intrat după 1989 vor continua, deşi calendarele vor insista 
să indice, în naivitatea lor aritmetică, ani noi. La aşa odor de 
vremuri, o singură consolare: blocajul care împiedică şi va îm¬ 
piedica apariţia anilor noi nu e monopol românesc. 

Nici lumea occidentală nu are motive să aştepte răsturnarea 
situaţiei impuse de marea deraiere a popoarelor, etniilor şi reli¬ 
giilor adusă în 2015 de desfiinţarea digurilor şi contagiunea 
forţată a culturilor. Crizele vor continua să se amuze pe seama 
liderilor politici europeni, cu siguranţa unei maladii care con¬ 
tează pe un corp complice. In fond, şi colosalul transfer de 
populaţie afro-arabă, şi deformarea pro-germană a Zonei Euro 
sunt expresia unei crize vechi şi adânci care a condus la dege¬ 
nerarea clasei politice europene. Riposta internă a fost slabă. 
Astfel, revolta antisistem care a transformat, rând pe rând, ale¬ 
gerile din Grecia, Franţa, Spania şi Portugalia în acte de van¬ 
dalism electoral nu va revigora nimic. Radicalii de stânga şi 

de dreapta, împinşi în scenă de votul popular, pot cel mult lărgi 
deficitele bugetare. Cercul se închide şi ia cu el toate aceste 
proiecte debile de viitor care cred că repară ceva, înlocuind su¬ 
ferinţa provocată de austeritate cu iluziile hrănite de nechib- 
zuinţă bugetară. Dar să nu-i mai căinăm pe alţii doar ca să 
chiulim de la priveghiul de acasă. Cazul nostru repetă blocajul, 
dar are cauze complet diferite. 

Putem înţelege mai repede şi, din păcate, mai bine de ce 
nu ne aşteaptă vremuri noi numind cele două remedii pe care 
le-am invocat insistent în ultimii ani, fără să înţelegem că 
lucrăm cu mituri. 

Mai întâi: românii din afară. Speranţa în schimbarea gene¬ 
rată de experienţa şi de votul românilor din afară e, mai degrabă, 
o formă de reorganizare a disperării. Cine face socoteala până 
la capăt va observa că milioanele plecate sunt o pierdere fatală. 
Câştigul adus de finanţarea celor rămaşi, fără mijloace, acasă 
e vital, dar mai mic decât pierderea de calitate şi de potenţial 
naţional. în spatele celor plecaţi a rămas o ţară tot mai prost 
pregătită pentru viitor. Euro-colonizarea în care sperăm aproape 
mistic e, practic, imposibilă sau respinsă. Reîntoarcerea oame¬ 
nilor încărcaţi cu etică pozitivă în Occident e rară sau curmată 
de maşinaţiile mizere ale mafiilor profesionale locale. în con¬ 
secinţă, deşi poate da procente, votul românilor din afară nu 
poate influenţa starea de fapt. 

Al doilea remediu, consacrat în 2015, e strada ca expresie a 
politicii alternative. La sfârşitul lui 2015, imediat după oroarea 
de la Colectiv, strada a pus în retragere sistemul politic şi tot 
ea a deschis spaţiu pentru un guvern, în teorie, non-partinic. 
Aşadar, spre deosebire de românii din afară, strada poate in¬ 
fluenţa starea de fapt. Problema e că nu o poate finanţa. Lăsând 
marxismul la o parte, dar nu foarte departe, asta înseamnă că 
strada nu are greutatea economică din care creşte puterea poli¬ 
tică. Unul sau altul din oamenii care protestează exasperat pot 

câştiga binişor, dar asta nu înseamnă că strada e o burghezie 
care face jocurile în teritoriu şi mai are de cucerit doar cen¬ 
trul. Strada e, în cele din urmă, un martor revoltat. Avem, deci, 
drama, avem protestele, dar clădirea teatrului e a altora. 

Nimic nu ilustrează mai bine această condiţie tristă decât 
o lozincă pe deplin ineptă care a făcut carieră frumoasă: vreau 
o ţară ca afară! Aceste cuvinte împreunate de dragul unei rime 
suferă de defecte serioase. Mai întâi, pentru că „afară“ poate 
însemna şi Albania. Apoi, cine vrea ceva ca „afară“ trebuie să ştie 
că totul depinde de ceva de dinăuntru. Aici, în acest punct, putem 
înţelege că problema care ţine departe viitorul e lipsa motorului 
intern. Pentru a rezuma o istorie lungă, motorul intern e ne¬ 
schimbat din 1945. Adevărat, au trecut şaptezeci de ani, şi nu 
mai suntem un sistem economic şi politic dominat de aceeaşi 
reţea. Suntem un sistem economic şi politic dominat de aceeaşi 
reţea, plus fonduri europene. Acest regim reînveşmântat, dar 
inatacabil explică, poate, de ce am recurs la mituri. Probabil ştim 
bine că remediile interne n-au din ce creşte şi, din acest motiv, 
închiriem imagini sociale şi eroi depărtaţi - strada pe post de 
burghezie şi românii din afară în rolul dacilor liberi. 

Ce putem face? Ce putem pune în loc? Să nu fim naivi şi 
caraghioşi! Să nu încercăm, adică, să sărim peste propria noas¬ 
tră istorie. Riscăm să aterizăm afară şi pe de lături. Ne putem 
baza şi ne vom baza, ca întotdeauna, pe principala noastră re¬ 
sursă: o pasivitate plină de imaginaţie. Aşa cum e ea cuprinsă 
în formula: om trăi şi om vedea! 



Ne desfiinţăm 


Cea mai mare izbândă a degradării e să-şi facă uitaţi părinţii. 
Asta e totuna cu a spune că Gabriel Oprea şi abatorul Colectiv 
sau accidentele din Apuseni şi de la Siutghiol nu sunt inexpli¬ 
cabile sau întâmplătoare. Şi totuşi, mormanul de comentatori 
trântiţi la pământ de uimire lasă impresia că toate aceste orori 
recente sunt o mare noutate. 

Cine crede aşa ceva suferă de naivitate în formă agravată 
sau e, pur şi simplu, neatent la lumea în care trăieşte. Gabriel 
Oprea, de pildă, e un caz tipic de tiran urcat din căzătură. Dar 
asta nu-1 face aparte sau cap de drum. Gabriel Oprea - militarul 
de iarmaroc, doctorul cu semnătură digitală la inelar, patriotul 
de zahana - e cristalizarea unei lungi istorii comune de viclenie 
şi alterare. Ceea ce nu-1 scuză pe Oprea, dar ne dă şansa de a 
cântări lumea care l-a creat. 

Istoria josniciei româneşti poate umple o bibliotecă şi poate 
ţine în viaţă o universitate. Totuşi, n-are rost să fim academici. 
Putem sări peste preistorie. Faza clasică e îndeajuns de recentă 
şi instructivă. 

Dacă vrem cu adevărat să înţelegem cum am ajuns la Oprea 
şi la infernul de la Colectiv, putem porni din nenumărate 
locuri şi de la tot atâtea fapte murdare. In toate aceste împre¬ 
jurări fondatoare domneşte cruzimea faţă de învinşi, căzuţi şi 
omul de rând. Lângă ea, e de găsit, neapărat, patima ciocoiască 
a şefiei şi, imediat după ea, dorul de destrăbălare cu însemne 
boiereşti. 

Mai aplicat. N-ar trebui să uităm că acel ceva pe care l-am 
botezat revoluţie a culminat cu execuţia lui Ceauşescu. Asta 
spune că, pe la noi, slugile ling şi stau la pândă. Când stăpâ¬ 
nul şchioapătă sau slăbeşte, te dai la o parte sau înfigi cuţitul. 
Neagu Djuvara povesteşte, într-o carte prea puţin citită, cum 
se beleau domnii fanarioţi sub ochii curtenilor gata să dea o 
mână de ajutor călăului trimis de la Stambul. Mai aproape de 
noi, cazul Crăiniceanu-Frumuşanu, cei doi tineri ucişi, în 
1991, de împrejurări fără autor, spune că viaţa celor mici e 
scurtă, ieftină şi inutilă. Când e vorba de grupuri mari, proce¬ 
dura e diferită. Dosarul Mineriadei e, din când în când, plimbat 
între televiziuni şi tribunale. După care se întoarce în fişet, la 
îngălbenit. In urmă, rămâne o singură remuşcare. Măcelarii 
din iunie '90 regretă că pe atunci nu existau drone şi au fost 
nevoiţi să cheme minerii. 

între obiceiurile stricate care fac legea în lumea cu care 
tocmai cădem, nici unul nu dă o dependenţă mai mare decât 
împăunarea. Ridicaţi prin propria neştiinţă din şanţ, noii şefi 
au pretenţii năprasnice. Mai întâi şi mai întâi, vor să se vop¬ 
sească boieri. Poftesc, adică, la neamul de soi şi la cultura sub¬ 
ţire. Prea puţină lume ştie, dar primul doctorat atârnat în salba 
Elenei Ceauşescu a fost dăruit în 1973. Oprea a curs pe tobo¬ 
ganul deschis de savanta cu coc şi lărgit de crema proştilor de 
vază ai democraţiei. Numai morţii şi foştii lor şoferi au rămas 
fără doctorat în administraţia şi politica românească. Oprea a 
făcut un pas în plus. A umilit neruşinarea cu o neruşinare mai 
mare: a fost el însuşi conducător de doctorat şi a împrăştiat 
diplome printre confraţii de tâmpenie. 

Dacă vreun loc pe lume poate fi recunoscut din satelit şi nu 
e Marele Zid chinezesc, atunci e vorba de România. E locul în 
care se văd cu ochiul liber, din spaţiu, păduri enorme de copaci 
încovoiaţi, cu scroafe în vârf. La o privire mai atentă, se poate 

vedea de asemenea că România e locul în care numai comunele 
fără gară n-au universitate. 

Ce nu se desluşeşte de sus e la fel de interesant. Hoţia şi 
minciuna joasă, de târâtoare uleioasă, au cucerit viaţa, de la 
vlădică la converşi. Aţi auzit de schema cu două femei înlă¬ 
crimate care te opresc pe stradă şi-ţi dau un măr sau nişte bis¬ 
cuiţi de sufletul răposatei lor fiice şi nepoate? Până vă dumiriţi, 
e bine să staţi cu mâna pe geantă! Să nu uităm nici contribuţia 
oamenilor de bine pân’ la mine. Iată un prieten, frate - com¬ 
batant pentru democraţie şi dreptate care te abordează cum ai 
atins o funcţie, după socoteala lui, atotputernică. Te aşteaptă 
răbdător la poartă sau te cheamă la o bere, să mai vorbim şi 
noi ca băieţii! După a treia frază şi a doua halbă, afli că n-ai 
cum să-l refuzi. Are şi el o mândreţe de fată care a făcut, ca tot 
românul, studii europene. Nu se poate să nu-i găseşti un loc 
la DRPNABRT. Dacă dai tu un telefon e de ajuns! E un copil 
excepţional! O să vezi! Hai, mă, că ne cunoaştem de atâta 
vreme! II refuzi. Peste două zile, tot cartierul ştie că te-ai oferit 
să angajezi fata doar dacă acceptă să o cunoşti mai îndeaproape. 

Să ne întoarcem la Oprea al nostru. Nu-i departe. Cu el 
am atins fundul şi acolo vom rămâne multă vreme. Omul se 
crede, probabil, o victimă. In fond, cu ce e el mai vinovat decât 
alţii? Asta într-o lume în care sondajele se vând şi se cumpără, 
moderatorii TV fac morală cu geanta de bani sub scaun, Victor 
Ponta a fost prim-ministru, deşi suferă de minciună canceroasă, 
iar procurorii relansează sfânta dreptate cu anabolizanţi: am 
stat pe vine douăzeci de ani, şi acum doborâm recordul mondial 
la suta de metri plat în preventiv. 

Soiul nu va pieri. Pentru că e la el acasă. In schimb, va pieri, 
fără să dispară de pe hartă, România. Prostia românească a 
ajuns la zenit. Ieşim din lume în mod ruşinos. Fără s-o ştim, 
ne desfiinţăm. 



Sarea-n bucate bio 


Mi-e ruşine de ce-a ajuns tara mea, aşa cum îţi e ruşine de un 
părinte generos când e beat şi turnător când e treaz. Dezastrul 
ţării mele e uşor de povestit. Panoramic şi cu amănuntul. De 
la înălţimi statistice şi după câţiva paşi pe stradă. 

De acord: începem regulamentar cu corupţia. De la o gra¬ 
niţă la alta şi de la primul telefon al zilei până la ultima suflare, 
suntem corupţi, coruptibili şi corupători. Să privim, însă, şi 
jumătatea plină a paharului! Plină cu ce? Ţara pe care o bănuim 
evlavios de recuperare prin transplanturi de probitate nu există. 
Şi n-a existat. Cândva, locurile pe care le numim, astăzi, ţară 
au fost, poate, curate. Apoi, a apărut, oarecum inutil, oarecum 
fatal, societatea, sau, mai exact, suma faptelor care ne fac ro¬ 
mâni, descurcăreţi şi inoperabili. Acum 27 de ani, acest înde¬ 
lung exerciţiu istoric a fost premiat cu o şansă neaşteptată de 
pus poalele-n cap. La capăt, România e o carcasă goală prin 
care umblă brambura iluzii, scuze şi urzeli. 

Palmaresul naţional e adjudecat de un pesimism neîndu¬ 
plecat care a stins natalitatea. Oamenii nu se mai vor urmaţi 
de-ai lor. încrederea în viaţa de peste o zi e cât firul de nisip, 
iar imaginea vieţii de peste un an e un deşert integral. Adevă¬ 
ratul nostru proiect de ţară e socio-bejenia. Ea a scos din ţară 
aproape patru milioane de oameni şi, cu asta, aproape o treime 
din forţa de muncă. Pocinogul e botezat festiv diaspora şi alintat 
ca o ispravă de soi. Ne fălim cu partea lipsă. Cu braţul tăiat. 

între cei rămaşi, nimeni n-a fost cruţat. Oamenii satelor, 
odinioară gospodari stabili sau măcar suverani pe propriile 
găini, sunt reduşi la o oaste răzleaţă de buimaci. Asistenţa a luat, 
cu succes, locul vieţii. Clasa de mijloc încasează toate insultele 
care ţintesc de la mijloc în jos, e persecutată sado-birocratic şi 
impozitată cu o mişelie care face din fanarioţi un club de timizi. 
Fără surse agricole şi industriale de dezvoltare, dar cu munţi 
de programe care piticesc lanţul carpatic, economia creşte din 
consum. Adică din celălalt nume al îndatorării. Producţia e 
un obicei uitat. înainte de a-şi lichida clienţii, apăsarea cheltu¬ 
ielilor cu asistenţa socială şi îngrijirea sănătăţii macină un 
buget mai degrabă imaginar. 

Educaţia e o ocupaţie absurdă, ca o cură în staţiuni care 
nu mai au izvoare, dar dau certificate de sănătate. Cunoaşterea 
a plecat din şcoli, gonită de profesori mai rău pregătiţi decât 
cititorii de contoar. De sus, din loje, parvenitismul doctoral 
toarnă confetti decupaţi din teze plagiate. 

Nimeni nu ştie ce s-a întâmplat cu ultimele fărâme de bună- 
cuviinţă publică. Strada e o puşcărie mobilă, plină de fraieri 
luaţi la umilit de tartori spurcaţi. Mitocănia face cursuri gra¬ 
tuite de retorică în masă. Umanitatea caldă şi măruntă care 
lega conversaţiile a dispărut. Limba e un lighean cu zoaie care 
leagă, ca o molimă, milioane de purtători de ligheane cu zoaie. 
Familia e, de regulă, o colecţie de supravieţuitori şi retardaţi 
inexplicabili. Folclorul, de care ne simţim mândri şi reprezentaţi, 
înmormântează bunul-simţ pe la nunţi, în bună înţelegere cu 
manelele. Ţigănia face figura pe care o asigura, altădată, fran- 
cofonia lumii bune. 

Noroc cu presa! Oglinda naţiunii e o damigeană înfundată 
cu bani, insulte şi scuipat din care au fost scoase acordurile şi 
virgulele. Ştirile sunt, mai mereu, zvonuri, minciuni şi alte rep¬ 
tile breaking! Toate „pe surse“. Aşa cum se cuvine într-un bordel 
care lucrează numai cu cash. 

Ceva neîntrerupt şi degradant trage în jos o ţară care nu 
mai suportă o clipă de decenţă şi îşi doreşte un singur lucru: 
să tragă uşa după ea şi să se lăbărţeze mai bine, în aşteptarea 
respectului. Două ştampile verbale încununează un destin şi 
garantează poziţia de căpetenie, în familie, pe stradă şi în socie¬ 
tate: „Eşti tare!“ şi „I-ai facut!“ 

In tot acest timp vitreg şi pătat, laţul se strânge de jur-împre- 
jur. O ştim sau nu, ordinea globală post-1989 s-a prăbuşit. Idila 
pro-democratică a anilor'90 s-a risipit. Rusia e, iar, prima între 
hingherii de popoare. Propaganda putinistă curge mâlos şi ia 
cu ea redacţii şi condeie. Uniunea Europeană, mama noastră 
civic-financiară, colecţionează crize pe care le mângâie şi le spo¬ 
reşte pentru un colaps cât mai reuşit. NATO are trese şi uni¬ 
forme. Lumea occidentală nu are lideri. In lipsă de viziune şi 
voinţă, Occidentul se arată prin Bucureşti întrupat de amba¬ 
sadori care ne citesc, între două dineuri, afurisenii docte. 

Dascălii noştri americani se pregătesc de bal. Au ce serba. 
In noiembrie anul trecut, Hillary Clinton-Ghiţă era gata să 
intre în Casa Albă, de mână cu FBI-ul. La picioare, preş, fosta 
mândră democraţie americană. Ministrul Justiţiei se făcuse 
bodyguard-\A candidatei, iar candidata găsea normal să-i ia 
la şuturi pe anchetatorii FBI care cutezaseră să o întrebe de ce 
a distrus mailuri pe care le promisese justiţiei: cum vă permi¬ 
teţi? Mândra presa americană s-a făcut goarnă de casă şi a 
urlat necontenit că, pe perioada campaniei electorale, legea 
nu trebuie aplicată (la noi, sezonul de vânătoare începe exact 
în campanie). Sondajele false au acoperit orizontul şi au lăsat 
alegătorilor convingerea că Hillary Clinton trebuie să câştige. 
In caz contrar, gravitaţia nu există. Dar a meritat. Am avut ce 
învăţa. După noul canon, Hillary Clinton n-ar putea candida 
în România (fiind ocupată cu arestul preventiv), dar Sebastian 
Ghiţă ar fi liber să se bată pentru Casa Albă. 

Când e să fim membri UE cu adevărat, devenim de nevăzut 
şi de negăsit. Suntem zero pe lângă Valonia. Aşadar, această 
minusculă regiune belgiană nu-i suferă pe capitaliştii nord-ame- 
ricani şi refuză să accepte acordul comercial UE-Canada. Cutre¬ 
murat, guvernul belgian refuză, şi el, să semneze. în toată 
presa mare nu veţi găsi, însă, o iotă şi nu veţi auzi o şoaptă 
despre ceilalţi doi refuznici: România şi Bulgaria. E, totuşi, 
simplu: nu semnezi un acord cu cei care te pun să cerşeşti vize 
de intrare. Dar asta nu contează. O regiune sclifosită e mai 
băgată în seamă decât două state laolaltă. Suntem de nimic şi 
neomologaţi. 

Şi, peste toate astea, înăuntru pândeşte marele pericol moş- 
martinesc. Prin octombrie 2016, Sibiul a fost terorizat de in¬ 
surecţia unui ursuleţ! Doar şansa n-a împins fiara spre Deveselu 
şi ne-a ferit de un CSAT. 

Ce e de făcut în faţa puhoiului de corijenţe naţionale? 

Una din soluţiile cele mai prizate e o mişcare de iscusită 
acrobaţie etică. Simplu. îţi subţiezi buzele, te faci zvelt ca firul 
de trestie gânditoare şi spui: clasa politică! Ea e de vină! Brusc, 
dezastrul românesc se divide. De o parte, clasa specializată în 
rău. De cealaltă, exemplarele trufanda, sabotate de puşlamale, 
în pragul capodoperei. Schema e tentantă şi va produce răul pe 
care l-a mai produs în România. Va separa, adică, între căzuţi 
şi spirite superioare. 

înainte de a fi clişeu, acest refren e alibi. Căci a te decupla 
ca exemplar adorabil în comparaţie cu porcinele infernale din 
preajmă e nespus de măgulitor. Deodată, problemele ţării se 
fac o sumă de mofturi imediat rezolvabile. Dacă s-ar retrage 
clasa politică! Totul s-ar însori, netezi şi împlini! 

Remediul care lecuieşte cancerul prin extirparea clasei politice 
e ornat, adesea, de un alt clişeu (l-am susţinut, la rândul meu). 
E vorba de ipoteza unei căderi catastrofale de heraldică. Acolo 
unde erau Carp şi Mihalache s-au aşezat Gigi şi Nuţi. Insultat 

postum, Brătianu se îngroapă mai adânc. Şi îl găseşte acolo 
pe Maniu, pus la foraj de noii ţărănişti. Aşa şi e! Dar numai 
pentru cine vrea neapărat să creadă că interbelicii s-au donat 
în beneficiul nostru. 

Adevărul strict e că nu există legătură între vechii şi noii 
liberali sau ţărănişti. Teoria partidelor vulcanizate după *89 e 
tristă şi circulă încununată cu o tichie de mărgăritar. După 
acelaşi raţionament, pentru că scrie la ziar, subsemnatul ar 
trebui să se lase asemănat cu Caragiale. Şi să pună la inimă 
reproşurile celor ce îl ceartă că, după atâţia ani, n-a scris nimic 
peste O scrisoare pierdută. 

Clasa politică nu poate fi nici alibi, nici paravan pentru co¬ 
merţul cu iluzii. In fond, prima formă de respect cu care sun¬ 
tem datori publicului larg e să nu încurcăm borcanele cu 
decoraţii de vitejie civică. 

Clasa politică e vai de capul ei. Insă tot ea a făcut, de pildă, 
momentul 1992. Scindarea FSN a fost cel mai însemnat eveni¬ 
ment istoric de după comunism şi e, totuşi, opera clasei politice. 
Care - trebuie spus - ne-a salvat. Cu un FSN intact, eram, şi 
azi, o Cubă fără trestie de zahăr. Adevărat, tot oamenii politici 
au reuşit, de pildă, isprava cu Marian Munteanu candidat la 
Primăria Bucureştiului. Munteanu putea face figură de moderat 
doar dacă aveam de ales între Moţa şi Marin. 

Cu toate astea, prostiile clasei politice nu explică tot. îmi e 
ruşine de ce a ajuns ţara mea, dar nu vreau să mă pitesc după 
un clişeu. 

Aşadar, pentru onor corul antipolitic, o singură urare: a se 
citi mai atent cărţile bune! Şi o dietă 100% bio: mai multă 
modestie, plus un dram de răspundere. Dacă tot spunem că 
nu vrem să înstrăinăm Cuminţenia pământului , ar fi bine să 
avem grijă şi de Sarea-n bucate. 



Pricepism românesc 


Născut în România, Leonardo ar fi trecut neobservat. Geniul 
lui da Vinci ar fi fost condamnat la anonimat de o naţie care 
ştie în genere tot şi în detaliu restul. 

E de la sine înţeles că orice eveniment public fericit sau nefe¬ 
ricit apare doar pentru a verifica, încă o dată, enciclopedismul 
nativ al românului. Oroarea de la Colectiv? După câteva zile 
a trebuit să admit că, în marea lor majoritate, amicii de terasă, 
şoferii de taxi şi vecinii de bloc sunt specialişti în chirurgie plas¬ 
tică. Lucru îmbucurător, competenţa acestor somităţi spontane 
e confirmată. După ce îşi revarsă gratuit coşul de informaţii, 
conferenţiarul ambulant lasă să-i scape în treacăt că amicul 
lui, chirurg-şef la un mare spital, i-a dat dreptate: operaţiile se 
fac aşa cum spune el, şi nu cum credeai tu, în micimea ta nein¬ 
formată. Adevărat, de operat operează specialişti titraţi, dar sin¬ 
gura lor menire e să confirme neasemuita pricepere a vecinului 
pe care l-ai întâlnit în pragul uşii. 

Nimic mai îndreptăţit, deci, decât nălucirea care te face să 
vezi, brusc, mulţimea din Piaţa Unirii îmbrăcată în halate 
albe. Medicina stimulează vocaţia analitică a românului mai 
abitir ca orice. Deşi stăm bine şi la vinificaţie, reparaţii auto 
şi, mai ales, la seismologie. Politica şi fotbalul nu mai ţin pasul. 
Sunt două teme obosite şi, prin urmare, rămân în sarcina altor 
vârste şi neamuri. Competenţa românului nu mai are timp de 
asa ceva. Si bine face. 

După un exerciţiu prea îndelungat în preajma celor lumeşti, 
pătrunderea românului s-a adâncit în tainele nevăzutului. Pri¬ 
ceputul român comun te va informa că bioenergiile, magne¬ 
tismul astral şi fluxurile microbiene controlează Universul. Ele 
fac şi desfac politica, dar şi mersul trenurilor, căsătoriile şi pro¬ 
porţia ideală în borcanul de murături. Românul iniţiat a înţeles 
cum stau lucrurile şi te avertizează amabil: du înapoi pulovă¬ 
rul roz-verzui! Sau tot n-ai înţeles de ce a căzut guvernul? 

Inofensive când fac ordine între culori, cristale, mobile şi 
temperaturi, competenţele mistice ale românului devin o pro¬ 
blemă din clipa în care se lipesc de lucruri serioase. Mai întâi, 
pentru că vin de petrecanie faimosului umor românesc. Vor¬ 
bitorul care nu face deosebirea între Coran şi Cioran sau 
debitează cu privire fixă despre tratamentul arşilor e sigur pe 
el şi îşi ucide modestia pentru a se transforma într-un predicator 
rigid. Dacă trece la păcatul satanist pedepsit cu foc la Colectiv, 
nimic nu îl poate dezminţi sau modera. Orice replică e un 
delict ostil. Mitică se schimbă la faţă şi se face Lenin. Bârfa 
românească se umflă şi trece iute, ca un uragan nedeclarat, în 
denunţ şi, de acolo, în crimă. Să nu uităm că, după ultima 
noastră izbucnire principială, Nicolae Iorga a fost retras din 
lume urgent şi fără ezitări. 

De ce şi de unde această lipsă de concediu care ţine mintea 
românului cu radarul încins? Totul spune că această competenţă 
nevrotică e, de fapt, un semn de nesiguranţă. O logoree născută 
din temeri. Personajul care încearcă, în orice împrejurare, să 
pună capăt necunoscutului e dominat de frica de a nu fi sur¬ 
prins fără replică. Nu ştiu! şi Nu mă pricep! devin o tragedie 
umilitoare. S-ar crede că ne aflăm în faţa unui păun obligat 
de natură la erecţia permanentă a penajului. Omul trebuie să 
arate că e de neînlocuit şi că nu poate fi ignorat. 

Scormonind mai adânc, dăm de panica în faţa exigenţe¬ 
lor adevărului, de neîncrederea în îndoiala raţională. Oamenii 

noştri nu îşi permit asemenea lux. După o regulă care dă şi 
foamea de înavuţire, competenţa dramatică a românului 
mărturiseşte teama de timp. Nimic nu trebuie ratat şi nimic 
nu trebuie lăsat să-şi urmeze cursul. Asta cere răbdare şi te 
poate plasa pe locul doi, printre perdanţi. Calea mai scurtă e 
mai bună. 

Marea nefericire vine, însă, din acumularea oficială a deli¬ 
rului informat. Efectul final al pricepismului românesc e 
indecenţa publică fastuoasă. Respectul şi distanţa se sting. Un 
Rareş da Vinci sau un Gâdea de la Mirandola pot explica orice. 
Morţii şi viii, dramele şi reuşitele, golful şi creştinismul - totul 
poate fi cercetat, răsturnat, descusut, întors pe cealaltă parte 
şi cu capul în jos. Sub masca bunei informări lucrează porniri 
obscure: în primul rând, dorinţa de a împrăştia mizeria. Nu 
există lucruri de neatins, situaţii private, oameni curaţi sau 
măcar acceptabili. 

Devine, astfel, mai limpede de ce suntem o ţară de mult 
logodită cu vorba în doi peri, cu minciuna sculptată şi cu depo¬ 
zitarul lor de drept, serviciile secrete. Piaţa defăimării e cu 
adevărat liberă. Calomnia e legalizată. Auzul fin şi bine dotat 
tehnic al interceptărilor ia locul legii din care face un moft 
solemn, aplicabil în funcţie de sezon şi de numele guvernării. 
O orbire gureşă trece drept politică. Ne închipuim că ştim tot 
şi, din acest motiv, nu pricepem nimic. 



In căutarea comunismului pierdut 


Atâţia savanţi români şi savante românce, alături de copiii lor 
savanţi românaşi, turuie după colţ, în lift, prin ambasade şi la 
coafor, în servere, peste dealuri, pe canalul şi în judeţul următor. 
Să nu ne plângem! Suntem împreună şi timpul trece. In fie¬ 
care clipă e vorba de orice şi nimic nu e greşit, deşi vorbitorii 
cu cap abia urmează la cuvânt. Atât viitor reuşit nu s-a pomenit 
de la aprinderea primului bec. Seara, când vine vremea să-şi 
scoată căştile, generaţia în vigoare trage pătura peste golul din 
urmă şi are un plan pentru a doua zi: mai vedem mâine, când 
s-or deschide. Ce? Toate alea. 

Aşa cum se poate citi mai sus, adevărul nu stă la taifas în 
limbi materne. Adevărul se arată într-o limbă străină, care folo¬ 
seşte cuvinte cunoscute, dar vorbeşte în imagini de neînţeles. Tra¬ 
ducerea mormanului de rable şi aiureli din primul paragraf 
spune că dispariţia fricii a clădit banchiza pe care pluteşte lumea 
în care trăim. In 1989, comunismul a fost înlocuit. De atunci, o 
ţară întreagă s-a pus pe spălat învăţături şi văruit puncte cardinale. 

E uluitor, periculos şi infantil! Milioane de oameni au scăpat 
din cuşcă şi îşi caută de treabă prin jur. După 27 de ani, totul 
spune că am ratat comunismul. Bătaia şi spaima, nefericirea 
până la os şi răbdarea mută în faţa prostiei au trecut degeaba. 

Mai ţine cineva minte peste zi şi mai tresare cineva noap¬ 
tea cu gândul la cei peste care lumea s-a închis în anii comu¬ 
nismului? Popescu, înmormântat pe 1 decembrie 1989, nu mai 
are ce aştepta de la noi. De când suntem liberi, uităm programatic 



PRICEPISM ROMÂNESC 211 


şi tragem cu dinţii, din toate puterile politice şi personale, să li¬ 
chidăm seriozitatea şi să ne facem pulbere, după ce ne-am fă¬ 
cut praf. 

Cine nu ţine minte comunismul sau îl ignoră ca pe o marcă 
defunctă de ţigări nu e vinovat de incultură politică. E vinovat 
de cea mai profundă incultură umană. Nimeni nu e dator să 
fie anticomunist, pentru că nimeni nu se mai poate înrola în 
echipa de pompieri care a stins incendiul de săptămâna trecută. 
In plus, anticomunismul afişat şi oficial e plicticos ca o alarmă 
blocată. Sună Ia fel şi la aceeaşi oră. Dar anticomunismul ca 
amintire a fragilităţii umane în faţa violenţei e altceva. E tot. 
Nu trebuie să cunoşti istoria PCR sau numele secretarilor 
generali ca să te îngrozeşti. Trebuie doar să rămâi cu gândirea 
într-o rână şi să refuzi plutirea bezmetică, tocmai pentru că ai 
fost avertizat năprasnic. Ar fi cazul să ne lăsăm de civism. înţe¬ 
lepciunea nu se câştigă la simulator. Educaţia şi politica sunt 
singura cale, iar asta înseamnă că trebuie să căscăm bine ochii 
la realitate, dacă o mai recunoaştem cumva pe stradă şi dacă 
n-avem chef să trăim pentru alţii sau degeaba. 

După 27 de ani de rămas bun, dispariţia comunismului are 
rezultate tot mai precise. Să privim în jur. Peste tot, un ocean 
de pretenţii fără acoperire. 

Sistemul politic e slab şi se pregăteşte de o irelevanţă com¬ 
pactă. PSD, cel mai mare partid al României, a reţinut un sin¬ 
gur lucru din comunism: alibiul progresist. 

Dar legea? Dacă ne încredem în domnia legii, asta nu e 
decât un tic de drumeţ naiv, plecat spre cofetăria care pune 
frişcă pe resentimente. în fond, pe termen scurt şi lung, justiţia 
arestează, dar nu contează. 

Educaţia e înghesuită în şcoli şi în universităţi dedate la 
perversiuni pe creier proaspăt. Cultura publică se ocupă cu 
trecerea şi petrecerea distractivă a timpului. Tragedia şi drama 
au primit repartiţie în ştirile despre accidente de şosea. 

Pe stradă e ca în parlament şi invers. Toată lumea vorbeşte 
şi, o dată pe săptămână, apare un vizionar nou care descoperă 
că proştii de romani n-au vrut neam să înveţe de la daci cum 
se foloseşte iPhone-ul. Sau că suntem bogaţi şi deştepţi, dar 
ne abţinem cucernic să dominăm lumea. Iată, de pildă, vaierul 
care însoţeşte prima Olimpiadă (Rio, 2016) ratată de gimnastica 
tricoloră. Suntem pierduţi! S-a închis şcoala naţională de 
dresură de fete. A dispărut bârna şi am câştigat dreptul să nu 
o mai vedem în propriul ochi. 

S-ar zice că, fiind pestriţă şi mişcătoare, viaţa românească e 
nevinovată ca un dialect. Nu. Uşurinţa şi nepăsarea vin de la 
şcoala de omorât conţinut şi, mai ales, din refuzul de a respecta 
ponderea răului. Rezultatul e o armură de petice moi. De la 
justiţie şi presă la minţile conducătoare şi diplomaţie, totul e 
penetrat de cine vrea şi, mai ales, de cine vrea să n-avem direcţie: 
de ruşi, de nătângi, de cocoşism şi de mama lor - uitarea. Frica 
de naşterea şi renaşterea răului a dispărut. Aşa s-au aşezat în 
fruntea mesei degradarea minţii, aplecarea spre timpul tocat 
şi vorba tâmpită. Aşa s-au născut mulţumirea de sine cu doc¬ 
torat la etaj şi carierele de salvatori naţionali care aduc la mal 
doar (pardon! decât) propria persoană. 

Ne consolăm uşor. Alţii au metastaze. De pildă, Norvegia, 
unde legea a învăţat să-şi bată joc de ea însăşi. Acolo s-au găsit 
judecători în stare să decidă că detenţia ucigaşului Breivik e 
inumană şi trebuie spălată cu compensaţii. Dar oare nu s-ar 
îmbuna Breivik de tot dacă ar primi în grijă copiii confiscaţi 
de la familii de români bestiali? Sigur, noi nu suntem aşa. N-am 
descoperit fanatismul care face din dreptul occidental o scân¬ 
dură de călcat bunul-simţ. 

Nu. Noi am decis că infernul prin care am trecut a fost o 
întâmplare regretabilă, în genul confuziei care te face să suni 
la apartamentul greşit şi să rămâi cu gazda, la şmotru, vreme 
de patruzeci de ani. 



In prezenţa Marelui Dispărut 


Aniversările lasă în urmă o istorie slăbită. Cine nu vrea să rătă¬ 
cească firul ar face bine să se ferească de istoria cu orar fix a 
momentelor aniversare. Discuţia în jurul celor 20, 25 sau, cu¬ 
rând, 30 de ani trecuţi de la „dispariţia" comunismului explică 
de ce. 

Mai întâi: s-a stins cu adevărat, şi, dacă da, când a plecat 
dintre noi comunismul? Punctul terminus e cel puţin discuta¬ 
bil. A căzut comunismul odată cu Zidul Berlinului — aşa cum 
spune, cu voce de manual, consensul aniversar? Ştim, bineîn¬ 
ţeles, că, spre deosebire de istoria reală, memoria colectivă 
preferă simbolistica exemplară şi spectacolul de stradă. Căde¬ 
rea Zidului a împreunat memorabil emoţia evadării şi spec¬ 
tacolul fizic al stavilei străpunse. însă comunismul nu s-a 
prăbuşit atunci. 

La data căderii Zidului, comunismul era, deja, infirmat 
structural. Sistemul fusese învins, de sus până jos, în Polonia. 
Nu după un incident miraculos, nu după o zi de graţie, ci 
după aproape cincizeci de ani de rezistenţă civilă şi spirit catolic. 
Zidul n-ar fi căzut fără victoria profundă a polonezilor, orga¬ 
nizaţi într-o societate neoficială, paralelă şi numeroasă. La 
sfârşitul anilor '70, reţeaua Solidarnosc aduna zece milioane 
de oameni şi anula astfel argumentul legitimităţii populare pe 
care se sprijinea propaganda oficială. însă comunismul a fost 
scos din scenă cu mijloace popular-naturale doar în Polonia. 
Restul ţine de o istorie mai degrabă iluzorie. 

Dacă atâta lume ţine să vorbească, dintr-o suflare, de „dis- 
pariţia“ comunismului, formula e de înţeles. Intr-adevăr, ceva 
important s-a întâmplat cu comunismul la sfârşitul anilor’8o. 
Insă concluzia radicală după care comunismul s-a făcut nevăzut 
e, mai curând, o dorinţă. Nimic nu dispare fără urmă în sau 
din istorie. 

în Occident, formula a prins pentru că a făcut din Est o 
ilustrare convenabilă a aşa-numitului „sfârşit al istoriei" din 
teoria lansată de Francis Fukuyama. Fiind dat dispărut, comu¬ 
nismul a scutit puterile occidentale de decizii menite să ga¬ 
ranteze lansarea neîngrădită a democraţiei. Declarat defunct, 
comunismul a rămas o realitate istorică şi existenţială prea 
puţin înţeleasă. Cercetările de profunzime s-au demodat rapid. 
Pe scenă au apărut cifrele; indicatorii folosiţi pentru a măsura 
progresul societăţilor curăţate de comunism. PIB-ul, numărul 
de partide şi procentajul de înnoire a legislaţiei au devenit sta¬ 
rurile suficiente ale dezbaterii. 

în Est, „dispariţia" comunismului a permis fostei clase 
dominante o mişcare uluitoare. în termenii cei mai reali, clasa 
dominantă s-a mutat dintr-o epocă în alta şi a rămas, totuşi, 
acasă: în zona de comandă a economiei, a administraţiei şi a 
sistemului politic. 

Cazul României e cu atât mai interesant cu cât a pornit 
bruiat de un mare handicap de percepţie şi concepţie. Istorio¬ 
grafia românească a atins punctul 1989 înglodată în mania 
revoluţiilor care ar fi pus cruce, în serie, vechilor regimuri. 
Urmând până la paranoia o tentaţie mai veche, istoricii regi¬ 
mului comunist au descoperit şi colecţionat, pe drum, un 
număr ridicol de revoluţii. Festivalul revoluţionar român 
cuprinde: Răscoala lui Horea (declarată, la un moment dat, 
revoluţie), Răscoala lui Tudor (botezată tot revoluţie), mai 
cunoscuta şi autentica Revoluţie de la 1848, lovitura de stat 
din 23 august 1944 (botezată, mai întâi, insurecţie şi avansată, 

apoi, la gradul de, păzea! „Revoluţie de Eliberare Naţională şi 
Socială, Antifascistă şi Antiimperialistă“) şi, în sfârşit, cunoscuta 
lovitură de stat din 21 decembrie 1989 (propulsată, instanta¬ 
neu, la rangul de revoluţie anticomunistă). 

E enorm pentru o ţară care îşi poate observa bine continui¬ 
tăţile şi incomparabil mai greu discontinuităţile. Dincolo de 
caricatură şi de filonul caragialesc al Rivoluţiei, uşurinţa cu 
care istoria românească dispune de revoluţii ridică o problemă 
serioasă. Mitologia revoluţiilor a împins percepţia publică spre 
tipare de gândire magică. In această logică, un eveniment mira¬ 
culos sau un personaj epocal suspendă mersul istoriei, pro¬ 
voacă o răsturnare bruscă şi dă o şansă curată noului. De aici 
obişnuinţa de a confunda o revoluţie cu imaginea ei. Tot de 
aici frecvenţa cezarismului de provincie, care n-a încetat să 
furnizeze şefi de stat în ultimii işo de ani. Pe baza acestui 
model, istoria modernă a României a dezvoltat două constante: 
imitaţia şi expectaţia. Cu alte cuvinte, radierea trecutului a 
dat acces la scurtătura spre modernizare prin sincronizare, o 
situaţie din care societatea a reţinut dreptul la aşteptări enorme. 
E poate cazul să înţelegem că renaşterea temei „modernizării", 
pe care politicienii au invocat-o fetişist în ultimii douăzeci de 
ani, e un ecou târziu al sincronismului care a bântuit comic şi 
academic secolele XIX şi XX. 

E de altfel ciudat că ideea de „postcomunism" a făcut 
carieră într-o lume care sărbătoreşte la intervale regulate 
„dispariţii" de regim. Argumentul invocat, în genere, pentru a 
demonstra ruptura de comunism e consolidarea sistematică a 
democraţiei în ultimii 25 de ani. De regulă, cei ce folosesc acest 
argument pun automat semnul egalităţii între democraţie şi 
organizarea de alegeri libere. Cu această definiţie, democraţia 
nu presupune neapărat schimbarea raporturilor de structură 
şi putere în societate. Altfel spus, democraţie poate însemna 
alegeri de alt fel, cu o societate de acelaşi fel. Pentru clarificare 

se poate folosi marea inovaţie tehnică a societăţilor postco- 
muniste: apariţia unui pachet de operaţii care pune la lucru 
reţele administrative, medii de informare şi statistici de mare 
detaliu. Rezultatul e o ştiinţă aparte care permite controlul avan¬ 
sat asupra alegătorilor şi planificarea rezultatelor votului liber. 
Această tehnică, exercitată cu mare pricepere de toate partidele 
şi instituţiile media, e una din cele mai triste trăsături ale regi¬ 
murilor postcomuniste. O algebră neagră care conservă struc¬ 
turi de putere primitive. 

O discuţie onestă despre „dispariţia" comunismului scoate 
la lumină prelungirea şi diversificarea unor tipare foarte active 
în comunism. Nu toate au fost inventate atunci. Trecutul nu 
e o succesiune de epoci fără legătură, iar România nu a fost 
niciodată cu totul şi cu totul altă ţară. Insă multe din constantele 
negative ale istoriei româneşti au fost cimentate în comunism 
şi au trecut, de acolo, în aşa-zisul postcomunism. Suntem copţi 
pentru un nou Caragiale: mai întunecat, mai confuz, mai mizer. 
Cel vechi se face vinovat de prea multă cultură şi literatură. 
Ne-am mulţumi cu Ilf şi Petrov, odată ce îşi rescriu capodopera 
sub titlul Doişpe scaune. 

Dacă e să pornim cu cea mai stridentă din prelungirile 
trecutului, atunci e vorba de obsesia titlurilor. Marea majoritate 
a figurilor de decizie, între care un procent uluitor de politicieni, 
e dependentă de încoronarea academică. Toată lumea vrea să 
aibă doctorat, să fie profesor universitar, să semneze tratate. 
Nărav vechi. Puţină lume mai ţine minte că Elena Ceauşescu 
a devenit Membru al Academiei Române încă din 1973. Aceeaşi 
sete de titluri domină după aproape treizeci de ani de postco¬ 
munism. De la prim-ministrul Victor Ponta la miniştri, pri¬ 
mari şi deputaţi, toată lumea e doctor în baza unei lucrări furate. 
Bineînţeles, furnalul de doctorate n-ar fi funcţionat fără falsifi¬ 
carea prealabilă a universităţilor. In România, numai aşezările 
fără gară şi spital sunt lipsite şi de universitate. Doctoratele 

sunt, însă, parte a unei aspiraţii mai largi: nevoia de legitimitate. 
Toată lumea vrea să fie cineva recunoscut şi omologat. 

Exhibiţionismul e un sport social fără rival. Maşini opulente, 
femei de vitrină, case care răcnesc de bogăţie, haine „de firmă" 
sunt expuse cât mai vizibil, pentru a da identitate şi calibru. 

După o lungă perfecţionare în comunism, slugărnicia a 
aterizat perfect în postcomunism. In mediile politice, oricine 
s-a ales cu un titlu de conducere e întâmpinat cu „domnule 
preşedinte" şi cu o suită extraordinară de manevre de îmbunare. 
In partide, universităţi sau companii domneşte arta feroce a 
intrigii, calomniei şi prostituţiei (exercitată, uneori, la propriu). 
Uşurinţa cu care o persoană se vinde a supravieţuit fără pierderi 
regimului comunist. Presa şi eşaloanele de partid gem de tineri 
care aleargă după şansa de a se vinde celui ce dăruie sau lansează 
o carieră. 

Un alt calc perfect comunist e proeminenţa şocantă a servi¬ 
ciilor secrete, a interceptărilor, a stenogramelor şi a dezinfor¬ 
mării dirijate prin presă. După 25 de ani de reforme şi presupus 
control civil, tentaţia de a influenţa sau conduce prin mijloace 
subterane e aproape neatinsă. 

Dar cea mai serioasă prelungire a comunismului în lumea 
nouă e continuarea eroziunii generale a valorilor. România păs¬ 
trează, încă, handicapul care o ţine, de mult, în afara direcţiilor 
de dezvoltare occidentale. Degradarea învăţământului şi a limbii 
au consolidat o educaţie esenţial negativă. Declinul şcolii, mas¬ 
cat în comunism de accesul gratuit la învăţământ, s-a ramificat 
după 1989, odată cu multiplicarea institutelor, universităţilor 
şi academiilor de carton. Impostura, frauda şi ignoranţa au deve¬ 
nit motoare de pregătire şi scot în afara competiţiei generaţii 
în serie, asta dacă nu le trimit în afara ţării. 

Primii 25-30 de ani neocomunişti sunt o istorie mai inco¬ 
modă decât presupune o aniversare festivă. Nu totul e negativ. 
Noi libertăţi — pornind cu circulaţia în afara ţării - sunt o 

realitate. Sectorul economic privat e viu, deşi nu poate dicta. 
Agricultura a făcut un salt tehnologic formidabil, dar e contro¬ 
lată de o subnomenclatură politică lipită de exportul brut. Insă, 
dincolo de detalii, raportul fundamental care dă natura societăţii 
vine din comunism şi a fost recolorat fără schimbarea substanţei. 
Grupul dominant comunist şi-a secretat succesiunea şi menţine 
controlul asupra bugetului, informaţiilor şi administraţiei. 
Toate ţin la picior o parte prea mare a societăţii. Care aniver¬ 
sează, la cifre rotunde, despărţirea de comunism. 



20i8 = ipi8 - ioo 


Mai sunt doi ani, dar putem face liniştiţi bilanţul. în 2018, vom 
constata că 1918 a căzut cu exact o sută de ani în urmă. Şi atât. 

Socoteala se complică doar dacă lăsăm în pace artimetica 
festivă. într-un anume fel grăbit de sălbăticii naţionale care au 
culminat cu oroarea de la Colectiv, socoteala se întoarce împo¬ 
triva noastră şi spune că 2018 = 1918 - 100. Nu e un calcul de 
negăsit în incomparabilul nostru sistem de învăţământ, dar abe¬ 
raţia vine din altă parte: din încetarea curgerii istorice. Această 
stare de repaus general înrădăcinat promite un singur lucru: 
catastrofa de la Colectiv nu va fi ultima. Vor fi şi altele. Tim¬ 
purile o permit şi totul o cere. Pe cât se poate crede, sistemul 
şi oamenii cu care ne pregătim să aniversăm un secol de stat 
unit şi modern vor fi, împreună şi unii împotriva altora, mar¬ 
torii unei lungi şi dureroase destrămări. 

Ca întotdeauna mare consumatoare de istorie, ironia pândeşte 
la ambele capete ale ultimei sute de ani. La fel ca în 1918, avem 
o problemă de unificare. Nu atât unificarea naţional-lingvistică 
de care fac atâta caz păşunismele literare, ci unificarea de civi¬ 
lizaţie. Decalajul de conduită şi dezvoltare care desparte Tran¬ 
silvania de zonele de sud şi de est s-a adâncit într-atât, încât 
riscă să devină ruptură. în fond, Transilvania n-a fost niciodată 
parte a Orientului nostru muntenesc şi moldovenesc. Numai 
sub comunişti a fost Transilvania adusă în Est, dar deplasarea 
nu a reuşit să distrugă fundaţia. Esenţa orientală a Sudului şi 
a Estului a fost fortificată de comunism şi de încă 25 de ani de 

anarhie administrativă şi mentală aşa-zis democratică. Azi, ea 
e nu doar diferită, ci radical diferită, nu doar influentă, ci domi¬ 
nantă. Asta sugerează că vom sărbători Marea Unire cu o po¬ 
vară enormă în spate. Operaţia s-a soldat cu adâncirea faliei. 
Integrarea naţională presupune în continuare doar forme etnice, 
lingvistice şi folclorice. Sistemul naţional a petrecut ultima sută 
de ani traversând grozăvii şi mizerii impuse de propria populaţie 
coagulată în instituţii slabe. Un eveniment de abjecţia şi cru¬ 
zimea nenorocirii de la clubul Colectiv nu e, de fapt, altceva 
decât o probă de sistem. 

Tinerii incineraţi în clubul Colectiv sunt întruparea sinistră 
a unei direcţii fără de direcţie. Asta e revoltător şi uşor de spus. 
Dar adevăratul scandal nu e local, ci istoric, iar expresia lui cea 
mai nimerită trebuie căutată într-un clişeu: tinerii de la Colectiv 
sunt o pierdere. Nu există nimic mai profund şi mai adevărat 
decât această formulă banală. O pierdere. Dar nu o pierdere 
neaşteptată sau izolată, ci încă o pierdere, într-un şir de tragedii, 
amnezii şi ipocrizii care dau o retrogradare colectivă. Un sin¬ 
drom naţional de diminuare. 

In fond, România pierde, fără întrerupere, societate, insti¬ 
tuţii şi persoane individuale. în ultima sută de ani a facut-o 
cu o acceleraţie nebună. Pe de o parte, prin strămutarea care 
aduce dispariţia treptată dintre graniţele României a milioane 
de oameni plecaţi la muncă în Occident. Locul de acasă rămâne 
gol şi se lărgeşte. Pe de altă parte, prin abandon intern şi degra¬ 
dare rapidă. Mediile săteşti şi sub-urbane care se întind, rareori 
întrerupte, de la Turnu Severin la Constanţa şi de la Călăraşi 
la Iaşi sunt deşertificate uman. Abandonul e nedeclarat şi total. 
Fără infrastructură, fără nici o şansă serioasă la educaţie, fixaţi 
în venituri mizere, milioane de oameni sunt măcinaţi de un 
ciclu existenţial nemilos: îndobitocire, sărăcie, beţie. Pierderea 
prin degenerare individuală nu e mai puţin însemnată în me¬ 
diile urbane, unde un sistem de educaţie complet răsturnat îşi 

face de cap şi produce derută. Sute de mii de tineri eşuează în 
superficial şi escapism. Cei mai orientaţi se lipesc de sistemul 
politico-administrativ, pe care îl parazitează masiv. O bună parte 
se retrag din viaţa publică înainte să fi făcut primul pas. 

Instituţiile de care care facem atâta caz asigură golul de 
structură pe care stă sindromul naţional de diminuare. Biserica 
Ortodoxă n-are egal în materie. Ea se reduce, practic, la pompă, 
cler şi nevoile lui. Lăcomia stridentă se îmbină cu o ignoranţă 
exasperantă, adesea vecină cu obscurantismul. Fără curaj şi 
chemare, Biserica lucrează cu adevărat doar la răspândirea şi 
adâncirea confuziei între cler şi credinţă. Spiritualitatea e mereu 
un citat arhaic din care enoriaşii reţin datoria supunerii smerite. 

Până de curând, armata era într-o situaţie foarte asemă¬ 
nătoare. Admiterea în NATO a impus o undă de modernizare, 
dar esenţa nu s-a schimbat. O armată în care numărul gene¬ 
ralilor va depăşi curând trupa nu are cum să dea consistenţă 
instituţională sau să oprească declinul vieţii sociale. 

Politica e într-o situaţie perversă. E, simultan, vinovăţie şi 
alibi. E un joc decăzut, dar şi mană cerească pentru oricine vrea 
să-şi confirme, din afară, superioritatea. Rezultatul e o confuzie 
perfectă în care o politică joasă a produs o antipolitică ţanţoşă. 
De aici miturile cu care lucrează nepermis de multă lume cali¬ 
ficată. înainte de toate, refrenul după care „toţi sunt la fel“. Nu, 
nu sunt. Dacă erau, în ultimii 15 ani i-am fi avut preşedinţi pe 
Năstase, Vădim şi Ponta. 

începând cu rândurile de mai sus, e prea multă vorbăraie 
în jur. Ultima sută de ani se încheie cu un potop de palavre, o 
scădere dramatică de gabarit şi un măcel oribil, de Lumea a Treia, 
într-o capitală de stat membru al UE. De-am reuşi să facem, 
în sfârşit, ceva serios, sincer şi durabil! De-am reuşi, în sfârşit, 
să ne fie ruşine de noi! Atunci, da, ar fi o speranţă. 



Doar limba ne ţine împreună 


în dimineaţa zilei de i decembrie 1990, Alba Iulia era un oraş 
plin de Dacii, muncitori şi ceaţă. Spre prânz. Ion Iliescu şi 
Petre Roman au urcat pe scenă. Un vuiet recunoscător s-a ridicat 
din zeci de mii de piepturi. între cei doi, un bătrân uscat şi 
nenegociabil: Corneliu Coposu. De la primele lui cuvinte, un 
val noroios de huiduieli a plecat din mulţime. împresurat de 
zoaiele lumii noi, Coposu a continuat să vorbească. Trebuia 
să vorbească pentru că încerca să facă legătura cu mândria 
apusă a unei ţări care se unise sub promisiunea că va şti să îşi 
aibă de grijă. Huiduielile au mers înainte, încurajate pervers 
de Petre Roman. 

înainte de a fi doborâtă de negura guturală a mulţimii, şansa 
a plutit o clipă deasupra Pieţei. Şansa unei Românii serioase 
şi punctuale la întâlnirea cu istoria. Eram acolo şi am văzut-o 
murind, pe scena de la Alba Iulia. 

Corneliu Coposu e cel cerut de manifestanţii plecaţi pe 
stradă, în căutarea unei soluţii, după măcelul fumegând de la 
Colectiv. Nu -1 mai avem şi nu -1 putem reedita. Nu mai pro¬ 
ducem lideri naţionali. însă Coposu ne-a salvat. Nu ne-a făcut 
mari, pentru că nu mai avem din ce creşte, dar ne-a ferit de 
scufundarea în statul lui Ion Iliescu. Coposu e cel mai impor¬ 
tant om public al României în care trăim. Restul, de la Iliescu 
la Constantinescu şi Băsescu, sunt secundari. S-au dovedit se¬ 
cundari. Coposu nu a avut talentul şi abilitatea politică a celor 
ce îi trăiesc, fără să ştie, în umbră. Dar ne-a dat direcţia. Fără 

direcţia Coposu, fără discursul rostit până la capăt, sub hui¬ 
duieli, la Alba Iulia, fără încăpăţânarea de extraterestru pro¬ 
gramat să practice buna-cuviinţă politică, am fi plonjat direct 
în cazanul cu refuzaţi, robi şi deşeuri. Am reuşit să amânăm, 
dar am pierdut, curând, şirul. Cu lecţia lui Coposu, ne aşteptau 
o politică de valori şi suferinţa plină de sens care conduce spre 
primele certitudini ale civilizaţiei. 

Am rămas cu prea puţin. Facem, în continuare, o mare con¬ 
fuzie. Ne consolăm cu gândul că prosperitatea clasei de mij¬ 
loc, pe care o fetişizăm în lipsă de altceva, va aduce succesul. 
E insuficient, pentru că, istoriceşte, am rămas intacţi. încon¬ 
juraţi de folclor şi scurtături pragmatice, suntem o societate 
incapabilă să imagineze premisa elementară a unei societăţi. 
Altfel spus, am ratat unirea. Individual, social şi naţional. 
Unirea ne reuşeşte doar la şezători şi în alte ocazii oficiale. 
Adevărul nerostit şi cumplit pe care stă zbenguiala tragică 
dintre graniţele noastre e că nu am făcut faţă Unirii din 1918. 

Peste un an, vom aniversa un secol pierdut. 1918 plus 100 
fac, într-adevăr, 2018, dar numai în manuale. în realitate, fac 
mult mai puţin. Fac, de pildă, dezintegrarea umană care pus¬ 
tieşte tot ce mişcă, bea şi cocleşte între Turnu Severin, Constanţa 
şi Iaşi. Asistaţi, uitaţi şi derutaţi de tot soiul trăiesc de-a valma 
în sate şi târguri care curg spre dispariţie. Nu ne-am unit. Nu 
avem nici azi legături cu Transilvania. Am lăsat şoselele în seama 
romanilor, la a doua lor apariţie prin partea locului. Nu ne 
pricepem deloc la istoria pe care o tot aniversăm, şi de asta 
n-am înţeles că Transilvania a fost parte a Estului doar sub co¬ 
munişti. Unirea din 1918 nu a rezolvat problema României, ci 
a redeschis-o, la mare adâncime. De fapt, patru ore cu trenul 
până la Braşov şi încă şase până la Oradea nu e prea mult. Cât 
aţi vrea să faceţi până la periferia Austriei? 

Ar trebui să-i reabilităm pe ardelenii care, ca Vlaicu şi Goga, 
au avut temeri şi au refuzat să se îmbete cu entuziasm unionist. 

Aveau dreptate. N-am înţeles că Unirea nu e o modificare de 
hartă care ne face mai mulţi şi ne pune între aceleaşi graniţe, 
ci o formulă de integrare şi dezvoltare comună. De o sută de 
ani, România pierde. Milioanele plecate la lucru nu ţin doar 
de decalajele de piaţa muncii, aşa cum tot spun economiştii 
şmecheri rămaşi acasă. Nu e vorba de plecări, ci de un refuz 
venit la capătul unei estimări de neclintit care spune pentru 
milioane de oameni că România e frumoasă, dar le încurcă 
viitorul. Pierdem prosteşte şi puţinul rămas. Tinerii de la 
Colectiv au fost cedaţi fără luptă. Pierdem şi puţinul care vine. 
Şcoala Ardeleană a făcut oameni cu carte, şcoala românească 
face abulici. Cine nu trece prin şcoală degeaba pleacă din ţară 
sau se ascunde printre computere. 

Doar limba ne ţine împreună. De asta vorbim până pârjo¬ 
lim străzile, ziarele şi televiziunile. Incapacitatea noastră de a 
trăi dincolo de limbă şi de expresie e şocantă. De la Coposu 
încoace, nici un politician n-a mai putut gândi România ca 
naţiune istorică. Rămânem cu fantoma unei limbi care îşi caută 
naţiunea. 



împotriva dreptului la liberă exprimare greşită 


Aproape tot ce face gloria libertăţii politice e un prieten 
periculos pentru limbă. Apropos: vorbiţi româneşte? Dacă da, 
atunci spuneţi repede ce aveţi de spus! Curând, veţi deveni de 
neînţeles şi veţi înţelege tot mai puţin. Limba română nu îşi 
mai e de ajuns. Limba română se schimbă cu o neglijenţă şi o 
lipsă de gust girate de libertatea din jur. îmbiată la democraţie 
internă şi dezlegată de norme în numele deschiderii culturale, 
limba pierde rapid tot ce o deosebeşte de instabilitatea pieţelor 
bursiere şi de sistemele primare de semnalizare (de la semafor 
şi icnet la pumnul ridicat). Nuanţe şi adâncimi şlefuite în sute 
de ani şi de sute de milioane de vorbitori se predau, încon¬ 
jurate de interjecţii. 

Şi, totuşi, de ce ne-am îngrijora? Nu e, oare, loc pentru orice 
şi oricât în limbă? Nu „duce“ limba orice? Nu vor fi toate impu¬ 
rităţile şi rebuturile măcinate de selectoarele mereu active ale 
limbii? Poate ne facem griji degeaba şi vorbim, parafrazând o 
zicere mai veche, fără sens pe linia lui 41. 

într-adevăr, limba e o capodoperă istorică fără seamăn, sin¬ 
gura care îşi conţine autorii, anonimi sau titraţi, şi toate con¬ 
tribuţiile lor, reflexe sau premeditate artistic. însă, în modul 
cel mai neaşteptat, tocmai anomalia fertilă care pune limba în 
avantaj faţă de cel mai recent vorbitor sau autor (deşi la înde¬ 
mâna lui) se poate transforma, brusc, în pericol. Şi tocmai asta 
se întâmplă acum. Ierarhiile şi autoritatea normelor sunt sus¬ 
pendate. Sala maşinilor lexicale şi gramaticale a trecut la program 

de voie. Acest program fără program va dicta atâta vreme cât 
vom continua să facem confuzia între caracterul popular al 
limbii şi democratizarea de inspiraţie politică. 

Limba e un fenomen popular, căci, în lipsa suflului oral şi 
a invenţiei care scapără de concizie, am fi reduşi la o caznă 
inutil de savantă sau, dimpotrivă, la tăceri întrerupte de gesturi 
vizibile. Insă creşterea limbii nu are nimic de câştigat din demo¬ 
cratizarea programatică. In lumea, azi, prea puţin cunoscută a 
ştiinţelor lingvistice, democraţia e o calamitate situată între 
acizii tari şi demolare. Deloc întâmplător, epocile de scandal 
normativ, timpurile eliberate de constrângeri didactice vorbesc 
anapoda, se bâlbâie pestriţ, pierd timp şi sens, fără grija ascultă¬ 
torului buimac sau a partenerului de vandalism lingvistic. Chiar 
înaintea crizelor politice, mersul societăţilor e blocat de indecizia 
lingvistică, de incapacitatea de a lega în forme imediat comu¬ 
nicabile gândirea şi expresia. Şi invers. Epocile încă reglate de 
respectul normelor sunt timpuri de mare proprietate lingvistică, 
absolut stăpâne pe oralitatea lor. 

Aşa de pildă, când Caragiale, deschis la întâmplare, spune 
ceva instantaneu asimilabil, literatura face o demonstraţie de 
siguranţă şi control desăvârşit în relaţia cu limba populară. 
Iată -1 pe unul din nenumăraţii amici vorbăreţi ai Nuvelelor şi 
schiţelor debitând dezinvolt, pe la 1910: 

„Nene Iancule, întocmai pe dumneata te căutam; deseară 
mănânci la noi - să nu zici nu!.. .In sfârşit, imposibil să refuzi!“ 

Ne-am obişnuit să adulmecăm urma replicii comice, dar asta 
nu poate lua nimic din coerenţa acestei intervenţii tipice pentru 
literatura lui Caragiale. In fond, cu această replică în aparenţă 
inanalizabilă, suntem într-o zonă de pace culturală deplină. 
Oamenii vorbesc direct în literatură, iar literatura îşi citeşte 
oamenii. Nu e cazul să ne întoarcem la analizele care fac mare 
caz de virtuţile oralităţii în literatură. Caragiale şi, odată cu el, 

atâţia alţi scriitori ai epocii nu fac stil cu program şi nu recurg 
premeditat la oralitate pentru a-şi deschide literatura la sunetul 
străzii. Amicul care face invitaţia de nerefuzat vorbeşte, pur şi 
simplu, natural, într-o epocă în care limba se mişcă fără pro¬ 
bleme de la popular la literar. 

După o sută de ani, revoluţii politice şi literare şi mutaţii 
tehnologice pentru o mie de ani, invitaţia vesel-curgătoare cu 
care personajul lui Caragiale ţâşneşte din pagina de carte nu 
mai e paşnică şi isteaţă. Eliberate total de restricţii, după mo¬ 
delul atâtor instituţii publice şi comportamente individuale, 
limba vorbită şi expresia ei scrisă au pierdut libertatea secretă 
care le pria. Democratizarea nu a descătuşat nimic. In locul 
prozei amicale vorbite de personajele lui Caragiale, s-a instalat 
un dezmăţ vătămător care reţine din complexitatea limbii doar 
capacitatea de a rosti ceva. Revenind la eşantionul extras din 
Caragiale, îl găsim suprimat de o limbă română încă română 
prin unităţi şi combinaţiile lor, dar ininteligibilă sub raportul 
expresiei. O limbă care vorbeşte, dar comunică, înainte de orice 
altceva, propria ei nesiguranţă. 

Mutat în limba uzuală a personajelor cu prestigiu oficial şi 
politic, în discursul uzual al presei, fragmentul ar vorbi de: 

„Domnul care urmează să servească masa într-o locaţie exclu¬ 
sivă decât în prezenţa gazdei sale care a ales să nu o refuze". 

In limba noului cinema hipnotizat de vulgaritatea continuă a 
străzii, acelaşi fragment e o chestiune de priză directă şi sună 
cam aşa: 

„Iancule, ce p...mea faci fiţe? Hai să ne spargem în figuri 
că n-ai mâncat aşa nici la mă-ta de fraier stricat! Mi-ai dat 
tu m...e, da’ acum te-am făcut!" 

E de spus aici, deocamdată inutil în faţa viforului vulgar, că un 
autor vorbeşte corect şi când personajele lui vorbesc greşit sau 

urât. Dar asta numai dacă în spatele înregistrărilor de oralitate 
frustă se ghiceşte un scriitor care îşi controlează lumea, şi nu se 
lasă târât, convins sau sedus de ea. Asta explică, printre altele, 
de ce Creangă nu e un fonograf dialectal, ci un scriitor aşa-zis 
cult. Şi tot asta explică de ce mulţi dintre campionii limbajului 
infernal din proza şi filmul recent nu sunt moderni, ci extrem 
de provinciali artistic. 

Odată disecată cu plăcere invitaţia adresată dlui Iancu, e 
momentul să ne punem pe treabă. Şi să bruscăm, mai întâi, 
una din molcomele tradiţii teoretice după care limba română 
nu face, acum, altceva decât să se adapteze. Să se adapteze din 
mers, cu erori minore şi reparabile, la ploaia de meteoriţi neo¬ 
logici - la noutatea unică şi torenţială a termenilor care presează 
dinspre noua realitate online, la instrumentarul terminologic 
internaţional al politicii, diplomaţiei, dotărilor casnice, spor¬ 
turilor, culturii celeb şi la codurile vorbite sau scrise pe piaţa 
corporatistă a muncii. Asaltul înseriat al acestor solicitări nu 
poate fi diminuat sau negat. Intr-adevăr, în acest punct limba 
română trăieşte o febră neologică intensă, dar cunoscută din 
episoade anterioare. 

Până la un punct şi chiar dincolo de el, limba română e, 
azi, în situaţia unei uriaşe hale de colectare, exact ca în a doua 
jumătate a secolului XIX. Atunci şi acum, limba a absorbit, 
fără filtru, mareea lexicală generată de întâlnirea cu o civilizaţie 
materială, administrativă şi politică nouă. Chiriţa şi Rică Ven- 
turiano sunt ridicoli, dar şi eroii unei crâncene bătălii lingvis¬ 
tice. Mania neologică a secolului XIX s-a resorbit, şi limba a 
acceptat, în timp, o parte, şi numai o parte, a termenilor care au 
luat-o cu asalt în primele momente de contact cu lumea nouă. 
Probabil, procesul se va repeta. Nu există motiv care ne-ar 
putea face să credem că, peste un timp, va trebui să ne recu¬ 
noaştem învinşi de puterea lui „a se focusa“, folosit cu emfază 

tehnică în locul lui „a se concentra". în fond şi „a se concentra" 
e copilul unui import violent, deşi mai atent şi deloc arbitrar. 

E, de asemenea, de crezut că semeţia stupidă a lui „a suporta" 
şi „suport" folosiţi cu pudoare de laborant pentru a evita prea 
vulgarii „a sprijini" şi „sprijin" vor dispărea, la un moment 
dat. Aplicaţie (cerere), alegaţie (afirmaţie), punctual (de detaliu), 
locaţie (loc), determinare (hotărâre) ar trebui să se stingă sub 
ridicolul dislocărilor stupide de sens pe care le-au provocat. Neo- 
logo-mania nu e o boală de lungă durată. însă problemele de 
creştere şi, mai ales, de descreştere ale limbii române, în varianta 
instalată virulent după 1989, sunt mult mai vaste şi mai serioase. 

Pojarul neologic declanşat de contactul cu o lume nouă e 
o boală controlabilă. Totuşi, câteva semne spun că problema 
nu se limitează la import şi imitaţie nesăţioasă. Din spatele 
seriei „aplicaţie - determinare - suport" pândeşte o mobilitate 
neserioasă în faţa structurilor de bază ale sensului, o infidelitate 
care permite atâtor vorbitori să renunţe cu uşurinţă la exigenţe 
raţionale. Suntem în punctul în care ne despărţim de discuţia 
lingvistică şi ne apropiem de cauzele sociale şi de mentalitate 
ale patologiei limbajului. Lingvistica se opreşte aici, fără să fi 
făcut o breşă notabilă. Cabinetul de curiozităţi şi monstruo¬ 
zităţi lexicale e captivant, dă pe afară de ridicol, dar nu explică 
mare lucru. 

Şocul care a zgâlţâit din temelii limba română nu a venit 
dintr-o simplă coliziune de vocabular. Limba a fost atinsă şi 
deformată mult sub suprafaţa lexicală, la o adâncime la care 
pot lucra numai distorsiuni şi surpări provocate de mutaţii 
colective formidabile. în ultimii aproape treizeci de ani, limba 
s-a înnoit şi s-a îmbogăţit, dar evenimentul traumatic vine 
din altă parte. De la vorbitori, mai precis de la vorbitori bulver¬ 
saţi de răsturnarea şi neaşezarea lumii lor. Limba a preluat, cu 
pierderi şi riscuri enorme, starea generală de inadecvare a socie¬ 
tăţii. Cu alte cuvinte, tot ce s-a întâmplat cu adevărat important, 

negativ şi, de multe ori, ireversibil în limba română, tot vanda¬ 
lismul slobod al oralităţii de după 1989 e, de fapt, sunetul lingvis¬ 
tic al unei extraordinare tulburări sociale. Aşadar, problema 
de bază a noii noastre limbi nu vine din afară, din contactul 
cu limbi şi lumi străine, ci e dictată de ce s-a lucrat înăuntru. 

înainte de orice, limba a răspuns, brutalizându-se, unei răs¬ 
turnări sociale masive şi, prin excelenţă, neavenite. Acest acci¬ 
dent devastator pentru culturile-gazdă se numeşte parvenitism 
şi e cel mai vizibil şi mai profund eveniment trăit de societate 
după 1989. Brusc, în câteva luni sau, cel mult, câţiva ani, 
rolurile şi ponderile sociale s-au schimbat spectaculos. Puterea 
politică şi autoritatea socială au fost preluate fulgerător de gru¬ 
puri noi care au ocupat scena şi au început rapid să îşi expună 
importanţa şi să alerge după statut sau legitimitate. Asta în 
două modalităţi clasice. Pe de o parte, imitând stilul şi însem¬ 
nele de prestigiu ale ultimului grup dominant cunoscut - în 
acest caz, lumea de mare putere şi bogăţie a filmelor care au 
umplut golul final al timpurilor comuniste. în mare, acest efort 
s-a consumat mai ales la nivel de costum şi anexe de mare lux: 
vila, maşina, femeia, plantaţia, vacanţa exotică. Limba a scăpat 
relativ uşor şi a fost atinsă mai degrabă neologic. însă aceleaşi 
grupuri au adus cu ele, pe scenă, o a doua forţă, mult inferioară 
şi, în acelaşi timp, incomparabil mai productivă. 

Noua clasă dominantă a transportat spre vârful ierarhiei 
sociale o formidabilă lipsă de educaţie sau, mai exact spus, un 
foarte răspândit semidoctism regional şi naţionalist. Acest pachet 
deficitar a devenit motorul principal de expresie şi invenţie 
lingvistică al lumii oficiale şi, mai departe, modelul preluat de 
o mare parte a societăţii aspirante la succes. Prin urmare, minu¬ 
surile, golurile, lacunele şi improvizaţiile naive au devenit prin¬ 
cipalele instrumente de lucru şi arbitri generatori de norme 
lingvistice. Producţia rezultată din această răsturnare socială e 
mult mai însemnată, mai gravă şi mai rezistentă decât valul 

inocent neologic de la începutul anilor *90. în ultimii zece ani, 
ea a trecut din ipoteză fluidă în structură tare a limbii şi a în¬ 
ceput să funcţioneze ca normă autoritară. Succesul sau eşecul 
acestei malformaţii vor decide asupra limbii şi vor stabili dacă 
vom vorbi într-un cod rudimentar sau într-un limbaj suplu. 

Bineînţeles, prima certitudine a acestei noi mecanici lingvis¬ 
tice a fost generalizarea lui „ca şi“. Ascensiunea lui „ca şi“ ilus¬ 
trează perfect transformarea generală prin care a trecut limba, 
în doar câţiva ani. Folosit răzleţ şi încă neacceptat, „ca şi“ era, 
înainte de 1989, o curiozitate minoră care pigmenta discu¬ 
ţiile duse în grupuri de funcţionari, (uneori) profesori şi per¬ 
sonal tehnic (aşa numitul TESA). în aceste medii şi la acea 
vreme, „ca şi“ mărturisea, încă discret, dorinţa de corectitudine 
şi auto-apretare culturală, năzuinţa spre limbajul înalt şi omo¬ 
logat al vorbitorilor educaţi care ştiu să evite cacofoniile. Curând 
după 1989, procedeul a devenit un semn masiv de recunoaştere 
a excelenţei lingvistice. Folosit maniacal, după orice apariţie a 
prepoziţiei „ca“, inevitabilul „ca şi“ a încetat să mai fie o 
curiozitate şi a devenit o chestiune de bună ţinută lingvistică. 
Vorbitori trăgând după ei colaci multipli de „ca şi“ au preluat 
corul colectiv al corectitudinii lingvistice şi s-au legitimat, astfel, 
cultural. „Ca şi“ a luat funcţia unei garnituri mobile şi perma¬ 
nente care evită, garantat, ruşinea cacofoniei şi ascunde cum 
nu se poate mai bine originile needucate ale vorbitorului. Psi¬ 
hologic, supremaţia lui „ca şi“ e rezultatul fricii de ridicol trans¬ 
formate în excelenţă permanentă. „Ca şi“ a dat vorbitorilor 
prestanţa omului stăpân pe limbă şi confortul celui ce evită, 
expert, capcanele care înghit vorbitori neinstruiţi. Nesiguranţele 
şi tatonările vorbitorilor care căutau, înainte de 1989, distincţia 
lingvistică au dispărut. Puterea neţărmurită a lui „ca şi“ a acor¬ 
dat unor grupuri complexate la sosirea pe prima scenă brevetul 
de expertiză şi bune maniere lingvistice. 

Drumul spre creaţie era deschis. Noua clasă dominantă şi 
vorbitoare a trecut dezinvolt la îmbunătăţirea suplimentară a 
limbii. Aşa au apărut invenţii şi adaosuri pe care limba a trebuit 
să le accepte, la ceva timp după prima victorie a noii clase vor¬ 
bitoare. Nu există campion între contribuţiile variate ale acestui 
tip de creativitate, dar preferinţa pentru „cu subiect şi predicat" 
spune că ne aflăm în faţa odorului favorit. 

„Cu subiect şi predicat" a fost pus în circulaţie şi înnobilat 
de politicieni care, prinşi în dezbateri TV, au găsit în această 
formulă angajamentul care tranşează disputa. Cineva care 
anunţă că susţine „cu subiect şi predicat" semaforizarea unui 
oraş, candidatura unui coleg de partid sau mărirea alocaţiilor 
pentru mame e, deodată, luminat din două unghiuri. Mai întâi, 
ca om politic de curaj dus până la marginea riscantă, dar nobilă 
a nechibzuinţei. Căci orice e rostit „cu subiect şi predicat" trece 
în asumare eroică. Procedurile obscure ale politicii se desfac şi 
lasă la vedere silueta unui romantic robust, oarecum exaltat, 
în fine, un om de principii care nu mai suportă ceţurile comode 
ale eufemismului. Apoi, „cu subiect şi predicat" dă vorbitorului 
aura şi gulerul tare al pastorului, acel aer metodic şi energic 
de examinator al imperfecţiunii morale care acoperă epoca. 

Expresia ţinteşte sus, dar e rezultatul tipic al nevrozelor 
lingvistice provinciale. Lumea care a urcat la vârful politicii a 
venit, în mare parte, din medii provinciale, iar asta a însemnat, 
tot mai accentuat, în anii comunismului, o formă de bovarism, 
o serie de pretenţii de statut şi profesionale irealizabile care 
şi-au vărsat frustrarea în expresie lingvistică. Altfel spus, mica 
dramă socială s-a jucat şi lingvistic. După 1989, această recuzită 
verbală a fost remorcată de noi parveniţi şi revărsată asupra 
publicului larg, tocmai pentru a dovedi şi răzbuna meritul 
ignorat atâta vreme, în trecut. 

Rădăcinile provinciale ale noilor formule de dezvoltare 
internă ale limbii sunt, de altfel, mult mai adânci decât s-ar 

putea crede. Noul grup politic victorios în democraţie s-a pre¬ 
zentat în fruntea mesei fără să fi lăsat acasă nici una din obiş¬ 
nuinţele lingvistice anterioare. De aici, de pildă, preferinţa 
pentru ceva ce s-ar putea numi arhaisme de alint. E vorba de 
construcţii evident supuse patinei, dar lipsite de sursă literară 
precisă. Ele nu sunt împrumutate din vreun text cronicăresc 
sau din limba zonelor rurale, ci imită vechimea, în căutarea 
efectului ornamental şi a micului tic simpatic de vorbitor-artist. 
Aşa de pildă, politicieni care discută de modernizarea statului 
sau de gradul de colectare fiscală se declară gata „să bată obrazul“ 
ministrului de finanţe. Sau, aidoma unui retor-filozof încercat, 
îşi iau elan, anunţând grav că „vor face vorbire" despre Ordo¬ 
nanţa de urgenţă 6. 

La alt nivel, dar cu acelaşi efect, jurnalismul, în genere scris 
şi vorbit de oameni tineri, cu panaş urban, a legiferat generali¬ 
zarea titulaturii de „român". Prin urmare, în fiecare zi o ştire 
sau o remarcă a prezentatorului TV ne informează că „românii" 
au luat cu asalt magazinele, că „românii" au învăţat să se fe¬ 
rească mai bine de gripă sau că „românii" au ales în acest an 
Poiana Braşov (deşi nu e de trecut cu vederea predilecţia cres¬ 
cândă a „românilor" pentru agroturism). în acest timp, „românii" 
(desigur, alţii) consumă tot mai multe antibiotice şi tot „românii" 
(aceiaşi) manifestă un interes crescând pentru asigurările de 
viaţă. Noutatea acestei formule încurajează în ascultător o 
situaţie specială: patriotismul infinit şi microscopic. Căci, prin 
grija acestei formule, societatea nu mai are consumatori sau 
pacienţi. Turiştii şi chiriaşii au dispărut. Proprietarii şi pensio¬ 
narii s-au stins, iar şoferii s-au retras în anonimat. în locul lor, 
au apărut peste tot, gata să susţină orice statistică şi să certifice 
orice mutaţie, „românii" - la plural, dar, în fond, multiplicarea 
unuia „de-al nostru", persoană neaoşă şi de încredere. 

Această mică plecăciune patriotică nu trebuie să înşele. Lim¬ 
bajul de presă nu e confiscat de sentiment naţional. Dimpotrivă, 

sforţarea cea mai de soi a presei caută să rearticuleze modern 
o limbă desigur „română”, dar întrucâtva păcătoasă, din lipsă 
de funcţionalism anglo-saxon. Aşa au apărut, în ajutor, balamale 
nichelate care dau limbii un baleiaj amplu şi necomplicat. 
Avem de-a face cu mici intervenţii care se plâng de complica¬ 
ţiile proverbiale şi acuză excesul de nuanţare al limbii române. 
Astfel, „undeva” a trimis în şomaj orice altă variantă. „Undeva” 
atribuie şi rezolvă orice. Un nefericit accident de circulaţie a 
avut loc duminică după-amiază, „undeva” după ora trei. Tot 
pentru o comunicare dinamică, e de ştiut că, pentru a răsturna 
guvernul, opoziţia mai are nevoie de „undeva” la ii voturi. La 
fel de simplu poate fi adusă în faţa publicului situaţia unei 
reputate vedete de club şi fashion care a abandonat bunele obi¬ 
ceiuri şi trebuie să mai piardă „undeva” la zece kilograme. 

Alte adjuvante fac servicii publicului scutindu -1 de compli¬ 
caţiile inutile ale limbii atunci când trebuie relatate discuţii 
purtate de oameni însemnaţi. Una e să spui cuiva „că”. Mult 
mai serios şi mai ferm e să spui cuiva „faptul că”. Dacă, de 
pildă, e vorba de ditamai prim-ministrul, vechiul şi orfanul „că” 
e nelalocul lui. Aşadar, prim-ministrul i-a spus ministrului de 
interne „faptul că” trebuie luate măsuri pentru limitarea furtu¬ 
rilor. Fireşte, ministrul de interne a răspuns raportând „faptul 
că” va convoca o întrunire de urgenţă la minister. 

In situaţiile care implică personaje extra-politice sau situaţii 
de fină complexitate culturală, presa renunţă la „faptul că” 
(mult prea încărcat de tensiunea deciziilor de stat) şi se apucă 
de „ceea ce” (incomparabil mai distins). Noua normă spune, 
prin urmare, că marele artist sărbătorit de colegi le-a spus aces¬ 
tora „ceea ce” crede că e secretul împlinirii în sculptură. La 
rândul lui, publicul larg a răspuns acestui favor înghesuin- 
du-se să vadă „ceea ce” a zămislit artistul, în lucrările adunate 
într-o expoziţie retrospectivă. 

Instrumentarul care operează asupra limbii în locurile de 
intimitate exagerată conţine cel puţin alte două piese inevitabile. 
Mai întâi, interdicţia relaţiei prea apropiate cu atributul. Mai 
simplu: enunţul „casa este roşie“ trece drept formă neîngăduit 
de intimă. Soluţia e inserarea unei pene, un soi de articol de 
castitate care întrerupe necuviinţa. Aşadar, „casa este una roşie“. 
Nici atribuirea acţiunilor nu trebuie lăsată în seama unei gra¬ 
matici prea directe. De aici, ajutorarea bietului „de“. Singur 
şi stingher, „de“ riscă să fie strivit de importanţa acţiunii. In 
plus, „de“ e inadmisibil de comun. Prin urmare, o panglică 
inaugurală nu poate fi tăiată „de“ preşedinte, ci numai „de 
către“ preşedinte. La fel, un şofer reţinut de poliţie face parte 
dintr-o ştire banală. Interesantă e abia ştirea în care şoferul e 
reţinut „de către“ poliţie. 

Până aici, presiunile şi mutilarea limbii vin, oarecum, logic 
şi galeş, din neînţelegeri sau frustrări trecute şi dintr-un foarte 
prezent dor de prestigiu. 

Victoria lingvistică a grupurilor rău pregătite sau mâncate 
de complexe a fost urmată, însă, de represiune. Succesul cu 
care s-a încheiat primul asalt asupra limbii a dat acestor grupuri 
curaj şi a trecut în violenţă lingvistică pură. Sentimentul de 
putere şi nevoia de reprezentare lingvistică a sentimentului de 
putere au măcelărit fără ezitări raporturile şi mecanismele cele 
mai naturale ale limbii. Comandanţii victorioşi ai noului limbaj 
au trecut, adică, la eliminarea completă a mecanismelor gra¬ 
maticale cheltuitoare de timp. Funcţia primă a mesajului a 
devenit proiecţia de forţă a unui vorbitor de necontrazis. în 
acest punct, apar formule de o stupiditate dură şi nepăsătoare. 
înainte de orice, întronarea uluitorului „doişpe“ în rol unisex. 
Şi pentru masculin, şi pentru feminin. Agăţat de gâtul substan¬ 
tivelor feminine, „doişpe“ are, pur şi simplu, o componentă 
umilitoare. Formula care refuză acordul de gen transmite o 
nesimţire de şef de clan şi o lene de retardat. în fond, limba 

română nu cere mult. Acordul numeralelor e obligatoriu în 
doar două situaţii: pentru unu şi doi. E prea mult pentru răb¬ 
darea unei societăţi care a început să echivaleze bădărănia auto¬ 
ritară cu maturitatea. 

Amputările continuă cu suprimarea altei complicaţii refuzate 
de creierele conducătorilor prea puternici: corelaţiile de 
prepoziţii în negaţii. Ca să nu facem spectacol savant: o negaţie 
care exprimă o restricţie cere prezenţa lui „decât“, iar o afirmaţie 
care restrânge ceva cere prezenţa lui „doar“. Situaţia a fost 
simplificată cu barda. Aşa a apărut monstruozitatea care circulă 
slobod şi oral prin ţară: am „decât“ zece lei în buzunar. Folosită 
fără excepţie, aşa cum cineva foloseşte drumul mai scurt şi 
sticla de plastic, această construcţie e o crimă fără alibiuri ling¬ 
vistice. Desfigurarea vine, de-a dreptul, din gustul pentru bru¬ 
talitate şi dominaţie, strămutat din actele vieţii practice în 
detaliile limbii. „Decât“ e echivalentul lingvistic al treningului 
purtat oriunde şi oricum. O nesimţire care se desfată expunân- 
du-se urcă din această construcţie lingvistică şi îşi împroaşcă 
auditoriul. 

Lucrul cel mai tăinuit al carnagiului lingvistic general de 
după 1989 e sediul central. Multă lume o aude, puţin lume o 
spune: presa de sfărâmat limba lucrează în sudul ţării, cu pre¬ 
cădere în Bucureşti. Capitala e un oraş mare şi dezlânat, iar 
asta se aude perfect în limba locală. Urbanitatea Bucureştiului 
e întreruptă de mari zone corcite şi nehotărâte între sat, mahala 
şi oraş. Gigantismul a rămas nerezolvat şi reproduce total caco¬ 
fonic un melanj stilistic, de accente şi lexic fără albie. Rezultatul 
cumulat al acestei aglomerări nevrotice e o limbă avariată din 
toate părţile şi de toţi vorbitorii. Fonetic, limba a căzut spre un 
grai gutural cu o curgere uşor nazală şi cu accente excitate în 
puncte nenaturale ale frazei. Muntenismul vioi şi tăios al limbii 
nu a dispărut, dar e copleşit de nepăsarea urâtă a noii limbi. Lim¬ 
pezimea ironică a limbii populare sau elocvenţa elegantă a 

limbii culte provoacă deriziune sau admiraţie tocmai pentru 
că şi-au pierdut locul şi influenţa. 

Cazanul fierbe bolborosind în sud, dar asta nu înseamnă că 
în celelalte provincii istorice se vorbeşte o limbă română bine 
crescută sau conservată. Contribuţiile provincialismului tran¬ 
silvan au o stridenţă aparte. Purtătorii lor, de regulă persoane 
publice sosite la Bucureşti pentru a prelua funcţii oficiale, au 
impresia că pigmentează limba, dar nu fac decât să dea o mână 
de ajutor infecţiei. Regina bolilor transilvane e un dativ strâm¬ 
bat în jurul prepoziţiei „la“. Un bun politician sau funcţionar 
transilvan spune că „I-am dat la Emilia dosarul, să îl citească", 
în plus, încăpăţânarea de a accentua greşit, pe prima silabă, 
numele lunilor ianuarie şi februarie nu are deloc farmec regio¬ 
nal. în cel mai bun caz, acest obicei lingvistic degajă un aer de 
ostatic recent eliberat, după o sută de ani de izolare în gimnaziu. 

Moldova e mai puţin cunoscută pentru acrobaţii lingvis¬ 
tice hidoase, dar asta şi pentru că Moldova e partea cea mai 
discretă a circuitului economic şi cultural naţional. Izolarea a 
decis în cazul Moldovei, dar asta nu e o consolare pentru starea 
limbii române. 

E foarte probabil că nemulţumirea faţă de spectacolul 
lingvistic naţional va fi văzută ca moft elitar. Cu alte cuvinte, 
ar exista o anume aroganţă a urechii, obişnuită să găsească nod 
în papură şi dezacorduri în gura vorbitorilor de limbă română 
vie şi netrucată. Bănuiala e îndeajuns de întemeiată. Snobismul 
gramatical-lingvistic e un articol curent între intelectualii care 
nu şi-au încheiat socotelile cu vulgul sau meşteresc neobosit 
la propria statuie. Limba populară poate fi certată uşor, prea 
uşor. Cine nu ştie să asculte cu pătrundere subtilităţile spon¬ 
tane ale limbii populare pierde, adesea, mecanisme şi virtuo¬ 
zităţi stilistice fără pereche. Şi nu e vorba, aici, doar de fapte 
uitate de limbă. Limba vorbită e încă la lucru, cu toate micile 
şi marile ei fineţuri, inovaţii şi rezolvări subtile. 

Prin anii ’8o, de pildă, circula o formulă de versificaţie lo¬ 
gică fulgerătoare: „Mă serveşti, te servesc!“ E în acest fel de a 
face oral cu ochiul o capacitate de comprimare lingvistică ad¬ 
mirabilă. Aceleaşi vremuri de mizerie au adus în gura vor¬ 
bitorilor o formulă fotografică de recunoaştere a bunăstării. 
Cineva care purta un „alendelon“ avea dare de mână. Numele 
actorului francez Alain Delon fusese importat în bloc şi facea 
un serviciu foarte precis expunerii orale. Tot de acolo venea 
admiraţia pentru cel ce „şi-a făcut video“, adică a cumpărat 
cu o grămadă de bani ceva greu accesibil. Expresia semnala, 
dintr-un foc şi aproape clandestin, respectul pentru buna întoc¬ 
mire gospodărească, exact aşa cum o faceau odinioară cuvintele 
de laudă pentru cineva care „şi-a făcut o pereche de case“. In 
ambele cazuri, oralitatea face o analiză sociologică definitivă. 

La fel de lucrate sunt formulele de sprijin retoric folosite 
expert de vorbitori în aparenţă nesiguri. Aşa de pildă, cutare 
povestitor care se consideră dator să înceapă cu o precizare 
negativă: „Nu ieri, alaltăieri, mă duc la piaţă şi...“ Sau un 
altul, care se întrerupe brusc şi se dezice abrupt de propriul 
enunţ: „Ţin minte ca acum! Anul trecut în martie, ba nu! mint! 
în februarie, mă duc la circa financiară şi le spun: păi bine, 
domne...“ Ambele procedee par perfect inutile şi şchioape. 
Totuşi, frecvenţa şi precizia cu care ele intervin în discurs spun 
că ne aflăm în faţa unor tehnici premeditate, de oralitate rafi¬ 
nată. In ambele cazuri, vorbitorul îşi întrerupe discursul pentru 
a capta atenţia şi pentru a face un act de autentificare suplimen¬ 
tar. Vorbitorul dispare un moment, pentru o revizie spontană, 
şi reapare certificat de date precise. Atât argumentul, cât şi 
purtătorul lui devin, astfel, infinit mai credibili. Auditoriul 
nu mai poate pune nimic la îndoială. Persuasiunea retorică 
şi-a făcut şah mat audienţa. Toate aceste minicapodopere ale 
limbii vorbite stau pe o competenţă lingvistică remarcabilă. 
Cine subestimează inteligenţa limbii vorbite pierde o bibliotecă 
şi un depozit de muniţie retorică. 

Din păcate, însă, principala ştire lingvistică a timpurilor noas¬ 
tre spune altceva. Intr-adevăr, lumea vorbeşte prost româneşte. 
Mai grav, lumea rău vorbitoare nu mai e de mult alcătuită din 
oameni needucaţi. Aproape tot sectorul purtător de diplome şi 
distincţii şcolare vorbeşte prost şi nu pare deloc deranjat. Tre¬ 
buie amintit imediat, respectând succesiunea istorică a dezas¬ 
trelor, că educaţia a fost răpusă prima, înainte de declanşarea 
măcelului lingvistic. Prăbuşirea educaţiei şcolare e bine docu¬ 
mentată de declinul continuu al ratei de reuşită la bacalaureat 
şi de gradul de abandon şcolar. Insă importanţa educaţiei şcolare 
e vădit supraestimată. De fapt, educaţia fundamentală, inclusiv 
buna aşezare lingvistică, sunt, în mare parte, decise înaintea şi 
în afara şcolii, de valori şi norme transmise în familie. Asta 
explică de ce am avut destui scriitori străluciţi şi de ce avem tot 
mai puţini buni vorbitori de limbă română cu educaţie redusă. 

Multă lume mai are, probabil, în urechi o limbă colorată, 
dar limpede, aşa cum era ea vorbită de părinţi sau bunici, în sate 
răspândite aproape peste tot în ţară. Această rezervă de educaţie 
internă a dispărut aproape cu totul. Migraţia spre oraş sau în 
afara ţării explică mult, dar nu prea mult. In fond, deplasarea for¬ 
ţată spre oraş a fost sistematic încurajată şi impusă de administra¬ 
ţiile comuniste, încă de la începutul anilor *50. Cu toate astea, 
ruptura a devenit ireversibilă abia din momentul în care mediile 
urbane şi, mai apoi, rurale au fost inundate de o cultură complet 
divergentă: de democratizarea antinormativă a anilor ’90. 

Sună periculos de retrograd, dar asta numai atâta timp cât 
vom continua să credem că democratizarea e compatibilă cu 
buna calitate a culturii şi, în acest caz, cu misterele codurilor 
valorice reţinute în buna educaţie de familie. Ne-am obişnuit 
să venerăm principiile pluraliste, aducându-le un mare deser- 
viciu. Adică nesocotindu-le limitele şi teritoriul natural. In fond, 
numai o enormă inadecvare poate duce la ideea după care 
familia e un alt fel de parlament, iar şcoala o altă întruchipare 
a seqiei de vot. întâmplător, îmi vine în minte o recentă anchetă 

sociologică britanică, provocată de o întrebare oarecum mirată: 
cum se face că familiile de viţă ale Scoţiei vorbesc în continuare 
o engleză impecabilă, neatinsă de formidabilul accent local 
scoţian? Răspunzând întrebării care voia să afle cum de a fost 
posibil aşa ceva, destui subiecţi au precizat, fără protest, unul 
şi acelaşi lucru: cu nuiaua! 

Culturile nu se inventează. Se moştenesc. Fără autoritate, 
tradiţie şi întâietăţi, cultura se transformă în spectacol, iar spec¬ 
tacolul uită de cultură. Democraţia n-a fost gândită pentru a 
genera o cultură sau alta, ci pentru a reprezenta oamenii şi pen¬ 
tru a-i feri de conflicte. Tot ce am adăugat ulterior e discutabil 
şi, de multe ori, greşit. 

Şi în cazul României de după 1989, acest adevăr-limită a 
trecut neobservat sau a fost trecut între dovezile de nepregătire 
în faţa istoriei. Extinsă, în acelaşi timp vag şi virulent, demo¬ 
craţia ca fugă de norme a grăbit degradarea culturii şi a pre¬ 
gătit abandonul lingvistic în care trăim astăzi. Respectul faţă 
de norme a traversat într-un timp sfâşietor de scurt distanţa 
de la datorie la superstiţie inutilizabilă. Cultura şi-a pierdut, 
în genere, înţelesul. înlocuită de entertainment permanent, 
cultura a căzut între ocupaţiile marginale, unde face figură de 
arhivism tolerat. 

Adevărat, la vârful societăţii, acolo unde banii o permit şi 
ifosele o forţează, se practică un mecenat cultural notabil. Achi¬ 
ziţiile de valori au piaţă. Tablouri, obiecte de lux decorativ şi 
antichităţi cât de cât stimabile ating preţuri respectabile. O 
oarecare protipendadă circulă prin săli de teatru, organizează 
festivaluri sau sponsorizează ceremonii culturale. Din aşa ceva 
poate ieşi stimă de sine, dar nu cultură. Fără ştiinţă de carte 
pisată în şcoli şi fără cunoaştere sistematică, societatea româ¬ 
nească va continua să îşi declaseze ideile şi limba. 



Un secol pentru Est si Vest 


Nu alegem timpul în care venim pe lume, dar avem un cuvânt 
de spus ulterior. Putem înţelege când s-a nimerit să fim şi în 
ce moment al timpului se află lumea în care trăim, dar numai 
şi numai după o ceartă de pomină cu sfătuitorul nostru cel 
mai viclean: calendarul. 

Veţi fi observat că o anume etichetă istorică a impus o excla¬ 
maţie optimist-indignată: aşa ceva nu se poate în secolul XXI! 
De regulă, adică la fiecare început, miez şi sfârşit de secol, aceeaşi 
exclamaţie izgoneşte mereu aceiaşi clienţi din lucrurile îngăduite 
de timp: barbaria, neştiinţa, violenţa, minciuna şi, în genere, 
lucrurile mai mici sau indivizii care nu ne plac. A existat, desigur, 
„un aşa ceva nu se poate“ în secolul XX, dar şi în optimistul şi 
nu mai puţin ştiinţificul secol XIX. E de crezut că acelaşi adagiu 
a însoţit, repetitiv, secole mai vechi. Dacă nu ne vine să credem 
că lucrurile stau aşa, de vină e acea linie trasă în numele pro¬ 
gresului care desparte istoria în modern şi premodern (sub 
acuzaţia de primitivism). E de bănuit, deci, că Roma a fost 
martora unor mitinguri furtunoase, cu sclavi purtând pancarte 
pe care scria cu litere enorme: „Trăiască feudalismul, viitorul 
de aur al omenirii!" 

Oricum, exclamaţia pe care o emitem, azi, cu atâta confort 
istoric spune, în cel mai bun caz, ceva despre pretenţiile excep¬ 
ţionale pe care le-am adoptat. In rest, acest sumar grăbit al supe¬ 
riorităţii noastre nu ne plasează cu adevărat în timp. Suntem, 
desigur, în secolul XXI, dar clipa reală a existenţei noastre colective 

e dată de cu totul altceva: de suma acumulărilor istorice de tot 
felul care preced clipa de faţă sau de lipsa lor. 

Cazul României a fost şi este spectaculos, poate mai spec¬ 
taculos acum, când ne apropiem de două aniversări mari şi, 
aparent, certe: treizeci de ani de democraţie post-comunistă 
şi o sută de ani de stat naţional unit. 

Prima ocazie festivă, cea mai apropiată de noi, e deja arvu¬ 
nită de un baraj critic şi contestatar aproape neîntrerupt. Nu 
e de aşteptat, de aici, decât prelungirea retorică egală a veneraţiei 
şi a negaţiei cu care ne-am obişnuit să celebrăm sau să desfiin¬ 
ţăm Revoluţia. A doua mare aniversare, sprijinită de un uriaş 
consens naţional, e, desigur, mai însemnată. Nu neapărat şi 
mai bine înţeleasă. 

E pur şi simplu inutil să te baţi cu 1918, cu Marea Unire şi 
cu înălţimea civic-patriotică a oamenilor şi timpurilor care au 
născut prima Românie integrală. Doar un soi de huliganism 
vocaţional, în genul contrarienilor care decid să se apuce de 
fumat la început de an, poate pune la îndoială acest moment 
istoric monumental. Cu toate astea, o anume inadecvare înso¬ 
ţeşte aniversările anuale ale lui 1918 şi e de crezut că o va face, 
mai apăsat, la centenar. 

Problema nerostită a Marii Uniri nu e Unirea, ci posteritatea 
ei. Cu alte cuvinte, raportându-ne automat la 1918, greşim 
asupra aşezării noastre în timp. Căci aniversarea Unirii spune, 
în definitiv, unul şi mereu acelaşi lucru. Spune că (şi) România 
anului 2016 sau 2017 sau 2018 e rezultatul momentului istoric 
1918. Nu e greşit, dar e parţial. Marea Unire e vie, dar asta mai 
ales în măsura în care face din România anului 2017 o conti¬ 
nuatoare lingvistică, etnică şi culturală. Nu etică şi nici politică. 
Da, Unirea şi memoria ei ţin de cel mai pur şi legitim patrio¬ 
tism. Or tocmai asta ar trebui să ne spună că, în multe alte 
privinţe, fractura e masivă. 

Până la urmă, România de azi nu mai e rezultatul strict al 
Primului Război Mondial. România în care trăim e rezultatul 
celui de-al Doilea Război Mondial. Crizele şi dilemele cu care 
ne batem astăzi sunt problemele unei ţări care avansează, încă, 
în trena evenimentelor traumatice provocate de al Doilea Răz¬ 
boi Mondial: ocupaţia străină, urmată de o dictatură naţională 
de aproape cincizeci de ani. Aici e diferenţa şi abia ea ne pla¬ 
sează cu adevărat în timp. Aniversarea Unirii ne trimite într-un 
trecut cu care nu mai trăim sau pe care îl purtăm în noi, reflex 
şi nativ, prin limbă şi sentimentul organic de apartenenţă naţio¬ 
nală. Politic şi civilizaţional lucrurile stau cu totul altfel. E greu 
de admis, dar semnificaţia Unirii s-a micşorat sau a fost pătată 
de amploarea degradantă a unei ordini noi şi, cu adevărat, 
nelegiuite - regimul de dictatură comunistă, sau, altfel spus, 
de dominaţia unei lungi istorii fără consimţământ. Consecinţele 
acestei impoziţii au fost şi sunt radicale. 

In primul rând, istoria impusă continuă să modeleze istoria 
prezentă într-un grad pe care prea puţină lume e pregătită să 
îl recunoască. Nu e vorba doar de bine-cunoscutele, contestatele 
şi deja, prăfuitele transferuri de personal şi structuri din nomen¬ 
clatorul comunist în aparatul administrativ al statului demo¬ 
cratic. Problema e alta. Discuţia pe care ar trebui s-o purtăm 
e mult mai complicată şi mai neplăcută. 

Ea pleacă, într-adevăr, de la marele moment 1918, dar numai 
pentru a spune că Unirea a fost ultimul act naţional major de 
care România şi românii au fost în stare. E, oare, această consta¬ 
tare tristă unul din motivele nemărturisite care fac din amintirea 
Unirii o sărbătoare delicată, înconjurată de nostalgia după un 
trecut pierdut, după vremuri de coeziune şi acţiune naţională 
pentru totdeauna pierdute? Şi, în fond, nu subliniem, fără să 
ştim, această prelungă stare de incapacitate naţională atunci 
când contestăm autenticitatea Revoluţiei din decembrie 1989? 
Nu cumva măsurăm pios, la fiecare 1 decembrie, distanţa tot 

mai mare care ne separă de ultima noastră atestare istorică în 
calitate de naţiune lucidă „la volan“? 

După 1989, România a rămas ţara problemelor întâlnite în 
1989 şi nerezolvate din 1989. Revoluţia care a pus capăt regimu¬ 
lui comunist a pus întrebările tipice oricărei răsturnări de regim: 
ce facem cu trecutul? Cum îl transformăm în viitor fără a dis¬ 
truge prezentul? Oricât de neconvenabilă ar fi constatarea, la 
sfârşitul lui decembrie 1989 România era, totuşi, un stat dat şi 
definit, în aproape toate privinţele, de palmaresul regimului 
comunist. Acest dat, considerat tezaur sau balast, moştenire sau 
blestem, cerea o decizie, un act de transformare istorică, la un 
nivel nemaivăzut de la actul transformator din 1918. în locul 
lui, societatea românească a produs şi produce, pe toate căile 
şi la toate etajele, o inadecvare, o lipsă de acţiune şi idei care 
pot fi rezumate sec şi negativ cu un singur cuvânt: nepricepere. 
Toate soluţiile, toate guvernele şi toţi preşedinţii, toate birocra¬ 
ţiile şi toate programele de import au venit şi au trecut fără a 
rezolva vreuna din problemele de fond ale României. în datele 
ei esenţiale, ţara a rămas ţintuită de crize care nu şi-au glăsuit 
rezolvarea, ci au dezvoltat crize suplimentare. 

Nu e cazul să ne credem, automat, mai vinovaţi, azi, decât 
au fost cei dinaintea noastră. Ducem mai departe o tradiţie 
venerabilă. Cei ce cred că suntem prea amabili cu epoca liber¬ 
tăţii postcomuniste ar putea trage cu ochiul la dovezi de imo¬ 
bilism mult mai vechi. Şi aici, Caragiale ne spune ceva. 

Ne-am obişnuit să credem că analiza lui Caragiale e savu¬ 
roasă, agilă, dar depăşită. într-adevăr, în lumea descrisă de 
Caragiale nu există ideologie dominantă şi violenţă dogmatică. 
Amândouă au venit, odată cu încheierea anilor ’30, la 25 de 
ani după dispariţia lui Caragiale, impuse de violenţa legionară 
şi antilegionară, de război, apoi de ocupaţia sovietică şi de dic¬ 
tatura comunistă. Pe de altă parte, există un Caragiale pe care 
nici măcar şocul comunist n-a reuşit să-l infirme. 

Lumea lui Caragiale e populată, de la un cap la altul, de 
oameni care nu fac nimic major, oameni care nu pot şi nici 
nu încearcă să schimbe ordinea lucrurilor. Asta nu înseamnă 
că avem de-a face cu oblomovieni, cu leneşi sau inactivi de indo¬ 
lenţă orientală şi metafizică slavă. Nu. Oamenii lui Caragiale 
sunt ocupaţi până peste cap, dar îşi consumă energia şi compe¬ 
tenţele într-o singură direcţie. In competiţia pentru poziţie, voce 
şi relevanţă în limitele unor grupuri închise: în familie, în cla¬ 
nuri, în tovărăşii, în alianţe şi culise de sistem. E exact starea de 
inacţiune naţională şi agitaţie individuală ferventă care dă defi¬ 
niţia vremurilor şi după 1989. 

Partide, organizaţii, ziare, condeie, contestatari, reformatori, 
alegători şi inovatori repetă schema. Nimic nu poate schimba 
ordinea lucrurilor şi nimic nu poate scoate de pe afiş criza funda¬ 
mentală cu care a început prima zi de postcomunism. Toate 
energiile şi talentele, fierea şi dăruirea, idealurile şi negaţiile sunt 
extrem de active într-un război intern fără sfârşit, într-o bătălie 
cu sorţi schimbători care poate aduce sau nu proeminenţă per¬ 
sonală şi consolidarea poziţiei în ierarhia de grup. România reîn¬ 
tâlneşte România cu o manevră care ocoleşte decis 1918. 

Dacă revenim la momentul prim, la pragul istoric decembrie 
1989 şi la răspunsul cu care eram datori în faţa bilanţului comu¬ 
nist, avem toate motivele să constatăm că piatra de fundaţie a 
rămas la locul ei şi sprijină înclinarea neproductivă a noului 
edificiu. In clipa despărţirii de dictatură, România era un con¬ 
glomerat social, industrial şi agrar în cea mai tipică tradiţie 
comunistă. Un proletariat urban masiv şi o populaţie agrară 
deposedată aşteptau, cu teamă sau cu speranţă, o nouă repartiţie, 
mai bine zis o decizie drastică şi clară, în interiorul noii ordini 
economice şi politice democratice. Decizia n-a venit pentru 
că n-a fost niciodată luată. în locul ei a venit nepriceperea. Iar 
nepriceperea a luat două forme. 

Mai întâi, eşecul oficial şi administrativ. Ultimii aproape 
treizeci de ani au fost irosiţi în dezbateri politice şi iniţiative eco¬ 
nomice fără rezultat. Cele două mari familii politice ale Româ¬ 
niei democratice au dat faliment cu mult înainte de abordarea 
problemei. 

Stânga, adică PSD şi alte grupuri politice programatic legate 
de soarta clasei muncitoare, au făcut zgomote protecţioniste, 
au asigurat o întreţinere socială vagă unei populaţii în şomaj 
şi atât. PSD şi compania au arătat, pur şi simplu, că nu ştiu ce 
să facă în situaţia dată, că nu se pricep şi că nu au de gând să 
rişte un confort electoral asigurat de frustrarea populaţiei pau¬ 
pere a fostelor oraşe industriale şi de o fostă ţărănime risipită 
după prăbuşirea structurilor agricole. 

Dreapta, reprezentată rând pe rând de PNŢ, PNL şi PDL, 
s-a distins repetând, cu alte metode, aceeaşi nepricepere. Dreapta 
a răspuns ideologic. Adică a adoptat pe nerăsuflate o mantră 
importată prestigios, în numele eliberării de dirijism şi colec¬ 
tivism. Epoca privatizărilor, închiderilor şi abandonurilor de 
industrii (adesea, unul şi acelaşi lucru) a distrus, într-o zăpăceală 
anarhică şi comică, şi ce era viabil, şi ce nu mai era. De pe mar¬ 
gine, presa democrată şi opinia calificată au dat o mână de 
ajutor, asigurând proasta reputaţie şi discreditarea fostului pro¬ 
letariat. Un acord analitic general şi conform cu reţeta doctri¬ 
nară a pieţei libere s-a soldat cu sancţionarea unei clase etichetate, 
în întregime, ca produs social şi ambasador moral al comunis¬ 
mului. In iunie 1990, mineriada a călcat în picioare Bucureştiul. 
Soarta şi imaginea acestui grup dezorientat şi manevrat erau 
pecetluite. Clasa muncitoare era adusă la Bucureşti pentru a 
distruge şi pentru a fi distrusă. A fost tot ce a putut noua stângă 
post-comunistă. După acest gest tenebros, despărţirea lumii bune 
de umanitatea cenuşie lăsată nouă de comunism a devenit ine¬ 
vitabilă. Ruptura e vie şi azi. 

între aceste valuri succesive şi convergente de nepricepere, 
s-a jucat, când fluierată, când ignorată, tragedia clasei munci¬ 
toare. Să nu ne agăţăm de termeni. Clasă muncitoare descrie, 
aici, în lipsă de altceva mai bun, masa majoritară şi potenţialul 
uman dominant al României, aşa cum şi cât era el la sfârşitul 
lui 1989. Durerea şi sălbăticia aduse de tembelismul adminis¬ 
trativ al anilor '90 în oraşele lumii industriale româneşti rămân 
nescrise şi neştiute. 

La începutul anilor ’90, spectacolul era nou şi putea încă 
părea eroic. Presa descria aprobator etapele inevitabil bestiale 
ale unei cruciade juste. Nimeni nu avea timp de feţele obosite, 
de cuvintele aparent neştiutoare şi de deprinderile detestabile 
ale oamenilor din zonele date ruinei. I-am întâlnit de multe 
ori, fără să mă pot desprinde de aceeaşi repetată neînţelegere. 
La Autobuzul, devenit între timp Rocar, unde aşteptau uluiţi 
propria execuţie industrială şi îşi arătau petele de ulei de pe 
salopete. La Valea Roşie, blocând calea ferată din lipsă de alt¬ 
ceva mai bun. Fabrica de conserve mergea bine, după care a 
fost declarată o ruşine economică şi închisă. însă nimic nu putea 
întrece mizeria şi disperarea stăpâne pe Motru. Cine a trecut 
prin acele locuri mâloase şi fără speranţă a întâlnit mii de oa¬ 
meni abandonaţi în alcool, trăitori prin cârciumi clătinate de 
dansatoare moldovence în turneu pe nicăieri. Nici o speranţă. 
Doar certitudinea inexplicabilă a abandonului. 

Comunism mascat? Nostalgie intelectuală după proletarul 
cu barosul la spate şi zâmbetul îndreptat spre secretarul general 
al Partidului Comunist Român? A se slăbi! Şi a se lua seama 
la drama umană. Am întârziat prea mult în nepriceperea şi 
indiferenţa care au măcinat atâţia oameni şi au pustiit atâtea 
locuri. N-ar trebui să uităm că această eroare ne-a costat pro¬ 
centele decisive în pariul cu timpul. Am trecut prin malaxor 
o populaţie fără vină. Şi ar trebui să înţelegem că actele de săl¬ 
băticie administrativă, nepricepere politico-economică şi naivitate 

intelectuală nu lasă în urmă o societate normală. De fapt, nu 
lasă în urmă nici un fel de societate. Datorăm fracturii de atunci 
distanţa irecuperabilă între oamenii de rând şi oamenii de soi, 
între turmă şi iniţiaţi. Dezgustul de mârlani s-a născut sau a 
fost relansat atunci şi ne însoţeşte, mai departe, prin toate ale¬ 
gerile şi campaniile care subînţeleg datoria cetăţenească de a 
bloca ascensiunea plebei. In cel mai cumplit paradox cu putinţă, 
am trăit, mult mai devreme, ruptura care macină, azi, state occi¬ 
dentale în care elita nu mai poate suferi naţia şi o afuriseşte sub 
acuzaţia de populism. 

Am numit alegerile din mai 1990 Duminica Orbului şi am 
dat dovadă, astfel, de un discernământ geopolitic de nevăzător, 
dar întru totul explicabil. România plonja în alegeri pluripartite 
şi libere după o interdicţie de aproape cincizeci de ani. Enorma 
majoritate a celor ce au luat cu asalt secţiile de votare în mai '90 
cunoşteau numai parodia electorală repetată de comunişti, o dată 
la patru ani, în deriziunea şi plictisul general. Aproape nimeni 
nu votase, vreodată, în condiţii de libertate politică. Emoţia 
tulbura, fără excepţie, alegătorii ambelor blocuri. Electoratul 
pro-FSN suferea de o nelinişte aproape nevrotică, în aşteptarea 
ordinii restabilite. Dispariţia contractului cu ritualul existenţial 
comunist lăsase un gol care risca să se permanentizeze. Electo¬ 
ratul anti-FSN trăia o stare vecină cu exaltarea şi automat con- 
testatară. Neocomunismul era gata de treabă la doar şase luni 
de la dispariţia oficială a comunismului. Deruta şi erorile de 
diagnostic ale acelor zile sunt de înţeles, însă nimic nu ar trebui 
să ne împiedice să revedem şi să revizuim acel moment, după 
treizeci de ani de experienţă politică şi mai mult de douăzeci de 
consultări electorale. 

Alegerile din mai 1990 erau oricum pierdute, cu sau fără 
furtul suplimentar din mai fiecare secţie de vot. O amintire nu 
tocmai difuză din secţia de vot Moara Vlăsiei, presiunea unui 
miting fioros în faţa Academiei Militare şi o imagine de neuitat 

la secţia de vot Agronomiei din Bucureşti îmi spun că alegerile 
din 20 mai 1990 nu puteau fi câştigate de altcineva. In acea 
duminică, orbirea a fost a altora. Până la urmă, nevăzători am 
fost cu toţii. Iar adevărata dramă a venit abia după, când acelaşi 
FSN care a capacitat şi a captat voturile a arătat că nu ştie ce 
să facă mai departe. Că nu e interesat de mesajul masiv şi tul¬ 
bure al acestui vot. 

După treizeci de ani de nepricepere tutelară, criza a fost, 
ca de obicei, rezolvată printr-o criză suplimentară. In absenţa 
oricărei speranţe de schimbare şi dezvoltare, fostul proletariat 
şi urmaşii lui mai tineri au părăsit târgurile şi orăşelele ucise de 
şomaj şi au emigrat. Aproape patru milioane de oameni au lăsat 
în urmă un gol devastator şi, în acelaşi timp, au creat spaţiul 
în care nepriceperea generală are toate şansele să se maturizeze 
şi să se diversifice. Tragedia clasei muncitoare e tragedia 
societăţii româneşti, chiar dacă, pentru a înţelege asta, societatea 
va avea nevoie de noi experienţe extreme şi de atât timp cât va 
fi nevoie pentru a fi prea târziu. Căci, după ce a făcut vânt 
proletariatului industrial, nepriceperea a devenit normă. Ea a 
atacat rapid structurile cerebrale şi viitorul activ al societăţii. 
Adică educaţia. 

Şcoala a căzut desfigurată de farsa universităţilor-fantomă, 
de îndoctorizarea tuturor puşlamalelor şi ignoranţilor, de tru¬ 
cajul doctoratelor plagiate şi de fuga în emigraţie a supravieţui¬ 
torilor. Infecţia a urcat, logic şi neîntârziat, într-un sindrom masiv 
de deprofesionalizare. Pretenţiile şi standardele minime au fost 
măturate. Oricine şi orice a fost declarat calificat să devină 
oricine şi să facă orice, mai precis nimic. Tâmplarii şi anesteziştii, 
sudorii şi filologii sunt căutaţi şi vânaţi de la un capăt la altul 
al ţării, ca păsările cu penaj exotic sau speciile strecurate cumva 
prin mari catastrofe geologice. Nepriceperea a devenit regn şi 
climă. Administraţie şi etos. Dramă aducătoare de moarte şi farsă 
de umor grotesc. 

Biruinţa nepriceperii e înconjurată de sânge proaspăt, dar bătă¬ 
lia a început de mult. Aşa cum am văzut, lumea lui Caragiale 
era, acum o sută de ani, jurată aceluiaşi legământ. Sigur, în ter¬ 
menii istoriei noastre recente, nepriceperea naţională pare totuna 
cu victoria postumă a socialismului. Şi, fără îndoială, socialis¬ 
mul a câştigat tocmai prin incapacitatea noastră de îndepărta 
urmările socialismului sau de a le transforma, uman şi economic, 
într-un act pozitiv de curaj istoric. 

însă impasul prezent e înşelător. în spatele lui stă o criză mai 
veche, o a doua formă de nepricepere, anterioară incompetenţei 
administrativ-oficiale dezlănţuite după 1989. Caragiale o cu¬ 
noştea, fără să îi prevadă viitorul mare. Era normal pentru 
cuminţenia unui om al secolului XIX, perfect nepregătit pentru 
ororile ideologice care au pus capăt optimismului european 
în secolul XX. Dacă e să vorbim serios de nepriceperea care îşi 
face de cap şi vine de hac prezentului românesc, nu avem voie 
să privim doar la capătul dinspre noi al istoriei. La celălalt capăt 
se află ceva foarte asemănător. O stafie leită. 

Putem înţelege mai bine ce şi de ce ni se întâmplă dacă re¬ 
marcăm că societatea românească a fost fragilă şi a reuşit prea 
puţin, îngrădită de absenţe: mai întâi lipsa societăţii civile şi, 
apoi, pasivitatea Bisericii. Unde societatea civilă nu e şi nu tre¬ 
buie să fie conceptul de astăzi, acea formulă restrictivă care mân¬ 
gâie vocaţii militante. Lipsa istorică a societăţii civile în România 
e, dimpotrivă, legată de gradul redus de participare socială. 
Păcatul mai vechi al despărţirii elitelor dăscăleşti de popor a 
ţinut în afară o parte însemnată a societăţii. în consecinţă, am 
dat scriitori mari, familii slabe şi o burghezie inactivă, după mo¬ 
delul descris de Caragiale. Biserica nu a intervenit decât pentru 
a-şi reînnoi prestigiul. Pasivă şi adesea complice, ortodoxia a 
rămas o chestiune de cler şi nu a pregătit societatea pentru isto¬ 
rie. în aceste condiţii, comunismul a câştigat uşor. Mai uşor 
decât în alte părţi. Iar asta explică de ce, în decembrie '89, Polonia, 

Ungaria şi Cehoslovacia erau societăţi precapitaliste, în vreme 
ce România era o societate postcomunistă. Nimic din ce a ur¬ 
mat nu a dejucat această condiţionare istorică. 

In schimb, câteva din trăsăturile contactului nostru cu lumea 
au menţinut sau realimentat datele impasului de dinaintea eli¬ 
berării. E momentul să vorbim de suma de neînţelegeri şi erori 
care au infiltrat ieşirea noastră în lume, după 1989. Vina e felu¬ 
rită, şi culpa Occidentului e considerabilă. Mai întâi, pentru 
că Estul continuă să fie un continent nedescoperit. O despărţire 
forţată de aproape cincizeci de ani a ascuns aproape cu desăvârşire 
partea estică a Europei. La ora ridicării, din spatele Cortinei de 
Fier, a apărut o lume pe care Occidentul se obişnuise să o simtă 
şi presimtă în termeni exotici. De aici clasificarea Estului în 
termeni folcloric-arhaic-naturişti. Altfel şi cu alt pastel spus, 
Estul, ca tărâm intact, spaţiu de navigaţie agroturistică şi bine¬ 
cuvântată inaptitudine la industrial sau postindustrial. Iluzia 
e încă vie printre comentatorii de presă, deşi a fost speculată 
mult mai cinic de clasa politică occidentală. Marea rezervaţie 
estică a fost tocmai bună de transformare în piaţă de consum 
pentru industriile occidentale. Concomitent, mâna de lucru 
calificată răsăriteană s-a potrivit foarte bine cu nevoile pieţei 
occidentale. Nu e nici un strop de conspiraţionism resentimentar 
în aceste constatări. Aşa lucrează istoria. Cinic, pragmatic şi 
fără fair-play. 

Apropierea de şi, apoi, admiterea României în Uniunea 
Europeană nu pot fi subestimate, dar nici scutite de examen 
istoric. Reintegrarea în Europa a fost, adesea, citată ca act istoric 
exemplar şi dovadă de revenire a naţiunii la nivelul de perfor¬ 
manţă atestat ultima oară în 1918. Nu e aşa. Nu avem nici un 
motiv să uităm că admiterea noastră în UE a fost doar pe hârtie, 
şi doar în oratoria de ocazie rodul evoluţiilor interne româneşti. 
Decizia a fost determinată, în principal, de considerente şi ur¬ 
genţe strategice, de balanţa jocului Est-Vest şi de expansiunea 

occidentală prin export democratic (încă vie la începutul ani¬ 
lor 2000). Nu e nimic rău aici. Adopţiile reuşesc, adesea, şi fără 
date preliminare ideale. Numai că în cazul trecerii Estului 
dintr-o lume în alta prea multe lucruri rămân neclare sau se 
negociază încă. 

La mai bine de zece ani de la admiterea în UE, România şi, 
alături de ea, celelalte state estice notabile, de la Ungaria la Polo¬ 
nia şi Cehia, rămân partea secundară, remorcată şi nu tocmai 
consubstanţială a Europei. Superstiţia inadecvării estice e încă 
vie în inima Uniunii Europene? In plus, diferenţele de expe¬ 
rienţă istorică apasă greu. 

Consensul etic şi politic european e dat de un centrism ama¬ 
bil şi permeabil la socialism şi la rădăcina lui rusă. Din acest 
motiv, în mediile tot mai stângiste şi corecte politic ale lumii 
bune europene, Estul are o problemă stăruitoare. O pată şi un 
păcat pe care Estul le poartă cu el, în orice împrejurare şi pe dea¬ 
supra oricărui acord. Mai clar spus, lumea bine a Occidentului 
nu poate ierta Estului că a venit de petrecanie comunismului, 
că a compromis, adică, marele ideal progresist pe care elitele 
Vestului îl consumau de la mare distanţă, prin corespondenţă 
şi în variantă light. 

Nimeni nu va recunoaşte acest adevăr vinovat, dar realitatea 
psihologică a acestui reproş scoate capul la intervale regulate. 
Iată, de pildă, lejeritatea cu care presa occidentală vorbeşte despre 
est-europeni. In cazul lor, presa şi politicienii sunt scutiţi de 
reţineri. Est-europenii pot fi numiţi în gura mare naţionalişti, 
nostalgici autoritari, hoţi, delincvenţi şi traficanţi de carne vie 
din vocaţie. De multe ori lucrurile stau aşa şi, în definitiv, o 
presă corectă trebuie să spună lucrurilor pe nume. Numai că 
onestitatea dură a limbajului e permisă numai şi numai în 
cazul est-europenilor. Dacă un ziar sau un politician occiden¬ 
tal şi-ar permite vorbească de arabi (musulmani), asiatici, afri¬ 
cani folosind 1% din descrierile rezervate est-europenilor, lumea 
ar lua foc. Proscrierea şi concedierea vinovatului sunt de la sine 

înţelese. Nici un jurnalist sau politician nu ar supravieţui public 
mai mult de 24 de ore din clipa în care şi-ar da pe faţă rasismul. 
Doar în cazul est-europenilor această atitudine e permisă, legală 
şi nesancţionată. Această licenţă reflectă nota istorică mai mică 
primită de estici. Care e, la rândul ei, rezultatul unui lung proces 
de subestimare şi imputare istorică. Dar concertul de neînţelegeri 
cu fundal istoric nu se opreşte aici. 

Deşi prea puţin discutată, o anume revoltă, dacă nu chiar 
dezamăgire a încolţit, cu timpul, în percepţia est-europeană a 
Occidentului. E complicat şi greu de mărturisit, dar „lumea 
liberă“, superba titulatură care a emoţionat şi captivat minţi şi 
suflete est-europene înainte de 1989, nu a supravieţuit integral 
reîntâlnirii Est-Vest. Oricât ar părea de naiv sau romantic cer¬ 
cetătorului occidental, în Europa de Est idealul occidental al 
libertăţii a fost iubit şi cultivat, adorat ca o taină păstrătoare 
de lumină în bezna fără fisură şi fără de sfârşit a nopţii comu¬ 
niste. Fetişismul prodemocratic, americanismul necondiţionat, 
occidentalomania au îmbrăcat aspiraţiile societăţilor estice de 
sus până jos, în forme, ticuri şi gesturi diverse. De la modă la 
lecturile interzise şi de la muzica pop la declamarea entuziastă 
a principiilor libertăţii, convingerile pro-occidentale ale Estului 
pot părea, azi, o colecţie înduioşătoare de mimetisme idolatre. 
Dar prooccidentalismul social al est-europenilor a avut o miză 
şi o seriozitate mult mai adâncă. Comparată cu bonjurismul 
vioi al paşoptiştilor, năzuinţa occidentală nutrită sub comunism 
a avut o dimensiune tragică şi o miză existenţială. Ele explică 
entuziasmul şi senzaţia de eliberare spirituală la căderea zidurilor 
şi reîntâlnirea cu lumea occidentală. 

Anii imediat următori lui 1989 au fost anii unui timp unic, 
arareori îngăduit de asprimea istoriei. Au fost, adică, anii în 
care, pentru est-europeni, prezentul a confirmat idealuri fixate 
stelar, pe o boltă inaccesibilă. E aproape sigur că acest cult înde¬ 
lungat şi secret al libertăţii explică un anume soi de exigenţă 

cu care est-europenii au filtrat experienţa reîntâlnirii cu Occi¬ 
dentul. Şi cum altfel? 

Est-europenii s-au prezentat la întâlnirea cu Occidentul aver¬ 
tizaţi tragic şi înarmaţi cu certitudini de fier asupra naturii ultime 
a ideii socialiste. Fără iluzii şi paranteze, umanitatea est-europeană 
nu putea fi decât un critic redutabil al cochetăriilor sau recu¬ 
perărilor stângiste occidentale. Cu timpul, pe măsură ce apleca¬ 
rea politică şi intelectuală spre stânga a elitelor occidentale s-a 
osificat, dezamăgirea est-europeană a luat forme vizibile. Nu 
trebuie uitat că în 1989 est-europenii şi-au văzut visul cu ochii, 
iar cei ce trec prin asemenea experienţe încep să vadă neobiş¬ 
nuit de bine. Şi de critic. După un început feeric, percepţia 
est-europeană a ajuns la porţile unei dileme amare. 

Ce simte, ce gânduri îşi face şi la ce încheieri poate ajunge 
cineva scăpat dintr-o dictatură, atunci când regăseşte mecanisme 
de control acerb în patria libertăţii? Câtă îngăduinţă i se poate 
cere şi cât poate dura tăcerea cuiva care află că ideile de care a 
scăpat ca prin urechile acului au evoluat nespus şi lucrează cu 
mare măiestrie în altă parte? Cât optimism mai poate aduna 
cineva care tocmai a înţeles că în cea mai bună şi mai dorită 
dintre lumi există forme ample şi subtile de înregimentare fără 
pierderea libertăţii? 

Divorţul Est-Vest nu e nici inevitabil, nici de dorit. Sursele 
nepotrivirii sunt, însă, active. Nu putem trece peste ce e al nos¬ 
tru, peste partea noastră de vină. Şi nici nu putem ignora, mai 
departe, prejudecăţile externe care au supravieţuit timpurilor 
în care Vestul şi Estul erau despărţite. Mai grav e că, urmând 
lozincile curente, neînţelegerea riscă să se transforme în criză 
comună europeană. Iar asta, cu o vorbă deja amintită, e inad¬ 
misibil în secolul XXI! 

